
Ab antigua philosophia usgue ad Socratem, 
gui Archelaum, Anaxagorae discipulum, audie- 
rat, numeri motusgue tractabantur, et unde om- 
nia orerentur guove reciderent, studiosegue ab 
is siderum magnitudines, intervalla, cursus an- 
guirebantur et cuncta caelestia. Socrates autem 
primus philosophiam devocavit e caelo et in ur- 
bibus conlocavit et in domus etiam introduxit 
et coėgit de vita et moribus rebusgue bonis et 
malis guaerere. Cuius multiplex ratio disputan- 
di rerumgue varietas et ingenii magnitudo Pla- 
tonis memoria et litteris consecrata plura gene- 
ra effecit dissentientium philosophorum.. . 


Cicero. Tusc. disp. L. V. C. 4 $ 10, 11. 


Die Ethik des Volkes, wie sie sich in den Be- 
griffen Aretė, Eudimonie u. 4. ausspricht, der 
Glaube an Menschenwirde: und Menschen- 
wachheit, der Einzug des Herakles in den 
Olimp und die Mahnung Apollons zur Selbster- 
kenntnis bereiten die sokratische praktische 
Lebensweisheit vor: die Knospe erschliesst 
sich unter den Strahlen von Platons dialekti- 
scher Kunst. ę 


Wilamowitz - Moellendorf. Platon. T 456, 

VLADIMIRAS ŠILKARSKIS 


SOKRATAS IR JO EVANGELIJA 


Nemo vir magnus sine aliguo afflatu divino um- 
guam fuit. j 
Cicero De natura deorum II 66, 167. 


Vernunft aus Religion. Er glaubt an die Gottheit, 
von dieser Gottheit glaubt er sich berufen und von 
der Stimme dieser Gottheit glaubt er sich stūndig 
begleitet. So tief und so lebendig ist seine Religion. 
Aber dieses Verhaltnis bringt ihn nun nicht in eine 
schwžichliche Abhūngigkeit von der Gottheit, auf die 
die Verantwortung und Fiihrung des Lebens abge- 
wžlzt wird.. -- Nein, bei Sokrates wird die Religion 
zur Entbindung der Freiheit und vollen Menschen- 
kraft. Diese Gottheit waltet ūber dem Leben, aber 
was gebietet sie? Die hėochste Verniinftigkeit und 
Selbstverantwortung des Menschen. Und diese hochste, 
allbeherrschende Vernuntt, die der Mensch in sei- 
nem ganzen Leben zur Geltung zu bringen hat, nannte 
Sokrates Tugend. Es ist die Meisterschaft in allen 
grossen und kleinen Dingen. Es war etwas Džmorni- 
sches, Elementares, Gewaltiges in dem Vernunftstre- 
ben des Sokrates. Ihre Ouelle hatte diese heroische 
Kraft in einem religiėson Glauben — — Nur wenn 
man diese wahrhaft mystische und schwarmerische 
Kraft des Tugendglaubens nachempfunden hat, ver- 
steht man ihn. 

E. Horneffer. Der junge Platon. T. 72—73. 


KRISTUS IR SOKRATAS 


'"Ezaidardojet 7dp xai aoth (t. y. graikų 
idealistinė filosofija) z6 "Elknvuėv dc 0 
vėmos To0s "EBpaiouc ei; Xpiotėv 

Clemens Al. Strom. I 5, 28, 3. 


Kristus ir Sokratas. Veltui jieškotume žmoni- 

- jos istorijoj kitų vardų, kurie būtų apsupti to- 
kia pat visuotine pagarba ir meile, kaip tie du 
vardai: Kristus, kaip senojo Adomo Nugalėto- 
jas ir naujo dvasinio pasaulio Insteigėjas, ir 
Sokratas, kaip suglaudimas ir augščiausia vir- 
" šūnė visų tų moralinių jėgų, kuriomis gyveno 
senasai pasaulis. Tų dviejų dvasios milžinų san- 
tykius geriausiai apibūdino tie Bažnyčios Tėvų 
laikotarpio atstovai, kurie vadino graikų išmin- 
čių Kristaus pirmtaku (praecursor Christi), nes 
Jis puikiausiai veda ir auklėja žmoniją Kristui 
priimti (zadajojės eic Xosxwv), | Ir, iš tikrųjų, 
Sokrato asmeny žmogaus prigimtis t“ mo- 


ss B 


ralinio tobulumo laipsnį, virš kurio pakilti savo 
jėgomis ir negali. Kilniausio žmoniškumo plėto- 
tė čia yra baigta, ir palieka tiktai peržengimas 
in dievažmogiškumą: Sokratas lenkiasi ir užlei- 
džia savo vietą Kristui. : 

Bet ir nusilenkęs Kristui, Sokratas ir toliau 
palieka dvasiniu žmonijos vadu. Juk jeigu 
Išganytojas iš tikrųjų yra tiesa, gyvenimas ir 
kelias, tai kiekviena tiesa, visvien kokiu keliu 
ji buvo surasta, jungiasi su Kristaus apreikški- 
mu, tai kiekvienas tikras gyvenimas yra prisi- 
gėręs Jo dvasios, ir kiekvienas tikras kelias veda 
prie Jo karalystės. Visos vėlyvesnės antikinio 
pasaulio pastangos suprasti tikrąją daiktų esmę 
ir atskleisti neklaidingus dorovinės veiklos ke- 
lius, t. y. visos metafizinės ir etinės graikų ir 
romėnų sistemos, išplaukia iš Sokrato mokslo, o 
žymiausios iš tų sistemų — platonizmas ir stoi- 
cizmas — perleidžia visus savo turtus besiku- 
riančiai krikščionių filosofijai ir teologijai. 

Tik Platono ir platonikų idėjų dėka Bažny- 
čios tėvai galėjo harmoningai ne tiktai sujungti 
Kristaus mokslą su augščiausiais dvasiniais se- 
novės laimėjimais, bet ir parodyti, kad tie lai- 
mėjimai kaip tik krikščionybėje randa pilniau- 
sią išsivystymą ir apvainikavimą; o platonizmas 
— pabrėžkime tai dar sykį — neinmanomas be 
Sokrato. Kristaus pirmtakas pasirodo tuo būdu 
esąs vienas iš galingiausių Jo darbo dalyvių, 

vienas uoliausių „dieviškojo miesto“ (civitas 
Dei) statytojų. 

Kaip iš tikrųjų atrodė žmogus, kuris vaidino, 
vaidina ir amžinai vaidins tokį išimtiną, su nie- 
kuo kitu nesulyginamą vaidmenį žmonijos dva- 
sinėj plėtotėj? Koks buvo tikras jo dvasinis pa- 
likimas? Ne tas, kurį mums rodo nesuskaitomi 
sokratikai, — o sokratikais plačia to žodžio 
prasme galima pavadinti visus gyvenusius po jo 
galvotojus, nes visi jie, šiaip ar kitaip, minta jo 
dvasiniu maistu —- bet tikras, „istorinio“ Sokra- 
to mokslas, apvalytas nuo vėlyvesnių priemaišų. 

Dar palyginti neseniai tas uždavinys atrodė 
visai pasiekiamas. Juk žinias apie Sokratą mes 
turime iš pirmųjų rankų. Visa žymių mokinių 
cilė, kuriems dieviškojo mokytojo asmuo, jo žo- 
džiai ir darbai paliko neišdildomo inspūdžio, iš 
visų jėgų stengėsi, kad užlaikytų savo laiko ir 
būsimoms kartoms vienintelio vyro vaizdą. Jei- 
gu jų surinktieji bruožai dažnai ir nesutinka 
vieni su kitais, tai nejaugi negalima tikėtis su- 
rasti tokių bruožų, kurie krito in akis visiems 
mokiniams, o dėl tikrumo davinių, kuriuos su- 
teikia visi liudininkai, netenka abejoti. 

XIX amžiuje liberalinės protestantų teologi- 
jos atstovai su garsiuoju Tiūbingeno mokyklos 
inkūrėju Christionu Bauru pryšakyje reiškė pa- 
vydą, kad ankstyviausios krikščionybės laiko- 
tarpis nepaliko mums tokių pat gausių ir neklai- 

dinamų davinių apie Kristaus asmenį ir mokslą!. 
Nuo tų laikų vaizdas nuodugniai pasikeitė. Kris- 
taus gyvenimo šaltiniai ir jų istorinis patikimu- 
mas mūsų akyse reabilituojami kaip tik žymiau- 
sių atstovų liberalinės teologijos, tos pačios teo- 
logijos, kuri dar prieš kokį šimtą metų nenorėjo 
sustoti net prieš paprastą Kristaus, kaip istori- 
nės asmenybės neigimą. Tiesa, esama dar ir mūsų 
laikais rašytojų, kurie pav., Smith ir Drews, 
inkvėpti Dovydo Strausso sumanymų iš praei- 
ties sąšlavyno ištraukia apipuvusių keistenybių 
ir mėgina jas atgaivinti, bet in jų pastangas 
perkelti Kristaus gyvenimą, veikimą ir mirtį in 
vieną eilę su mitus ir pasakas kuriančios vaiz- 
duotės padarais rimtai žiūrėti gali tiktai neat- 
sakingas diletantizmas: tikras istorinis mokslas 
kaip tik savo korifėjų, Harnacko ir Eduardo 
Meyerio, lūpomis skelbia, kad Naujojo Instaty- 
mo raštuose mes turime bene tikriausius šalti- 
nius, kuriuos mums paliko senovė“. 

Ypačiai iškilo mūsų laikais vadinamųjų sinop- 
tikų, t. y. pirmųjų trijų evangelistų, reikšmė. 
Sinoptikai pasirodė esą pirmiausia uolūs ir sąži- 
ningi rinkėjai tradicijų, išsklaidytų atsimini- 

1 Baur F. Ch. Das Christliche des Platonismus, oder 
Sokrates und Christus. 1837. 


* Harnack Ad. Beitrūge zur Einleitung in das Neue 
Testament 7 Bde 1906—16. Meyer Ed. Ursprung und 
Anfūnge des Christentums Bd. I. 1921. Bd. III 1923. 

muose pirmųjų krikščionių bendruomenių; tos 
tradicijos išsilaikė ar pereidamos iš lūpų in lū- 
pas, ar invairių užrašų keliu. Nuodugni analizė, 
padaryta daugiausia vokiečių protestantų teolo- 
gu, nustatė dvi pagrindines tradicijų -rūšis, 
kuriomis naudojosi pirmieji trys evangelistai. 
Vieni iš jų pirmtakų rinko padavimus apie Kris- 
taus veiksmus, kiti vėl apie Jo posakius, kuriuo- 
se Jis taip stebuklingai mokėjo suglausti savo 
mokslo turinį. Tokiu būdu susidarė du svar- 
biausieji šaltiniai, iš kurių sėmė Morkus, Matas 
ir Lukas. Tradicijų, kurias jie ten surado, pra- 
plėtimas, išpuošimas arba stilizavimas buvo 
jiems visai neinmanomas, nes prieštarautų tam 


giliam pietizmui, su kuriuo jie atliko savo užda- 


vinį. Jų veikaluose gyvena, veikia ir skelbia savo 
mokslą tas pats dieviškasis Mokytojas, kuris 
gyvena visos pirmykštės krikščionybės atmin- 
tyje. 

Kristaus posakius tenka laikyti tikrais be jo- 
kios išimties. Kai dėl Jo veiksmų, tai kai ku- 
riuos iš jų galima suprasti tik tada, jei pritai- 
kinsim jiems jau ankstyvųjų krikščionybės 
teologų Klemenso ir Origeno sukurtą alegorinę 
interpretaciją. Sunku patikėti, kad Kristus pa- 
matęs neduodantį vaisiaus medį, prakeikė jį ir 
kad medis tuojau nudžiūvo! Dvasine prasme su- 


* Mt. XXI 19. 

prastas padavimas apie nederlingo medžio pra- 
keikimą nereiškia nieko kito, kaip ir Išganytojo 
posakis apie in žemę užkastą talentą, t. y. pa- 
smerkimą visų dvasinių jėgų, kurios nesireiškia 
nenuilstamoj kūryboj. Taip pat būtų nesąmonė 
pažodžiui suprasti Evangelijos aprašymą, kaip 
Kristus invarė biesus in kiaulių kaimenę, o kai- 
menė tuojau insimetė in ežerą ir ten prigėrė“. 
Čia vėl tik alegorinis supratimas gali pašalinti 
iš Evangelijos aiškią nesamonę ir atskleisti šio 
padavimo gilesnę prasmę. 


Užtat, pašalinus tokias sunkenybes, mes pra- 
siskverbiame prie šaltinių, kur plaukia vien tik 
tikrieji atsiminimai apie tai, kaip veikė ir ką 
mokė dieviškasis mūsų tikėjimo Insteigėjas. 

Taigi, jeigu jaunas XIX amžiaus istorinis 
mokslas, nesuvaržytas jokių dogmatinių prilei- 
dimų, per tam tikrą, tiesa, gana trumpą laiką 
didžiavosi palaidojęs Kristų ir uždėjęs ant Jo 
grabo akmenį, kurio niekas nesugebėsiąs nuristi, 
tai tas pats, tik jau subrendęs, mokslas atsisakė 
nuo savo užsimojimų ir prisidėjo prie to, kad 
istorinis Kristaus asmuo iškilo prieš mus dar 
galingesnėj ir aiškesnėj šviesoj. 

Užtat Jo didžiausio pirmtako asmuo, jo veiki- 
mas ir mokslas pasinėrė per ilgus amžius, ypa- 


* Luk. 8, 32, 33. Pal. Mat. 8, 30—32; Mar. 5, 11—13. 

čiai per XIX šimtmetį, tokioj tirštoj migloj, 
kad tiktai paskutiniųjų dviejų kartų mokslinin- 
kams pasisekė šiek tiek atskleisti tikrąjį jo vaiz- 
dą. Tas persilaužimas yra surištas su nuodug- 
niu perkainavimu šaltinių, iš kurių sėmės moks- 
las dar palyginti neseniai žinias apie didžiausią 
graikų išminčių. 

PIRMOJI DALIS 


SOKRATO EVANGELISTAI 
KSENOFONTAS — ARISTOTELIS — PLATONAS 


Ich fasse Sokrates ganz so auf, wie die platonische 
Apologie und der Kriton ihn geben, und ich leugne, 
dass es andere glaubhafte Uberlieferung gibt. 

Wilamowitz - Moellendorff laiške H. Rūck'ui. 


Dichter und Bildhauer wirken unmittelbar auf unse- 
re Seele; Sokrates lebt nur durch andere, oder viel- 
mchr der Sokrates, von dem in der Tat solche leben- 
dige Kraft ausstromt, lebt nur in der Schriften 
Platons. Id. Platon I“ 93—4, 


The apology will provide the most secure fondation 
for our reconstruction of „the historical Socrates“. 
J. Burnet. Platos Eutyphro, Apology and Crito. 64. 


— — ein Zeugnis unzweifelhaftester Echtheit liegt 
vor, die Verteidigungsrede, die Plato Sokrates in den 
Mund gelegt hat. Plato war erstens ein Dichter, der 
Gestaltungskraft genug besass, um eine solche Persūn- 
lichkeit mit wenigen Ziigen klar zu zeichnen, und 
zweitens ein Mensch von der Treue des Herzens, die 
es als eine heilige Pilicht empfindet, die Darstellung 
der grėssten Tat des Mannes, dem er die geistige 
Existenz verdankte, nicht zum Preislied eines Heili- 
gen zu verzerren, sondern schlicht und gerade Zeug- 


„nis abzulegen fiir das, was er gewesen war. 


Ed. Schwartz. Charakter-Kopfe aus der antiken 
Literatur. I 49—50. 
21 


I. KSENOFONTAS 


I. 


Nemirtingąjį Sokrato paveikslą paliko mums 
savo raštuose Platonas. Jeigu tas paveikslas per 
ilgus amžius nė kiek nenustojo savo žavinčios 
galios, tai yra beveik išimtinai didžiausio grai- 
kų rašytojo nuopelnas. Su tuo sutinka beveik 
visi tyrinėtojai. Ginčas prasideda tik tada, kai 
pradedama stengtis „tikrąjį“ Sokrato mokslą 
atstatyti. Jau Aristotelis skyrė teorijas, kurias 
Sokratas vysto Platono dialoguose, nuo jo tik- 
rųjų pažiūrų. Svarbiausias inrodymas, kuriuo 
jis naudojasi, yra tas, kad visas Platono filoso- 
fijos pagrindinis mokslas — idėjų mokslas — 
buvo visai svetimas „istoriniam“ Sokratui. Sta- 
geiritas atmeta šitą mokslą ir stengiasi inrodyti, 
kad jo sąvokų teorija yra nuoseklus išplėtoji- 
mas tų laimėjimų, kuriuos tikrai buvo pasiekęs 
Sokratas, nors jam dar ir nebuvę pavykę suteik- 
ti jiems mokslinės formos. 

Ginklus kovoj prieš platoniškąjį Sokratą 
Aristotelis skolinasi, kaip tat inrodė savo gar- 
sioj knygoj Heinrich Maier!, iš Ksenofonto. 
Tai yra lyg pirmas bandymas suteikti to rašy- 
tojo veikalams pagrindinio istorinio šaltinio 
prasmę. Jei tikėti Diogenu Laertiju“, tai Kseno- 
fontas buvo svarbiausias Dzenono inkvėpėjas, 
kuriant jam trečiame amžiuje prieš Kristų stoi- 
kų mokyklą. Ksenofontu neabejojamai remiasi ir 
vadinamosios viduriniosios stoikų mokyklos in- 
steigėjas Panaitijas, kuris paskutiniame antrojo 
amžiaus trečdalyje perkėlė Dzenono mokslus in 
Romą ir atrado jiems ten derlingą dirvą. Stoiciz- 
mo intaka krikščionybei, kuri buvo ypačiai gili 
pirmaisiais mūsų eros amžiais, padarė, kad „kse- 
nofontiškasis“ Sokratas buvo laikomas artimiau- 
siu tikrajam Sokratui. Atsisakyti galutinai nuo 
platoniškojo Sokrato nei patristika, nei scholas- 
tika, žinoma, negalėjo: galima tiesiog pasakyti, 
kad Ksenofonto veikalai tik todėl nepaskendo 
užmiršimo migloj, kad in jį nuolat krito spindu- 
liai nuo amžinai jauno Platono kūrinio. Žmonės 
žavėjosi galinga poezija, kuria Platonas mokėjo 
apsupti mylimojo mokytojo galvą, bet manė, 
kad istorinės tikrenybės prozai paliko ištiki- 
mesnis Ksenofontas. 


* Sokrates, sein Werk und seine geschichtliche Stel- 


lung. 1913. 
* Kn. VII, 3. 

Tos augštos nuomonės apie Ksenofonto isto- 
rinį patikimumą nesugriovė nei aštuonioliktas, 
nei žymiausioji devynioliktojo amžiaus dalis. 
Brucker! savo plačioj ir sąžiningoj kompiliacijoj, 
šiek tiek pretensionališkai pavadintoj „Kritišką- 
ja filosofijos istorija“ remiasi, dėstydamas So- 
krato mokslą, beveik išimtinai Ksenofontu, ir 
tos vagos neapleidžia net didžiausias praėjusio 
amžiaus platonikas Hegel", o Hegelio nupieštas 
grandiozinis žmonijos minties išsivystymo vaiz- 
das iki šiol vyrauja filosofijos istorijos moksle. 
Filosofinci spekuliacijai Ksenofontas neturėjo 
jokių gabumų ir visgi kaip tik filosofai, prade- 
dant Aristoteliu ir baigiant Hegeliu, išaukštino 
jį, kaip patikimiausiąjį šaltinį Sokratui pažinti, ' 
ir ne tiek filosofams, kiek graikų bendros dva- 
sinės kultūros žinovams pavyko iš pamatų iš- 
griauti istorinę Ksenofonto apie Sokratą teikia- 
mų žinių reikšmę. 

Pirmą, bet beveik iš karto lemiamą smūgį 
Ksenofontui sudavė didžiausias paskutiniųjų 
kartų klasikinės senovės žinovas Wilamowitz- 
Moellendorff“. Nuo 1879 m., kada pasirodė 


! Bruckerus J. J. Historia critica philosophiae a 
mundi incunabulis ad nostram usgue actatem deducta 


Vol. 1—5. Lipsiae 1742—46. 

* Vorlesungen iiber die Geschichte der Philoso- 
phie. II. 

* Phaidon von Elis. Hermes Bd. XIV, 187 ff; 
477 Et. 

„Hermese“ jo garsusis straipsnis, skaičius moks- 
lininkų, kurie, kaip Piat!, Dėring' ir Heinrich 
Gomperz', mėgina ginti Ksenofontą kaip Sokra- 
to istoriką, vis mažėja. Jau paskutiniojo iš ką 
tik paminėtų mokslininkų tėvas Theodor Gom- 
perz savo klasiškame veikale „Graikų galvoto- 
jai“* eina Wilamowitzo pėdomis. Dar labiau 
ta kelią praplatina autoriai dviejų geriausių XX 
amžiaus veikalų apie Sokrata: Karl Joėl*) ir 
Heinrich Maier. Tos kritikos bendras išvadas 
galima suglausti šiaip. 

Ar Ksenofontas galėjo duoti tikrąjį Sokrato 
minties vaizdą? Sokratui mirus, tarp jo gausin- 
gų mokinių kilo daug atkaklių ginčų, kurie nėra 
galutinai išspręsti dar ir dabar. Bet keistas da- 
lykas, tuose ginčuose niekur nėra minimas Ksc- 
nofonto vardas: artimiausieji Sokrato mokiniai 
nežiūrėjo in Ksenofontą, kaip in vieną iš savųjų 
tarpo. Ir iš tikrųjų, jo prisiartinimas prie So- 
krato buvo greičiausiai atsitiktinis ir nepaliko 
Ksenofonto sieloj gilesnių pėdsakų. 

Bendrauti su Sokratu jisai pradėjo turėdamas 
kokius dvidešimts kelerius metus. Priklausė ji- 


1 


Šocrate (Les grands philosophes) II ėd. 1912. 


* Die Lehre des Sokrates als soziales Reformsys- 
tem. 1895. 


* Die sokratische Frage. (Žiūr. literatūrą). 


* Der echte und der xenophontische Sokrates. Bd. 
1—2. 1893—1901. 

sai Atėnų aukso jaunuomenei, buvo aistringas 
sportininkas ir medžiotojas. Jo karščiausios 
svajonės buvo sukrauti didelį turtą ir insteigti 
Mažojoj Azijoj nepriklausomą kunigaikštiją. 
Pirmas žingsnis toms svajonėms ingyvendinti 
buvo Ksenofonto dalyvavimas garsiam Kiro 
Jaunesniojo žygyje prieš jo brolį Artakserksą. 
Daug šviesos in Ksenofonto santykius su Sokra- 
tu meta čia šis epizodas. Ambicingas jaunikaitis 
ilgai svyravo prieš pasiryždamas vykti pas pre- 
tendentąa in persu sostą. Sokratas, kurio jis pa- 
prašė patarimo, tur būt abejodamas, ar dera Atė- 
nų piliečiui tarnauti persų kunigaikščiui, neda- 
vė jokio atsakymo ir patarė kreiptis in Delfų 
orakulą. Kaip išpildė Ksenofontas šitą patari- 
mą? Nieko neminėdamas apie savo norą vykti 
pas Kirą, Ksenofontas paprašė tik iš orakulo 
nurodyti, iš kurio dievo ir kokiomis aukomis ir 
maldomis jis turi išprašyti pasisekimo savo su- 
manymui. Tai buvo tikras Sokrato patarimo iš- 
kraipymas, aiškiai inrodąs, kokia svetima buvo 
jo gerbėjui tikroji mokytojo dvasia. 

Ksenofontas išvyko iš Atėnų. 

Iš nelaimingai pasibaigusio žygio prieš persų 
valdovą jam visgi paliko tam tikras turtas; tą 
turtą padidinti jis stengiasi tarnaudamas spar- 
tiečių karaliui Agesilajui, dalyvauja jo kariuo- 
menėje mūšyje prie Koronėjos, nors tėbiečių 
pusėje kovoja ir atėniečių būrys. Atėniečiai 

smerkia Ksenofontą, kaip gimtojo krašto išdavi- 
ką. Už tą smūgį atlygina jam naujas patronas. 
Jaunas nuotykių jieškotojas Ksenofontas tikėjo- 
si, kad Kiras, nugalėjęs savo brolį, apdovanos jį 
kunigaikštija Mažojoj Azijoj. Kukliose ribose 
ta svajonę išpildė spartiečių valdovas, dovano- 
damas savo „adjutantui“ gražų žemės sklypą 
prie Skillunto kalno. Čia Ksenofontas galėjo gy- 
venti be rūpesčio apie kasdieninę duoną, atsida- 
vęs mėgiamiems užsiėmimams: žemdirbystei, 
arklininkystei ir medžioklei. Čia, jau seniai per- 
žengęs gyvenimo vidurdienį, jis nutaria išban- 
dyti jėgas savo paties pergyventos praeities at- 
vaizdavime. Ar istorijos mūza, kuri jau turėjo 
prieš keliasdešimts metų savo didžiausią tarną 
Tukidido asmeny, buvo labai patenkinta nauju 
gerbėju, tai kitas klausimas. Ksenofonto nuo- 
pelnai yra beveik išimtinai dailiosios literatūros 
srityje: jis yra inkūrėjas, ar bent seniausias 
atstovas, tos literatūrinės rūšies, kuri vadinama 
istoriniu romanu. Savo veikaluose ,„,Anabasis“ 
ir „Kiropedija“, dar ir mūsų laiku viso pasaulio 
klasikinėse gimnazijose skaitomuose, jis iš kai- 
to davė gana aukštą tos rūšies pavyzdį. 

Visas tas čia keliais bruožais nubrėžtas Kse- 
nofonto gyvenimo kelias su Sokrato idealais nc- 
turi nieko bendro. Visiems kitiems savo moki- 
niams Sokratas padarė ne tiktai giliausio inspū- 
džio, bet ir savo dvasine jėga privertė juos ko 

rimčiausiai stengtis sutaikinti visą gyvenimą 
su mokytojo atskleista tiesa. Nieko panašaus 
mes nerandame Ksenofonto gyvenime. O kadan- 
gi Sokratas, kaip ir Kristus, reikalavo iš savo 
pasekėjų prieš visus kitus dalykus vidinio atsi- 
naujinimo ir atgimimo, tai aišku, kad tokiam 
mokiniui Sokrato dvasia buvo visai svetima ir 
kad jis neturėjo svarbiausių davinių, reikalingų 
Sokrato evangelistui. Ne tiek noras apginti Sok- 
rato darbą ir išaukštinti jo asmenybę, kiek pa- 
prasta ambicija vertė jį paskirti savo gyvenimo 
vakarines dienas „atsiminimams“ apie Sokratą 
surašyti!. 

Deja, ta rūšis, kurioj Ksenofontas bandė savo 
jėgas, nededa pirmon vieton patiekiamų žinių 
tikrumo. Jos svarbiausias uždavinys tai suteikti 
skaitytojui indomią ir dailiai apdirbtą medžiagą. 
Tai medžiagai painvairinti ir padaryti ją labiau 
inspūdingą istorinio romano rašytojai nuo Kse- 
nofonto iki Walterio Scotto ir Sienkevičiaus 
jungia tikrus invykius su savo vaizduotės pada- 


' Der Bericht-- des Xenophon ist nachweislich erst 
30 Jahre nach Sokrates' Tod mit starker Ricksicht 
auf den publizistischen Streit iber das wahre Wesen 
des Meisters zusammengestellt, zusammengestellt fer- 
ner von einem Manne, der Sokrates wenig gekannt 
und nie verstanden hat. Schwartz Ed. Charakterkūpie 
I 49, 

riniais. Kiek Ksenofontas naudojasi ta laisve, 
parodo vienas mažas, bet karakteringas dalykas. 


Traktate „Oeconomicus“! Ksenofontas indeda 
in Sokrato lūpas posakius apie mūšį pric Ku- 
naksos. Kadangi tas mūšis invyko vos keliolika 
mėnesių prieš Sokrato mirtį, o Ksenofontas su- 
grižo in Atėnus tik keliasdešimt metų vėliau, 
tai Sokrato žodžius jis galėjo išgirsti tik per 
tūkstančius mylių arba iš Hado“. 

Bet Ksenofontas ne tiktai nesivaržo griežtais 
istorijos reikalavimais — beveik in visus savo 
raštus jisai inneša dar labiau praeities invykius 
iškreipiantį elementą. Autorius stengiasi beveik 
visur inrodyti, kad daugumoj svarbių invykių 
jam priklausė labai žymus, dažniausiai net 1e- 
miąs vaidmuo. Jeigu, pavyzdžiui, patikėsime 
Ksenofonto atsiminimais apie dešimties tūkstan- 
čių graikų grįžimą in Graikiją po mūšio prie Ku- 
naksos, tai turėsime pripažinti, kad dėl savo tie- 
siog stebuklingo išgelbėjimo graikų kariuome- 
nė, tarnavusi Kirui, buvo dėkinga „Atsimini- 
mų“ autoriui. Deja, kiti šaltiniai, iš kurių svar- 
biausieji užsiliko mums Diodoro veikale“, apie 
toki Ksenofonto vaidmeni nieko nežino. 


* IV, 18 et sąu. 

* Joel Geschichte der antiken Philosophie. I. 743. 

* "Ictoptūu BiBliudĄxĄ Ed. Vogel IV. Lipsiae 
1890 et sgu. 

Aišku tada, kad autorius, kuriam svarbiau bu- 
vo žadinti skaitytojų vaizduotę invairiais ir in- 
domiais pasakojimais, negu atskleisti tikrą pra- 
eitics paveikslą, kuris, be to, pretenzijonališkai 
iškiša savo asmenybę — le moi haissable — 
kaip pasakytų Pascal, kad toks rašytojas ne tik 
negalėjo, bet ir nenorėjo būti tikru Sokrato 
mokslo dėstytoju. Kaip jau sakėme, Ksenofon- 
tas pradėjo rašyti savo sokratinius veikalus 
keliasdešimt metų po Sokrato mirties. Jo moki- 
nių sielose pasėta sėkla davė puikiausių vaisių. 
Susidarė nauja literatūros rūšis: „Sokratiškos 
kalbos“ — Adjot Nuzpazwo: — kuri užėmė lygia- 
teisę vietą greta senųjų rūšių: epo, lyrikos, tra- 
gedijos ir komedijos. Tų dialogų rašytojai bu- 
vo lyg Sokrato evangelistai, nes jiems visiems 
daugiausia rūpėjo išlaikyti būsimoms kartoms 
vienintelio mokytojo vaizdą ir jo tikrojo mokslo 
turinį. Nuo Kristaus evangelistų Sokratikai 
skiriasi tuo, kad jie jautėsi ne vien tiktai kuk- 
liais pirmykštėj krikščionių bendruomenėj išlai- 
kytų padavimų rinkėjais', bet mokytojo inpė- 
diniais, kurie negali pasitenkinti vien tik jo 
dvasinio turto išlaikymu, bet turi jį pagal jėgas 
padidinti ir ištobulinti, palikdami ištikimi mo- 
kytojo dvasiai. Tarp Sokrato mokinių buvo eilė 
labai žymių asmenybių: Platonas, Antistenas, 


! Luk. I, 1. 

Aristippas, Eukleidas, Faidonas, vis tai invai- 
rios ir savotiškos prizmos, per kurias persilaužė 
Sokrato mokslo spinduliai. Sokrato mokiniai 
anksti pastebėjo tų prizmų invairumą, ir tarp jų 
prasidėjo ginčai dėl tikrojo Sokrato mokslo 
turinio ir esmės. Jeigu mes ir nesutiksime su 
didelio vokiečių filosofo Teichmiillerio! teorija, 
kad visi Platono dialogai tuo ar kitu būdu ko- 
voja su savo laiko rašytojais, plėtojančiais Sok- 
rato idėjas ir besiremiančiais jo vardu, tai visgi 
turėsime pripažinti, kad ta kova Platono kūry- 
boje turi labai žymią vietą. Tą pat galime pa- 
sakyti ir apie kitus sokratikus, iš kurių veikalų 
mums, deja, išliko tiktai menki fragmentai. Visa 
sokratinė literatūra — tai vienas milžiniškas ne- 
nuilstamos kovos laukas. Šitoj kovoj Ksenofon- 
to vardas, kaip jau sakėme, niekur nepasitaiko. 
Rašydamas savo atsiminimus, Ksenofontas reiš- 
kia pretenzijų būt pripažintu vienu iš pirmykš- 
tės sokratinės bendruomenės narių, dalyvauti su 
pilna teise jos ginčuose ir net pasakyti juose 
„lemiamą žodi. Pirmieji sokratikai atmeta tas 
pretenzijas, kaip niekuo nepagrįstas, bet jau 
Aristotelis remiasi kaikuriais Ksenofonto atsi- 
minimais, savo Sokrato mokslo interpretaciją 
pastatydamas prieš Platono interpretaciją. 


* Literarische Fehden im vierten Jahrhundert vor 
Christo Bd. 1—2. Breslau 1881--84. 


32 


* 


Praėjo daugiau kaip du tūkstančiai metų, kol 
kritika nuėmė nuo Ksenofonto galvos tikriau- 
siojo Sokrato istoriko vainiką, kuriuo jis pats 
save apvainikavo. Taip pat maždaug buvo ir su 
„Anabaze“. Pradžioje niekas nežiūrėjo in to 
veikalo pasakojimus kitaip, kaip in vaizduotės 
padarinius, supintus su tikrais invykiais. Vėly- 
besniosios kartos pradėjo žiūrėti in „Anabazę“, 
kaip in istorinės tikrenybės paminklą. Praėjo 
vėl daugiau negu du tūkstančiai metų, kol tik- 
rasis tų atsiminimų pobūdis buvo galutinai at- 
skleistas. 

Per ilgą laikotarpį, kuris skyrė Ksenofonto 
išvykimą iš Atėnų nuo jo pirmųjų rašinių, Sok- 
rato vaizdas nubluko, ir daugumas mokytojo 
tikrų žodžių išnyko iš jo atminties. Taigi Kse- 
nofontui nepaliko kito kelio, kaip plačiai nau- 
dotis kitų sokratikų kūriniais. Jo sokratiniai 
raštai — iš esmės tai tik plačios ir nuobodžios 
kompiliacijos, kuriose veltui jieškotume vienin- 
go ir nuoseklaus Sokrato minčių ir jo asmens 
atvaizdavimo!'. Jei mums nebūtų palikę kitų 


* Buvo, tiesa, mėginta padidinti Ksenofonto teikia- 
mų žinių apic Sokratą patikimumą, darant jį vieno 
iš žymiausių Sokrato mokinių, būtent Antisteno pa- 
sekėju. Neišplėtotoj formoj randame tą hipotezę jau 
pas Schleiermacherį „Ueber den Wert des Sokrates 
als Philosophen“ Sžmtliche Werke III, 2, 1838. S. 
287—308). 

Plačiai tą teoriją išvysto du labai žymūs Bazelio 

šaltinių Sokrato mokslui pažinti, tai visos mūsų 
pastangos atskirti čionai teisybę nuo pramany- 
to pasiliktų bergždžios. 

Vieną tik tikrą išvadą galima čia padaryti be 
jokių svyravimų: taip negalėjo atrodyti, — toks 
negalėjo būti Sokratas: toks nuobodus, banališ- 
kiausių pamokslų kupinas, plačiai dėstąs visiems 
žinomus nepagydomai banališkus dalykus — 
„dieser breitspurige Prediger des Selbstver- 
stūndlichen!, kaip jį vadina Theodor Gomperz — 
netiktai nebūtų galėjęs sužavėti žymiausių savo 
amžiaus žmonių, bet būtų iš karto atstūmęs juos 


universiteto profesoriai Dimmler (žiūr. „Literatūrą“) 
ir ypač Joėl (Der echte und der xenophontische So- 
krates. I. II). Su ta „Bazelio mokykios“ hipoteze su- 
tinka principe ir Heinrich Gomperz (žiūr. „Literatū- 
rą“): ksenofontiškąjį Sokratą jis tarė csant antiste- 
nišku, o antisteniškąjį — tikru. Jeigu tiems mokslinin- 
kams ir pasisekė ką inrodyti, tai tik tiek, kad savo 
sokratinėse kompiliacijose Ksenofontas naudojosi 
tarp kitko ir Antisteno raštais. Šiaip Ksenofon- 
to ir Antisteno idealai turėjo labai maža bendro. An- 
tistenas buvo politinis ir socialinis revoliucionierius, 
proletaras ir racionalistas; Ksenofontas — politinis 
reakcionierius, aristokratinės Spartos tvarkos gerbė- 
jas ir seno tikėjimo su visais jo keisčiausiais prieta- 
rais karščiausias šalininkas. Aišku, kad prie tokio 
priešingo nusistatymo visais pagrindiniais politinio, 
socialinio ir religinio gyvenimo klausimais Ksenofon- 
tui buvo nepakeliui su Antistenu. 


* Op. cit. II. 111. 

nuo savęs. „Jeigu toks būtų buvęs tikrasis So- 
kratas, — sako Maier!, tai iš tikrųjų sunku būtų 
nejausti tam tikros simpatijos atėniečiams už 
tai, kad jie bet kokia kaina norėjo atsikratyti 
šito inžūlaus pedanto, šito filisteriško pamoks- 
lininko ir nepakenčiamo plepio, ingrisusio vi- 
siems savo kalbomis apie dorovę“. 


* Op. cit. S. 5—6. 


II. ARISTOTELIS 


Wilamowitzui nuvainikavus Ksenofontą, tarp 
filosofijos istorikų ypačiai iškilo Aristotelio 
liudijimų reikšmė. Tiesa, šitie liudijimai buvo 
labai skurdūs, bet ilgesnį laiką buvo manoma, 
kad tą skurdumą atsveria jų tikrumas!. Pirmas 
mokslininkas, kuris sudavė rimtą smūgį Aristo- 
telio autoritetui, buvo jau keletą kartų mūsų 
minėtas Heinrich Maier. Jo inrodymai remiasi 
tokiais seniai visiems žinomais dalykais, kad 
tikrai keista, jog jie anksčiau nebuvo atėję nie- 
kam in galvą. 

In Atėnus Aristotelis atvyko jau trisdešimts 
dvejiems metams praslinkus po Sokrato mir- 
ties. Taigi, tiesioginių ir betarpiškų žinių apie 
Sokratą jis palikti mums negalėjo. Žinoma, jis 


* Aristotelio tekstai — sako Piat (Socrate. P. I—II) 
— sont brefs, mais significatifs. La lumičre en jaillit 
de tous cotės. Et voilž du moins une source dont on 
ne discutera pas la puretė, du moins en gėnėral. 

galėjo surinkti nepalyginamai daugiau žinių 
apie Sokratą, negu mes. Savo jaunystę jis pra- 
leido didžiausio sokratiko, Platono, mokykloje. 
Be Platono, jam buvo prieinami ir visų kitų 
Sokrato mokinių veikalai. Gyva dar buvo tradi- 
cija, pereinanti iš lūpų in lūpas. Neturėjo tiktai 
Aristotelis vieno, bet už tatai pagrindinio davi- 
nio tikrajam Sokrato vaizdui nubrėžti: visur, 
kur jis kalba apie didelius Graikijos galvotojus, 
jam rūpi ne tick jų tikrąsias mintis nustatyti, 
kiek pakreipti jas in laiptus, kurie veda prie jo 
minties karalystės, kaip prie savo viršūnės. 

Su didžiausiu savo pirmtaku, kuris pasižymėjo 
nesulyginamai didesniu filosofiniu genijum, jis 
veda dažnai smulkią ir kartais tiesiog nesąžinin- 
ga kovą, mažindamas mokytojo nuopelnus, iš- 
kraipydamas jo idėjas ir tuo pasilengvindamas 
jų nugalėjimą. Visa, kas buvo sukurta prieš jį, 
tai tiktai stiebas in jo kilnią karalystę — „szcze- 
bel do slawy grodu“, tariant Mickevičiaus žo- 
džiais. O kadangi Aristotelio metafizika tai tik 
netikra ir svyruojančia koja padarytas žingsnis 
atgal, palyginus su Platono metafizika, tai tik- 
roji graikų minties pažanga veltui jieško čia 
objektyvaus, jokių pašalinių sumetimų nepa- 
veikto atvaizdavimo. 

Deja, nevykusi kova su Platonu; kuri neabejo- 
jamai meta tamsų šešėlį in didelio mokslininko 
moralinį būda, paveikė ir jo sukurtą Sokrato 

dvasinį vaizda.. Genijališkas jaunuolis, atvykęs 
in Atėnus iš tolimos Stageiros, atrado čia visą 
eilę sokratinių mokyklų, aršiai kovojančių tarp 
savęs. Kiekviena iš jų sukūrė ryškų Sokrato 
vaizdą ir tik jį laikė tikru. Prie kurios gi iš tų 
mokyklų turėjo prisidėti Aristotelis? Prie ki- 
nikų mokyklos, iš kurios ilgainiui išplaukė 
stoikų srovė, jisai negalėjo prisidėti, nes Antis- 
tenas ir jo pasekėjai tarė Sokratą vien tik doro- 
vinio gyvenimo skelbėją esant ir su panieka žiū- 
rėjo in mokslą ir kultūrą. Garsaus prancūzų rašy- 
tojo Rousseau šaukimas grįžti prie gamtos, be 
abejojimo, per stoikus rišasi su kinikais. Ka- 
dangi Aristotelis moksle, t. y. teorinės minties 
kūriniuose, matė augščiausią žmogui pasiekiamą 
vertybę, tai kinišką Sokratą turėjo jis griež- 
tai atmesti. Dėl to paties negalėjo jo patraukti 
ir kirenaikų mokykla, kurią inkūrė Aristippas ir 
kuri žymiai vėliau atgijo epikūrėjų mokykloj, 
nes, nors Antisteno ir Aristippo idealai griež- 
tai skyrėsi vienas nuo kito, jie sutiko čia, kad 
neigė teorinio galvojimo reikšmę ir domėjosi 
vien tiktai moraliniais klausimais. Eukleido ir 
Faidono sokratinės mokyklos skyrė, tiesa, teori- 
jai žymiai daugiau reikšmės, bet jų pažiūros 
nebuvo sutvarkytos in mokslišką sistemą, o jų 
dialektika buvo tik viena iš eleatų mokyklos 
atmainų. Taigi pradžioj Aristoteliui nepaliko 
nieko kito, kaip žiūrėti in Sokratą savo moky- 

tojo Platono akimis. Laikui bėgant prikiauso- 
mybė nuo Platono tiek šiuo atsitikimu, tiek ir 
beveik visuose bendros filosofijos klausimuose 
pradėjo slėgti ambicingą jaunuolį. Iš esmės jis 
buvo tik pirmaeilės reikšmės mokslo genijus. 
Išskyrus Leibnizą, mokslo istorijoj veltui jieš- 
kotume kito tyrinėtojo, kuris taip sugebėtų ap- 
rėpti visus savo gadynės mokslo laimėjimus, 
kaip Aristotelis. jausdamas tą nepalyginamą 
kūrybinę jėgą mokslo srityje, Aristotelis nema- 
tė jos ribų ir buvo tikras, kad ir filosofijos sri- 
tyje jis pasieks dar niekad nepasiektų viršūnių. 
Čia jo laukia sunkus nusivylimas. Jis ne tik ne- 
galėjo sukurti nieko augštesnio už Piatono 
filosofija, jam nepavyko net nuosekliai pravesti 
jos pagrindinių principų. Jo Platono kritika da- 
ro todėl labai nemalonų inspūdį: pagrindinės 
koncepcijos jis pakeisti negali ir daro tiktai pa- 
taisas, kurios savo dirbtinumu ir nenuoseklumu 
til iškraipo didingas Platono pastato linijas. 
Deja, ir jo Sokrato interpretacija sudaro vieną 
iš svarbiųjų momentų jo bergždžioj kovoj su 
Platonu dėl vadovavimo dvasios karalystėj. 
Platonas žiūrėjo in savo idėjų mokslą, kaip in 
nuoseklų Sokrato minčių išplėtojimą. Genetiš- 
kai iš Platono idėjų mokslo išaugo ir Aristote- 
lio mokslas apie formą ir materiją. Tos priklau- 
somybės nuo Platono Aristotelis pripažinti ne- 
nori ir stengiasi inrodyti, jog Platono koncepci- 


39 


ja yra tik nukrypimas nuo tikro sokratinio ke- 
lio, o jo paties doktrina tai vienintelis nuosck- 
lus praplėtimas in visą tikrovę tos srities, kur 
gyveno Sokrato mintis. Iš tikrųjų Sokratas 
buvęs teorinio mokslo insteigėjas, kadangi jis 
pirmas pradėjęs naudotis indukcija ir definicija, 
kaip galvojimo inrankiais. Tiesa, jisai dar neiš- 
vystęs tų dviejų metodų moksliškos teorijos ir 
pritaikęs juos vien tiktai moralinėms problemoms 
svarstyti bet kelias in tikrą žinojimą buvęs jau 
surastas, ir kas juo tiesiai eina, turįs prieiti prie 
Aristotelio logikos ir metafizikos ir tuo būdu 
insitikinti, kad vien tik Aristotelis supratęs, ko 
norėjęs ir kur vedęs Sokratas. 


Kokiais istoriniais daviniais remiasi Aristote- 
lis, reikšdamas pretenzijas būti vieninteliu pil- 
nateisiu Sokrato dvasinio palikimo inpėdiniu? 
Maier nurodo tą šaltinį. Tai Ksenofonto „Me- 
morabilia“ ketvirtos knygos šeštojo skyriaus 
pradžia. 


Jeigu sulyginti šitą vietą su Aristotelio „Me- 
tafizika“ M 4. 1078 b 17 sąu., tai tiesiog krenta 
in akis, kad Aristotelis taippat nustato Sokrato 
nuopelnus, kaip ir Ksenofontas ką tik mūsų nu- 
rodytoj vietoj. Žinoma, Ksenofonto kompiliaci- 
joj tai tik atsitiktinis fragmentas, nežinia iš kur 
paimtas ir nesuderintas su kitais margais davi- 
niais apie Sokrato mokslą, kuriuos randame 

Ksenofonto raštuose'. Aristotelis, žinoma, nuo-- 
sekliai praveda šitą interpretaciją, kuri padėjo 
jam pasireikšti kaip vieninteliam Sokrato darbo 
tesėjui ir jo dvasinio turto tvarkytojui. Dėl 
Ksenofonto filosofinių gabumų Aristotelis, be 
abejojimo, neturėjo jokių iliuzijų, ir, jeigu jis. 
vistick pasinaudojo vienu akmeniuku iš jo ne- 
tvarkingos mozaikos, tai, tur būt, vadovaudama- 
sis principu: „Je prends mon bien, oū je le trou- 
ve“. 

Šiaip ar taip, žiūrėti in Aristotelį, kaip in pa- 
tikimą šaltini Sokrato mokslui atstatyti, jokiu 
būdu negalima. Iš kur gi turime mes semtis tik- 
rų žinių apie didžiausiojo graikų išminčiaus gy- 
venimą ir mokslą? Iš Antisteno, Aristippo ir 
kitų sokratikų išliko mums menkos skeveldros, 
Izuriomis galime naudotis tiktai atstačius pa- 
grindinius Sokrato dvasinius bruožus iš kitų 
šaltinių. Vėlyvesnė labai gausi literatūra apie 
Sokratą neturi pagaliau jokios istorinės vertės'; 


* Savo filosofiniuose samprotavimuose — sako Diūm- 
mler (Kleine Schriften I 298) — bewegt sich Xeno- 
phon-- ungefžhr wie einer, der zum ersten Male 
Schlittschuhe anhat, und ist weit entfernt von der 
behžbigen und sicheren Breite, die er entwickelt, wenn 
er in den Schats seiner Erfahrung greift. 


* ...„les čerits postėrieurs 2 Aristote ne sont, par 
rapport aux sources plus anciennes, gue nous possėdons 
aussi, gu'un miroir dėformant. Elles n'y ajoutent rien 

tai margas mišinys legendų ir anekdotų, kurie 
amžių bėgyje apsupa kiekvieno didžiadvasio 
galvą. Apsižvalgę tada sokratinėj literatūroj 
mes randame tiktai vieną, bet už tai didžiausią 
jos atstovą, kurio raštuose prisikelia iš numiru- 
siųjų mūsų išminčius. Tikrasis Sokrato evange- 
listas buvo tiktai Platonas. 


de valable, elles en constituent une premičre interprė- 
tation historigue gue nous pouvons considėrer avec 
sympathie et curiositė 2 condition de ne pas nous 
laisser influencer par elle. Duprėel E. La lėgende 
'Socratigue et les sources de Platon. P. 398. 

II. PLATONAS 


Margame Diogeno Laertijo! sąšlavyne randa- 
me daugybę tikrųjų perlų, deja, dažniausiai ne- 
žinomos kilmės. Du tokiu perlu užsiliko mums 
trečios knygos pradžioj. 

Sokratas sapnavęs, kad ant jo kelių atsiradęs 
zulbės jauniklis. Paukštyčiui bematant išaugu- 
sios plunksnos, ir jis su džiūgaujančia giesme 
skrenda in orą. Kitą dieną prie Sokrato artinasi 
jo kalbų grožio sužavėtas jaunikaitis. Pamatęs 
Platona, Sokratas iš karto pažinęs, kokia gulbė 
atsirado sapne ant jo kelių. Jo džiūgaujanti 
giesmė skambės visus amžius, kol plaks bent 
viena širdis, kurią jaudina ir kelia ta žavinga 
melodija. 

Antrą perlą randame greta pirmo. Jaunas — 
tik dvidešimt metų pasiekęs — Platonas, kuris 


* Diogenis Lačrtii zepi Biuv, Šojpdtov xai dzucDs7- 
UdTOY T0Y V odosogia sddoxUKSdYTUY  BiBLia 0žaa 
Ed. Hiūbner 1828—31; ed. Cobet (graece-latine) 1850. 

jautė savyje galingą menininką, jau, kaip liudi- 
ja Dikaijarchas ir Timotėjas, buvo pabandęs 
savo jėgas poetinėj kūryboj: rašė pradžioj diti- 
rambus, paskui dainas ir pagaliau tragedijas. 
Su viena tokia sukurta tragedija jisai eina in 
Dioniso teatrą, pasiryžęs dalyvauti poetinėse 
rungtynėse. Pakeliui jis mato žmonių minią, 
godžiai klausančią Sokrato. Tis pats insimaišo in 
minią ir jaučia, kaip prieš jo dvasinę akį atsi- 
skleidžia visai naujas pasaulis. Poetinė kūryba, 
kuri išpildė ligi šioliai jo gyvenimą, nustoja jam 
reikšmės. Jis sudegina savo tragediją ir visas 
atsiduoda stebuklingam mokytojui. „Nėra, — 
šaukia Platonas savo antram laiške Dionisijui“, 
— nė vieno Platono veikalo ir nebus nė vieno, 
o kai dėl skiriamų man raštų, tai yra ne kas. 
kita, kaip veikalai Sokrato, kuris pasidarė jau- 
nas ir nemirtingas“. 

Ar šitą laišką parašė pats Platonas, jo raštų 
žinovai iki šiol ginčijasi. Mūsų pacituota vieta 
kalba greičiau už autentiškumą. Iš pelenų, liku- 
sių sudeginus jo tragediją, prisikelia lyg fenik- 
sas tolimesnioji Platono kūryba, kurioj jo me- 
niškas genijus tarnauja augščiausiems žmogaus 
minties siekimams ir pakelia graikų poeziją ir 
filosofiją in niekeno daugiau nepasiektas augš- 
tybes. 


*! Epistulae. 314 C. 

Ir in keno lūpas indeda Platonas visą šitą gro- 
ži ir išmintį? Išskyrus paskutinį Platono veika- 
la, jo „Instatymus“, visuose jo dialoguose va- 
dovaująs vaidmuo priklauso Sokratui. Ar tai 
yra tiktai literatūrinė fikcija, ar Platono būdas 
reikšti savo giliausius insitikinimus Sokrato lū- 
pomis turi gilesnio pagrindo? Ginčas dėl Plato- 
no patikimumo prasidėjo greit po Sokrato mir- 
ties. Kova, kurią vedė vieni su kitais artimiau- 
sieji Sokrato mokiniai, nėra galutinai baigta ir 
mūsų laikais. Nors Sokrato vaizdas už savo ne- 
mirtingumą yra dėkingas dieviškam Platono 
menui, vis dėlto daugumas filosofijos istorikų 
nenorėjo pripažinti tam vaizdui istorinės vertės. 
Tas nepasitikėjimas jau senovėje rado savo iš- 
raišką indomiame anekdote. Atenajas', remdama- 
sis Delfiečiu Hegesandru, pasakoja mums apie 
kitą Sokrato sapną, diametraliai priešingą tam, 
apie kurį mes žinome iš Diogeno. Sokratas sap- 
navęs, kad in jo pliką galvą nusileidusi ir ją 
smarkiai apdraskiusi inžūli varna. Sokratas aiški- 
nęs savo mokiniams tą sapną taip, kad ta varna 
tai Platonas, kuris taip išdraskysiąs jo mintis, 
kad jų ir pažinti nebūsią galima. Tie Sokrato 
tyrinėtojai, kurie patikimiausiu šaltiniu laikė 
Ksenofontą, žiūrėjo in Platoną maždaug taip, 
kaip ir Hegesandras. Ir tiktai paskutiniojo šimt- 


* Athenaeus 11. 116; p. 506. 

mečio filologams, tarp kurių pirmoj victoj rei- 
kia paminėti anglų mokslininkus Burnetą ir 
Taylorą ir vokiečių Wilamowitz-Moellendorffą?, 
pavyko ne tik atstatyti Platono, kaip Sokrato 
liudininko, garbę, bet ir pripažinti, kad tik jo 
raštuose galima rasti tvirtus pamatus tikram 
Sokrato mokslui atstatyti ir vienintelio vyro 
vaizdui mūsų sielose atgaivinti. 


„Amžinai jauno“ Sokrato asmenį su jo nepa- 
mainomais individualiais bruožais vaizduoja iš 
tos ar kitos pusės visi Platono dialogai, kuriuo- 
se pasirodo Sokratas. Aišku, tai nėra fotogra- 
fijos, mechaniškai kopijuojančios tikrenybę. 
Platonas elgiasi kaip geniališkas portretistas, 
kuris, nesirūpindamas abejingomis smulkmeno- 
mis, moka iškelti ir pabrėžti pagrindinius, viską 
lemiančius bruožus: taip su tikro menininko 
laisve, bet ir su menininko teisybe, piešia Tu- 
kididas savo Periklą, rašydamas jo kalbas, 
taip piešia Raiffael'is savo Julijų II, Van Dy- 
ck'as Karlą I ir Hals'as savo Descartes'ą. Žymiai 
kitaip stovi dalykai su Sokrato minčių išdėsty- 
mu. A priori galima pasakyti, kad galingiausias 
visų laikų kūrėjas, nickeno nepralenktas kaip 
filosofas ir kaip poctas, jokiu būdu negalėjo 
visą gyvenimą būti tik svetimų minčių kartoto- 


* Žiūr. literatūrą. 

Iki bi 


jas. Jeigu jis deda savo giliausias mintis in So- 
krato lūpas, tai tik todėl, kad jaučia, jog jo sic- 
loje toliau veikia ir auga ta pati neinirtingoji 
dvasia, kurią lyg užkerėjo stebuklingas mokyto- 
jas. Bet „istorinio“ Sokrato tiksliausių liudinin- 
ku Platonas galėjo būti tik savo jaunystėje, kol 
jo nepalyginamas kūrybinis genijus dar neišplė- 
tė savo sparnų visoj platumoj. Iki kokių tris- 
dešimties savo gyvenimo metų jisai stengėsi tie- 
siog nustumti in šalį visą savo patics kūrybą ir 
visą savo garbę dėti in kotiksliausią Moky- 
tojo minčių vaizdavimą. Dar Sokratui gyvam 
csant, jis paskyrė tam tikslui tris savo jaunys- 
tės dialogus: „Ioną“, „Hippiją Mažesni“ ir 
„Protagorą“. Greit po Sokrato mirties pasirodė 
du veikalai, „Apologija“ ir „Kritonas“, kuriuos 
reikia laikyti gryniausia istorine teisybe, su ko- 
kia tik susitinkame pasaulinėje literatūroje. 
Platonas sugebėjo čia iškalti dvi Sokrato statu- 
las, kurių giliausiai vidinei teisybei laiko 
dantys nėkiek negalės pakenkti. Stebuklingiau- 
sią, o kartu ir tikriausią Sokrato vaizdą duoda 
Platonas pirmame iš tų kūrinių. Čia jis kalba, 
kaip betarpiškas liudininkas vieno iš pačių 
kilniausių invykių Sokrato gyvenime. Mes ma- 
tom čia Sokratą visam ūgyje, kaip jis mirties 
pavojaus akivaizdoje nėkiek nesirūpina pa- 
lenkti savo pusėn prieš jį nusistačiusių teisėjų, 
bet ir tas paskutines savo viešąsias kalbas pa- 

naudoja tam, kad paveiktų žmonių sielą ir dar 
kartą parodytų jiems, kokia turi būti jų tikroji 
laisvė, nepriklausoma nuo išorinių aplinkybių ir 
pagrįsta vien tik vidiniu dvasios tvirtumu!. 
Mokytojo vaizdas lemiamoj jo gyvenimo va- 
landoj taip instrigo in Platono sielą, kad pasida- 
rė giliausiu jo veikimo akstinu. Per visą gyve- 
nimą jo ausyse skambėjo Sokrato žodžiai, ža- 
vėdami ir keldami jo sielą. Sokrato pasmerki- 
mas buvo jam tiesiog smūgis, kuris iš karto 
atrodė nepakeliamas. Jautrus jaunuolis sunkiai 
susirgo ir negalėjo dalyvauti paskutiniuose Sok- 
rato pasikalbėjimuose su mokiniais. Laikui bė- 
gant skausmas nurimo ir jo vietą užėmė nusi- 
lenkimas prieš moralinę jėgą, kuri taip stebuk- 
lingai pasireiškė Sokrato asmeny. Platonas pa- 
sinaudojo ką tik nusistačiusia jo sieloj pusiau- 
svyra, kad pastatytų mirusiam Mokytojui mo- 
numentum aere perennius. 

Kaikurie žymūs ir intakingi XIX amžiaus 
mokslininkai, tarp jų Nietzsche ir Jočl, neno- 
rėjo pripažinti, kad Platonas būtų galėjęs para- 


* „Apologija“ — skaitome viename indomiamc se- 
novės paminkle — yra ne kas kita kaip junginys (ovų- 
Kox) gynimosi, puolimo, enkomijo ir pagaliau fi- 


losofinės teorijos: jos svarbiausias uždavinys tai pa- 
rodyti, koks turi būti tikras filosofas: Šo įdp T4 Rup 
Aiov Kapdįpela Gxoiov Asi stvai tūvV GdSUGOY, | 

“ + (Ps. Dionys. Techne VIII 8). 

šyti tokį tobulą meno veikalą netrukus po Sok- 
rato mirties, vadinas, tuo laiku, kada Platonui 
dar nebuvo sukakę trijų dešimčių metų. Ir iš tik- 
rujų, vienas menas, nors ir toks su nieku nesuly- 
ginamas, kaip Platono, nebūtų galėjęs sukurti 
tokio stebuklo, jeigu čia nebūtų prisidėjęs 
augščiausias entuziazmas, kįląs iš pačių sujau- 
dintų sielos gelmių. Sokrato kalbos teisme lai- 
koma arba „stilizuota“ teisybe, arba net tiesiog 
literatūrine fikcija!. Pastebėsime tuo tarpu tik 
tiek, kad psichologiškai tiesiog neinmanoma, 
kad jaunuolis, nustojęs dievinamojo Mokytojo, 
imtųsi „stilizacijos“ ar net laisvos improviza- 
cijos, kurioj pasmerkto Teisingojo vaizdas ir jo 
žodžiai vienoj iš kilniausių jo gyvenimo valan- 
dų pasidarytų tema nevaržomiems dar neseniai 
išgyventos tikrovės vaizduotės bandymams. Ne, 
Sokrato elgimasis teisme ir jo pasakytos kalbos 


* Lipsius. Attisches Recht, p. 359: eine fingierte 
Verteidigungsrede. — Dimmler Kl. Schr. I 297: die 
Reden (der Apologie sind) freie Schopfung — H. 
Gomperz N. Jbb. 1924 p. 170: (sie) tragen zu unsere- 
rer Kenntnis des geschichtlichen Sokrates so gut wie 
nichts bei. 

Maier ir Wilamowitz laiko „Apologija“ — „stili- 
sierte Wahrheit“. Užtat tokie mokslininkai, kaip 
Raeder, E. Horneffer, Burnet ir Taylor (žiūr. „Lite- 
ratūra“) griežčiausiai protestuoja prieš nuomonę 
„Apologijoj“ esą galima rasti „falsification of funda- 
mental facts“ (Taylor Varia Socratica I serie p. 156). 

atrodė Platonui tokios žavingos, tokios nepaly- 
ginamos, tokios dieviškos, kad jis nė svajoti 
negalėjo suteikti skaitytojams ką nors augštes- 
nio ir tobulesnio. Visą savo garbę jisai dėjo tam, 
kad išlaikytų kiekvieną Mokytojo posakį, kiek- 
vieną jo balso intonaciją. Žinoma, toks uždavi- 
nys negalėjo būti pasiektas paprastais stenogra- 
finiais užrašais, bet tiktai meniškų Sokrato 
kalbų atvaizdavimu. Toksai atvaizdavimas yra 
tikresnis už pačia tikrovę, nes praleidžia ne- 
reikšmingas smulkmenas ir išlaiko, iškelia ir 
sustiprina visa, kas buvo esminga Sokrato pasi- 
rodyme prieš teismą. Platonas paliko mums 
ilgą eilę Sokrato portretų. Kaikurie iš jų, pa- 
vyzdžiui „Puotoj“, yra meno atžvilgiu gal dar 
tobulesni, bet nė vienas iš jų nėra toks tikras, 
pasakyčiau net, toks tikslus, kaip „„Apologijoj“ 
nupieštas paveikslas. 

Parašytas tuoj po „Apologijos“ „Kritonas“ 
neabejojamai tiksliai piešia Sokrato nusistaty- 
mą akivaizdoj klausimo, kaip turi elgtis insta- 
tymų atžvilgiu teisingas Žmogus net tuo atveju, 
kada teisėjų buvo jais pasinaudota jam pasmerk- 
ti. Pasikalbėjimas eina čionai tarp Sokrato ir 
Kritono, kitiems kalinamojo išminčiaus kasdie- 
niniams lankytojams dar neatėjus. In absoliutų 
tikslumą Platonas čia nepretenduoja. 

Tą pat reikia pasakyti ir apie kitus „sokra- 
tinio“ laikotarpio veikalus. „Lachetas“, „Char- 

midas“, „Lisis“, „Eutifronas“ — visi tie dialo- 
gai ištikimi istorinei teisybei ta prasme, kad 
Platonas nededa čionai in Sokrato lūpas savo 
paties pažiūrų, bet pastato prieš mus tiktai 
tikrą, jei galima taip pasakyti, dar „neišplėstą“ 
Sokratą. Taigi visuose šituose dialoguose, pra- 
dedant „Ionu“ ir baigiant „Eutifronu“, mes 
turime tvirtą, pasakyčiau net, vienintelį pa- 
grindą Sokrato tikroms pažiūroms atstatyti. 
Buvome jau pabrėžę, kad „amžinai jaunas“ 
Sokratas už tą savo jaunystę yra dėkingas 
išimtinai Platonui. Ksenofonto atsiminimai yra 
indomūs vien tiktai sausoms specialistų filologų 
sieloms, bet jau gyvi jaunuoliai, skaitydami 
augštesnėse gimnazijos klasėse „Memorabilia“, 
nuoširdžiai žiovauja ir keikia autorių, kuris 
Sokrato vardu maitina juos tokiu neskaniu 
maistu. Užtat „Protogoras“, „Kritonas“ ir ypa- 
čiai „Apologija“, nekalbant jau apie vėlyvesnius 
šedevrus, kaip „Puota“, „Faidonas“ ir „Faid- 
ras“, kiekvienam jautriam jaunuoliui sudaro 
tiesiog epochą jo dvasiniam gyvenime, nes visoj 
pasaulio literatūroje, išskyrus tiktai evangeli- 
jas, nėra nieko tokio tobulo ir kilnaus, kaip tie 
Platono kūriniai. Meno atžvilgiu jie yra net 
tobulesni už pirmųjų Kristaus pasekėjų raštus. 
O jeigu paimsime ankstyvųjų Platono dialogų 
istorinę vertę, tai iš esmės jie vargu ar nusileis 
pirmykštės krikščionybės dokumentams. 

Nuo Sokrato ir Platono prasideda dižiausias 
laikotarpis žmonijos dvasinėj istorijoj. Pirmą- 
sias tos galingos srovės versmes mes galime 
pažinti, pirmuosius to periodo dokumentus 
atskleisti — tiktai Platono sokratiniuose dialo- 
„guose. Iš jų prieš mus visam savo dvasios ūgy- 
je iškįla asmuo, kuriam žmonija yra dėkinga už 
vieną iš dviejų savo giliausių vidinių persilau- 
žimų. Pamėginkime surinkti į vieną krūvą, ką 
mes žinome apie vienintelio vyro gyvenimą ir 
veikimą. 


ANTROJI DALIS 


SOKRATO GYVENIMAS IR 
DVASINĖ PLĖTOTĖ 


Siera owocow 


Musi drzewo, ažeby rozkwitač i rodzič, 

Po lišciach, jak po szczeblach, na powietrze wchodzič; 

Chociaž soki požywne z tona ziemi bierze, 

Owocu dač nie može, tylko w wyžszej sferze. 
Mickiewicz. Zdania i uwagi. 110. 


Sokrates aber ist nicht wie ein Pilz aus der Erde 
gewachsen, sondern er steht in der bestimmten Konti- 
ruitūt mit seiner Zeit. Er ist nicht nur hėchst wich- 
tige Figur in der Geschichte der Philosophie, — die 
interessanteste in der Philosophie des Altertums, — 
sondern er ist welthistorische Person. Er ist Haupt- 
wendepunkt des Geistes in sich selbst. 


Hegel Geschichte der Philosophie II 42. 


Die Sokratik ist nichts als die Entfaltung einer 
Bliite, zu der dcr Keim zugleich mit dem hellenischen 
Voike entstanden ist. 

Wilamowitz-Moellendorff. Herakles II“. 109. 

I. GIMIMO METAI. TEVAI. PAVELDĖTAS 
TURTAS. 


„Šiandien — kalba Sokratas „Apologijos“ pra- 
džioj — aš stoju prieš teismą pirmą kartą, susi- 
laukęs daugiau negu septynių dešimčių metų“. 
Taip atstato tekstą dauguma filologų. Mažuma 
vėl, prie kurios, tiesa, priklauso žymiausias 
Platono raštų leidėjas Burnet, braukia žodžius 
„daugiau negu“ ir skaito „susilaukęs septynių 
dešimčių metų“. Kadangi pasmerkęs Sokratą 
teismas invyko 399 metais, tai Sokrato gimimo 
data reikia nustatyti ar 469 metais, ar šiek tiek 
anksčiau. 


Gimė Sokratas senoj atėniečių šeimoj Alope- 
ko deme (maždaug „Lapiškių“ valsčiuje, ėl.6=į5 
= lapė), kuris buvo netoli Atėnų prie Likabet- 
to kalno. Iš to paties demo kilo garsusis graikų- 
persų karo veikėjas Aristeidas, miręs porą metų 
prieš Sokrato gimimą. Sokrato tėvą Sofroniską 
su Aristeidu rišo sena bičiulystė. Sofroniskas 

buvo darbštus akmenkalis, kuris paruošdavo 
marmuro gabalus skulptoriams menininkams. 
Ar jis pats pasireiškė meno kūryboj, sunku 
pasakyti. Kad jis buvo daugiau, negu paprastas 
amatininkas, lyg ir rodo Sokrato žodžiai dialoge 
„Alkibiadas Pirmasis“: „Mūsų giminė pareina 
nuo Daidalo“. Mitinis Kretos karaliaus Mino 
rūmų statytojas Daidalas buvo laikomas visų 
šiaip ar taip susirišusių su meno kūryba protė- 
viu, ir kaip tik ta prasme Sokratas vadindavo 
save Daidalidu. Sokrato motina Fainaretė, kaip 
liudija Platono dialogas „Teaitetas“, buvo pri- 
ėmėja. Sunku pasakyti, ar tai buvo jos nuola- 
tinis amatas, ar ji buvo priversta verstis juo tik- 
tai po nelaimingųjų Peloponeso karo invykių, 
pakasusių Atėnų gerbūvį- 

Tėvas paliko Sokratui tam tikrą turtą. De- 
metrijas Falierietis! kalba apie namuką ir kapi- 
talą maždaug septyniasdešimt minų (apie 12.500 
tūkstančių litų). Ta žinia greičiausiai bus 
tikra: mes žinome iš Platono, kad Sokratas tar- 
navo atėniečių kariuomenėj hoplitu (sunkiai 
apšarvuotu), o hoplitų pareigas ėjo žmonės, 
kurie galėjo nusipirkti gana brangius šarvus. 


' Plutarch. Arist. 1. 

II. INGIMTAS AR IŠKOVOTAS 
MORALINIS TOBULUMAS 


Išlikusieji mums mokinių liudijimai, paeiną 
iš paskutiniųjų keliolikos Sokrato gyvenimo 
metų, atvaizduoja jį mums kaip inkūnytą iš- 
minčiaus idealą. Ar tas tobulumas buvo Sokra- 
tui ingimtas, ar iškovotas sunkioj kovoj su jus- 
lia prigimtim? Davinių tam klausimui išspręsti 
paliko mums vos užčiuopiamos skeveldrėlės. Jos 
visgi duoda mums tam tikrą pamatą prileisti, 
kad savo moralinį būdą Sokratas negavo kaip 
Dievo dovaną, bet iškalė jį sąmoningais ir ne- 
nuilstamais savo valios smūgiais. 

Aristoksenas', remdamasis savo tėvo Spintaro 
atsiminimais, tvirtina, kad jaunas Sokratas ne- 
mokėjęs suvaldyti audringų savo pykties išsi- 
veržimų. Jeigu ta žinutė yra tikra, tai ji palai- 
ko mūsų prileidimą. 

Antra skeveldrėlė pasakoja mums, kad frigie- 
tis Dzopiras, pragarsėjęs kaip fiziognomikas, 
susitikęs su Sokratu, apsuptu mokinių būrelio, 
radęs jo veide stipraus juslumo požymių. Mo- 
kiniai, žinoma, ima garsiai juoktis, bet Sokra- 
tas sustabdo juos, pareikšdamas: „Dzopiras turi 
tiesa, tik aš esu nugalėjęs tą aistrą“". Kadangi, 


*' Miller. Fragmenta historicorum Graecorum, Art. 
„Aristoxenos“. 


' Forster. Physiognomici Graeci. I p. VIII. 

atrodo, ši žinutė buvo paimta iš Sokrato moki- 
nio Faidono dialogo „Dzopiras“, tai jos patiki- 
mumas yra gana didelis. Šiaip ar taip, visi kiti 
mūsų šaltiniai rodo mums Sokratą kaip pilniau- 
sią juslinės prigimties valdovą. Gražiausiai pie- 
šia Sokratą iš šitos pusės Platonas, indėdamas 
in vieno savo „Puctos“ dialogo dalyvių — Alki- 
biado — lūpas panegiriką Sokratui. Tą panegi- 
riką žymiausieji Sokrato žinovai laiko vienu iš 
svarbiausių istorinio Sokrato dokumentų, pasi- 
žyminčių beveik tokiu pat istoriniu tikrumu, 
kaip „Apologija“, „Kritonas“ ir kaikurios „Fai- 
dono“ dalys. Taigi būtinai patarčiau mano skai- 
tytojams susipažinti su šituo panegirikų. 


III. ATĖNŲ „GIMNASTIŠKAS“ IR 
„MŪZIŠKAS“ AUKLĖJIMAS 


Apie Sokrato jaunystę ir didžiausią subren- 
dusio amžiaus dalį, o juo labiau apie jo vaikystę 
mes neturime — jei neminėti skeveldrėlių, li- 
kusių mums Aristokseno ir Faidono dėka — 
jokių žinių. Taigi ir apie jo auklėjimą ir dvasi- 
nį augimą nėra beveik .jokių konkrečių davinių. 
Vis dėlto apie jo auklėjimo kelius ir tuos veiks- 
nius, kurių intakoje jis subrendo, mes galime 
sudaryti sau gana aiškų vaizdą, nes gerai pa- 
žįstame didelio laikotarpio, kuriame gyveno 
Sokratas, kultūrinį gyvenimą. 

Sokrato, kaip ir kiekvieno jo laikų jauno atė- 
niečio, auklėjimas ėjo dviem kryptimi: jis bu- 
vo „gimnastinis“ ir „mūzinis“. Gimnastika tu- 
rėjo užgrūdinti ir sustiprinit kūną ir padaryti 
jį paklusniu dvasios inrankiu. „Mūzinis“, t. y. 
paskirtas mūzoms, auklėjimas  supažindindavo 
jaunuolius su grojimo fleita pradais ir su žy- 
miausiais Graikijos epo ir lyrikos kūrėjais. 
Pirmoji vieta tarp jų priklausė, žinoma, „die- 
viškam dainiui“ Homerui. Matematika, neišei- 
dama iš elementarinės aritmetikos ribų, tradici- 
nėj Atėnų auklėjimo sistemoj žymesnės rolės 
nevaidino. Muzikai ypatingų gabumų Sokratas 
neparodė; apie jo insigyvenimą in Homerą liu- 
dija gana dažnos citatos, kurias Platonas indeda 
in jo lūpas — tai buvo vienas iš karakteringųjų 
bruožų, kuriuos išlaikė mums dėkingas moki- 
nys. Pats savo jėgų poetinėj kūryboj Sokratas 
nemėgnio, nes, kaip liudija „Faidono“ dialogas 
(IV), tik atsidūręs kalėjime kaip pasmerktasis 
mirti, jis pasiryžo sukurti himną Apollonui. 


IV. KULTŪRINĖ JAUNO SOKRATO 
APLINKUMA 


Daugiau, negu ta puikiausia auklėjimo siste- 
ma, jaunuolio siela veikė kultūrinė aplinkuma, 
kurioj jis augo. 

Sokratas gimė didžiausiame graikų, tad ir vi- 
sos žmonijos, laikotarpyje. Bent dvidešimts 
metų prieš jo gimimą jauna Atėnų demokratija 
sudavė pirmą baisų smūgį persų galybei mūšyje 
prie Maratono (490). Po dešimties metų persų 
imperija, intempusi visas savo jėgas, mėgino 
antrą kartą pavergti Graikiją. Heroiškas spar- 
tiečių karalius Leonidas uždarė persams kelią, 
užimdamas Termopilų tarpeklį. Jis žuvo nely- 
gioj kovoj, ir visa vidurinė Graikija kartu su 
Attika pateko in priešų rankas. Bet nesuspėjo 
persai dar užpulti Istme pastatytos užtvaros in 
Peloponesą, kaip jaunas atėniečių ir jų sąjungi- 
ninkų laivynas, sukurtas Temistoklo toli numa- 
tančios politikos dėka, vadovaujant Maratono 
nugalėtojui Miltiadui, sutriuškino persų flotą 
prie Salamino. Kitais metais graikai sumušė 
persus Platajų lygumoje ir privertė juos palikti 
Graikiją. Nepasitenkindami tuo, graikai pasiry- 
žo išvaduoti iš persų vergijos savo brolius 
Mažojoj Azijoj. Mūšis prie Mikale netoli Mi- 
leto suteikė joniečiams laisvę, o atėniečiams, 
kurių laivynui priklausė lemiąs vaidmuo kovoj 
su galingu priešu — hegemoniją tarp graikų 
jūros valstybėlių, sujungtų in Delo sąjungą. 
Didžiausias tiek galutinio persų nugalėjimo, 
teik ir Delo sąjungos inkūrimo nuopelnas pri- 
klausė antram dideliam atėniečių politikos va- 

dui Aristeidui. Apie jo artimus santykius su 
Sokrato tėvo namais jau esame kalbėję. 
Heroiškų karų tradicija turėjo ypačiai insi- 
stiprinti Sokrato tėvų šeimoj ir prisidėti prie 
tos gilios meilės savo kraštui ir miestui, kuria 
pasižymėjo visą savo gyvenimą Sokratas. Prie 
tos tradicijos prisidėjo ir tolimesnieji invykiai, 
kurie sutapo kaip tik su jo ankstyba jaunyste. 
Dvylika metų po Delo sąjungos inkūrimo Mil- 
tiado sūnus Kimonas plaukiojo Aigėjaus jūroje 
kaip sujungtojo graikų laivyno vadas, tremda- 
mas iš graikiškų Mažosios Azijos miestų persų 
satrapus ir prijungdamas tuos miestus prie savo 
sąjungos. 466 m. jisai sutriuškino priešo laivyną 
ir sausumos kariuomenę. Po tų mūšių persai 
septyniolika metų nedrįso pasirodyti graikų 
vandenyne. Tik 449 metais, pasinaudodami 
laikiniu Atėnų valstybės susilpnėjimu, pamėgi- 
no persai insiveržti in Aigėjaus jūros pietus, 
bet čia prie Kipro salos jiems perkirto kelia 
Kimonas, vadovaudamas dviem šimtams graikų 
laivų. Toj kovoj visiškai nugalėti persai padarė 
su graikais vadinamąją Kallijo taiką, pagal ku- 
rią jie pažadėjo nejudinti graikiškų miestų va- 
karų Mažosios Azijos pakrantėse ir nesiųsti 
savo laivų in graikų vandenyną. Kallijo taika 
buvo padaryta tada, kai Sokratui sukako vos 
dvidešimts metų. Praėjo dar keliolika metų, ir 
Sokratas galėjo toliau didžiuotis savo tėvyne. 

Kimonui mirus, faktiška vyriausioji valdžia 
Atėnų demokratijoj perėjo in Periklo rankas, o 
prie to valstybės vyro Sokrato gimtasis miestas 
pasiekė beveik visose kultūrinio gyvenimo sri- 
tyse augščiausio laipsnio. Taigi Atėnų .valstybi- 
nė tikrovė — tai pirmas elementas, išauklėjęs 
Sokrato sielą ir padėjęs joj neišdildomą ant- 
spaudą. i 4 

Kaip giliai jis buvo prisirišęs prie savo kraš- 
to, kokia tiesiog religine aureole buvo apsupta 
jo akyse Atėnų valstybė ir jos instatymai, rodo 
Sokrato elgimasis visuose tuose atsitikimuose, 
kada jam tekdavo pildyti ar tai karo lauke ar 
Atėnų valstybinėse instaigose piliečio pareigas. 
Apie jo ištvermę karo vargus pakelti, apie jo 
nuostabų ramumą ir drąsumą dalyvaujant kovo- 
se prie Poteidajos ir Delijų pasakoja mums tiek 
Platonas, tiek Ksenofontas. O apie jo nepaju- 
dinamą ištikimumą instatymams gražiausiai 
liudija „Apologija“, aprašydama, kaip jokie mi- 
nios grasinimai negalėjo paveikti Sokrato, kad 
jis atsisakytų nuo savo veto prieš sulaužymą 
instatymų, reikalaujančių, kad kiekvieno apkal- 
tinto byla būtų sprendžiama atskirai, o ne visų 
iš vieno. „Kritone“ pagaliau atvaizduotas nie- 
kuo nenugalimas Sokrato ištikimumas instaty- 
mams, kada jam teko pasirinkti — ar pabėgti iš 
kalėjimo ir išvengti mirties, ar ištverti jame, bet 
nesulaužyti instatymų, reikalaujančių, kad kiek- 

vienas teismo sprendimas, nors iš esmės netel- 
singas, būtų išpildytas. 


V. GRAIKŲ VALSTYBINĖ RELIGIJA 


Antras elementas, kuris galingai veikė Sokra- 
to sielą, tai graikų valstybinė religija. Mūsų 
laikais net ir tikintieji žmonės visuose tikėjimo 
dalykuosc yra gryni individualistai, todėl jiems 
taip sunku suprasti ir atjausti antikinį religin- 
gumą. Graikų dievai globoja ne tiek atskirus 
žmones, kiek valstybes, todėl ir santykiai žmo- 
nių su dieviškomis galybėmis turėjo ne indivi- 
dualų, bet visuomeninį, valstybinį pobūdį. Iš 
tokio pamaldumo išaugo graikų apeigų sistema, 
kuri sudaro vieną iš jų didžiausių kūrybinių ge- 
nijaus pasireiškimų. Nesupratę jos reikšmės 
graikų dvasiniame gyvenime, mes nieko nesu- 
prasime ir tos dvasios augščiausiuose laimėji- 
muose. š 

Poetiškos ir pilnos giliausios prasmės apci- 
gos, kuriose privalėjo dalyvauti visi laisvi Atė- 
nų piliečiai, apimdavo viską, kas buvo brangu ir 
reikšminga kiekvieno graiko sielai. 

Pirmiausia jos atnaujindavo jų atmintyje di- 
delius jų istorinės praeities invykius. Vidury 
liepos mėnesio (Hekatombaion) buvo švenčia- 
ma Sinoikijų šventė, paskirta atminimui Tezė- 
jaus inkurto Atėnų sinoikizmo, t. y. susiliejimo 

atskirų bendruomeniųinvieną atėniečių valstybę. 
Rugsėjo mėnesyje (Boedromion) buvo švenčia- 
mi dideli persų karų nugalėjimai. Spalių mė- 
nesyje (Pianopsion) keturias dienas buvo ger- 
biama Tezėjaus, mitinio Atėnų insteigėjo, atmi- 
nimas. Aukos ir invairios rungtynės išpildyda- 
vo tą šventę. Epitafijų šventėj, kurios data 
mums nėra žinoma, buvo keliamas atminimas 
mirusiųjų dėl tėvynės; garbino juos graikai 
dainomis ir panegirikais, kuriuos sakydavo dau- 
giausia nusipelnęs pilietis. Tokia proga pasakė 
savo garsųjį epitafiją Periklas!. 


Pereidama paskui in asmeninio gyvenimo sri- 
tį, apeiginė religija mokėjo intraukti in savo 
žavėtiną ratą visus to gyvenimo svarbiausius 
invykius. Sėjimas grūdų ir vynuogių sodini- 
mas, kaip ir derliaus rinkimas ir vynuogių 
spaudimas, buvo surišta su inspūdingomis apei- 
gomis. Tesmoforijų šventė Demetros instatym- 
davės garbei prasidėdavo nuo pasninko, kuriame 
simboliškai buvo išreikštas Demetros skausmas, 
požemio dievui pagrobus jos dukterį Korą. 
Tuojau po to ėjo linksma Kalligenijų diena. 
Jaunos motinos rodydavo vienos kitoms savo 
mažyčius, ir gražiausias iš jų gaudavo dovaną. 
Apaturijų apeigose tėvai darydavo taippat su sa- 


' Thucyd. De bello pelopon. II, 35—46. 

vo naujagimiais, kurie ta proga buvo užrašomi 
in piliečių sąrašus. 

Net vergai nebuvo visai išskirti iš tų apeigų- 
Kronijų šventėj valstybė vaišindavo juos ir gra- 
žiomis apeigomis primindavo jiems Krono 
aukso amžių, kada dar nebuvo vergijos. Ver- 
gams ir neteisėtiems vaikams buvo pavesta jų 
patrono Heraklo šventė. Atėnų priemiestyje 
Kinosarge, prie Likabetto kalno, valstybė ruoš- 
davo jiems vaišes, o šešiasdešimt juokdarių pa- 
linksmindavo susirinkusią minią komiškais pa- 
sakojimais. 

Dalyvavimas tose visose apeigose, kaip jau sa- 
kėme, buvo privalomas visiems Atėnų pilie- 
čiams — tai buvo didelė religinė ir valstybinė 
gyvenimo mokykla. 

Giliausią prasmę turėjo tos apeigos tik tol, 
kol atėniečių sielose buvo gyvas tikėjimas dievų 
galybe, apimančia visas jų valstybinio ir asme- 
ninio gyvenimo sritis. Bet negi Periklo laiko- 
tarpio graikai galėjo rimtai tikėti antropomor- 
fizuojančios protėviųvaizduotės padarus, kuriuos 
taip vaizdžiai stato prieš mūsų akis Homeras? 
Iš tikrųjų Periklo laikais iš Homero vaizdų bu- 
vo jau seniai pašalinta viskas, kas atrodė nesu- 
derinama su dievų galybe ir moraliniu tobulumu. 
Žavėdamasis Homero grožiu, penkto amžiaus 
atėnietis dėjo viską, kas pasakojimuose apie 
dievus užgaudavo jo moralinius jausmus, rap- 

sodų sąskaiton, nes jau seniai buvo pripažinta, 
kad „daug meluoja dainiai“ (z0hd  4sūūovzai at 
dual), Tokiu būdu graikai skirdavo savo die- 
vams tiktai augščiausios tobulybės ženklus, o jų 
antropomorfizmas buvo apribotas tuo, kad vi- 
suose savo dievuose jic jautė apreiškimą vienos 
dieviškos galybės. „Vienas ir tas pats Dievas 
yra Dzeusas, yra Apollonas, yra Hadas“ — 
šaukia didžiausias graikų dramaturgas Aischi- 
las. Turėdamas omeny šitą graikų religijos 
ypatybę, didelis jos žinovas Erwin Rohde! 
vadino ją henotheizmu, t. y. mokslu apie vieną 
dievybę, pasireiškiančią invairiausiais būdais. 
Tam tikrą analogiją tai religinei koncepcijai 
galima atrasti katalikiškam šventųjų kulte: 
melsdamasis, sakysim, šv. Povilui ar šv. Pran- 
ciškui Asižiečiui, katalikas inveda ne naują 
dievybę, bet tik jieško tobuliausiuose dievybės 
apsireiškimuose kelio prie neišreiškiamos ir ne- 
apsakomos dievybės gelraės. 

Šitą graikų henotheizmą reikia visuomet tu- 
rėti omeny kalbant apie Sokrato religiją. Grai- 
kų religijos istorija dar labai jaunas mokslas, 
su kurio vaisiais filosofijos istorikai labai maža 
skaitosi. Sutikdami sokratinėj literatūroj daug 
inrodymų, liudijančių apic gilius Sokrato reli- 


* Die Religion der Griechen. (Kleine Schriftcn 190i. 
II 321). 

ginius jausmus, jie nežino, ką su jais pradėti, 
ir arba tiesiog užmerkia akis in tuos inrodymus, 
arba daro iš graikų išminčiaus kokį naujovišką 
deistą, „filosofinės“ religijos atstovą, vaizduo- 
jasi jį, geriausiu atveju, kaip graikų Lessingą, 
o blogiausiu — kaip jų Voltaire'ą, ir jokiu būdu 
nenori pripažinti, kad Sokratas nebuvo nei deis- 
tas, nci „apšvietėjas“, nei „laisvamanis“!, o visa 
savo siela glūdėjo savo tautos kilniausiuose re- 
liginiuose jausmuose ir insitikinimuose. Kadan- 
gi tų religinių pradų buvo prisigėręs visas jo 
amžiaus atėniečių gyvenimas, tai aišku, ko- 
kios milžiniškos intakos turėjo jaunam išminčiui 
jo tėvų indvasintas tikėjimas. 

Pastcbėkime dar čia, nes to reikės mūsų vė- 
lyvesnėms išvadoms, kad tobuliausiąjį dievybės 


' Laisvamaniu paskelbė Sokratą jau žymus deistas, 
Locke'o bičiulis, Anthony Collins (1675—1729), kuris 
pirmas pradėjo vartoti žodį „laisvamanybė“ savo vei- 
kale: „A discourse of free-thinking, occasioned by the 
rise and growth of a sect call'd free-thinkers“. Lon- 
don 1713. Sokratas esas pirmas laisvosios minties kan- 
kinių eilėj, kuri tęsiantisi per du su viršum tūkstančiu 
metų ir apimanti tarp kitko Bacon'ą, Hobbesąa ir 
Locke'ą. Tuo pačiu keliu eina John Toland (1679— 
1422) savo garsiajam „Pantheisticon“ (1720), kuris 
invedė „pantcizmo“ žodį in filosofinę ir teologinę 
terminologiją. Tik Sokrato laisvamanybė neatrodo 
jam daugiau, kaip atrodė Collinsui, augščiausia to 
judėjimo viršūnė. Visgi Sokrato mokslas esąs geras, 

išreiškimą graikai matė Apollone!'. Atėjęs iš Ma- 
žosios Azijos dievas (dar „Ilijadoje“ jis yra ne 
helėnų, o trojėnų dievas), Apollonas užėmė 
Olimpe bene augščiausiąją vietą. Jisai sutaikino 
savo tėvą su jo motina Žeme, jis geriausiai pa- 
žįsta savo tėvo sumanymus ir naudojasi tuo 
nelaimingų mirtingųjų naudai. Tolima analogi- 
ja riša tikėjimą in Apolloną su krikščionių 
mokslu apie Dievo Sūnų. Jo globoj liekąs Del- 
fų orakulas nuo pradžios pirmojo tūkstantmečio 
prieš Kristų ingyja vadovaujamos reikšmės visų 
graikų valstybiniam ir asmeniniam gyvenime. 
Šventosios kolegijos nariai, aiškiną miglotus 
Pitijos pasakymus, tvarko visą graikų koloniza- 
ciją, kuri veda juos iki tolimiausių graikų pa- 


nors ir nevisuomet patikimas ginklas kovoj prieš isto- 
rinę krikščionybę. Todėl Toland pataria naudotis juo 
atsargiai: „nullius in verba juranduma... nedum in 
ipsius Socratis“. 

Palyg. labai indomią medžiagą, surinktą Bėhim'o 
knygoj „Sokrates im achtzehnten Jahrhundert“ 1929. 
„So wird Sokrates im Deismus“ — skaitome tenai 
(p. 87) — zum Freidenker, zum Vertreter offenba- 
rungsloser Tugend und zum Opfer dcr Priesterkaste, 
in jeder Hinsicht nicht nur der historische Zinzel- 
mensch, sondern der Typus. Sein Kampf ist der Kampf, 
den man selbst mit der Kirche seines Landes zu 
fūhren hat. 


* Wilamowitz - Moellendorff. Der Glaube der Hel- 
lenen. II 168—71. 

saulio ribų. Jo patarimais naudojasi helenizuo- 
tos Lidijos valdovas Kroisas; kas tik gali su- 
rasti kelią in Delfų šventyklą, kreipiasi prie jos 
su nepajudinamu insitikinimu, kad ten, kur 
vyrauja Apollono dvasia, nukrenta uždanga, 
skirianti mus nuo ateities. Nebus perdėta, jeigu 
pasakysime, kad Delfų Apollono šventyklos au- 
toritetas graikų pasauliui buvo nemažesnis, ne- 
gu viduramžio katalikybei popiežiaus autori- 
tetas. 


VI. MENIŠKAS ATĖNŲ GYVENIMAS. 
TRAGEDIJA IR KOMEDIJA 


Trečias gaivalas, kuriame augo ir brendo So- 
krato dvasia, buvo visas Atėnų dvasinis gyve- 
nimas. 

Menui ypatingų gabumų Sokratas neturėjo. 
Tiesa, net trys senovės rašytojai, Diogenas Laer- 
tijas', Pausanijas“ ir Suidas“, pasakoja, kad 
prie inėjimo in Atėnų akropoli dar vėlyvesniais 
laikais stovėjus trijų charičių grupė, išskaptuo- 
ta Sokrato. Ar čia mes turime reikalo su viena 
iš nesuskaitomų legendų, apipynusių amžių 
bėgyje Sokrato galvą, ar šioj žinioj glūdi tikras 
atsiminimas — sunku pasakyti. Jeigu jis ir pa- 
sidarė dideliu skulptorium, tai tik iškaldamas 
žmonių sielas. Taippat, kaip jau buvo mūsų 


*II 19. — * I 22, 8; IX 35, 7. ? Artic. „Socrates“. 

pasakyta, jis neparodė kūrybinių gabumų nei 
muzikoje nei poezijoje. Tai, aišku, nereiškia, 
kad jis buvo nejautrus jų grožiui. 

Sokratas gyveno puikiausiojo tragedijos ir 
komedijos žydėjimo laikotarpyje. Ir viena ir 
antra stipriausiais siūlais buvo surišta su Atėnų 
valstybiniu ir religiniu gyvenimu. Valstybinė 
graikų religija tiktai Platono raštuose rado me- 
nišką išraišką tobulesnę, negu pirmojo iš trijų 
didelių tragikų — Aischilo — kūryboj. Aischi- 
las, heroiškų kovų su persais dalyvis, visuose 
savo kūriniuose skelbė Atėnų valstybės didybę 
ir kartu dievų, suteikusių jai priešų nugalėjimą, 
teisingumą ir visagalę. Taippat iš esmės žiūri 
in savo miestą ir ji globojančius dievus Sofok- 
las, tik klausimas, iš kur kilo pasaulyje blogis, 
inneša in jo religines pažiūras tam tikrą diso- 
nansą. Euripidui krenta rankos kiekvieną kartą, 
kada jis stato blogio problemą. Jis prisipažįsta 
negalįs sujungti blogio tikrenybės su dievų 
visagale ir teisingumu. O tas bejėgiškumo prisi- 
pažinimas ardo vieningą ir harmonišką Aischilo 
religinę pasauližvalgą. Buvo daug stengtasi 
suartinti Euripidą su Sokratu ir padaryti juos 
vienos ir tos pačios „apšvietimo“ pasauližvalgos 
reiškėjais. Tai jau netiesa Euripido atžvilgiu, 
nes jis tiktai prisiartino prie „laisvamanybės“ 
slenksčio, bet dar jo neperžengė. O Sokrato re- 
liginė pasauližvalga, jei ir skiriasi nuo Aischi- 

lo, tai tik tuo atžvilgiu, kad jis su visu rimtumu 
pastatė prieš save pikto problemą ir rado jos 
išsprendimą, kuris, kaip mes vėliau pamatysime, 
buvo puikiausiai suderinamas su tikėjimu in 
visagalinčią ir teisingą dievybę. 

Taigi Aischilo ir Sofoklo menas buvo artimas 
Sokratui jau tuo atžvilgiu, kad jis tarnavo tiems 
paticms insitikinimams, kuriuos ir jis nešiojo 
savo širdyje. Juk beveik visi kilniausieji mitai 
ir legendiniai padavimai, ingiję naujo gyvenimo 
didelių tragikų kūriniuose, pereidavo prieš jo 
akis Atėnų teatre. Jautriam jaunuoliui tai buvo 
puikiausias papildymas visų tų gilių pamokų, 
kurias teikdavo jam gražios ir prasmingos reli- 
ginės apeigos. Neužmirškime, kad graikų tra- 
gedija kaip tik išaugo iš apeigų, paskirtų dievo 
Dioniso garbei. 

Graikų tragikai veikė, neabejojamai, ne tiktai 
Sokrato bendrą religinę, moralinę ir politinę 
pasauližvalgą. Didelis moralistas, aišku, buvo 
gilus žmonių sielų žinovas. Būtų labai indomu 
sekti, kuriais keliais jis priėjo prie žmogaus 
prigimties pažinimo, kuriuo stebėjosi jo moki- 
niai. Viena tik galime su visu rimtumu pasa- 
kyti; Homero cpas iš vienos pusės, su savo ryš- 
kiais, meistriškai nupieštais būdais, graikų 
tragedija ir komedija iš antros pusės, su visa 
galerija tipingiausių tos prigimties atstovų, daug 
prisidėjo prie to, kad žmogaus siela pasidarė 

tuo objektu, in kurį Sokratas nukreipė pagaliau 
visas savo mintis. Tiesa, jis buvo ne teoretikas 
psichologas, o moralistas auklėtojas, žmonių 
sielų žadintojas; bet žadinti sielą gali tiktai 
tas, kursai pažįsta visus jos judesius, o tokį pa- 
žinimą Sokrato laikų tragedija ir komedija tu- 
rėjo augščiausiame laipsnyje. 


VII. FILOSOFIJA 


Ketvirtas gaivalas, in kurį neabejojamai pasi- 
nėrė Sokratas, nors galutinai jo bangose ir ne- 
paskendo, buvo filosofija ir teorinis mokslas. 

Iki persų karų Atėnai buvo patriarchališka 
valstybė, kur abstraktinis galvojimas negalėjo 
surasti sau tinkamos dirvos. Mokslo ir filoso- 
fijos pažanga plėtojosi toli už Atėnų ribų, dau- 
giausia graikiško pasaulio pakraščiuose — Joni- 
joj ir vadinamojoj Didžiojoj Graikijoj: graikiš- 
koms Sicilijos ir Pietų Italijos kolonijoms pri- 
klausė čia vadovaujamas vaidmuo. Su kladzo- 
meniečių Anaksagoru filosofija iškilmingai in- 
žengė in Atėnus, kad jų neapleistų iki to laiko, 
kol bizantiečių imperatorius Justinionas I užda- 
rė Atėnų filosofijos mokyklą (529 po Kr.). 

Žinoma, tas filosofijos antplūdis negalėjo iš 
karto užlieti visos Attikos žemės. Iš jo vandenų 
godžiai geria tik Atėnų dvasinės viršūnės. Pe- 
riklo namai, pavyzdžiui, ilgą laiką sudarė cent- 

rą, traukiantį viską, kas iškilo mene ir filoso- 
fijoj visoj Graikijoj. Tas luomas, prie kurio 
savo gimimu priklausė Sokratas, naujo minčių 
judėjimo vargu ar buvo paliestas jam dar jau- 
nam esant. Bet ne veltui Atėnų valstybė nese- 
niai virto demokratija. Nors pertvaros tarp luo- 
mų visai ir neišnyko, tačiau pasidarė lengviau 
peržengiamos. Platonas, kuris savo dialoguose 
rodo mums Sokratą, bendraujantį su tų laikų 
dvasios inžymybėmis, duoda mums rimto pama- 
to tvirtinti, kad Sokratas valdančiuose Atėnų 
sluogsniuose buvo priimtas kaip lygus tarp ly- 
giujų, nes gimimo skirtumą išlygino didžios 
proto ypatybės. Čia Sokratas susitikdavo su 
atsilankiusiomis arba nuolat Atėnuose gyvenan- 
čiomis garsenybėmis ir greitai susigyveno su 
daugumui atėniečių svetimu idėjiniu pasauliu. 

Daug ginčų kelia iki šiol klausimas, ar Sok- 
ratas pažino tų ar kitų graikų naturfilosofijos 
atstovų pažiūras. Apie Iono iš Chio žinutę, 
užsilikusią mums jo „Kelionės vaizduose“, pa- 
gal kurią Sokratas bendravęs su Anaksagoro 
mokiniu Archelaju, susidarė ištisa literatūra. 
Man tas Iono pranešimas atrodo netoks jau 
reikšmingas, nes ir be jo visai aišku, kad toks 
pagaulus žmogus, kaip Sokratas, bendraująs su 
žymiausiais savo laiko žmonėmis ir domįsis tais 
pačiais klausimais, negalėjo nesusipažinti ne 
tiktai su Anaksagoru, kuris ilgai gyveno Atė- 

nuose ir priklausė prie artimiausio Periklo ir 
Aspasijos ratelio, bet ir su kitais žymiais pra- 
eities galvotojais, kurių veikalai rinktinėj Atė- 
nų inteligentijoj rasdavo nemaža pirkėjų, o jų 
idėjos gyvo atbalsio jos galvose. 


Iš viso, reikia galutinai atsisakyti nuo pažiū- 
rų in Sokratą, kaip in savamokslį, kuris neap- 
rėpė viso tų laikų dvasinio turto, bet pasitenki- 
no vien tuo, kad visas savo proto jėgas nukreipė 
in vidinį žmogaus pažinimą. Didžiausias visų 
laikų moralistas buvo ir vienas žymiausiųjų 
savo laikų meno ir mokslo kultūros atstovas. 
Tiesa, jis rado savo kelią, kuris iš esmės ski- 
riasi nuo visų ankstyvesniųjų filosofų krypčių, 
bet tai visai nereiškia, kad tos kryptys būtų 
jam nežinomos; jos kaip tik ir leido jam griež- 
tai atsiriboti nuo visų kitų bandymų tiesai pa- 
žinti ir sukurti savo nuo kitų nepriklausomą 
dvasios karalystę. 


Tos nepriklausomybės nereikia tačiau aiškinti 
kaip nedraugišką užsidarymą savo srities ribo-- 
se: kiek palūkėję pamatysime, kad kaikuriuos 
filosofinius mokslus, pavyzdžiui, Anaksagoro 
„viską valdantį protą“ (Noūs dazospov  Td TdvTa) 
Sokratas galėjo ne tiktai pripažinti de jure, bet 
ir užmegzti su jo valdoma karalyste artimus 
bičiuliškus santykius. 

VIII. EMPIRINIS MOKSLAS. 
MEDICINA 


Taippat ir empirinis anų laikų mokslas, ypa- 
čiai tas, kuris žadėjo betarpiškai tarnauti žmo- 
gaus gyvenimo reikalams, smarkiai patraukda- 
vo Sokratą. Kas skaito „sokratinius“ Platono 
dialogus, randa juose daugybę pavyzdžių, pa- 
imtų iš invairių amatų. Tai nebuvo tiktai peda- 
zoginis būdas sunkiųjų klausimų dėstymui pa- 
lengvinti. Sokratas iš esmės labai augštai verti- 
no praktišką technikinį žinojimą ir reikalavo iš 
savo mokinių, kad jie tokių žinių ingytų visose 
srityse, kuriose jiems teks veikti. 

Tenka čia pridurti, kad pats Sokratas turėjo 
rimtų teknikinių žinių bent vienoje srityje, bū- 
tent — tame amate, kurį jis paveldėjo iš savo 
tėvo. Ar jis ilgai vertėsi akmenkalyste, to pa- 
sakyti negalime, bet kad jis tikrą savo pašauki- 
mą — žmonių sielos kėlimą ir žadinimą — ne iš 
karto atrado, dėl to netenka abejoti. Ilgesnį 
laiką jis tęsė tėvo darbą ir atliko jį labai sąži- 
ningai, insigilindamas ir tobulindamas visas jo 
smulkmenas. Taigi ir tos jo jaunystės ir tam 
tikros dalics subrendusio amžiaus darbas prisi- 
dėjo prie augšto technikinių žinių invertinimo, 
kuris pasilieka jo karakteringu bruožu iki pa- 
ties jo gyvenimo galo. „Meistersinn“ vadina tą 
bruožą Joėl. 

Gamtos tyrinėjimas Graikijoj ilgą laiką buvo 
surištas su naturfilosofų, arba, kaip Aristotc- 
lis juos vadino, „fiziologų“ spekuliacijomis. 
Ksenofontas skelbia Sokratą principiniu tų spe- 
kuliacijų priešininku! Čia siauras praktikas 
priskiria Sokratui tiktai savo pažiūras. Platono 
raštuose niekur nerasime, kad Sokratas būtų 
atmetęs aplamai visą naturfilosofiją. Vėlesniuo- 
se savo dialoguose Platonas suveda jį su žy- 
miausiais tos srovės atstovais ir rodo mums jo 
giliausią susidomėjimą jų problemomis. Jeigu 
mes ir pripažinsime, kad Platonas tais dalykais 
buvo daug labiau susidomėjęs, negu Sokratas, 
tai visgi neturime pamato manyti, kad čia Pla- 
tonas būtų priskyręs Sokratui tik savo paties 
nusistatymą. Tiesa, gryni teoriniai samprotavi- 
mai Sokrato dvasiniamc gyvenime laikui bėgant 
turėdavo vis mažiau vietos. Mūsų išminčius vis 
aiškiau matė tą vieną dideli uždavinį, kuriam 
jis paskyrė pagaliau visas savo jėgas. Bet tas 
uždavinys jokiu būdu nereikalavo pasmerkti 
grynai teorinius klausimus: Sokratas visas s..vo 
pastangas sukoncentravo kitoj srity, jo veiki- 
mas ingijo kitą linkmę, o kartu su tuo Sokratas, 
žinoma, nutolo nuo grynos spekuliacijos, ro1s 
ir neneigė savarankiškos jos vertės. 


* Memorab. I 1, 11—15. 

Graikai labai vertino kūno kultūrą, ir Sokra- 
tas čia niekuo nesiskiria nuo savo tautos. Ir 
jam, ir Platonui kūnas buvo sielos inrankis, ir 
siela turėjo rūpintis, kad tas inrankis būtų lanks- 
tus ir paklusnus. Savo idealioj valstybėj gim- 
nastikai Platonas skiria labai žymų vaidmenį, ir 
čia jis neabejojamai eina Sokrato pėdomis. 
Aišku tada, kodėl graikai taip domėjosi medici- 
nos laimėjimais. 

Sokrato laikais medicina pergyveno gilią kri- 
zę. Ilgą laiką ji priklausė, kaip ir visas graikų 
mokslas, nuo Herakleito ir Parmenido, Empe- 
doklo ir Anaksagoro filosofinių spekuliacijų. 
Prieš tą spekuliatyvinę kryptį pradėjo kovą 
Koso mokykla su savo žymiausiu atstovu Hip- 
pokratu priešaky. Išėję iš tos mokyklos gydy- 
tojai šaukė, kad abstraktinė spekuliacija neduo- 
da tikro gamtos pažinimo, kad jos vaisiai nega- 
lima nei pritaikinti, nei patikrinti praktikoje 
ir kad, atsisakydama to spekuliatyvinio kelio ir 
remdamasi praktišku patyrimu ir stebėjimu, me- 
dicina ne tik praplatina savo ribas, bet ir veda 
prie gamtos pažinimo, kurį galima patikrinti, 
pritaikant jį praktinio gyvenimo reikalams. Po 
tyrinėjimų tokių mokslininkų, kaip Noh!', 
Theodor Gomperz* ir Maier“, galima drąsiai 


" Sokrates und die Ethik 1904. 
* Griechische Denker. I 237 są. 
* Sokrates. 180—183. 

tvirtinti, kad tos empirinio, pritaikomojo mokslo 
srovės atžvilgiu Sokratas buvo ypačiai palan- 
kiai nusistatęs. Nors jis pats ir nepraturtino 
naujais laimėjimais nei medicinos, nei bendrai 
zamtamokslio, bet jo dvasios augime tiems 
mokslams priklausė gana žymus vaidmuo. 


IX. SOKRATAS IR SOFISTAI 


Mes iki šiol nieko neminėjome apie plačią ir 
margą srovę, kuri beveik visuose filosofijos 
vadovėliuose rišama su Sokratu, kaip jos neper- 
maldaujamu priešu ir nugalėtoju. Didelis vo- 
kiečių filosofas Hegel nupiešė inspūdingą grai- 
kų filosofijos plėtotės vaizdą, kuriame „sofis- 
tams“ paskiria išimtinai žymią vietą. 

Graikų mintis pirmame savo laikotarpyje bu- 
vus paskendusi gamtos filosofijos spekuliacijo- 
se. Sofistai inžiūrėję tų pastangų bergždumą, 
bet negalėje iš karto atrasti tikro kelio in tiesos 
pažinima. In tą kelią inžengęs tiktai Sokratas, 
supratęs, kad tikrovės paslaptis glūdi ne išori- 
nėj gamtoj, bet žmogaus sieloj. „Noli foras ire, 
in te redi. In interiori homine habitat veritas“ 
— tie Augustino žodžiai galėtų būti parašyti 
ant naujos filosofijos karalystės vartų. Tuos 
vartus atidaręs Sokratas, o galutinai in tą kara- 
lystę inžengęs Platonas ir Aristotelis. Ant sie- 

nos tarp senosios garntos spekuliacijos ir naujos 
filosofijos, kuri „vidiniame žmoguje“ jieško tie- 
sos paslapties rakto, stovi sofistai. Jie nekurią 
naujo pasaulio vaizdo, neskelbia jokios naujos 
tiesos, jie tik griauną senus pastatus ir, nenu- 
matydami, ką galima pastatyti in jų vietą, skel- 
bią tikrą žinojimą esant negalimą. 


„Apie kiekvieną dalyką galima pareikšti visai ! 
priešingų nuomonių“. „Žmogus yra visų dalykų | 
saikas“. Tie žymiausio „sofisto“ Protagoro žo- 
džiai reiškią, Hegelio nuomone, griežčiausią 
reliatyvizmą ir skepticizmą. Viskas priklauso 
nuo mūsų pojūčių liudijimų, o kadangi jie vie- 
nuose žmonėse vienoki, kituose kitoki, tai ir 
apie objektyvią, visiems žmonėms privalomą 
tiesą negali būti kalbos: „Kas kam atrodo, tas | 
tam ir yra“. (Plato. Theact. 151 E — 152 A.). | 


Kuris gi sofistų nuopelnas? O tas, kad jie 
savo griežtu neigirau esą paruošę dirvą Sokratui 


ir jo darbo tęsėjams, sugriaudami ant jų kelio 
senus, tolimesniam minties judėjimui kliudan- 
čius pastatus ir pašalindami jų griuvėsius. To- 
kiu būdu su „sofistų“ vardu Hegel jungia 
giliausią persilaužimą visuotinės filosofijos 
srityje, griežčiausią atsisakymą nuo jos senų 
kelių ir tikslų. O kadangi giliausioj Hegelio 
intakoj pasilieka iki mūsų dienų beveik visi fi- 
losofijos istorijos tyrinėtojai, tai toks „sofistų“ 

rolės invertinimas pasidarė paskutinio šimtme- 
čio bėgyje tiesiog klasiškas. Tik paskutiniųjų 
dešimtmečių senovės žinovams, tarp kurių pir- 
ma vieta priklauso ne filosofams, o literatūros 
ir bendros kultūros istorijos tyrinėtojams, pa- 
vyko išsklaidyti šį plačiai insišaknijusį ir išsi- 
šakojusį nesusipratimą. 

Pasirodė pirmiausia, kad jau pats „sofisto“ 
vardas apima labai skirtingus, dažnai net tiesiog 
priešingus, reiškinius, ypač jeigu in sofistus 
žiūrėsime, kaip in filosofus, ir norėsime nusta- 
tyti jų mokslo turinį. Kas yra bendro tarp 
Protagoro su jo tvirtinimu „Žmogus yra visų 
dalykų saikas“, kuriame beveik visi devyniolik- 
tojo amžiaus senovės tyrinėtojai inžiūrėjo griež- 
čiausią reliatyvizmą ir net sensualizmą, statyda- 
mi tarp „Žmogus“ ir „žmogaus pojūčiai“ lygy- 
bės ženklą, ir Gorgijo, kuris savo skepticizmą 
rėmė Parmenido ir Dzenono dialektika, kurios 
pagrinde yra griežčiausias pojūčių liudijimų 
atmetimas ir pasitikėjimas vien tik grynos 
minties vaisiais? Kokia filosofinė doktrina ga- 
lima rasti tuščiame diletante Hippije, kuris gi- 
riasi aprėpęs visus mokslus ir valdąs visus ama- 
tus, kad net drabužiai ir avalynė, kuriuos jis 
nešioja, esą jo paties padaryti? Ką galima pa- 
sakyti apie Prodiko filosofines pažiūras? Nė 
vienos filosofinės teorijos, kurią būtų gynę visi 
'„Sofistai“, nustatyti neinmanoma. Jau tas fak- 

tas inrodo, kad vadinamieji „sofistai“ priklauso 
ne filosofijos, bet bendrosios graikų kultūros 
sričiai. Hegel, kuris šiaip padarė juos tuo, kuo 
jie visai nebuvo — filosofais skeptikais, lyg 
nujautė jų tikrąją reikšmę, vadindamas juos 
„Graikijos mokytojais“!. 

Mes jau kalbėjome apie Atėnų mokslinio auk-! 
lėjimo sistemą: skaitymas, rašymas, aritmetikos | 
pradai, muzikos ir gimtosios poezijos pažini- | 
mas tai buvo ratas, kuriame užsidarė tradicinis 
atėniečių auklėjimas. Patriarchališka valstybė, 
kokia buvo Atėnai iki persų karų, nejuto reika- 
lo praplatinti tą ratą. Pasidarę politiniu to 
meto graikų pasaulio centru, Atėnai pradėjo 
traukti in save viską, kas buvo žymaus tame pa- 
saulyje. Ne tiktai brangūs akmenys ir metalai 
pradėjo plaukti in Graikijos metropoliją, bet ir 
viskas, kas jos periferijoj iškilo virš vidutiniš- 
ko lygio. Kaip Prancūzijoj kiekvienas rašyto- 
jas, menininkas arba mokslininkas tik tada lai- 
ko savo ambiciją patenkintą, kai atsiduria Pa- 
ryžiuje ir randa ten pripažinimą savo talentams 
ir žinioms, taip ir visos penktojo amžiaus Grai- 
kijos inžymenybės žiūrėjo in Atėnus, kaip in 


* Die Sophisten sind die Lehrer Griechenlands, 
durch welche die Bildung iberhaupt in Griechenland 
zur Existenz kam. Sie sind an die Ste!lle der Dichter 
und Rhapsoden getreten. Geschichte der Philosophie 
II, 9. 

vietą, kuri geriausiai gali invertinti jų nuopel- 
nus. Per netikėtai trumpą laiką Atėnuose puikiai 
išbujojo antrą kartą žmonijos istorijoj nepasi- 
kartojęs kultūrinis gyvenimas. Viskas, kas buvo 
žymesnio Atėnuose, norėjo tame gyvenime da- 
lyvauti, o tarpininkų, kurie galėtų supažindinti 
atėniečius su naujausiais mokslo, meno ir filo- 
sofijos laimėjimais, pačiuose Atėnuose ilgesnį 
laiką nebuvo. Svetimos išminties turtams at- 
į skleisti be galo gabiai, bet dvasiniame išsivysty- 
į me atsilikusiai tautai atsirado visa eilė Žžmo- 
"nių iš graikiško pasaulio pakraščių. Už labai 
I didelį atlyginima jie supažindindavo turtingus 
jaunuolius su savo kraštų mokslo ir meno lai- 
mėjimais. Jokių filosofinių sistemų jie nepla- 
tino, nes ir patys jų neturėjo, bet prisitaikė prie 
savo mokinių reikalavimų, teikdami jiems tų 
žinių, kurios jiems buvo indomios. Tarp dės- 
tymo dalykų buvo, be abejojimo, ir invairios 
gamtos filosofijos teorijos. „Sofistai“ nebuvo 
jų propogandistai, bet jiems buvo svetima ir ko- 
va su jomis — tų teorijų buvo didelė paklausa, 
ir jie stengėsi ją patenkinti. 

Tai viena „sofistų“ veikimo pusė. Antroji jo 
pusė taippat buvo glaudžiai susijusi su naujais 
Atėnų politinio gyvenimo reikalavimais. 

Nuo Kleisteno reformos Atėnus valdė demo- 
kratija. Kiekvienoj demokratijoj labai daug sve- 

, ria iškalbingumas, mokėjimas minią intikinti ir 

vesti ją savo nustatytais keliais. Iškalbingumas 
visuomet priklausė prie graikų ypatybių. Paskai- 
tykime kalbas, kurias sako Homero herojai, ir 
nesistebėsime, kad Demostenas savo didžiausiu 
mokytoju laikė kaip tik dieviškąjį dainių. Bet 
iki demokratijos insikūrimo tas gabumas buvo 
reikalingas tiktai negausiam valdančiam luomui. 
Dabar kiekvienas pilietis, norįs aktyviai daly- 
vauti gimtojo krašto ir miesto reikaluose, ar tai 
politiniuose susirinkimuose, ar teisme, turėjo 
susirūpinti savo išlavinimu ir toj srity. Daugu- 
ma „sofistų“ pirmiausia buvo retorikos!, t. y. iš- 
kalbingumo meno, mokytojai. Savo uždavinį jie 
suprato labai plačiai ir jų mokymo sistema ne- 
abejojamai žymiai prisidėjo prie bendro kultū- 
rinio judėjimo Atėnuose. 

Retorika neinmanoma be stilistikos, t. y. žo- 
džio meno, nustatančio, kuriomis priemonėmis 
turi naudotis tiek rašytojas, tiek kalbėtojas, 
kad jo mintys susidėtų in aiškią ir darnią for- 
mą, atidarančią joms skaitytojų ir klausytojų 
širdį ir smagenis. Ypačiai dideli čia buvo Gor- 
gijo nuopelnai, kuris teisingai laikomas stilisti- 
kos tėvu. Nė vienas iš rašiusių po Gorgijo di- 
delių Graikijos rašytojų, neišskiriant ir Plato- 
no, neišvengė šio žodžio meno teoretiko intakos. 


* Jau Platonas pabrėžė, kad sofistika yra tampriau- 
siai surišta su retorika (Gorg. 465 C; 520 A). 

Bet kokiu būdu galima išlavinti tą meną? 
Graikai naudojosi tam tikslui geriausia, kokia 
tik galima surasti, priemone: jie sistemingai ir 
nuolat grįždavo prie didelių tautos rašytojų, 
ypač prie Homero. „Sofistai“ tą priemonę dar 
ištobulino, invesdami savo dėstyman kiasiškų 
rašytojų egzegezę. Mūsų laikų mokiniai, nau- 
dodamiesi invairiais klasiškų veikalų komenta- 
rais, turėtų dėkinga širdim atsiminti apie tuos, 
kurie pirmieji atrado tą svarbią auklėjimo pric- 
monę. Susidomėjimas žodžio menu, kuris pra- 
džioje, greičiausiai, išaugo iš praktinio gyveni- 
mo reikalavimų, laikui bėgant privedė „sofis- 
tus“ prie teorinių klausimų, liečiančių žodžio 
kiimę ir esmę, ir, stengdamiesi išspręsti tuos 
klausimus, jie padėjo pirmus pamatus filologi- 
jos mokslui. 
| Lieka pabrėžti dar vieną momentą „sofistų“ 
| veikime. Dalyvaudami valstybiniame gyvenime 
ir ruošdami jam savo mokinius, „sofistai“ atsi- 
dūrė prieš klausimus apie valstybės ir teisės 
| esmę ir kilmę, ir iš jų tarpo išėjo bene pirmieji 
! politinių ir juridinių teorijų inkūrėjai. 
| Kaip iš tų trumpų pastabų matome, „sožistų“ 
rolė kultūriniame graikų gyvenime buvo iš tik- 
| rųjų labai žymi. Veltui tiktai jieškotume jų vei- 
kimo ir intakos ten, kur ją manė atradęs Hegel 
ir devynioliktojo amžiaus filosofijos istorijos 
mokslas: kaip tik grynosios filosofijos srityje 

„sofistai“ jokių pėdsakų nepaliko. Sakysime, | 
jeigu Protagoras tvirtina, kad dėl kiekvieno 
dalyko galima laikytis griežtai priešingo nusi- 
statymo, tai čia negalima inžiūrėti nei filoso- 
finio reliatyvizmo, nei skepticizmo, bet tik fakto 
konstatavimą, kad kiekvieną klausimą galima 
nušviesti iš invairių, net ir priešingų, pusių. 
Turėti tą nuolat omeny buvo lygiai svarbu tiek 
politinių susirinkimų kalbėtojui, tiek teismo gy- 
nėjui: Protagoro posakis jokių naujų kelių fi- 
losofijoj nepraskynė — tai buvo visuomeninio 
veikimo maksima, o ne filosofinė teorija. Taip 
pat ir garsus tvirtinimas, kad „žmogus yra visų 
dalykų saikas“, tiktai papildo pirmąjį principą 
ir turi taippat, kaip ir jis, grynai praktinę. 
reikšmę: norėdamas veikti žmones, nemanyk, 
kad juos intikins ta ar kita tiesa dėl tų savo 
ypatybių, kurias, kaip darnumą ir nuoseklumą, 
ji turi pati savyje. Paveikti žmogaus sielą gali 
tiktai tas, kuris randa sau joje paruoštą dirvą. 
Veltui jieškos atgarsio tas, kuris pasitikės vien 
tik tiesos kilnumu ir vidiniu tobulumu. Taigi, 
norėdamas vesti žmones, tu turi nuolat atsi- 
žvelgti in prigimtį žmonių, kuriuos nori pa- 
veikti. Tik jų prigimtis, jų būdas ir nusistaty- 
mas išspręs tai, ar turėsi juose pasisekimą, ar 
ne. Taigi žinok, žmogus yra visų dalykų saikas, 
ir kaip jam kas atrodo, taip jam ir yra. Proble- 
ma, ar galima pažinti nepriklausomą nuo žmo- 

nių tikrenybę, čia net ir nepaliesta: Protagorui 
buvo svarbu ne visų metafizinių teorijų apie tik- 
rają daiktų esmę bergždumą inrodyti, bet tik 
duoti savo mokiniams praktinių nurodymų, su 
kuo jie turi skaitytis, norėdami veikti visuo- 
menę. 

Kaip gi tai invyko, kad „sofistai“, ypač Pro- 
tagoras, pasidarė lyg klasiškais reliatyvizmo, 
skepticizmo ir sensualizmo atstovais? Platonas 
atkakliai kovojo su kitais Sokrato mokiniais 
dėl Mokytojo dvasinio palikimo. Kaikurie iš 
tų mokinių, pirmoj eilėj Antistenas ir Aristip- 
pas, atmetė mokslinės ir fliosofinės tiesos jieš- 
kojimą, kaip nereikalingą ir bergždžią darbą, 


„kuris tiktai kliudąs žmogaus moralinei plėtotei. 


Pamatuodami tą savo nusistatymą, Antistenas 
ir Aristippas aiškiai inžengė in kelią, kuris veda 
prie reliatyvizmo, skepticizmo ir sensualizmo. 
Kadangi vėlyvesnieji tyrinėtojai tiek iš „sofis- 
tų“, tiek ir iš tokių sokratikų, kaip Antistenas 
ir Aristippas, raštų turėjo prieš save tik atski- 
rus fragmentus, tai jie ilgą laiką nemokėjo aiš- 
kiai nustatyti, prieš ką yra nukreiptos Platono 
strėlės: sokratikų Antisteno ir Aristippo vietą 
jų vaizduotėj užėmė Protagoras ir kiti „sofis- 
tai“. Prie to dar prisidėjo ta aplinkybė, kad gy- 
venusieji žymiai vėliau, negu Sokratas, „sofis- 
tai“, pavyzdžiui Likofronas, tikrai buvo filoso- 
finio skepticizmo šalininkai ir rėmė jį sensua- 

listine pažinimo teorija. Žymiai anksčiau in tą 
kelia inžengė Sokrato mokiniai Antistenas ir 
Aristippas. Daryti atsakingus už tai Protagorą 
ir kitus už Sokratą senesnius arba jo amžinin- 
kus „sofistus“ nėra jokio pamato. 


X. SOKRATO MOKYKLA IR ATĖNŲ 
KOMEDIJOS PUOLIMAI 


Mes iki šiol mėginome nustatyti keliais bruo- 
žais dvasines jėgas, kurių intakoje išaugo ir su- 
brendo Sokratas: Atėnų valstybinį pilietiškumą, 
graikų apeiginę religiją, jų epinę, lyrinę ir dra- 
matinę poeziją, pagaliau tą naujų idėjų antplū- 
dį, kuris per trumpa laiką iš atsilikusio krašto 
padarė visos Graikijos dvasinę metropoliją. 
Kada gi atrado Sokratas savo kelią? Ir ar jis 
atrado jį iš karto, ar gal ir čia galime nusta- 
tyti tam tikrus, jei ne persilaužimus, tai bent 
veikimo būdo pakeitimus? 

Sokrato mokiniai, kurių raštai mus pasiekė, 
pažino Sokratą jau kaip seniai peržengusį gy- 
venimo vidurdienį vyrą. Platonas bendravo 
su juo ne daugiau kaip aštuonerius metus. 
Eukleidas ir Antistenas prisiartino prie Sokra- 
to žymiai anksčiau, bet ir jie vargu ar bus paži- 
nę Sokratą jaunesnį negu penkiasdešimts me- 
tu vyrą. Visuose sokratikų rašiniuose jų Moky- 
tojas stoja prieš mūsų akis kaip galutinai susi- 

formavusi asmenybė. Fragmentai, kurie mums 
išliko iš kitų sokratikų, duoda mums maža 
bruožų, kuriais būtų galima nupiešti stebuklin- 
gojo vyro vaizdą, užtat juo duosniau apdovano- 
ja mus Platonas. Deja, jis duoda mums tik galu- 
tinai nusistovėjusio žmogaus vaizdą. Taigi apie 
Sokrato veikimo „evoliuciją“ mes neturėtume 
jokių žinių, jeigu ne tas atsitiktinumas, kad jo 
asmenim domėjosi graikų komedija ir domėjosi 
tuo laiku, kada galutinį savo veikimo būdą So- 
kratas dar nebuvo atradęs. 

Reikia manyti, kad jau kokį šimtmečio ketvir- 
tadalį prieš savo mirtį Sokratas kreipė in save 
visuotinį dėmesį. Tik tuo dėmesiu galima iš- 
aiškinti, kad visa eilė graikų komikų kreipė 
prieš jį savo puolimus: Mums užsiliko frag- 
„mentai iš komedijų Teleikleido (fr. 39 et 40), 
Eupolido (fr. 352—361), Ameipsijo (fr. 9) ir 
Kallijo (fr. 12). Tų puolimų viršūnę ir lyg jų 
suglaudimą, o kartu ir išplėtojiraą mes randame 
didžiausiojo graikų komiko Aristofano komedi- 
jose: trumpus smūgius Sokratui jis suduoda 
„Paukščiuose“, (vers. 1281), „Varlėse“ (1491); 
pagaliau Sokratui paskirta ištisa komedija — 
„Debesys“. 

In Sokrato dvasinį vaizdą, sukurtą didžiausio 
greta Moličre'o pasaulio komiko, inprasta žiūrė- 
ti, kaip in paprastą karikatūrą. Ir iš tikrųjų, 
sunkų labiau iškraipyti tikruosius Sokrato się- 

kimus, negu tai padarė Aristofanas. Dėl to gin- 
čytis netenka. Vienintelis klausimas, kurį čia 
galima pastatyti, tai ar išorinis Sokrato paveiks- 
las ir jo išorinio veikimo būdas, kaip jie yra nu- 
piešti Aristofano, neturi savyje tikrų bruožų, 
ir ar tarp tų bruožų nėra tokių, kurių mes nera- 
sime vėlyvesniuose, iš jo mokinių kilusiuose 
atvaizdavimuose. Sunku manyti, kad genialusis 
komikas būtų čia viską iš piršto išlaužęs. Išori- 
nę Sokrato išvaizdą Aristofanas piešia tais pa- 
čiais bruožais, kaip ir jo didžiausias mokinys: 
savo „Puotoj“ Platonas Alkibiado lūpomis 1y- 
gina Sokratą su šlykščiais silėnais, kuriuos Atė- 
nų skulptoriai išstatydavo savo dirbtuvėse; 
pradarius juos, jų viduje matyti stebuklingos 
dievo statulėlės. Platonas, Alkibiadas ir visi ar- 
čiau pažinę Sokratą stebėjosi ir gėrėjosi ta die- 
vo statulėle, paslėpta šlykštaus silėno viduje. 
Aristofanui inkrito in akis vien tik silėnas, 
kuris nesuprantamu būdu mokėjo apsupti save 
karščiausių gerbėjų minia. Kaip išaiškinti tokį 
keistą nesusipratima? 

Aristofanas buvo tuo, ką mes šiandien pava- 
dintume — kultūriniu reakcionierium; su ne- 
pasitikėjimu ir net su neapykanta žiūrėjo jisai 
in visas sroves, ardančias seną tikėjimą, seną 
moralę, nusistovėjusią politinę santvarką. Žymų 
pasisekimą turėjo Atėnuose  naturfilosofai: 
Anaksagoras net apsigyveno Atėnuose, priklausė 

prie siauriausio Periklo ratelio ir tiktai procesas 
dėl bedievybės privertė drąsuolį, kuris neigė 
mėnulio ir saulės dievišką esmę, apleisti Atė- 
nus. Dar didesnį pasisekimą ingijo „sofistai“, 
kurie iš visų graikiško pasaulio pakraščių su- 
nešė in Atėnus daugybę naujų pažiūrų ir sąvo- 
kų, o tos pažiūros grasino tiesiog išsprogdinti 
tą dvasinį pastatą, kuriame laimingai gyveno 
jau tiek atėniečių kartų. Taigi visą savo neapy- 
kantą prieš naujos dvasios reiškėjus Aristofa- 
nas sujungė ant vienos galvos: jo Sokratas tai 
ir nepasiekiamų dangaus ir neprieinamų pože- 
mio paslapčių tyrinėtojas ir naujų dievų, tarp 
kurių yra oras, eteras ir debesys, skelbėjas, ir 
senos moralės griovėjas, mokinąs, kaip galima 
apkvaišintų žmonių akyse netaurų dalyką pada- 
ryti tauriu. 

Devynioliktojo amžiaus tyrinėtojai ypačiai 
stebėjosi tuo, kad Aristofanas nupiešė Sokratą 
kaip naturfilosofą ir „sofistą“ vienam asmeny. 
Mes čia ypatingo keistumo nematome, nes žino- 
me, kad jokio principinio priešingumo tarp 
tų dviejų srovių nebuvo; jis atsirado tiktai 
schemos dėka, in kurią filosofijos istorikai mė- 
gino inspausti graikų minties plėtotę: iš tikrų- 
ju vienas ir tas pats asmuo lengvai galėjo būti 
ir dangaus ir požemių paslapčių tyrėju ir „so- 
fistu“. Bet ko iki pat paskutiniųjų laikų nepa- 
stebėjo Sokrato žinovai, — tai griežtai skirtin- 

go nuo Platono atvaizduoto Sokrato veikimo 
būdo. 

Platono Sokratas neveda jokios mokyklos, ne-. 
duoda jokių pamokų; tų ar kitų dalykų siste- 
mingas dėstymas yra jam čia visai svetimas: 
„Mokytoju, — skaitome „Apologijoj“ (33 C), 
— tiesą pasakius, niekeno ir niekad nesu buvęs. 
Bet jei kas — jaunesnis ar vyresnis — norėdavo 
paklausyti mane kalbant ir pažiūrėti manęs savo 
darbą dirbant, — niekuomet ir niekad to negin- 
davau“. Ir iš tikrųjų, nei Platono, nei Kseno- 
fonto raštuose mes niekur nerandame Sokratą 
veikiant uždarame mokinių ratelyje. Nuo anks- 
tyvo ryto iki vakaro mes jį matome viešumoje, 
atsakantį kiekvienam in jo klausimus arba dar 
dažniau užkalbinant tą ar kitą praeivį. Sokratas 
dedasi nieko nežinas apie dalyką, apie kurį eina 
pasikalbėjimas, ir tik norįs pasimokyti iš savo 
pašnekovo. Pirmas atsakymas nepatenkina So- 
krato, ir jis prašo leisti jam statyti tolimesnius 
klausimus. Po kiekvieno atsakymo iškįla naujų 
klausimų, ir taip tokiu dialoginiu ir dialekti- 
niu būdu problema randa visapusišką nušvieti- 
mą net ir tada, kada pasikalbėjimo dalyviai 
raato, jog klausimas neliko galutinai išspręstas. 

Apie tokio veikimo būdą Aristofanas nieko 
nežino, o neužmirškime, kad jis yra-niekeno ne- 
pralenktas individualios karakteristi- 
kos meisteris. Kaip gi jis galėjo nepastebėti to, 

kas Sokrato išorinio veikimo būde buvo karak- 
teringiausia? Ir iš šalies žiūrint, kokią dėkingą 
temą komikui galėjo duoti tie Sokrato pasikal- 
bėjimai su invairiausiais, dažniausiai atsitikti- 
nai sutiktais asmenimis! 

Jau seniai peržengęs gyvenimo vidurdienį 
vyras, užuot rūpinęsis savo šeima ir skaldęs iš 
tėvo paveldėtoj dirbtuvėj akmenis, valkiojasi 
nuo ryto iki vakaro po Atėnų gatves, sulaiko 
čia vieną, čia kitą pilietį, skubantį dažniausiai 
atlikti ar savo paties reikalus, ar valstybines pa- 
reigas, dedasi nieko nežinąs, o iš tikrųjų tik 
inkyriai inrodo, kad jo pakeliui sučiuptas pra- 
eivis nieko neišmano apie dalykus, apie kuriuos 
kalba; o aplinkui vis auga minia, tarp kurios 
matyti nemaža jaunuolių iš pirmųjų miesto 
šeimų, ir tie jaunuoliai su didžiausiu smalsumu 
seka, kaip tas keistas, su šlykščia silėno išvaizda 
vyras, su išsivertusiomis akimis, su plika didele 
galva, su atkištu pilvu ir trumpomis kojomis 
ramiausiai ir mandagiausiai duoda nelaimingam 
pašnekovui, nuo kurio kaktos greit pradeda by- 
rėti dideli prakaito lašai, negailestingus dialek- 
tinius smūgius, — jeigu Aristofanas bent kartą 
būtų matęs tokią sceną, — o atėniečiai matydavo 
ją kasdien per keliolika paskutinių Sokrato gy- 
venimo metų — nejaugi jis nebūtų panaudojęs 
tokios vienintelės medžiagos savo komedijose? 

Nieko panašaus mes iš tikrųjų jo komedijose 
nerandame: „Debesų“ Sokratas tai apsukrus 
mokyklos vedėjas, imąs už savo pamokas 
puikų atlyginimą, sistemingai mokąs visų tų da- 
lykų, kuriuos dėstė „sofistai“ ir taippat, kaip 
jie, ruošiąs mokinius visokiems sukčiavimams 
teisme, su kurių pagalba galima kiekvieną da- 
lyką apsukti taip, kaip tai naudingam jaunam 
archisofisto auklėtiniui. ,„Debesyse“ Aristofa- 
nas, tiesa, rodo mums Sokratą ir gatvėj. Eilėse 
362 ir 363 choras, sveikindamas Sokratą, kalba 
apie ji kaip apie išsiblaškiusi profesorių, kuris, 
vaikščiodamas Atėnų gatvėmis, nekreipia in 
žmones jokio dėmesio, žiūri virš jų galvų, inbe- 
dęs akis in tolimas dangaus erdves. Tas vaizdas 
puikiausiai tinka Sokratui molytojui, kuris su 
savo mokinių būreliu tiria dangaus ir požemio 
paslaptis, bet jis jokiu būdu negali būti sude- 
rintas su vėlyvesniu Sokratu, besikreipiančiu in 
kiekvieną pracivį ir besidominčiu visu kuo, kas 
tik yra žmoniška. 

Tegu apie tikruosius Sokrato siekimus Aris- 
tofanas neturi mažiausio supratimo, tegu viskas 
čia pikta karikatūra — vienas faktas negali būti 
išaiškintas nei šmeižtais, kurie pasiekdavo Ari- 
stofaną ir kuriais jis neabejojamai remiasi, nei 
jo paties, greičiausiai, retais ir paviršutiniškais 
pastebėjimais. Kodėl jis nupiešė Sokrato mo- 
kyklą, jei tokios mokyklos ar ko nors in ją 

panašaus niekuomet nėra buvę? Paimti gryną 
vaizduotės padarą, padaryti jį visos savo dra- 
matinės akcijos vidataškiu ir surišti tą akciją 
su gyvo Žmogaus asmenim, žmogaus, su kuriuo 
jis pats, be abejojimo, jokių susirėmimų netu- 
rėjo, visa tai jokiu būdu negalima suderinti nei 
su Aristofano moraliniu būdu, nei su jo meno 
ypatybėmis. Žinoma, jis buvo, kaip ir kiekvie- 
nas didelis komikas, nepalyginamas karikatū- 
ros meisteris, bet karikatūra gali iškraipyti 
tiktai tikrus bruožus, bet nesukurti jųjų. Aristo- 
fanas galėjo nupiešti karikatūriniais bruožais 
Sokrato veikimą jo mokykloj, bet išgalvoti tos 
mokyklos jisai negalėjo. Reikia manyti, jog tuo 
laiku, kada buvo parašyta „Debesų“ pirmoji re- 
dakcija (477), Sokrato veikla plėtojosi ratelyje 
jaunų žmonių, tarp kurių jis vaidino rolę, kurią 
sunku pavadinti kitaip, kaip mokytojo role. 

In pagalbą tam prileidimui ateina viena vieta 
iš Ksenofonto „Atsiminimų apie Sokratą“, in ku- 
rią pirmas atkreipė dėmesį garsusis vokiečių 
filologas Diels'. Čia (I, 6, 14) Sokratas sako so- 
žistui Antifontui: „Aš turiu paprotį atskleidinėti 
ir kartu sumano draugais perskaitinėti turtus, 
kuriuos paliko (mums) praeities išminčiai, surašė 
juos in knygas“. Istorinė vertė Ksenofonto raši- 


* Ūber die altesten Philosophenschulen der Grie- 
chen. Zeller-Festschrift 257, 1. Ė 

nių yra labai nedidelė; jis yra net dar mažesnė, 
negu Diogeno Laertijo, nes pastarasis tiktai 
mechaniškai kompiliuoja, ką randa kitų Graikų 
doksografų raštuose, ir analizei sekasi kartais 
atskirti paskirus tos nerūpestingos mozaikos ak- 
meniukus, o Ksenofontas dažniausiai mažiau ar 
daugiau keičia žinias, paimtas iš svetimų šalti- 
nių, pagal savo skonį ir išmanymą, šiek tiek pri- 
taikindamas jas prie to labai nenuoseklaus ir 
plokščio Sokrato vaizdo, kurį jis pats nupiešė. 
Bet čia mes kaip tik turime visai neaptašytą 
akmeniuką, nežinia iš kur patekusį in mozaiką. 

Ir kaip tik tas akmeniuko neapdirbimas, jo 
kampų neišlyginimas duoda mums tam tikrą pa- 
matą manyti, kad čia mes turime reikalo su 
smulkia, bet reikšminga ir tikra žinute. O ta 
žinutė patvirtina mūsų prileidimą, kad Sokratas 
tiktai paskutiniais savo gyvenimo dešimtmečiais 
atrado galutinę savo veikimo formą. Prieš tai 
jo veikimas turėjo daug bendrų bruožų su „so- 
fistų“ veikimu: jis invesdavo savo mokinius in 
invairias naujo mokslo ir meno sritis, skirda- 
masis nuo „sofistų“ pirmiausia tuo, kad neėmė 
jokio atlyginimo už savo darbą ir kreipė dau- 
giau, negu jie, dėmesio in mokinių dorovinį pa- 
kėlimą. Ir per paskutinį savo gyvenimo laiko- 
tarpį jis su tam tikru spaudimu patardavo apsu- 
pantiems jį jaunuoliams, kad jie rūpintųs rimtu 
kekvienam sąmoningam piliečiui reikalingų ži- 

nių ingijimu. Buvo laikas ir, greičiausiai, gana 
ilgas, kada jis pats betarpiškai teikdavo savo 
mokiniams žinių, surinktų invairiais keliais ir iš 
invairių šaltinių. 

Kada gi baigėsi Sokrato, kaip mokytojo, 
siaura to žodžio prasme, veikimas ir prasidėjo 
tas žmonių žadinimas, kurio tobuliausią pa- 
veikslą mes turime Platono dialoguose? 

Aiškų atsakymą in tą klausimą duoda mums 
„Apologija“. „Visas mano žmonių kvotimas ir 
žadinimas — pareiškia Sokratas teisėjams — 
buvo ne kas kita, kaip Dievo valios pildymas“. 
Patarčiau dabar mano skaitytojams atidžiai per- 
skaityti „Apologiją“ ir tik po to sekti tolimes- 
nes mūsų išvadas. 


XI. DELFŲ APOLLONO ŽOSMĖ 


Paskutiniojo  pusšimtmečio mokslininkams 
Sokrato užtikrinimas, kad visas jo pagarsėjęs 
Atėnuose ir toli už jų ribų veikimas buvo su- 
rištas tiesiog su Apollono Delfų orakulo atsa- 
kymu, atrodė esąs tiktai sąmoninga Platono 
fikcija. Sokratas buvo apkaltintas valstybės 
pripažintųjų dievų neigimu. Sunku iš tikrųjų 
būtų buvę stipriau ir inspūdingiau atmušti to 
apkaltinimo smūgį, negu inrodant, kad kaip tik 
visas apkaltintojo gyvenimas ir veikimas buvo 
ne kas kita, kaip labiausiai gerbiamo dievo va- 

lios pildymas. Kodėl Platonas pavartojęs tokį 
ginklą Sokrato gynimui esą galima lengvai su- 
prasti, bet, kad pats Sokratas būtų galėjęs 
rimtai taip aiškinti savo veikirao giliausią aksti- 
ną, tai naujausiems Sokrato interpretatoriams 
atrodė gryna nesąmonė. Taip tikrasis Sokra- 
tas in orakulo atsakymą žiūrėti negalėjęs, nes 
toks tikėjimas būtų buvęs tiktai žemas ir naivus 
prietaras, kuriam toks „apšviestas“ išminčius, 
kaip Sokratas, jokiu būdu pasiduot negalėjęs. 

Čia mes turime reikalą su vienu iš liūdniausių 
reiškinių naujoviškos interpretacijos, kuri tik 
tada laiko savo uždavinį atliktą, kada suveda 
tolimųjų amžių jausmus ir sąvokas in mūsų die- 
nų insitikinimus. Niekas iš mūsų, išskyrus tik- 
tai histeriškas poniutes, lakstančias pas visokių 
rūšių burtininkes, jokius orakulus netiki. Bet ar 
Sokrato ir Platono laikais taippat žiūrėjo in 
atsakymus Pitijos, per kurios lūpas, kaip buvo 
manoma, kalba pats Apollonas? 

Tam klausimui išspręsti gana atskleisti di- 
džiausiojo graikų filosofo, kurio raštuose mes 
turime tobuliausią visų graikų kultūros turtų 
sintezę, — gana atskleisti jo „Instatymus“ ir 
pamatyti, kokią didelę, visoj eilėj atsitikimų 
tiesiog lemiamą rolę valstybės gyvenime jis ski- 
ria Delfų orakului. Nemanau, ar viduramžių 
teokratijos šalininkai būtų skyrę Romos sostui 
ir jo sprendimams didesnę reikšmę. Jeigu tada 

Platonas negalėjo ir nenorėjo atsipalaiduoti nuo 
to „prietaro“, juo didesnė buvo jo valdžia Sokra- 
to sieloj. Neužmirškime, kad graikai neturėjo 
organizuoto kunigų luomo nei griežtai nusta- 
tytų dogmatinių mokslų, o kartu, kaip ir visos 
kitos tautos, juto gyva reikalą turėti tokią in- 
staiga, in kurią būtų galima kreiptis svarbiau- 
siuose gyvenimo atsitikimuose kaip in augš- 
čiausią autoritetą. 


XII. KADA SOKRATAS RADO SAVO 
GALUTINĮ KELIĄ 


Taigi ne literatūrinę fikciją turime mes prieš 
save „Apologijoj“, bet tikrą atsitikimą, kuris 
suvaidino Sokrato gyvenime tiesiog neapskai- 
tomai didelę rolę. Ka pajustų Innokentijaus III 
arba Grigaliaus VII laikais koks nors pamaldus 
katalikybės veikėjas, jeigu jį būtų pasiekus ži- 
nia, kad pats Švenčiausias Tėvas, kuris juk esąs 
augščiausias Dievo Sūnaus atstovas, paskel- 
bė jį išmintingiausiu iš žmonių. Ar jis nebūtų 
laikęs to sprendimo augščiausiu, svarbiausiu, 
tiesiog lemiamu savo gyvenimo invykiu? Ar jis 
nebūtų pajutęs reikalo išplėsti savo veikimą, 
kuris jam atnešė tokį augštą pažymėjimą, pa- 
kelti jį in dar augštesnį laipsnį ir galutinai 
atiduoti jam visas savo sielos jėgas? Chaire- 
fonto atneštas Apollono atsakymas paveikė So- 

kratą ne tik kaip patvirtinimas, kad jo pas1- 
rinktasis kelias buvo tikras ir teisingas, bet ir 
kaip palaiminimas tolimesnėms, dar augštes- 
nėms pastangoms ir užsimojimams. 

Orakulo atsakymas Chairefontui supuola 
maždaug — taip mano Wilamowitz! — su pir- 
mu „Debesų“ pastatymu scenoj. Aristofanas 
piešia čia Sokratą kaip vedėją mokyklos, kuri 
niekuo ypatingu nesiskiria, sakysime, nuo „s0- 
fistų“ mokyklų. Tai uždaras jaunuomenės rate- 
lis, kuriam mokytojas sistemingai teikia tam 
tikrų žinių. Jokios mokyklos nerasime kelias- 
dešimts metų vėliau surašytuose Platono ir kitų 
sokratikų liudijimuose. "Taigi, ar neturės tam 
tikro pamato hipotezė, prie kurios jau artinasi 
Chiaparelli* ir Busse“, o galutinai ir labai talen- 
tingai išvysto Ernst Horneffer'. Ar tuo pačiu 
laiku, kada Aristofanas pastatė „Debesis“, ar 
kiek vėliau Sokratas nenutarė, kad Dievo balsas 
ne tiktai palaimino atliktąjį darbą, bet ir uždėjo 
jam naujų, dar didesnių, pareigų. Jisai nustojo, 
ar tai iš karto ar, greičiausiai, palaispniui, veik- 
ti siaurame mokinių rately ir pradėjo veikti 
plačioj viešumoj, kvosdamas ir žadindamas be 


? Platon I 102. 

* Archiv fūr die Geschichte der Philosophie. IX, 1. 

* Sokrates der Erzieher. 1914. 

* Der junge Platon. I. Sokrates und die Apologie. 
1922. . 

paliaubos kiekvieną žmogų, su kuriuo tiktai su- 
sidurdavo. 


XIII. ATĖNŲ FILISTERIAI IR SOKRATAS 


Ilgą laiką, kokius du — ar net daugiau — 
dešimtmečius, Sokratas veikė Atėnuose nieke- 
no nekliudomas. Atėnų minia žiūrėjo in Sokra- 
tą kaip in keistuolį, kuris, užuot rūpinęsis kas- 
dieninio gyvenimo reikalais, nuolat veda su tais 
ar kitais piliečiais pasikalbėjimus, kurių gilesnė 
prasmė buvo jai tamsi. 

Tarp žmonių, su kuriais Sokratas vedė savo 
pasikalbėjimus, daug buvo tokių, kurie pasidarė 
jo aršiausiais priešais. Tai buvo savim paten- 
kinti filisteriai, kuriuos labai užgaudavo, kad 
Sokratas, prisidengęs savo nieko nežinojimu ir 

' statydamas jiems vis naujus klausimus, supin- 
davo pagaliau tokį prieštaravimų tinklą, kad vi- 
. siems tokių pasikalbėjimų liudininkams daryda- 
: vosi aišku, jog šie žmonės tiktai dedasi daug 
' žina, o iš tikrųjų nieko nežino, laikydami tam- 
"sumą, kuriame jie keliauja, tikra šviesa. 

Galima sau gana aiškiai insivaizduoti beveik 
kiekvieną jų pasikalbėjimo su Sokratu eigą. 

Eina sau toks Atėnų filisteris | ir galvoja, sa- 
kysim, apie laivus, kurie nuo tolimų Juodosios 
jūros krantų veža javus jo. sandėliams ar žaliavą 
dirbtuvėms, ir sutinka basą, nudėvėtą drabužį 

„užsivilkusį, seną, atstumiančios išorinės išvaiz- 
dos vyrą. Apie tą vyrą jis jau girdėjęs eibę vi- 
sokių plepalų. Su tais plepalais jisai negali su- 


“ derinti tiktai vieno: kodėl tą seną keistuolį su 


"didžiausia pagarba apsupa būrys gabiausių Atė- | 


"nų jaunuolių, tarp kurių gal esama ir jo paties | 


sūnaus. Sokratas mandagiai sveikina laivų savi- | 
"ninką. Šis, gal gavęs žinių apie pakilusias javų 
kainas ir todėl linksmai nusiteikęs, meiliai, nors | 
ir šiek tiek protekcionališkai, atsako keistuo- 


"liui. Sokratas užmezga pasikalbėjimą, kreipda- 


“mas jį in kokį nors bendrą klausimą, sakysim, 


koks privalo būti tikras valstybės vyras. Na, 
aišku, tokiais reikalais javų pirklys gali pui- 
kiausiai apšviesti Sokratą. Juk pats jis dažnai 
sėdi invairiose instaigose ir sprendžia ten vals- H 
tybinius reikalus. Jau kas kas, o jis tai tikrai 
žino, koks turi būti tikras politikas. 

„Sokratas atidžiai klauso atsakymo, kartoja jį, 
lyg bijodamas praleisti koki žodį, nereiškia jo- 
ss abejonių, tik prašo paaiškinti dalykus, kurie 

atsakyme nebuvo pakankamai iškelti. Valstybės į 
vyras mielai tam prašymui nusileidžia: kodėl gi . 
"neapšviesti mandagaus vyro, kuris pats prisipa- į 


" žįsta nieko nežinąs? Bet naujas, atsakymas su- 


kelia ir naujus klausimus. Filisteris nekantrau- | 
ja: jam visas tas dialektinis tyrinėjimas "atrodo 
tiktai tuščias laiko gaišinimas; jis jau gailisi : 


" insilėidęs in pasikalbėjimą su tuo keistu seniu, 

bet kaip gi čia nutraukti kvotimą? Sokratas el- 
giasi kaip puikiausiai išauklėtas „džentelme- 
nas“, nieku nenusideda rolei žmogaus, kuris 
nieko nežino, o norėtų daug sužinoti ir tam tiks- 
lui pasirenka kaip tik intakingą ir gerbiamą pi- 
lietį... 


Pasiųstų jį po šimts velnių, bet aplink jau 
i susirinko minia, su vis augančiu susidomėjimu 
! sekantį kiekvieną žodį, ir tarp tos minios matyti 
: jaunikaičių, priklausančių prie pirmųjų atėnie- 
!čių šeimų; nutraukti dialogą — lygu prisipa- 
ižinti nugalėtam. Jau ir taip Sokrato sučiuptas 
pašnekovas savo ausim pagauna iš minios garsų, 
"kuriuose galima atskirti pritarimą Sokratui ir 
nusistebėjimą jo dialektiniais ginklais ir vos 
.nuslopintą juoką, kada vyras insipainioja in vis 
; didėjančius prieštaravimus. Juo toliau tęsiasi 
' pasikalbėjimas, juo ramesnis, mandagesnis da- 
. rosi Sokratas: nė vieną momentą nepaleidžia jis 
: iš savo rankų dialektinio siūlo, bet daro tai pa- 
"gal taisyklę „Fortiter in re, suaviter in mo- 
do...“ 


/ Pagaliau visgi nepalieka kito išėjimo, kaip 
; atrasti koki nors dingstį ir nutraukti dialektinį 
| žaidimą, „kuris vis aiškiau parodo, kad tas, kuris 
| dar neseniai dėjosi puikiausiai žinąs, kas tai yra 
į valstybės vyras, jo pareigos ir jo veikimo sri- 
tis, iš tikrųjų painiojasi neapgalvotose bendrose 

vietose, nuolat vienos kitoms prieštaraujan- 


čiose. 

Jaunuoliams, kurie sekė dialektinį ginčą, So- 
kratas sužadino visą eilę klausimų apie tikrąjį 
valstybės vyro pašaukimą, bet tas, kuris ką tik 
laikė save valstybės vyro pavyzdžiu, pajuto sa- 


vo autoritetą pažemintą esant ir žada kuria pro- 


ga atkeršyti jaunuolių „suvedžiotojui“. 


XIV. PAŠAUKTIEJI IR IŠRINKTIEJI 


Su tokiais žmonėmis Sokratas, reikia manyti, 
susitikdavo dažniausiai. Bet buvo ir kitų pašne- 
kovų, in kuriuos Sokrato klausimai ir kvotimai 
veikė visai kita linkme; juos pirmiausiai nuste- 
bindavo Sokrato asmuo, jo susivaldymas, jo ne- 
sirūpinimas pinigais ir garbe, jo gili meilė žmo- 
nėms, kuri privertė jį visai apleisti savo paties 
reikalus ir paskirti visas pastangas Žmonių sie- 
loms pažadinti, sustiprinti ir ištobulinti. Tarp 
tokių žmonių Sokratas rasdavo savo ištikimiau- 
sių mokinių. 

Vienus iš jų sužavėdavo Sokrate inkūnytoji 
ir jo skelbiamoji tiesa, bet ilgainiui to susižavė- 
jimo nepakakdavo tam, kad pasuktų visą gyve- 
nimą ta kryptim, kurią rodė Sokratas. Tipiškas 
tokių paviršutinių sokratikų atstovas buvo Kse- 
nofontas. Sokrato evangelijos grūdai krito čia in 
derlingą, bet, deja, negilią dirvą. Ir tik visai ne- 

didelis buvo skaičius mokinių, kuriems galima 
būtų pritaikinti Šv. Rašto žodžius: „Kita (sėk- 
los) dalis krito in gerą žemę ir išdygus nešė 
šimteriopą vaisių“!. 

Šitiems mokiniams susipažinimas su Sokratu 
pirmiausiai reiškė gilų ir skausmingą vidinį per- 
silaužimą. Reikalavimai, su kuriais Sokratas 
kreipėsi prie savo mokinių, buvo labai sunkūs, 
ir atlikti juos be skaudžių aukų ir nuolatinio 
vidinio intempimo buvo neinmanoma. Atsisa- 
kyti nuo visų savo senų galvojimo papročių, 
viską perverti nieko nesigailinčios kritikos spin- 
duliais, palikti tik tai, ikas išsilaikė tiesos švie- 
soj ir atiduoti jos valdžiai visus sielos judėji- 
mus — štai kokį uždavinį statė Sokratas savo 
mokiniams. 

Visiškai atlikti tokį uždavinį buvo juo sun- 
kiau, kad Sokratas niekam neteikdavo paruoštos 


„tiesos, kurią būtų galima nuskinti nuo išminties 


; medžio kaip visai subrendusį, sultingą vaisių. 


Didelis Auklėtojas norėjo, kad jo mokiniai ne- 
sitenkintų jo pasiektais vaisiais. Jo, iš šalies 


: žiūrint, toks keistas veikimo būdas visuomet 
„siekė vieno pagrindinio tikslo: sužadinti žmo- 
; gaus sielą taip, kad ji pati savyje, savo paslap- 


"tingose gelmėse atrastų kelią in tas viršūnes, 


kuriose norėtų ją pamatyti Mokytojas. 


*' Luk. VIII. 8. 

Tikrų mokinių tiek apie Kristų, tiek apie So- 
kratą atsirado tiktai nedidelis būrelis, bet tas 
apsupo jį nesilpnėjančiu nustebimu, nusilenki- 
mu ir meile. „Puotos“ pradžioj mes skaitome 
šitokius Apollodoro žodžius: „Nuo to laiko, kai 
aš pradėjau bendrauti su Sokratu ir kas dieną 
stengtis sužinoti, ką jis kalba ir veikia, nepraėjo 
dar ir trejų metų. Iki to laiko basčiausi, kur 
tinkamas, manydamas šį tą daras, iš tikrųjų gi 
būdamas nelaimingesnis už bet ką kitą; nema- 
žiau, negu tu dabar, kuris manai, jog visu kuo 
kitu reikia rūpintis daugiau, negu filosofija“ 
(172 C — 173 A). Kaip Apollodoras, taippat 
maždaug ir visi tikrieji Sokrato mokiniai dalino 
savo gyvenimą in dvi dalis, kurių pirmoji bai- 
gėsi tą dieną, kada laimingas atsitikimas suvedė 
juos su stebuklingu Vyru. Tokią dieną, jeigu; 
tikėti padavimu, Platonas sviedė in ugnį savo, 
dramą ir atmetė visus siekimus, kuriems iki šiol | 
buvo atidavęs visas savo pajėgas. Keno sieloj! 
Sokratui pavykdavo uždegti paslaptingą židinį, 
ne tiktai inmesti, kaip in Ksenofonto sielą, ke- 
letą kibirkščių, tas jau nenukrypdavo nuo Mo- 
kytojo nurodyto kelio. Argi reikia stebėtis, kad 
visos vėlyvesnės graikų intelektualinio gyveni- 
mo srovės išplaukė iš Sokrato versmės ir savo; 
galingumu rodo tą versmę neišsemiamą esant. | 

Laikui bėgant pašauktųjų skaičius didėjo, o 
išrinktųjų skaičius svyravo, nes ne vienas iš pri- 


> 

siartinusių prie Sokrato dvasinio stalo ir para- 
gavusių jo valgių pasijuto negalįs pakelti tokių 
reikalavimų, kuriuos Mokytojas statė tiems mo- 
kiniams, kurie norėjo nuoiat dalyvauti jo dva- 
sinėj puotoj: žinome apie mokinius, kurie po 
tam tikro laiko apleisdavo Sokratą ir net tapda- 
vo jo priešais. Teisme, tiesa, nepasirodė nė vie- 
nas iš jųjų — tur būt, apkaltinimo nesąmonė 
atstūmė net juos. 


Teisman patraukė Sokratą visų pirma pasiti- 
kinti ir patenkinti savim Atėnų filisteriai, tarp 
kurių Sokratas savo nenuilstamu kvotimu ingijo 
begalę nepermaldaujamų priešų. Ilgą, tiesa, laiką 
jų neapykanta nerado sau tinkamos progos pa- 
sireikšti. Kaip tik per paskutinius Sokrato gy- 
venimo dešimtmečius Atėnai vedė baisiai in- 
temptą kovą už hegemoniją graikiškam pasauly. 
Sunku buvo laukti, kad puolimas, nukreiptas 
prieš vyrą, kuris juk niekuomet nenusidėjo jo- 
kiems valstybės instatymams — pritrauks plačios 
visuomenės dėmesį ir turės pasisekimo. 


XV. POLITINĖ ATĖNŲ TIKROVĖ 
PENKTOJO ŠIMTMEČIO GALE 


Kiek Sokrato jaunystė ir jo subrendusio am- 
žiaus žymi dalis sutampa su augščiausiu Atėnų 
valstybės klestėjimu, tiek jo senatvė yra liudi- 

ninkė liūdniausio jų galybės išnykimo. Jauna 
demokratija tik tol rodė savo gyvastingumą ir 
kūrybinęs jėgas, kol jos priešakyje atsirasdavo 
didelių valstybės vyrų. Miltiadas, Kimonas, Pe- 
riklas buvo visos tautos išrinktieji vadai, bet 
tat, ką Tukididas! sako apie Periklą, jog jo 
valdžia tiktai de nomine ir de iure buvus demo- 
kratinė, o de facto veikus kaip vieno vyro val- 
džia, galima išplėsti in visą Atėnų istoriją nuo 
Kleisteno reformos iki Periklo mirties. Jam mi- 
rus valstybės vairas papuldavo in rankas invai- 
rių nesąžiningų, nors kartais ir labai gabių 
(Alkibiadas) demagogų, ir jų vedamas valstybės 
laivas anksčiau ar vėliau turėjo sudužti. 
Maždaug ketverius metus prieš Sokrato mirtį 
pasibaigė pragaištingas Peloponeso karas: he- 
gemonija graikiškame pasaulyje perėjo in spar- 
tiečių rankas. Demokratijos priešai su Kritiju 
priešaky pasinaudojo bendru nusivylimų demo- 
kratija ir su spartiečių pagalba pasisavino val- 
džią Atėnuose. Platono dėdė Kritijas priklausė 
taippat, kaip ir Alkibiadas, prie Sokrato moki- 
nių. Sokrato priešai manė, kad dabar jis turėsiąs 
žymią intaką naujoj valdžioj ir pasinaudosiąs ja 
savo tikslams, bet iš tikrųjų išėjo visai kitaip. So- 
kratas griežtai smerkė kruviną „trisdešimties 
tironų“ politinių priešų persekiojimą ir pats atsi- 


* De bello Pelopon. II 65: ššvezo ūš Nėju pšv Šrpuo- 
xpazia, špjųų ūš Ox4 TpdTOV dvūpės dpyA. 

dūrė pavojuje būti jų auka. Ksenofontas, kuriuo 
šiuo atveju galima pasitikėti, nes jo pasakoji- 
mas randa tam tikro patvirtinimo Platono „Apo- 
logijoj“: ir jo garsiam septintame laiške“, kalba 
apie griežtą susidūrimą tarp Sokrato ir Kritijo“. 
Sokratas ir čia puikiausiai pavartojo savo dia- 
lektinius ginklus. 

„Trisdešimties“ valdymas truko neilgai. Jau 
po vienerių metų Atėnų tremtiniai, Trasibului 
ir Anitui vadovaujant, insibrovė in Atėnų tvir- 
tovėlę Filę ir iš ten užėmė ir pačius Atėnus. 
„Trisdešimties“ nugalėtojai pasirodė esą nuosai- 

„kūs ir toli numatą politikai. Užuot keršiję oli- 
garchams, jie padarė su jais taiką, skelbdami vi- 
suotinę amnestiją. Visas savo pastangas nuga- 
lėtojai nukreipė dabar in „tėvų instatyraų“, t. y. 
in senųjų demokratijos formų Efialto ir Periklo 
dvasioj atgaivinimą. 

Gal kas iš Sokrato priešų ir atsiminė dabar, 
kad „trisdešimties“ vadas Kritijas buvo Sokra- 
to mokinys, bet pavartoti to ginklo prieš So- 
kratą niekas neišdrįso, nes amnestijos instaty- 
mas grasino visiems, kurie mėgintų paliesti se- 
nus nusikaltimus, sunkiomis bausmėmis. Paga- 
liau ir Sokrato priešinimasis savavališkiems ti- 
rono insakymams neleido perdaug glaudžiai riš- 
ti jį su Kritiju. 


*'32 C, D, — * 324 BC. — * Memor. I. 2. 32—38. 

XVI. MELĖTAS, ANITAS IR LIKONAS 
INTEIKIA SKUNDĄ TEISMUI 


Norint patraukti Sokratą atsakomybėn, reikė- 
jo apkaltinti jį už veiksmus, padarytus po am- 
nestijos. Sokratas nesiliovė veikęs po „trisde- 
šimties“ valdžios nugriovimo — reikia manyti, 
kad jo veikimas dar sustiprėjo. Negalėdami in- 
rodyti nė vieno nusikalstamo darbo, priešai puo- 
lė visą jo veikimą, tvirtindami, kad jis „nepri- 
pažista dievų, kuriuos pripažįsta valstybė, inve- 
da kitas, naujas, demoniškas esybes; nusikalsta 
dar tuo, kad tvirkina jaunuomenę“. Taip maž- 
daug ir pagal Platoną ir pagal Ksenofontą 
skambėjo skundas, inteiktas Atėnų teismui. 
Diogenas Laertijas! tvirtina, kad dar jo laikais, 
tai yra kokius 500 metų po Sokrato mirties, 
Favorinas matęs autentišką skundą Atėnų 
valstybiniame archyve (Metroon). Kaip bausmę 
skundėjai siūlė mirtį. Skundą pasirašė trage- 
dijų rašytojas Meletas, vienas iš žymiausių Atė- 
nų politikų Anitas, apie kurio nuopelnus demo- 
kratijos kovoj prieš oligarchus jau buvo mūsų 
minėta, ir pagaliau oratorius Likonas. 

Aristofanas ir kiti komikai juokiasi iš Meleto, 
kaip iš menko, o kartu pretenzionalaus eilėkalio. 

Žmogus su tokiu mažu visuomeniniu svoriu 
vargu ar būtų išdrįsęs pulti Sokratą, jeigu jo 


* Op. cit. II 40. 

nebūtų palaikę Likonas ir ypač Anitas. Liko- 
nas buvo, greičiausiai, toks pat nežymus asmuo, 
kaip ir Meletas. Taigi bylos prieš Sokratą spi- 
ritus movens buvo neabejojamai Anitas. Grei- 
čiausiai, jo kurstomas ir pagal jo nurodymus 
bus inteikęs skundą teismui Meletas, ir jis taip- 
pat patraukė sau pagalbon, kaip prityrusį retorį, 
Likoną. 


XVII. SVARBIAUSIOJO KALTINTOJO 
AMITO ASMENYBĖ 


Apie intakingiausio Sokrato priešo asmenį 
mes turime šiek tiek žinių. Didelis turtas, stam- 
bios odos dirbtuvės, leido Anitui atsiduoti visai 
valstybės reikalams. Jo politinio veikimo pra- 
džioj, jį, tiesa, laukė nusivylimas. 409 metais atė- 
niečiai išrinko jį strategu ir pastatė priešaky 
laivyno, kuris turėjo užstoti kelią spartiečiams, 
sumaniusiems pulti Pilą. Deja, Anitui nepavyko 
apiplaukti Malėjos iškyšulio; jisai grįžo Atė- 
nuosna, o čia jo laukė byla dėl valstybės išda- 
vimo. Teismas, tiesa, atleido jį nuo atsakomy- 
bės. Buvo gandų, kad Anitas papirkęs savo tei- 
sėjus. Ar tie gandai turėjo kokį pagrindą, sun- 
ku dabar išspręsti. Tvirtinti, kad tai daro kai- 
kurie naujausieji Anito apologetai, kad tai buvo 
paprastas daug metų vėliau sugalvotas sokra- 

tikų, keršijančių už mokytoją, šmeižtas, aš vis- 
gi nedrįsčiau. 

Dar mažiau matyčiau pamato tvirtinimui, kad 
Ksenofonto pasakojimas jo „Apologijoj“ ($ 29) 
apie Anito ir Sokrato susirėmimą yra „anek- 
dotas“, kuriuo mūsų išminčiaus gerbėjai aiškino 
Anito vaidmenį byloj prieš Sokratą. Anitas — 
pasakoja Ksenofontas — turėjo sūnų, iš kurio 
norėjo padaryti kailiadirbį. Gabų ir smalsų vai- 
kiną tokie tėvo sumanymai, žinoma, nežavėjo: 
užuot saugojęs odų sandėlį ir gilinęsis in jų iš- 
dirbimo paslaptis, berniokas pristojo prie jau- 
nuolių minios, sekančios kiekvieną Sokrato 
žingsnį ir žodį. Anitas kreipėsi prie Sokrato, 
prašydamas, kad jis nurodytų berniokui jo tie- 
siogines pareigas, bet Sokratas ne tiktai atsisakė 
tai padaryti, bet dar mėgino intikinti tėvą, kad 
odų dirbtuvė esanti visai netinkama mokykla 
jaunai sielai lavinti. 

Ar tas susirėmimas neprisidėjo vėliau prie 
akcijos, kuriai vadovavo Anitas? Daug naujes- 
niųjų Sokrato tyrinėtojų tai neigia. Bet kaipgi 
nepastebėjo žymiausias iš jų, Heinrich Maier', 
kuris visų savo išvadų pagrindan deda Platono 
„Sokratinių“ dialogų liudijimus, kad kaip tik 
Platono „Apologijoj“ yra vieta, kuri žymiai pa- 


* Op. cit. 468. 

didina mums Ksenofonto išlaikyto „anckdoto“ 
patikimumą. 

„Be to, tenka pridurti — sako Sokratas, aiš- 
kindamas teismui, iš kur Atėnų visuomenėj yra 
kilę tiek piktų paskalbų ir prasimanymų — kad 
jaunuoliai, labai pasiturinčių tėvų sūnūs, kurie 
turi laisvo laiko, kiek norint, savitai lydi mane 
visur ir mėgsta klausytis, kaip aš tardau žmo- 
nes. Manim sekdami, paskum dažnai ir jie patys 
ima kamantinėti kitus. Ir, kaip man regis, jie 
randa eibes tokių žmonių, kurie tariasi ką žiną, 
o iš tikrųjų maža ką težino arba nieko nežino. 
Tada jie, gaudinami jaunuolių, inširsta ne ant 
savęs, bet ant manęs, ir pasakoja, kad esąs ka- 
nakoks Sokratas nedorėlis, kurs tvirkinęs jau- 
nuomenę. Ir jei kas paklausia juos, ką veikda- 
mas ir ko mokydamas tvirkina, tai neturi ko 
beatsakyti, nes nežino. Bet kad nesirodytų su- 
gauti esą, kalba lakius žodžius, leidžiamus pricš 
visus tuos, kurie jieško tiesos, „teigia būtent, 
kad jis tiriąs, kas dedasi ore ir po žeme, mokąs 
netikėti Dievą, mokąs priemonės negeram daik- 
tui paversti geru“ (23). 

Ar tarp tų jaunuolių, apie kuriuos kalba So- 
kratas, nesą buvę kartais ir Anito sūnaus? Ir 
ar jo tėvas nekovojo su Sokratu tokiu pat būdu, 
kaip ir kiti jaunuolių gaudomi Atėnų filisteriai. 
Jų tarpe Platono Apologija tiesiog pamini Ani- 
tą. „Ištroškę garbės, būdami smarkūs ir sudary- 

dami didelį būrį, susitelkę krūvon ir intikimai 
kalbėdami apie mane, jie yra jums prikuždėję 
pilnas ausis nebūtų daiktų, pirma stropiai leidę 
ir dabar tebeleisdami paskalbas apie mane. Iš tų 
žmonių tarpo stojo prieš mane Melėtas, Anitas 
ir Likonas. Melėtas, grieždamas apmauda už 
poetus, Anitas — už amatininkus ir valstybės 
vyrus, Likonas — už kalbovus.“ (Ib.). 


XVIII. SOKRATO TEISĖJAI 


Nėra, manding, jokio reikalo kurti dirbtinių 
konstrukcijų, aiškinant Sokrato bylą „tragiška 
kolizija“ tarp Sokrato ir Atėnų visuomenės. 
Tragišku tą susirėmimą vadina Hegel' ta pras- 
me, kad abi šalys turėjusios tam tikrose ribose 
tiesą ir kad ir labiausiai norėdamos nuo tos tie- 
sos atsisakyti negalėjusios. 


! Vorlesungen iber die Geschichte der Philosophie 
II. Bd. S. 100 ff.: Schicksal des Sokrates. Žiūr. ypač 
pusl. 120: „Das Prinzip der griechischen Welt konnte 
noch nicht das Prinzip der subjektiven Reflexion er- 
tragen; so ist es als feindlich zerstorend aufgetreten. 
Das athenische Volk war so nicht nur berechtigt son- 
dern verpilichtet, dagegen zu reagieren nach den 
Gesetzen; es sah dies Prinzip also als Verbrechen an. 
Das ist die Stellung der Heroen in der Weltgeschich- 
te iberhaupt; durch sie geht neue Welt auf. 

Tarp Sokrato teisėjų, žinoma, galėjo būti 
žmonių, tikrai susirūpinusių tėvynės ateitim, 
bet ne jiems priklausė lemias žodis teismui 
smerkiant Sokratą. Pasmerkė jį atėniečių minia, 
kuri, kaip kiekviena minia, yra žiauri ir netei- 
singa, ir mielu noru nukirstų kiekvieną galvą, 
kuri esti iškilus virš vidutinio lygio. 

Pagal Atėnų instatymus teisėjai pradžioj 
sprendė slaptu balsavimu tiktai klausimą, ar 
Sokrato kaltė yra inrodyta, ar ne. Iš penkių šim- 
tų teisėjų du šimtai aštuoniasdešimts pasisakė 
už apkaltinimą, o likusieji — prieš jį. Dabar 
teko teisėjams spręsti antrą klausimą, kokią 
bausmę paskirti Sokratui. Kaltintojai siūlė mir- 
tį. Kaltinamajam priklausė teisė pasiūlyti kitą 
bausmę. Žinome, kaip pasielgė Sokratas. Jo iš- 
didus pareiškimas, visu savo gyvenimu jis esąs 
užtarnavęs mitybą Pritanėjuje, taip inerzino 
teisėjų minią, kad antras balsavimas davė žy- 
miai didesnį skaičių balsų už Sokrato pasmer- 
kimą mirti, būtent — tris šimtus šešiasdešimts 
prieš šimtą keturiasdešimts (Diog. Laert. II 42). 

Ar galima kalbėti apie kokius tvirtus ir 
rimtus insitikinmus tokių „teisėjų“? In klau- 
simą, ar Sokratas iš tikrųjų yra nusidėjęs tuo, 
kuo jį kaltina Melėtas ir Anitas, nežymi dau- 
guma atsako teigiamai. Kaltinamajam kaip baus- 
mė gali būti paskirta mirtis, ištrėmimas iš Atė- 
nų arba pagaliau piniginė pabauda. Ne vienas 

iš teisėjų, balsavusių už apkaltinimą, buvo tik- 
ras, kad Sokratas bus nubaustas viena iš mažes- 
nių bausmių. Bet kai Sokratas, užuot nusilenkęs 
teismui ir maldavęs jo malonės, iškėlė savo nuo- 
pelnus gimtajam miestui, teisėjų nuotaika griež- 
tai pasikeitė: ne tiktai tie teisėjai, kurie balsavo 
už Sokrato apkaltinimą, tikėdamiesi jam švel- 
nios bausmės, bet ir nemaža dalis tų, būtent 
aštuonios dešimtys teisėjų, kurie balsavo pirma 
už jo išteisinimą, pasisakė dabar už mirties 
bausmę. Vadinas, tie patys atėniečiai, kurie ką 
tik laikė Sokratą nekaltu, dabar nieko nepaisy- 
dami skiria jam mirties bausmę. Jokio „tragiš- 
ko susidūrimo“, kurį išgalvojo Hegel, čia nėra, 
o yra savavališkumas neturinčių jokio morali- 
nės atsakomybės jausmo filisterių, kurių ochlo- 
kratiška valstybės santvarka, žinoma, nieko ne- 
varžė. 


XIX. KALTINTOJŲ KALBOS 


Sokrato kaltintojų kalbos mums neišliko. 
Svarbiausia iš jųjų buvo Anito kalba, nes jis 
buvo Atėnų valdančios demokratijos vadas ir 
dar neseniai turėjo jai žymių nuopelnų. Kartu 
su Trasibulu Anitas vedė būrį, kuris 401 me- 
tais insiveržė in Atėnus ir nuvertė trisdešimties 
oligarchų valdžią. Jo kalbos turinį bent ben- 
drais bruožais atstatyti mes turime tam tikrų 

priemonių. Kokius šešerius metus po Sokrato 
mirties sofistas Polikratas parašė prieš Sokratą 
kaltinamają kalbą, kurią indėjo kaip tik in Ani- 
to lūpas. Tai buvo greičiausiai atsakymas in 
Platono parašytą Sokrato apologiją. Polikratui 
atsakė garsusis retorius Lisijas. Nei Polikrato, 
nei Lisijo parašytos kalbos mums neišliko, bet 
apie jų turinį galima spręsti, pasiremiant dviem 
pirmaisiais skyriais iš Ksenofonto „Atsimini- 
mų“, jo Sokrato „Apologija“ ir jau ketvirtame 
amžiuje po Kristaus garsaus sofisto ir retoriaus 
Libanijo parašyta „Sokrato kalba teisme“. Kse- 
nofontas ir Libanijas kartoja visus tuos davi- 
nius, kuriuos jie rado Platono „Apologijoj“, 
bet nesitenkina tuo ir, naudodamiesi Polikrato 
ir Lisijo parašytomis kalbomis, papildo anuos 
davinius kaikuriomis smulkmenomis. 

Taigi, pasiremiant ne tik Platonu, bet ir Kse- 
nofontu ir Libaniju, Anito kaltinimus galima 
suvesti in šiuos punktus: 1. Sokratas kalbas 
nuolat apie kažkokį daimoniją, kurio paslaptin- 
gas balsas nurodąs jam jo veikimo kelius. Ka- 
dangi tokio daimonijo valstybinė religija nepa- 
žįsta, tai Sokratas prasikalstąs tuo, kad inveda 
naujus dievus, užuot teikęs tinkamą pagarbą se- 
niems dievams. 2. Sokratas kritikuojąs senovės 
religinius mitus ir kalbąs paprastai ne apie pa- 
skirus dievus, bet aplamai apie dievybę. 3. So- 
kratas griežtai pasisakąs prieš rinkimą Atėnų 

valdininkų burtų keliu ir tokiu būdu griaunąs 
vieną iš neseniai atstatytos demokatinės san- 
tvarkos pamatų. 4. Sokratas tvirkinąs jaunuo- 
menę: jisai kviečiąs ją negerbti gimtojo krašto 
dievų ir jų globoj esamos valstybinės tvarkos, 
jisai sulaikąs ją nuo dalyvavimo politiniame gy- 
venime ir ardąs tėvų autoritetą, tikindamas jau- 
nuolius, jog jis padarysiąs juos išmintingesnius 
už tėvus, ir kad tik išėję jo mokyklą žmonės 
galėsią laikyti save tikrai išmintingais. 5. Jisai 
atitraukiąs jaunuomenę nuo praktinio darbo ir 
politinio veikimo, tvirtindamas, kad išmintin- 
giesiems arba norintiesiems tapti išmintingais 
nederą nei verstis ūkio reikalais, nei dalyvauti 
politiniame gyvenime. 6. Pagaliau Sokratas, aiš- 
kindamas senovės poetus, iškraipydavęs jų min- 
tis ir suteikdavęs joms prasmę, nesuderinamą 
nei su moralės dėsniais, nei su valstybės insta- 
tymais. 

Hesiodas, pavyzdžiui, sako: „Joks darbas nėra 
gėda, tik nedarbas yra gėda“. Sokratas tuos žo- 
džius aiškinąs tuo būdu, jog „poetas liepiąs ne- 
susilaikyti nuo jokio darbo, nei nuo teisingo, 
nei nuo gėdingo“!. Arba kitas pavyzdys. „Ilija- 
dos“ antrojoj giesmėj? poetas aprašo, kaip Odi- 


! Xenoph. Memorab. I, 2, 56. 

* Homero Ilijada. Vertė J. Ralys ir S. Čiurlionienė- | 
Kymantaitė, P. Žadeikis ir J. Talmantas. Redagavo ir 
invadą parašė V. Šilkarskis. Kaunas, 1930 m. Pusl. 22, 
II giesmė. Eil. 195—203. 

sėjus sustabdo achajų kareivius, kuriems jau at- 
sibodo ilgas Trojos apgulimas ir kurie norėių 
kogreičiausiai grįžti namon: 


„Paprastas vyras jei bėgdamas šaukė, tai tokį sustab- 
dęs, 
Drožė skeptru jam ir žodžiais griausmingais grūmo- 
damas sakė: 
„Liaukis, kvaily! ir tylėdams klausykis, ką bus tau pa- 
sakęs 
Kas už tave protingesnis. O tu ir bailus ir bejėgis, 
Nei tu kovoj nežymus, nei taryboj tu nieko nerciški! 
Argi visi viešpatauti čionai mes galėsim Achajai? 
Gero nebus daugvaldybei invykus! Valdovas tik 
vienas, 
Vienas karalius, kuriam išmintingojo Krono sūnus yr 
Skeptra suteikęs, instatymus davęs, išmokęs valdyti.“ 


Sokratas tas Homero eiles aiškinęs ta prasme, 
kad poetas girias, jei kas „muša paprastus žmo- 
nes ir neturtėlius“!. 


XX. KALTINIMO NESĄMONĖ 
Šituose apkaltinimo punktuose yra surinkti 
ir išnaudoti visi plepalai, kurie lydėjo Sokratą 
per visą jo veikimą, kurie erzino buką minią ir 


kėlė jos neapykantą prieš Išminčių, kuris turėjo 
drasos galvoti ir gyventi kitaip, negu ji. 


* Xenoph. Memor. I, 2, 58. 

Kokį tai daimoniją tiki Sokratas? Mes, Atėnų 
filisteriai, šiaip apie tokią dievybę nesame gir- 
dėję. Aišku, jis inveda naujus dievus ir norėtų 
atsikratyti senųjų. Ir ar aplamai jis tiki dievus, 
tuos, kurių statulos puošia mūsų šventyklas? 
Ką tai reiškia, kad jis kalba ne apie Dzeusą, 
Apolloną, Dionisą, o apie vieną Dievybę, apie 
kurią mums nieko nėra žinoma? 

Tai pirmas davatkiškas Sokrato puolimas. 
Deja, Sokrato teisėjai vadovaujasi kaip tik to- 
kiu davatkišku nusistatymu. Šiek tiek insigilinę 
in Sokrato tikėjimo tikrąją prasmę apsišvietę 
atėniečiai lengvai būtų galėję insitikinti, kad 
Sokratas neskelbia jokio naujo tikėjimo, o tik 
indvasina ir pakelia in augštesnį laipsnį senąjį 
tikėjimą. Viena Dievybė visai nepašalina pa- 
skirų dievų, kurie yra ne kas kita, kaip tos vie- 
nos Dievybės invairūs apsireiškimai. Argi ne 
prieš tokią vieną, viską apimančią ir visagalę 
Dievybę lenkiasi Aischilas, šaukdamas: „Vienas 
ir tas pats Dievas yra Dzeusas, yra Apollonas, 
yra Hadas“. Ar ką kita skelbė Kolofono išmin- 
čius Ksenofanas, šaukdamas: „Vienas yra Die- 
vas, tarp dievų ir žmonių augščiausias, nepana- 
šus in mirtingus nei išvaizda, nei mintimis“!. 

O daimonijas? Jeigu Dievybė valdo pasaulį 
ir veikia kiekvieną ten esamą būtybę, tai ne- 


" Frg. B. 23. 

jaugi Ji negali betarpiškai bendrauti su Jai at- 
sidavusiomis sielomis? prabilti joms vienoms 
suprantamu balsu? Juk toks bendravimas yra 
pagrindinis kiekvieno mistinio patyrimo faktas, 
bet jis yra prieinamas tik tikrai augštoms ir 
teisingoms sieloms, o ne paprastiems „duonos 
kramtytojams“ (fruges consumere nati). „Nu- 
kryžiuok jį, nukryžiuok“ — šaukė Pilotui Jeru- 
zalės minia, kuri negalėjo pakęsti to, kad Kris- 
tus vadino save Dievo Sūnum ir kalbėjo apie 
paslaptingus dvasinius santykius su savo Tėvu. 


Sokratas kritikuoja Atėnų rinkimų sistemą. 
Bet juk ta kritika yra neabejojama kiekvieno de- 
mokratinės valstybės piliečio teisė. Nepalygina- 
mai griežtesnė buvo Aristofano satyra, kuri val- 
dančios demokratijus vadus atvaizdavo kaip 
menkus ignorantus, kuriems tik akiplėšiškumas 
leidžia spraustis in pirmasias vietas valstybėje. 
Kodėl gi niekas nė negalvojo patraukti atsako- 


Naujausiais laikais niekas taip giliai neatjautė anti- 
kinio henoteistinio ir, jei norima, panteistinio religin- 
gumo, kaip Goethe; 

Sie steiget hernieder in tausend Gebilden, 

Sie schwebet auf Wassern, sie schreitet auf Gefilden, 
Nach heiligen Mašsen erglinzt sie und schallt, 

Und einzig veredelt die Form den Gehalt, 

Verleiht ihm, verleiht sich die h6chste Gewalt. 

mybėn nei Aristofano, nei tiek kitų Atėnų de- 
mokratijos priešų? Kodėl Anito ir Trasibulo 
demokratija susitaikė net su oligarchais, smur- 
to keliu ir su svetima pagalba nugriovusiais se- 
ną politinę santvarką? 

Sokratas žadąs padaryti jaunuolius išmintin- 
gesnius už jų tėvus. Bet nejaugi atsiras nors 
vienas mylintis tėvas, kuris nenorėtų, kad jo 
vaikai žengtų dvasinio tobulumo keliu ir nueitų 
toliau, negu jie patys. 

Sokratas atitraukiąs jaunuolius nuo praktinio 
ir ypač politinio gyvenimo. Iš tikrųjų jisai ma- 
no, kad jaunas žmogus turi pirmiausia rūpintis 
savo vidiniu gyvenimu, kad jo siela nuolat aug- 
tų ir tobulėtų. Bet juk tai kaip tik ir yra ge- 
riausias pasiruošimas kiekvienam darbui. Tikiai 
doras žmogus gali būti geru visuomenės vei- 
kėju. 

Visi puolimai prieš Sokratą tai ne „tragiški“ 
nesusipratimai, o blogos valios padariniai. Jei- 
gu garsiajam teisme nebūtų dalyvavę žmonės, 
kurių smulki ambicija buvo užgauta nenuilsta- 
mo tiesos Jieškotojo, apie jokį jo pasmerkimą 
negalėtų būti nė kalbos. ' 

Sokrato gynimąsi teisme Platonas atvaizduoja 
su tokiu nepalyginamu menu, kad kiekvienas jo 
atpasakojimas gali tiktai susilpninti inspūdį. 
Komentare paduodama trumpa „Apologijos“ 
analizė, kad skaitytojas galėtų lengviau aprėpti 

jos turinį. šiaip galime jam tiktai patarti tai, 
ką Horacijus pataria daryti su visais didžiau- 
siais graikų genijaus atstovais: 


vos exemplaria graeca 
Diurna versate manu, versate nocturna!.. 


XXI. SOKRATAS KALĖJIME 


Platonas paliko mums du stebuklingu vaizdu 
iš dviejų paskutiniųjų Sokrato dienų. Pirmas 
iš šitų vaizdų — tai „Kritono“ dialogas. Kaip 
jau buvo sakyta pirmoj dalyje, Platonas parašė 
jį netrukus po Sokrato mirties, greičiausiai be- 
tarpiškai po „Apologijos“. „Kritono“ turinio 
taippat, kaip „Apologijos“, mes neatpasakosime. 
Tam tikrus dalykus, kuriuos iš karto suprato 
Platono amžininkai, bet kurie nėra taip lengvai 
prieinami mums, paaiškins komentarai. 

Antrą,dar tobulesnį vaizdą Platonas nupiešė 
„Faidono“ dialoge. Išskyrus tuos du dialogu, 
mes neturime patikimų davinių apie kalbas, ku- 
rias vedė Sokratas per tas trisdešimts dienų, 
kurios praslinko tarp mirties L kiai ir jo 
invykdymo. 

Vienas iš seniausių jo draugų, Kritonas, lai- 
davo teismui, kad Sokratas nepabėgsiąs iš kalė- 
jimo. Prie to dar prisidėjo dovanos kalėjimo 
sargams. Tai leido draugams ir mokiniams lais- 

vai lankytis pas pasmerktą mokytoją ir pra- 
leisti su juo ištisas dienas, nuo ankstybo ryto 
lig vakaro. Negali būti jokios abejonės, kad 
Sokratas kalbėjo su mokiniais apie tuos pačius 
dalykus, kuriems jis buvo paskyręs visą savo 
gyvenimą. 

Tų mokinių tarpe, kurie jau ištisus metus 
bendravo su juo — praėjo jau aštuoneri metai 
nuo to laiko, kai Platonas susitiko su Sokratu 
prie Dioniso teatro, o kaikurie kiti mokiniai, 
pav., Eukleidas ir Antistenas, dar anskčiau susi- 
pažino su juo — gal tų mokinių tarpe Sokratas 
nesinaudojo paprastu savo dialektinio veikimo 
būdu, nepradėdavo kiekvieno klausimo ab ovo, 
bet plėtojo savo pažiūras pasiremdamas tomis 
išvadomis, kurias jau anksčiau buvo pažinę ir 
priėmę mokiniai. „Apologijoj“ Sokratas protes- 
tuoja prieš jam teikiamą mokytojo vardą. Ir iš 
tikrųjų, kaip jau buvo mūsų pabrėžta, tiksliąja 
to žodžio prasme „mokytojo“ vardas neapibūdi- 
na tinkamai Sokrato veikimo tarp apsupančiųjų 
ji jaunuolių. Kalėjime jisai greičiausiai atmetė 
paprasto savo veikimo rėmus, nesirūpino tiek 
„maieutiniu“ ir dialektiniu savo pašnekėsių bū- 
du, o tiesiog plėtojo savo giliausius insitikini- 
mus, išaugusius ir subrendusius ilgo jo gyveni- 
mo bėgyje. 

XXII. PASKUTINĖ DIENA 


Paskutinį tragedijos aktą sudaro Platono 
dialogas „Faidonas“. čia Sokrato mokinys Fai- 
donas apsako savo draugui Echekratui, kaip pra- 
leido Sokratas savo paskutiniąsias valandas ir 
kokias kalbas jis kalbėjo su savo mokiniais. Žy- 
miausią vietą tose kalbose turi plačiai išvystyti 
sielos nemirtingumo inrodymai. Išskyrus kai- 
kuriuos anglų mokslininkus (Burnet, Taylor), 
visi Platono žinovai, su kurių raštais man teko 
susipažinti, mano, kad tie inrodymai priklauso 
vien tik pačiam Platonui. Bet užtat visa kita 
reikia laikyti tiksliu invykių atvaizdavimu . 

„Vienuolika“ vyrų, t. y. valdininkų kolegija, 
kuriai Atėnų konstitucija pavedė teismo spren- 
dimų vykdymą, skelbia Sokratui, kad šią dieną 
prieš saulės nusileidimą jis turi mirti. Grandi- 
nės, kurias Sokratas nešiojo nuo tos valandos, 
kai teismas pasmerkė jį mirti, nuimamos jam, 
jisai gali priiminėti ką nori iš savo giminių ir 
pažįstamų, gali valgyti ir gerti, ką tik atneš 
jam iš miesto. 


* Pal. Wilamowitz-Moellendorff. Platon Bd. T* S. 
172: Die Reden sind freie Dichtung und geben Pla- 
tons Philosophie, aber die Erinnerungen an das Tat- 
sichliche sondemn sich ab, und sie erfordern keine 
weiteren Worte. 

Mokiniai ir artimiausieji bičiuliai turi šį kar-! 
tą šiek tick palaukti, kol Sokratas atsisveikins' 
“su savo žmona Ksantippa. Kai pagaliau mokiniai | 
ineina in kalėjimą, Ksantippa visai nemoka su- | 
valdyti savo skausmo. Sokratas nenori, kad jos / 
aimanavimai trukdytų kilnią ir ramią jo pasku- / 
tiniųjų valandų nuotaiką. Kritono pak, So- 1 

kratui prašant, lydi ją namon. 


Sokratas, atsisėdęs ant savo guolio, mėgina 
sulenkti ir vėl ištiesti ką tik iš grandinių išlais- 
vintas kojas ir trindamas jas rankomis pradeda 
kalbėti. 


„Kaip keistai atrodo, vyrai, tai, ką žmonės 
vadina malonumu. Kaip nuostabiai tatai yra su- 
rišta su tuo, kas atrodo priešinga, būtent — su 
skausmo jausmu. Šie du dalykai jokiu būdu ne 
nori apsilankyti pas žmogų drauge. Bet jeigu 
kas siekia vieno iš jų ir pagaliau gauna, beveik 
visados jis yra verčiamas priimti ir antrąjį, lyg 
jie būtų pririšti savo viršūnėmis vienas prie 
kito. Taip, rodos, ir su manim invyko. Iš pra- 
džių nuo grandinių kojos skaudėjo, o dabar, jas 
nuėmus, atėjo malonumas“. 


Tai lyg invadas in dialogą, atsitiktinė pasikal- 
bėjimo užuomazga. Sokratas pakreips ją čionai, 
kaip ir visuose kituose dialoguose, in gilius, 
žmogui didžiausios reikšmės turinčius klausi- 
mus. Čia jis gana greit pricina prie tvirtinimo, 

kad visas filosofo, t. y. „išminties mylėtojo“, gy- 
venimas esąs ne kas kita, kaip prisirengimas mir - 
čiai, kuri teisingam žmogui yra nc kas kita, 
kaip perėjimas in kitą, grynesnį ir tobulesnį 
gyvenimą. To insitikinimo visapusiškas teori- 
nis pamatavimas priklauso, kaip jau buvo saky- 
ta, greičiausiai Platonui. Tiktai pačiam dialo- 
go gale grįžta Platonas prie paprasto tikrai So- 
krato pasakytų žodžių atpasakojimo. 

— Kiekvienas žmogus — kalba Sokratas — 
kurs per visą gyvenimą atsisakydavo nuo invai- 
rių kūno malonumų bei papuošalų, nes laikė 
juos svetimais savo sielai ir manė, kad jie tei- 
kia jai greičiau žalos, gali būti ramus dėl savo 
sielos likimo: toks bus papuošęs ją ne svetimu, 
bet tinkamu jai, papuošalu — susivaldymu, tei- 
singumu, drąsa, laisve, tiesa ir drąsiai pradės ke- 
lionę in Hadą, kai likimas pašauks jį. — Taigi 
ir jūs — kreipiasi Sokratas in savo paskutinių- 
jų valandų liudininkus, — keliausite ten, kai 
ateis laikas, o mane jau dabar šaukia, kaip pasa- 
kytų tragikas, likimas. Rodos, atėjo jau laikas 
pagalvoti apie nusiplovimą. Manding geriau iš- 
gerti nuodus, pirma nusiplovus, kad moterys 
neturėtų vargo, mazgodamos lavoną. | 

— Gerai, Sokratai — sako Kritonas — bet ką 
pavesi mums padaryti dėl tavo vaikų? O gal 
mums duosi dar ir kitų insakymų, kad galėtume 
luo geriausiai išpildyti tavo valią? 

— Tai, ką nuolat sakiau — atsakė Sokratas: 
— nieko ypatingo. Rūpindamiesi patys savimi, 
jūs geriausiai patarnausite ir man, ir mano 
vaikams, ir patys sau. Pažadai čia nieko nepa- 
dės. Jeigu jūs nesirūpinsite patys savimi ir ne- 
norėsite gyventi taip, kaip dabar ir pirma sa- 
kiau, tai nieko dėl manęs nepadarysite, nors 
kažinkaip dabar man pasižadėtumėt. 

— Pasistengsime taip elgtis, bet kaip turime 
tave palaidoti? 

— Kaip tik norite — atsakė Sokratas — jei 
tik mane pagausite ir jeigu aš neištrūksiu iš 
jūsų. 

Tyliai nusišypsojęs, — pasakoja toliau Faido- 
nas — ir pažvelgęs in mus, Sokratas tęsė savo 
kalbą: — Negaliu, vyrai, intikinti Kritono, kad 
tai aš esu Sokratas, kuris dabar šneka su jumis 
ir deda savo vieton kiekvieną posakį, Kritonas 
žiūri in mane, lyg aš būčiau tas lavonas, kurį 
jis netrukus pamatys, ir klausia, kaip mane rei- 
kia palaidoti. O tai, ką aš jau ilgą laiką sten- 
giuosi jus intikinti, kad išgėręs nuodų visai ne- 
bepaliksiu su jumis, bet pasitraukęs nuvyksiu 
in kažkokius palaimintųjų šalis — visa tai, at- 
rodo Kritonui, mano kalbėta tik tam, kad nura- 
minčiau ir jus, ir pats save. 

— Taigi duokite — tęsė Sokratas — Krito- 
nui laidą, priešingą tam, kurį jis davė mano tei- 
sėjams. Nes jisai laidavo, kad aš čia pasiliksiu, 

o jūs laiduokite, kad aš čia nepasiliksiu, kai 
numirsiu, bet nueisiu kiton vieton. Tada ir 
Kritonui bus lengviau tai pakelti, ir jis, maty- 
damas mano kūną deginamą arba užkasamą, nesi- 
sielos dėl manęs, lyg aš baisias kančias kentė- 
čiau, ir nesakys mano laidotuvėse, kad išnešąs 
Sokratą in kapines ir užkasąs jį. Tad žinok, ge- 
rasis Kritone, kad tvirtinti čia tokius dalykus 
tai ne tik klaidinga, bet tiesiog užnuodija sie- 
las blogio nuodais. Taigi tu privalai būti drą- 
sus ir sakyti, kad palaidoji tik mano kūną, o 
palaidoti jį gali taip, kaip tau patinka ir kaip 
reikalauja papročiai. 

Tuos žodžius pasakęs, Sokratas atsistojo ir 
nuėjo in gretimą kambarį nusimazgoti. Krito- 
nas nuėjo su juo, o mums liepė palaukti. Taigi 
laukėme, kalbėdami ir nagrinėdami tai, kas bu- 
vo Sokrato sakyta. Tai vėl grįžome mintimis 
prie ištikusios mus didelės nelaimės — mes jau- 
tėme, lyg nustotume tėvo ir likusį gyvenimą 
turėtume gyventi našlaičiais. Kai Sokratas nu-' 
simazgojo, pas jį atvedė jo vaikus — turėjo jis ' 
dvejetą mažų sūnelių ir vieną suaugusį — atėjo 
ir jo namiškių moterų. Kritono akivaizdoje 
Sokratas pasikalbėjo su jomis, davė kaikurių : 
nurodymų ir netrukus atsisveikino su namiš- 
kiais, o pats grįžo prie mūsų. Buvo jau arti sau- 
lėlydžio, nes jis ilgai užtruko anam kambary. 
Sugrįžo jisai nusimazgojęs ir atsisėdo, bet po to 


128 


jau nedaug su mumis tesikalbėjo, nes — atėjo 
Vienuolikos tarnas! ir tarė jam; 

— Sokratai, aš neapsivilsiu tavim, manyda- 
mas, kad tu nesielgsi taip, kaip kiti, kurie pyks- 
ta ir keikia mane, kai aš jiems liepiu, valdinin- 
kų insakomas, išgerti nuodus. Tave juk aš gerai 
pažinau per šitą laiką. Esi drąsiausias, švelniau- 
sias ir geriausias žmogus iš visų tų, kurie čia 
buvo kada pakliuvę. Ir dabar esu tikras, kad ne- 
pyksi ant manęs, bet ant anų, kurie tai nusipel- 
nė. Tu gi juos pažįsti. Taigi dabar — juk ži- 
nai, ką aš tau atėjau pranešti — sudiev! Pasi- 
stenk ko lengviausiai pakelė, ko negalima iš- 
vengti. 

Tarnas apsiašarojęs nusisuko ir išėjo. Sokra- 
tas, pažvelgęs in jį, pasakė: 

— Ir tau sudiev. Mes taip ir padarysime. 

Paskui, kreipdamasis in mus: 

— Koks tai mandagus žmogus — pasakė. — 
Visą šį laika jisai lankėsi pas mane, kartais pa- 
sikalbėdavo su manim ir buvo maloniausias 
iš žmonių; ir kaip nuoširdžiai jis dabar verkia 
dėl manęs. Na, Kritonai, paklausykime jo, ir 
tegu atnešie kas nuodų, jeigu jau sutrinti, o jei 
ne — tesutrinie. 

— Bet Sokratai — Štek Kritonas — man- 
ding saulė dar virš kalnų ir nebus dar nusi- 


* Žinoma, vergas, kuriam teko eiti budelio pareigas. 

leidus, o, be to, aš žinau, kad kiti išgerdavo 
nuodus visai vėlai, daug laiko praslinkus po 
to, kai jiems buvo tai insakyta. Prieš tai jie 
gerai pavalgydavo ir išgerdavo, o kiti mirdavo 
net pasiglamonėję su savo mylimosiomis. Taigi 
nėra ko skubėti, laiko dar yra. 

— Kad anie taip darė, kaip tu sakai, Kritonai, 
tai ir suprantama. Juk jie tarėsi ką laimėsią 
taip pasielgę, bet savaime aišku, kad aš taip ne- 
darysiu. Esu tikras, jog ničnieko nelaimėsiu, 
jei išgersiu nuodus kiek vėliau. Užtat pats sau 
atrodysiu juokingas, besigriebdamas gyvenimo 
ir šykštėdamas to, ko jau nebėra. Bet paklausyk 
ir daryk ką prašytas. 

Kritonas linktelėjo netoli stovinčiam savo 
tarnui. Tarnas išėjo ir netrukus grįžo su žmo- 
gumi, kuris nešė taurėje sutrintus nuodus. 

Sokratas paklausė jį: 

— Na, geriausias, tu juk žinai, ką reikia 
daryti. 

— Nieko kito — atsakė anas — kaip tik išgė- 
rus nuodus vaikščioti, kol pajusi kojas pasun- 
kėjus, o po to atsigulti. Tada nuodai patys 
veiks. 

Su tais žodžiais jis padavė Sokratui taurę. 

Sokratas paėmė ją, visiškai ramiai paėmė ją, 
Echekratai, nėkiek nesudrebėjęs, nei veido 
spalva jam nepasikeitė, — jis pažvelgė tiktai 
in tarną ir paklausė jį: 

— Ką pasakysi apie šitą gėralą? Ar galima 
jo atnašauti keno nors garbei, ar ne? — Tik 
tiek, Sokratai — atsakė tarnas — sutriname, 
kiek, mūsų išmanymu, reikia išgerti. 

— Suprantu — pasakė Sokratas. — Bet pasi- 
melsti dievams, aišku, leista ir net privalu, kad 
persikėlimas iš čia in tenai laimingai pavyktų. 
Taigi ir aš meldžiuosi, kad taip būtų. 

Tai pasakęs, jis pridėjo taurę prie lūpų ir iš- 
gėrė ją ramiai ir lengvai. 

Iki šiol dauguma mūsų galėjo susivaldyti ne- 
verkę, bet kai pamatėme jį geriant nuodus ir 
jau išgėrus, mus apleido jėgos. Man prieš mano 
paties norą ėmė riedėti ašaros su tokia jėga, 
kad aš prisidengiau apsiaustu ir pradėjau rau- 
doti, žinoma, ne dėl jo, bet dėl savo nelaimės, 
kad nustoju tokio bičiulio. Kritonas išėjo dar 
prieš tai, nagalėdamas sulaikyti ašarų. Apollo- 
doras ir pirma visą laiką nesiliovė verkęs, o da- 
bar pradėjo taip baisiai rėkti ir raudoti, kad visi 
nustojome pusiausvyros, išskyrus vien tik So- 
kratą. 

— Ką jūs darote, keisti žmonės — pasakė So- 
kratas. — Argi ne tam aš pašalinau moteris, kad 
jos nedarytų tokių niekų. Esu juk girdėjęs, 
kad mirti reikia ramybėje ir tylumoj. Nusira- 
minkite tad ir susilaikykite. . 

Išgirdę tai mes susigėdome ir liovėmėsi ver- 
kę, o Sokratas ėmė vaikščioti po kambarį. Pra- 

dėjus stingti kojoms, jisai atsigulė aukštelnin- 
kas, nes taip buvo jam pataręs tarnas. Po kiek 
laiko tas, kuris buvo atnešęs nuodų, ėmė čiupi- 
nėti jo kojas ir blauzdas ir pagaliau stipriai 
ingnybęs paklausė, ar jaučiąs. Sokratas atsakė, 
kad ne. Paskui tarnas ėmė čiupinėti jam šlau- 
nis ir eidamas po truputį augštyn, ženklais ro- 
dė mums, kad Sokratas šąla ir stingsta. Vėl pa- 
čiupinėjęs jisai pasakė, kad, kaip tik nuodai pa- 
sieksią širdį, viskas būsią baigta. Jau beveik 
visa jo apatinė kūno pusė buvo atšalus. Staiga 
Sokratas nustūmė apsiaustą in šalį (jisai gulėjo 
apklotas) ir pasakė — tai buvo jo paskutiniai 
žodžiai: 

— Kritonai, esame skolingi Asklepijui gaidį. 
Neužmirškite jį atiduoti. 

— Tai bus padaryta, — atsakė Kritonas. — 
Ar dar ką mums neinsakysi? 

In tai Sokratas jau nieko neatsakė. Po kiek 
laiko kūnas truktelėjo. Tarnas jį atidengė. Akys 
buvo stačios. Kritonas užčiaupė jam burną ir 
užmerkė akis. 

Toks, Echekratai, buvo galas mūsų bičiulio. 
Mes galime tiktai pasakyti: jis buvo geriausias 
iš visų žmonių, kuriuos tada pažinome, ir ben- 
drai — išmintingiausias ir teisingiausias. 

TREČIOJI DALIS 


SOKRATO EVANGELIJA 


Noli foras ire; in te redi; in interiori homine habi- 
tat veritas, et si tuam naturam mutabilem inveneris, 
transcende et te ipsum! Illuc ergo tende, unde ipsum 
lumen rationis accenditur. 

Augustinus. De vera religione c. 39, n. 72. 


Alle Tag' und alle Nichte 
Riihm' ich so des Menschen Los; 
Denkt er ewig sich ins Rechte, 
Ist er ewig schon und gross. 
Goethe 


Nous sommes attachės au throne de V'Etre suprėme 
par une chaine souple gui nous retient sans nous 
asservir. 

Ce gu'il ya a de plus admirable dans Y'ordre universel 
des choses, c'est Vaction des ėtres libres sous la main 
divine. Librement esclaves, ils opčrent tout 2 la fois 
volontairement et nėcessairement: ils font rėellement 
ce gu'ils veulent, mais sans pouvoir dėranger les plans 
gėnėraux. Chacun de ces ėtres occupe le centre d'une 
sphėre d'activitė, dont le diamėtre varie au grė de 
Vėternel gėomėtre gui sait ėtendre, restreindre, arrėter 
ou diriger la volontė, sans altėrer sa nature. 

Jos. de Maistre, Considėrations sur la France, Ch, I. 
Commencement. 


133 


Kicdy pytano Chrystusa o czasach, w ktėrych zejšč 
mialo krėlestwo Bože na ziemię, On odpowiedziat: 
Krolestwa Bože w was jest. Bo niebo nie tam ležy, 
dokad my wzrokiem sieęgamy, ale w naszem wnętrzu, 
i možna powiedzieč, že niebo widome jest odbiciem 
się, jak w wodzie, nieba istotnego: droga, okno do 
niego w šrodku nas; tamtędy tylko komunikujemy 
się z Bogiem. 


Mickiewicz Slowa w W. Srodę 13. III. 1845. 

I. SOKRATAS NE FILOSOFAS- TEORE- 
TIKAS, BET MORALISTAS -PRAKTIKAS 


Beveik visi filosofijos istorijos vadovėliai ir 
nesuskaitomi didesni ir mažesni darbai, pa- 
skirti Sokratui, plačiai dėsto Sokrato „mokslą“. 
Žodis „mokslas“ vartojamas paprastai dviem 
prasmėm. Teorinis mokslas nagrinėja, kokie 
daiktai yra, praktinis arba moralinis — kokie 
jie turi būti. Tas dvi prasmes reikia griež- 
čiausiai skirti. kalbant apie Sokrato dvasinį pa- 
likimą. 

Jo vyriausias uždavinys buvo atskleisti žmo- 
nėms tobulo gyvenimo idealą, sužadinti jų sie- 
lose jėgas tam idealui pasiekti. Abstraktinės 
teorijos, priklausančios ar tai pažinimo teorijai, 
ar metafizikai, ar pagaliau teorinei psichologi- 
jai, nebuvo jam svetimos, nes, kaip matėme, ji- 
sai buvo prisigėręs visų savo laikotarpio dva- 
sinių laimėjimų, bet jo paties kelias ėjo visai 
kita kryptim — Sokratas buvo ne metafizikas 

ir ne psichologas-teoretikas, o moralistas prakti- 
kas. Taigi jeigu vartoti, kalbant apie Sokratą, 
žodį „mokslas“, tai tik ta prasme, kokią turi- 
me galvoje, kalbėdami, sakysim, apie Kristaus 
mokslą. 

Kristus atskleidė žmonėms naują pasaulio 
moralinį vaizdą. Ta Jo galinga vizija, arba 
kaip inprasta sakyti, „intuicija“, taip giliai pa- 
veikė žmonių sielas, kad tiek jų moralinės sąvo- 
kos, tiek teorinės pažiūros ingijo visai naują 
veidą; nuo Kristaus gimimo metų galima tam 
tikra prasme skaityti ne tiktai mūsų eros pra- 
džia, bet ir naujosios filosofijos pradžią. Bet 
patį Kristų laikyti abstraktinių teorijų kūrėju 
jokiu būdu negalima. Tai būtų mažinimas Jo 
darbo ir nesupratimas Jo vienintelės reikšmės 
žmonijos istorijoj. Ta pat mutatis mutandis rei- 
kia pasakyti ir apie Sokratą. Ir jis atskleidė 
žmonėms naują pasaulio moralinį vaizdą, ir tas 
vaizdas taip didžiai paveikė artimesnių ir toli- 
mesnių mokinių sielas, kad visos vėlyvesnės pa- 
stangos tikrajai daiktų esmei atskleisti yra su- 
rištos su jo dvasinio darbo laimėjimais. Bet pats 
tas darbas — pabrėžkime tai dar kartą — sukosi 
ne teorinio galvojimo srity. 

Sokrato laisvojo žmoniškumo moralė nebuvo 
jokia doktrina, bet gyva jėga, inkūnyta pirmiau- 
siai paties Išminčiaus asmeny. Su šita jėga So- 
krato mokiniai turėjo suderinti ne tiktai visą 

moralinį veikimą, bet ir savo teorines pažiūras. 
Iš to suderinimo išaugo beveik visa, kas yra 
ir visuomet bus gyva senovės galvojime, bet tas 
suderinimas priklauso ne Sokratui, o jo moki- 
niams. Jis pats buvo nepalyginamai daugiau ne- 
gu filosofas — naujos dvasios užkerėtojas, nau- 
jos dvasinės karalystės atvėrėjas ir jos galingas 
valdovas. 

Taigi žodis „mokslas“, statąs Sokratą in vieną 
eilę su invairių metafizinių ir moralinių teori- 
jų kūrėjais, nepajėgia išreikšti vienintelės die- 
viškojo vyro reikšmės. Gal tad bus geriausia 
pavadinti tai, ką "Sokratas atnešė žmonėms, 
evangelija, t. y. „gera naujiena“ apie dvasines 
jėgas, kurios glūdi žmogaus sieloje, kurios gali 
būti sužadintos ir išaugusios sukurti naują, lais- 
vą, tobulą ir laimingą žmogų. 


II. TRADICINIS SOKRATO „MOKSLO“ 
SUPRATIMAS. 


Kas yra gėris? Tai yra pagrindinis 
kiekvienos moralinės pasauližvalgos klausimas. 
Sokrato mokiniai, spręsdami šitą klausimą, nu- 
ėjo visai skirtingais keliais. Nežiūrint in tą 
skirtingumą jų liudijimuose, galima išskirti tam 
tikrus bruožus, kurie priklausė neabejojamai 
pačiam Sokratui. 

Gėris — tai laimė. Tai yra pirmas atsa- 
kymas. Mokiniai ginčijasi dėl klausimo, kame 
yra laimė, bet visi sutinka čia, kad tobulas gy- 
venimas suteikia žmonėms augščiausiąją laimę. 
Žiūrint iš šios pusės, Sokrato mokslas vadina- 
mas eudaimonizmu. 

Gera yra tai, kas mums naudinga. 
Galima, žinoma, ginčytis, kas mums yra nau- 
dinga, bet kad Sokratas tvirtina, jog Žmogui 
yra naudinga gyventi taip, kaip mokė ir gyveno 
jis pats, dėl to netenka abejoti. Mokslas, kuris 
sutapatina gera ir naudinga, įprasta vadinti uti- 
litarizmu. 

Kas mums yra naudinga ir tei- 
kia tikrąją laimę, tas atneša ir di- 
džiausią malonumą. Lygybės ženklą 
tarp gero ir malonaus stato hedonizmas. 

Pagaliau dar vienas visų mokinių paliudytas 
bruožas. Tikras žinojimas ir tobulas gyvenimas, 
arba dorybė, iš esmės sudaro vienumą, taip kad 
tas, kuris iš tikrųjų pažino tiesą, negali nein- 
vykdyti tos tiesos savo veikime. Jau Aristotelis 
šitą tvirtinimą suprato, kaip gryniausią etinį ra- 
cionalizmą. „Pažinti“ jo akyse reiškė supinti 
mokslinę teoriją. Nejaugi — puola Aristotelis 
Sokratą — teorinis galvojimas toks yra galin- 
gas, kad jo vaisiai fatališkai nulemia visą 
žmogaus vidinį gyvenimą. Ta Aristotelio inter- 
pretacija išliko iki mūsų dienų. Hegel ją dar 

pagilino ir sutvirtino, ir tiktai vienas kitas mū- 
sų dienų mokslininkas drįsta ginti Sokratą nuo 
priekaišto, kad jis visame mūsų vidiniame gyve- 
nime matas tiktai vieną viską nulemiančią jėgą 
— teorinį galvojimą. Mes prisidedame kaip tik 
prie šitų mokslininkų, bet nenuneigiame, kad 
Sokratas jungia dorybę ir tikrą žinojimą nenu- 
traukiamais ryšiais. Vokiečių mokslininkai tą 
dorybės ir žinojimo sujungimą vadina: Der 
Satz voni Tugendwissen. Tenka tiktai ištirti, ar 
grynai teorinis galvojimas niekuo nesiskiria nuo 
tikrojo žinojimo ir ar tokiu būdu Sokratas ir 
Aristotelis nekalba apie skirtingus dalykus. 


III. SOKRATO TARIAMASIS EUDAIMO- 
NIZMAS, UTILITARIZMAS IR HEDO- 
NIZMAS. 


Daugiausia ir plačiausiai apie šitą eudaimo- 
nizmą it utilitarizmą kalba Ksenofontas. Deja, 
Ksenofonto raštai, kaip visais kitais atsitiki- 
mais, taip ir ypačiai čionai, trivializuoja ir iš- 
kraipo tikrąją Sokrato mintį. Žmogus turis elg- 
tis taip, kad pasiektų kodaugiausia naudos ir 
laimės. Aišku, jis turi būti blaivus, saikus, susi- 
valdąs, drąsus, išmintingas, bet tik todėl, kad 
šitos ypatybės suteikia mums daugiausia naudos 
gyvenime. Mes turime jieškoti draugų ir gerai 
gyventi su savo broliais ir seserimis, kadangi 

geri draugai ir giminės sudaro tikriausią turtą, 
mes turime tarnauti valstybei ir tėvynci, nes 
nuo jų klestėjimo priklauso ir mūsų pačių gero- 
vė. Lytinė aistra yra peiktina, nes ji daro žmo- 
gų vergu to, kas tą aistrą sukelia. O kiek malc- 
numo laukia žmogaus, kuris moka susilaikyti 
nuo savo juslinės prigimties reikalavimų. Pa- 
prastas vanduo ir juoda duona esą papasninka- 
vusiam žmogui skanesni, negu sočiam smagu- 
riautojui visi jo skanumynai. Niekas nemiega 
taip saldžiai, kaip tas, kuris prieš tai vieną kitą 
naktį paskyrė darbui. O po ilgo susilaikymo pa- 
tenkinta meilės aistra? Ar dėl jos smagumų ne- 
verta kovoti su pagundomis? 

Kiekvieno veiksmo galutinis tikslas. tai pa- 
siekti naudos ir tuo pačiu — laimės. O kadangi 
kas yra naudinga vienam, gali būti žalinga ki- 
tam, tai Ksenofontas atima moralės reikalavi- 
mams kiekvieną visiems privalomą bazę. „Atsi- 
minimuose apie Sokratą“! randame tokią ka- 
rakteringą vietą. Sokrato mokiniai stato klausi- 
mą, kas yra teisingumas ir kas yra neteisingu- 
mas. Sokratas siūlo jiems parašyti smėlyje iš 
vienos pusės pradines raides tų veiksmų, kurie 
yra laikomi teisingais, o iš kitos pusės — tų, 
kurie laikomi neteisingais. In antrą grupę pa- 
puola: melas, apgavystė, smurtas. Bet juk visi 


* IV, 2, 13 et są. 

tic dalykai, jeigu jie padaromi kare priešams 
pakenkti, negali būti priskirti prie neteisingų 
veiksmų. Neteisingais juos galima laikyti tik ta- 
da, jeigu jie yra nukreipti prieš draugus pla- 
čiausia to žodžio prasme. Priešams nugalėti ir 
melas, ir apgavystė, ir smurtas ne tik leistini, bet 
tiesiog teisingi dalykai. Jeigu tokia iš tikrųjų 
būtų buvus Sokrato evangelija, tai sunku būtų 
suprasti, kaip ji galėjo sužavėti ir nulemti visą 
gyvenimo kryptį tokių žmonių, kaip Platonas ir 
Antistenas, jau nekalbant apie mažesnius so- 
kratikus. Dar keisčiau, kad toks žymus moksli- 
ninkas, kaip Theodor Gomperz!, kartoja tą gal- 
vojimą, kaip klasišką sokratinio indukcijos me- 
todo pavyzdį. 

Kad toks galvojimas buvo visai svetimas So- 
kratui, geriausiai parodo Platonas. „„Apologi- 
joj“! Sokratas iškilmingai pareiškia: ne tai svar- 
bu, ar mūsų veikimas atneš mums gyvenimą ar 
mirtį: „Vyras, iš kurio esti šiek tiek naudos, 
privaląs atsižvelgti ne in pavojų tarp gyvybės ir 
mirties, o vien tik to žiūrėti, ar darydamas ką, 
elgiasi teisingai ar neteisingai, ir ar jo darbai 
sutinka su tauro ar netauro vyro vardu“. Juk 
taip elgėsi Homero vyriausias karžygis Achillas. 
Jo motina deivė, insigeidus jam atkeršyti Hek- 


! Griechische Denker, Bd. 2., III Aufl. S. 45. 
*29B. 

torui už Patroklo nužudymą, perspėjo jį, kad 
nužudžius Hektorą, reikėsią ir jam pačiam mir- 
ti. Achilas nepaklausė to atkalbinėjimo, jis ir 
paisyte nepaisė nei mirties, nei pavojaus, nes 
jam daug baisiau atrodė gyventi baigštuoliui, 
neatkeršijusiam už savo draugą, negu mirti. 
„Verčiau man, — jis sako — tuojau mirti, nu- 
baudus tą netaurėlį, kad čionai nelikčiau išjuok- 
tas šalia rystųjų laivų, benaudis žemės grioz- 
das“. 

Mano uždavinys — tęsia Sokratas toliau savo 
kalbą teisme — taip sužadinti ir pakelti žmonių 
sielas, kad jie labiau negu visų kitų dalykų, 1a- 
biau negu turto, žmonių pagarbos ir šlovės, jieš- 
kotų tikro žinojimo ir iš jo plaukiančios dory- 
bės. „Kritonas“ dar pagilina tas mintis: ne gy- 
venimas esąs augščiausias gėris, bet tiktai tobu- 
las gyvenimas. Nėra tokių aplinkybių, kuriose 
būtų galima elgtis neteisingai. Neleistina todėl 
neteisingumu atsilyginti už neteisingumą: „Ne- 
teisingai elgtis visuomet yra ir negerai ir ne- 
gražu“!. „Nei tas, kam neteisybė daroma, nc- 
privalo atsimokėti neteisybe, nes iš viso nevalia 
juk elgtis neteisingai“!. „Gorgijo“ dialoge* Pla- 
tonas indeda in Sokrato lūpas tiesiog tvirtini- 
mą, kad kentėti neteisingumą yra geriau, negu 

*'49 A. 

* 460 B; 473 A; 474 B. 

elgtis neteisingai“. Kad tokia buvo tikroji So- 
krato mintis, netenka abejoti, nes „Gorgijas“ 
tiktai išplėtoja ir pagilina mintis, kurias randa- 
me jau „Apologijoj“ ir „Kritone“ 

Aišku tada, kad laimė ir nauda nesudaro ga- 
lutinio tikslo, in kurį mes turėtume atsižvelgti 
visuose mūsų veiksmuose. Ir vis dėlto Platonas, 
geriausias Sokrato minčių paveldėtojas, be ma- 


* Indomu pažymėti, kad jau antrojo amžiaus po 
Kristaus rašytojai pastebėjo giminiškumą Kristaus žo- 
džių (Mat. 5, 39) „Nesipriešinkit piktam, bet jei kas 
užgavo tave per dešinį skruostą, paduok jam ir kitą“ 
su Platono paliudytais Sokrato tvirtinimais. Antrojo 
amžiaus po Kr. platonikas Kelsas (Celsus), parašęs 
prieš krikščionis savo garsų „Teisybės žodį“ ( Adjos 
dl r Ūėc), vis prikaišioja jiems, kad tai, kas yra nauja 
jų moksle, nėra gera, o kas yra gera — nėra nauja. 
Taip ir garsioji ką tik mūsų pacituota vieta iš p2- 
mokslo nuo kalno esanti ne kas kita, kaip pakartoji- 
mas to, ką jau prieš keletą šimtmečių žymiai gražiau 
ir inspūdingiau buvo pasakyta Sokrato (Origenes C. 
Celsum VII 58 Werke hersgb. v. d. Kirchenvžter- 
Kommission der kėniglich- preussischen Akademie 
der Wissenschaften Bd. II. Leipzig 1899. S. 207— 
208) Origenas (Ib. 59 et są.), žinoma, protestuoja prieš 
Kelso išvadas, bet principinio giminiškumo Kristaus 
ir Sokrato posakių neneigia. Sokratui, Platonui ir ki- 
tiems graikų išminčiams taippat, kaip hebrajų pra- 
našams, esa atsiskleidusios teisybės, kurių pilną ir 
tobulą apsireiškimą randame tik Kristaus „geroj nau- 
jienoj“. 

žiausio svyravimo tvirtina, kad siekimas idealo, 
kurį atskleidžia žmonėms Sokratas, yra jiems ir 
be galo naudingas, ir suteikia didžiausią laimę. 
Taippat žiūri ir visi kiti sokratikai. Deja, tik- 
ros Sokrato intencijos pinasi jų mintyse su jam 
svetimais siūlais. Ir tiktai sekdami Platoną mes 
galime prieiti prie nemirtingo Sokrato evange- 
lijos branduolio. 

Elgtis — tvirtina Ksenofontas ir giminiškas 
jam Aristippas — reikia teisingai, nes teisingas 
pasielgimas yra tikriausias kelias prie to, kas 
mums yra naudinga, suteikia mums daugiausia 
malonumo ir laimės. Taip — sako Platonas — 
doras gyvenimas iš tikrųjų yra ir maloniausias, 
ir laimingiausias, ir sutampa su mūsų tikrąja 
nauda, bet tai nereiškia, kad doras gyvenimas 
yra geras todėl, kad jis mums suteikia laimę, bet 
priešingai — jis tik todėl suteikia mums augš- 
čiausią laimę, kad yra geras. Ksenofontas daro 
iš gėrio priemonę laimei pasiekti, o Plato- 
nui gėris yra pats sau tikslas, bet kaip 
tik to tikslo siekimas, neatsižvelgiant žmogui 
in nieką kitą, suteikia jam didžiausią laimę. 

Jeigu Sokrato tikroji nuomonė būtų tokia, 
kokią ją mums vaizduoja Ksenofontas, tai gėris 
nebūtų augščiausias mūsų gyvenimo tikslas, ku- 
ris žavi sielą savo grožiu ir teisybe, — o gu- 
driai apgalvotas kelias, pasirinktas pirklio, ku- 
ris moka iš anksto gerai apskaičiuoti, kaip rei- 

kia tvarkyti reikalus, kad būtų pasiekta kodau- 
giausia pelno. Gėrį reikia mylėti dėl jo paties, o 
ne todėl, kad vien tik iš jo plaukia tikroji laimė. 

Gėrio meilė gali turėti invairiausių laipsnių. 
Juo giliau instrigo meilė in žmogaus sielą, juo 
jis yra tobulesnis ir laimingesnis. Taigi nenu- 
stojąs sielos augimas ir tobulėjimas, vedąs prie 
vis didėjančios gėrio meilės, yra augščiausias 
visų mūsų veiksmų uždavinys. Būtų galima pri- 
taikyti čia Kristaus žodžius apie Dievo kara- 
lystę: „Jieškokite visų pirma Dievo karalystės 
ir jos teisybės, o visa kita bus jums pridėta“!. 

Platonas nuolat kartoja tą mintį. Jis, tiesa, 
kalba apie tobulo gėrio karalystę, jos grožį 
ir teisybę, bet juk gėrio karalystė yra ir Dievo 
karalystė, o teisybės jieškojimas sudaro tiesiog 
Platono moralinės pasauližvalgos kamieną, ir 
kad tas kamienas buvo sukurtas jau Sokrato, ro- 
do tarp kitko vietos, kurias su tam tikru nusi- 
stebėjimu randame Ksenofonto „Atsiminimuo- 
se“. 

Seklios išvados apie dorybę kaip apie tik- 
riausią kelią in laimę — yra paprastas Sokrato 
minties iškraipymas, nes gėris nustoja čia būti 
kiekvieno mūsų veiksmo augščiausiu tikslu 
ir daros tik paprasta priemone laimei ingyti. 
Visai kitaip skamba tie posakiai, prie kurių mes 


* Mat. VI, 33 

dabar pereiname. Ksenofontas prieštarauja pats 
sau, bet užtat sutinka su Platonu, dėdamas juos 
in Sokrato lūpas: „Geriausiai, mano nuomone, 
gyvena tie, kurie daugiausia rūpinasi tuo, kad 
jie paliktų kogeriausiais, o maloniausiai gyve- 
na tie, kurie jaučia, kad jie darosi geresni“!. 
Kitoj vietoj skaitome vėl tokį posakį: „Ar tu 
manai, kad iš visų dalykų, kurie tik yra, bent 
vienas gali suteikti žmogui tokį džiaugsmą, kaip 
jausmas, jog jis pats ir jo draugai darosi geres- 
ni“?, Iš kur paėmė Ksenofontas tuos posakius, 
sunku pasakyti. Gal jie kilę iš jo tikrų atsimi- 
nimų, kuriuos jis tačiau nemokėjo suderinti su 
bendru jo piešiamu Sokrato vaizdu? O gal jis 
mechaniškai yra nurašęs juos iš kurio nors tik- 
rojo Sokrato mokinio, sakysim, iš Platono ar 
Antisteno? Viena tik aišku: čia mes prieiname 
prie tikrojo visos Sokrato evangelijos bran- 
duolio. 


IV. SIELOS TOBULUMAS — AUGŠČIAU- 
SIAS GYVENIMO TIKSLAS 


Žmogaus sielos tobulumas — visi 
moralės insakymai neturi jokio kito tikslo, kaip 
tą tobulumą pasiekti. Dorybė tai niekas kitas, 


* Memorab. IV, 8. 6. 
* Memor. I. 6. 9. 

kaip tik tas tobulumas. Ir kaip tik todėl galima 
tvirtinti, kad šiaip ar kitaip visos atskiros dory- 
bės sueina in vieną dorybę. Jeigu žmogus pasi- 
duoda ne savo paties nustatytiems pagrindi- 
niams dorovės dėsniams, tai jo veikime galima 
atskirti tiek dorybių, kiek yra tų dėsnių. Bet 
ten, kur žmogus iš visų jėgų stengiasi pasiekti 
vieno tikslo — savo sielos tobulumo, ten paga- 
liau randame tik vieną dorybę, nors ir pasireiš- 
kiančią invairiausiomis formomis. Visas Sokrato 
veikimas neturi jokio kito tikslo, kaip pasukti 
žmogaus sielą tokia kryptimi, kad ji visuose sa- 
vo judėjimuose nepamestų iš akių tos vieninte- 
"lės keliarodės žvaigždės'!. Kas eina tuo keliu, 
tas tuo pačiu randa sau didžiausią naudą, malo- 
numą ir laimę, bet ta laimė nėra joks išorinis 
atlyginimas už gerą elgesį. Doras, tobulas gyve- 
nimas pats savyje yra didžiausia laimė. Mes 
geidžiame gėrio ne todėl, kad jis teikia mums 
didžiausio malonumo ir laimės, bet priešingai — 
gėris teikia mums su nieku kitu nesulyginamą 
džiaugsmą ir laimę tik todėl, kad mes geidžia- 
me jo pasiekti, ir juo giliau geidžiame, juo dau- 
giau džiaugsmo plaukia mums iš šitos veiklios 
meilės. 
Dabar mes suprantame, kokia prasme galima 
kalbėti apie Sokrato „eudaimonizmą“, „utilita- 
rizmą“ ir „hedonizmą“. Jeigu laimė, nauda ir 


* Plato. Gorg. 99 E. 

malonumas turi būti galutinis viso mūsų veiki- 
mo tikslas, tai Sokratui visos tos teorijos buvo 
ne tiktai svetimos, bet tiesiog nepakenčiamos, 
nes jos instatydavo žmogaus valią in visai klai- 
dingas vėžes. Bet Sokratas visai nenorėjo neigti, 
kad geismas pasiekti naudingo, malonaus ir lai- 
mingo gyvenimo pilnumos glūdi žmogaus pri- 
gimtyje ir gali būti patenkintas. O patenkintas 
jis gali būti kaip tik tada, kada žmogus mažiau- 
siai apie jį galvoja. Tą patį, ką Sokratas, skelbė 

ir Kristus: „Kas laimėjo savo gyvybę, praras 

ją, ir kas dėl manęs (t. y. dėl Kristaus atskleis- 

tos teisybės) prapuldytų savo gyvybę, ras ją““. 

Prieš šitą analogiją galima pasakyti, kad Kris-- 
tus gyvenimo tikslą perkelia in kito pasaulio 

ribas, o Sokratas palieka mūsų pasaulio tikrovėj. 

Nereikia tačiau užmirtši, kad iš vienos pusės ir 

Kristus kalba apie Dievo karalystę žemėje ir 

mumyse, o iš antros — ir Sokratas (stengsi- 

mės parodyti tai toliau) ne tiktai nešalina iš 

savo moralinės pasauližvalgos „kito pasaulio“, 

bet mato jame lyg tos pasauližvalgos apvainika- 

vimą. 


* Mat. 10, 39. 

V. DOROVINIO GYVENIMO AUTONOMI- 
JA IR AUTARKIJA — SOKRATO 
OPTIMIZMAS. 


Kol žmogus klauso keno nors kito (tradicijos, 
valstybės, bažnyčios, partijos) nustatytų mora- 
lės reikalavimų, nesigilindamas in jų vidinę 
reikšmę, o priimdamas juos kaip išorinio auto- 
riteto pasireiškimus, jis nėra laisvas tikrąja 
to žodžio prasme. Technikinė mokslo kalba pa- 
žymi tokį nusistatymą kaip heteronomiją. So- 
krato idealas nėra nustatytas jokio išorinio 
autoriteto. Jis, tiesa, pagaliau sutampa su vy- 
riausiais graikų religijos siekimais, bet tai nėra 
išorinis pritaikymas, o visai laisvas supuolimas. 
Sokrato auklėjimo originalumas pasižymi kaip 
tik tuo, kad jis neduoda mokiniams jokių prino- 
kusių vaisių, bet iš visų jėgų stengiasi taip su- 
žadinti jų sielas, kad jos pačios savyje, savo pa- 
slaptingose gelmėse ir savo laisvu nusistatymu 
rastų kelią in teisybę. Taigi pirmas bruožas, 
kurį reikia pažymėti Sokrato cvangelijoj, yra 
dorovinio gyvenimo autonomija. Žmogaus siela 
pati nustato sau tikslą, kurio turi siekti, pati 
pasirenka kelius tam tikslui ingyvendinti ir 
ingyvendindama jį savyje randa gaivinantį 
džiaugsmą ir laimę. 

Sielos tobulumas yra augščiausias tikslas visų 
mūsų veiksmų. Stengdamasis tą tikslą pasiekti, 

žmogus susiduria su invairiomis kliūtimis, ku- 
rios glūdi ar tai jo paties juslinėj prigimtyje, 
ar toje gamtinėje, socialinėje, šeimyninėj aplin- 
kumoj, kurioj jis gyvena. Ar tos kliūtys gali su- 
stabdyti augimą sielos, kuri galutinai nustatė 
savo kelią ir aiškiai mato savo žvaigždę kelia- 
rodę? 

Sokratas atsako in tai griežtai neigiamai: jei- 
gu siela nukrypsta nuo pasirinkto tobulo kelio, 
tai ne išorinių aplinkybių, bet jos pačios silpnu- 
mo kaltė. Paprastai manoma, jog laimė labai 
daug priklausanti nuo išorinių gyvenimo sąlygų : 
nuo turto, kilmės, šeimos, visuomenės ir valsty- 
bės, su kuriomis žmogus yra surištas tūkstan- 
čiais siūlų. Taippat sveikata, grožis, pasiseki- 
mas meilėje, proto gabumai ir t.t. sudarą juk 
eilę sąlygų laimingam gyvenimui. Sokratas vi- 
sai neneigia tų vertybių, jis tiktai griežtai ir 
nuolat pabrėžia, kad jų reikšmė yra vien tik 
reliatyvi. Žmogus gali turėti visas tas taria- 
mąsias laimingo gyvenimo sąlygas, o kartu būti 
savo aistrų ir išorinių aplinkybių žaislu ir ver- 
gu. Iš jo gali būti atimtos visos tos reliatyvios 
vertybės, ir vis dėlto jo vidinė laisvė, plaukianti 
iš galutinio ir nepakeičiamo nusistatymo gy- 
venti tobulą gyvenimą, gali nuo to nieko nenu- 
kentėti. 

Mums, silpniems žmonėms, toks optimizmas 
yra tiesog nesuprantamas, už tat visų dvasinių 

žmonijos viršūnių patyrimas patvirtina Sokrato 
nusistatymą. Skaitykimie šventųjų gyvenimus ir 
mes visur rasime, kad tikras sielos tobulumas 
ne tiktai nepriklauso nei nuo mūsų juslinės pri- 
gimties, nei nuo išorinių gyvenimo aplinkybių, 
bet kaip tik pasireiškia ir auga, nugalėdamas 
visas kliūtis. Vidinė laisvė, nuo kurios priklau- 
so tikroji žmonių laimė, pasireiškia visų pirma 
nepriklausomybėj nuo viso, kas neplaukia iš jos 
pačios gelmių. 

Visos gėrybės, su kuriomis paprastai rišama 
žmonių laimė, turi savo pagrindą mūsų troški- 
muose, o trokštame mes visų dalykų, iš kurių 
tikimės malonumų. Malonumas kaip tik ir yra 
mūsų troškimų patenkinimas — malonumą pa- 
tiria žmogus visais tais atsitikimais, kada jis pa- 
siekia tai, ko jo „širdis trokšta“. Žmogus pri- 
klauso nuo visų dalykų tik tiek, kiek jis tų daly- 
kų trokšta: tik todėl sveikata, grožis, fizinė jėga, 
juslinė meilė, garbė, galia ir t. t. yra jam gėry- 
bės, tik todėl turėdamas jas jis jaučiasi laimin- 
gas, o nustojęs jų — nelaimingas. Atsipalaiduo- 
ti nuo tariamųjų gėrybių galima tiktai suval- 
dant tuos troškimus taip, kad jie nustotų bet 
kokios intakos in žmogaus laimę. Tik tada žmo- 
gus darosi tikrai nuo jų nepriklausomas ir savo 
tobulame veikime randa neišsemiamą vidinio 
džiaugsmo ir laimės versmę. „Džiaugsmo vai- 
kais“ vadina save pirmieji Kristaus pasekėjai: 

„Visuomet džiaukitės“ — rašo šv. Povilas 
Tesalonikiečiams!. Tokiais pat „džiaugsmo vai- 
kais“ norėjo padaryti atėniečius, o per juos ir 
visus kitus žmones, taipogi ir Sokratas. Tas 
džiaugsmas plaukia iš jausmo, kad blogiui yra 
pakirstos giliausios šaknys ir kad siela, kuri 
rado kelią in tikrąją savo laisvę, turi savyje pa- 
kankamai jėgų visoms savo augimo kliūtims 
nugalėti. 

Sokratas neišvystė savo pažiūrų moksliškoj 
formoj ir nevartojo tų terminų, kuriais mes 
palengviname sau jo giliausių intencijų supra- 
tima — jam tie ramentai nebuvo reikalingi, nes 
jis davė žmonėms tai, kas sveria nepalyginamai 
daugiau negu visos teorijos: idealą, inkūnytą 
savo paties asmeny. Abstraktinis mokslas gali 
prisiartinti prie Sokrato dvasinės karalystės 
tiktai naudodamasis savo ramentais. Vienas iš 
tokių ramentų yra terminas autarkija, ku- 
ris reiškia sielos nepriklausomumą nuo viso ko, 
kas nėra surišta su jos laisvai pasirinktu keliu, 
kuris veda ją prie vieno tikslo — vidinio tobu- 
lumo. 


VI. SOKRATAS IR ASKETIZMAS. 


Kaikurie Sokrato mokiniai, pav. Antistenas, 
jo skelbiamą dorovinę autarkiją suprato, kaip 


15,18. 

šauksmą griežčiausiai atmesti visas reliatyvias 
gyvenimo vertybes. Sokratas, jų nuomone, skel- 
biąs kraštutinį asketizmą. 


Populiariausiu to asketizmo atstovu, pragar- 
sinusiu Kinikų idealą plačiausiuose graikų liau- 
dies sluogsniuose, buvo garsusis Diogenas iš 
Sinopės, kuris buvo vadinamas „pasiutusiu 
Sokratu“. Gyveno jis statinėj, visas jo turtas 
susidėjo iš lazdos, primityviškiausio ąsočio, su 
kuriuo jis sėmė vandenį, ir nudėvėto apsiausto, 
kurį nakties metu jis pasiklodavo miegoti. Pa- 
sakojama, kad Aleksandras Didysis, su kuriuo 
legenda dažnai riša garsųjį Kiniką, prisiartinęs 
vieną kartą prie jo ir paklausęs, ką jis turėtų 
padaryti, kad suteiktų jam malonumo? Dioge- 
nas, kuris, išlindęs iš savo statinės, šildėsi sau- 
lės spinduliuose, atsakęs tiktai: „Pasitrauk nuo 
saulės“. 


Pats Sokratas tokių salygų vidinei laisvei 
nestatė. Ne natūralių žmogaus troškimų išnaiki- 
nimo, o tiktai jų suderinimo su pagrindiniu jo 
gyvenimo tikslu reikalavo jis iš savo mokinių. 
Juslinė mūsų prigimtis turi ne valdyti mūsų 
sielą, bet tarnauti jos uždaviniams. Tobu- 
las ar bent tobulėjąs žmogus gali ne tiktai drą- 
siai naudotis visomis žemės dovanomis, bet ir 
padaryti iš jų priemones savo doroviniam veiki- 
mui padidinti. Čia tik vienas pavyzdys. 

Sokratas nėkiek nesirūpino savo turtu. Basas, 
su nudėvėtu apsiaustu, nuo ryto iki vakaro lie- 
kąs Atėnų gatvėse, nepripažįstąs jokio kito už- 
siėmimo, kaip atėniečių sielų kvotimo ir žadini- 
mo — tokį jį piešia mums visi jo veikimo liudi- 
ninkai. Bet atsidūręs linksmoj puotoj, kur 
Atėnų dvasinės inžymenybės tiesiog lenktynia- 
vo sąmojum, idėjų originalumu ir jų meniškos 
išraiškos tobulumu, jis ne tiktai neatsisakyda- 
vo nuo vyno, bet išgerdavo jo tiek, kad privers- 
davo nusistebėti ir karščiausius Bakcho gerbė- 
jus. Gėrėdamasis to dievaičio dovanomis, jis 
niekuomet nenustodavo blaivaus proto: vynas 
tik sukeldavo jo dvasinę energiją ir leisdavo 
jam juo galingiau veikti puotautojų sielas. 

Stebuklingąjį puotaujančio Sokrato vaizdą 
piešia mums Platonas savo dialoge „Symposion“. 
Pas jauną dramaturgą Agatoną, kuris kaip tik 
pirmą kartą buvo apvainikuotas už savo trage- 
diją, susirinko išrinktasis Atėnų inteligentijos 
ratelis. Vienas iš dalyvių siūlo paskutinę puo- 
tos dalį paskirti kalboms, garbinančioms meilės 
dievaitį Erotą. Pasiūlymas priimtas, ir daly- 
viai vienas po kito išdėsto savo meilės filosofi- 
ją. Paskutinis kalba Sokratas. Žmonių kalba 
nepažįsta nieko gražesnio už tą panegiriką 
Erotui, kurį Platonas indeda in Sokrato lūpas. 
Vynas stebuklingai pakėlė jo inkvėpimą, ir, 
nors prieš tai kalbėjo du to laiko bene didžiau- 

sios meno garsenybės, Agatonas ir Aristofanas, 
visi jaučia, kad giliausią, galutinę teisybę apie 
dievaičio Eroto prigimtį ir apie skirtumą tarp 
dangiškos Afroditės ir Afroditės vulgariškos 
pasakė tiktai Sokratas, ir todėl visas dialogas 
baigiasi panegiriku, kurį sako Sokrato garbei 
jo be galo gabus, bet aistringas ir nesuvaldomas 
mokinys Alkibiadas. Manau, kad kiekvienas, 
kuris atidžiau perskaitys Platono gražiausiąjį 
kūrinį, atgaivins savo sąmonėj dieviškojo vyro 
vaizdą geriau, negu tai sugebėtų padaryti šim- 
tai storų moksliškų knygų, paskirtų mūsų iš- 
minčiui. Taippat Sokrato elgimasis toj puotoj 
geriausiai parodys jam skirtumą tarp siauro ir 
dažnai beprasmingo asketizmo ir tikros vidinės 
laisvės, inkūnytos mūsų išminčiuje. 


VII. EUTICHIJA IR EUPRAKSIJA. 


Memorabilijose randame trumpą pastabą apie 
laimės rūšis, kuri bus paimta, greičiausiai, iš 
patikimo šaltinio. Sokratas, — pasakoja Kseno- 
fontas', — iš principo skiria eutichiją ir eu- 
praksiją. Eutichija tai yra laimė, kurią likimas 
mums dovanoja be jokių mūsų pačių pastangų, 
o eupraksija — laimė, kurią mes iškalame nenu- 
ilstamais savo valios smūgiais. Tiktai antroji 


* Memorab, III, 9, 14. 

rūšis yra tikroji laimė. Vartodami mūsų dienų 
terminus, galėtume pasakyti, kad Sokrato nusi- 
statymas buvo griežtai energistinio pobūdžio. 
Tikrąjį gėrį galima pasiekti tiktai nepaliaujamu 
veikimu tame rate, in kurį mus pastatė likimas. 
Ir kaip tik tas veikimas, iš kurio kįla vidinis 
patenkinimas, yra tikroji laimė. 


Paprastai manoma, kad laimė yra glaudžiai 
surišta su pasisekimu. Sokratas prieš tą pažiūrą 
griežčiausiai protestuoja. Pasisekimas priklauso 
juk ne tiktai nuo mūsų pačių. Jeigu mūsų 
laimė priklausytų nuo išorinių jėgų, tai mūsų 
tikroji vidinė laisvė, iš kurios plaukia laimė, 
būtų visai iliuzorinė. Žmogui visai pakanka, 
kad jo valia būtų nukreipta visais atsitikimais 
in gėrį. Jeigu ji sutinka nepašalinamų kliūčių, 
tai jau vienas jausmas, kad buvo padaryta visa, 
kas reikalaujama pareigos, suteikia mums pilną 
vidinį patenkinimą. Tobulas ir tuo pačiu lai- 
mingas gyvenimas nėra kas kita, kaip nuolatinis 
pasireiškimas energijos, nukreiptos visuomet in 
vieną tikslą. ' 


Bet gal prigimtis davė mums tiktai norą siek- 
ti gero, nesuteikdama jėgų tam gėriui ingyven- 
dinti. Sokratas atmeta mintį, esą žmogus iš 
prigimties yra savo juslinių troškimų vergas, 
galįs tiktai svajoti apie gėrį, o ne tvirtai eiti 
jo apšviestu keliu. Laimė yra mumyse, ji 

priklauso vien tik nuo nepaliaujamo sielos au- 
gimo ir tobulėjimo. O tą tobulėjimą žmogus 
turi savo rankose, ir jokios išorinės jėgos ne- 
gali jam atimti laisvės eiti pasirinktu keliu. 
Jeigu jis nuleis rankas ir suklups ant to kelio, 
tai jo moralinio bejėgiškumo, o ne išorinių ap- 
linkybių. kaltė. 


VIII. SOKRATO „RACIONALIZMAS“. 


Nuo Aristotelio laikų Sokratui nuolat daro- 
mas priekaištas, esą jis be jokio saiko išaugšti- 
nęs intelektualinę mūsų sielos funkciją ir ne- 
invertinęs pakankamai kitų joje veikiančių jėgų. 
Jis manąs, kad žmogus, pažinęs tiesą, tiesiog 
negali jai priešintis ir darosi jos ištikimiausių 
tarnu. Šviesa, uždegta žmogaus galvoj, tuo pa- 
čiu apšviečianti ir jo širdį, t. y. visus jo jausmų 
ir valios paslaptingus judėjimus. Sokratas skel- 
biąs griežčiausią racionalizmą ir inte- 
lektualizmą!. 

Nežinau, ar filosofijos istorijoj galima suras- 
ti kitą lygiai keistą ir vis dėlto beveik visų kar- 
tojamą nesusipratimą. 

Nejaugi Sokratas buvo toks naivus žmonių 
sielos žinovas, kad jis galėjo manyti, jog gana 
išaiškinti žmogui tiesą, kad ta tiesa pasidarytų 

! Pal. Aristot. Eth. Nic VI 13. 1144b 18—21. 28— 
30; Ib. III 11. 1116b 4 są.; Ib. VII 3. 1145b 21— 
27; — Eth. Eud. 15. 1216b 2 są.; Magna Mor. I 1. 
1182a 15 są. 

* a 4 + A Li * "ET . 
jo gyvenimo žvaigžde keliarode? Nejaugi jisai 
kiekviename žingsny nesusidurdavo su reiški- 
niu, kurį geriausiai apibūdina romėnų poeto! 
žodžiai: Video meliora probogue, 
Deteriora seguor. 


Jau vieno Alkibiado pavyzdys būtų galėjęs jį 
intikinti, kad proto spinduliai toli gražu nevi- 
suomet prasiskverbia in tamsiausias sielos gel- 
mes. Juk kam kam, o Alkibiadui intelektuali- 
nių jėgų tikrai nestigo. Genialusis jaunuolis 
puikiausai suprato Sokrato „mokslą“ ir ža- 
vėjosi jo grožiu, bet jo aistringa juslinė pri- 
gimtis ir nesuvaldoma ambicija traukė jį in kitą 
pusę. Sokrato vaizdas ir jo žodžių žavinti galia 
glūdėjo jo sieloje ir kartais sukeldavo joj karš- 
čiausius sąžinės priekaištus, bet nepajėgdavo 
pakreipti jį in tą kelią, kurį rodė Sokratas“. 
Jeigu mūsų Išminčius nebūtų kreipęs jokio dė- 
mesio in tokius pavyzdžius, tai jis būtų buvęs 
ne vienas iš didžiausių žmonių sielų vadovų, 
bet užsispyręs psichologas teoretikas, nieko 
nenorįs pakeisti savo išgalvotame „moksle“, 
nors kasdieniniai gyvenimo patyrimai aiškiau- 
siai tam mokslui prieštarauja. 

Visas tas nesusipratimas kilo iš to, kad nuo 
Aristotelio iki Hegelio ir dar toliau filosofijos 


1 Ovid. Metam VII, 20—21. 
* Sympos. 215 D. 


158 


istorikai žiūrėjo in Sokratą, kaip in tam tikrų 
etinių teorijų kūrėją. Sokratas taippat, kaip 
ir Kristus, sako žmonėms: „Pažinkite tiesą, 
ir tiesa jus išvaduos“. „Pažinkite tiesą“ — 
tai visai nereiškia: „sukurkite arba priimkite 
kokią nors abstraktinę teoriją“, bet vien tiktai: 
„Insigilinkite in save, in visus savo sielos jude- 
sius, in savo ydas ir dorybes, savo palinkimus ir 
pareigas, savo likimą ir laimę. Jūsų sielose gy- 
vena gėrio troškimas. Tiesa, jūsų juslinė pri- 
gimtis ir iš jos plaukią troškimai užtemdo jums 
tiesos vaizdą, bet jei jūs atsidavę jieškosite jos, 
tai visos kliūtys atpuls, lyg supuvęs kevalas 
nuo sveiko branduolio, jūs pamatysite, kur yra 
vienintelis tikras gėris ir tikroji laimė, ir pa- 
tirsite, kaip, augant jūsų sieloms, jose atsiras 
jėgų tam gėriui pasiekti. Pirmas žingsnis, kurį 
jūs turite padaryti, tai nusisukti nuo visų tų 
aistrų, papročių ir prietarų, kuriais iki šiol gy- 
venote, — pripažinti, kad jūs nieko nežinote, 
kad esate akli žmonės, besiblašką tamsumoj. 
Jūsų sieloje iškils iš pradžios dižiausias nusi- 
vylimas visa jūsų praeitimi, jausitės kaip su- 
rnindžiotos kirmėlės, bet iš tokio nusivylimo ir 
skausmo gims nusistatymas jieškoti kelio, kuris 
išvestų iš bedugnės, kurion papuolate. Pakelsite 
galvą ir miglotoj tolumoj pastebėsite tikrojo 
gėrio šviesą ir atrasite savyje jėgų eiti jos 
rodoma kryptimi“. Tiesa, kurią čia skelbia 

Sokratas, nėra joks abstraktinis mokslas, supin- 
tas iš invairių proto sąvokų: tiek Sokrato, tiek 
Kristaus „žinojimas“ nėra jokia teorinė „siste- 
ma“, kuria moralinės mūsų sielos jėgos visai 
gali būti nepaliestos. Tokia tiesa, kurią jau ap- 
leido šiltas gyvenimo kvėpavimas, visiškai ne- 
rūpėjo Sokratui. Jisai norėjo sužadinti žmonių 
sielose gyvąją tiesą. Išdidiems moksli- 
ninkams, kurie rodo žmonėms iš vaško nulipdy- 
tus obuolių modelius, lyg jie būtų saldūs ir sul- 
tingi vaisiai, Sokratas galėtų sušukti Mickevi- 
čiaus žodžiais: 

Martwe znasz prawdy, nieznane dla ludu. 

Widzisz šwiat w proszku, w každej gwiazd iskierce: 


Nie znasz prawd žywych, nie obaczysz cudu! 
Miej serce i patrzaj Ww serce. 


Gyvoji tiesa tai ne abstraktinės minties pada- 
ras, bet žmogaus sielos vidinio persilaužimo ir 
atsinaujinimo vaisius. Galvojimas sudaro tik 
vieną iš momentų tame atsinaujinime ir net ne 
svarbiausią. Tiktai grynos širdies žmonės — 
sako Kristus — pamatys Dievą!. Ir tą patį iš 
esmės skelbia Sokratas. 

Pats jo veikimo būdas bent per du paskuti- 
nius jo gyvenimo dešimtmečius su kokios nors 
mokslinės teorijos dėstymu neturėjo nieko ben- 
dro. Sokratas nieko nerašė, o išlaikyti atmin- 


* Mat. 5, 8. 

tyje komplikuotą filosofinę teoriją, mėginan- 
čią atsakyti in svarbiausius gyvenimo klausi- 
mus, neinmanoma. Jeigu Sokratas būtų buvęs 
tam tikro „mokslo“ inkūrėjas, tai jam turėtų 
rūpėti jo tikslus išlaikymas. Bet tai jam visai 
nerūpėjo. Kiekviena mokslinė bei filosofinė 
teorija sudaro ilgą grandinę sąvokų. Kas ją 
nori aprėpti, turi palaipsniui pereiti nuo vienos 
grandies iki kitos, kiekvienu momentu turėti 
galvoj viską, kas buvo iki šio momento pasiekta, 
ir pinti tolimesnes išvadas, nuolat atsižvelgda- 
mas in jau pasiektus rezultatus. Nieko pana- 
šaus Sokrato veikime mes nerandame. Kiekvie- 
nas pasikalbėjimas prasideda nuo pat pradžios, 
a6 ovo, kaip dabar sakoma. Sokratas pats nieko 
netvirtina, jis priima iš savo pašnekovo tą atsa- 
kymą, kurį tas duoda, iškilus pasikalbėjime tai 
ar kitai „problemai. Jisai tiktai pareiškia, kad 
tame atsakyme jam ne viskas aišku ir prašo iš- 
sklaidyti tam tikras jo abejones. Papildomas 
atsakymas tų abejonių neišsklaido, ir Sokratas 
kreipia toliau dėmesį in kįlančias sunkenybes. 
Naujas atsakymas, naujos sunkenybės, naujas 
insibrovimas in problemą. Sokratas neina nė 
žingsnio pirmyn, kol negaus iš savo pašnekovo 
aiškaus atsakymo in kįlančias abejones ir, eida- 
mas toliau, daro tiktai tas išvadas iš jo žodžių, 
kurių neišvengiamumą pripažįsta ir pats pašne- 
kovas. Sokratas lygino savo dialektiką su savo 

motinos, kuri buvo priėmėja, amatu: jis padėda- 
vo gimti mintims, kurios glūdi žmogaus sielos 
gilumoj, bet nemoka atrasti sau kelią in šviesą. 
Maieutika, t. y. priėmėjos menu, vadina Sokra- 
tas savo veikimo būdą!. Sokratui rūpėjo ne pri- 
mesti pašnekovui savo tiesos, bet lyg išgauti iš 
jo paties tiesą, in kuria šiaip jis nemokėtų su- 
rasti kelio. Tai buvo ne bejėgių abstraktinių 
sąvokų pynimas, o sielos žadinimas ir gaivini- 
mas. Išminčius lyg perliedavo in pašnekovo 
sielą entuziazmą, kuris degdavo jo paties šir- 
dyje, ir keldavo jo sieloj pasiryžimą jieškoti 
tiesos ir atradus pavesti jai gyvenimą. 

„Kai mes — sako Alkibiadas savo garsiam 
panegirike! —-klausomės keno nors kito, nors 
tai būtų ir labai geras kalbėtojas, jokio ypatin- 
go inspūdžio tai niekam nedaro. Bet jei kas 
tavęs klauso, Sokratai, arba jei kas kitas atpa- 
sakoja tavo žodžius — nors tai būtų ir visai 
prastas kalbėtojas — visi, kas klauso, ar mote- 
ris, ar vyras, ar jaunikaitis, visi esame sujau- 
dinti ir sužavėti... Kada klausau Sokratą, šir- 
dis man plaka daug smarkiau, negu šokantiems 
koribantams, ir nuo jo kalbų rieda iš akių aša- 
ros. Ir matau, kad ir daugelis kitų yra tąpat 
patyrę. Klausydamas Periklą ir kitus gerus 
kalbėtojus, galvojau, kad jie gerai kalba, bet 
nieko panašaus nepatirdavau, nebūdavo susijau- 
T Theait. 148 E et są.; 160 E; 184 B. 

* Sympos. 215 D. 

dinusi mano siela ir nepasipiktindavo, kad ver- 
go gyvenimą gyvenu“. 

Žinoma, tokio galingo žavinčio inspūdžio nc- 
būtų galėję padaryti Sokrato klausytojams vien 
tik jo žodžiai. Kaip ir visi dižiausieji žmo- 
nių giminės atstovai, Sokratas veikė ne tiek 
tuo, ką jis kalbėjo, kick tuo, kas jis buvo. 
Žmonės matė prieš save inkūnytą idealą išmin- 
čiaus, kuris tiesos ir gėrio jieškojimui paskyrė 
visas savo jėgas, nuolat tame jieškojime augo, 
ingydavo tame augime nuolat gilesnės ir pil- 
nesnės vidinės laisvės ir iš visų jėgų stengėsi, 
kad šitoj laisvėj ir iš jos plaukiančiame paslap- 
tingame dvasios džiaugsme galėtų dalyvauti vi- 
si žmonės. Tokį veikimą, kuris stato Sokratą 
in vieną eilę su didžiausiais religijų inkūrėjais 
— suvesti tokį veikimą in vienašališkos etinės 
ir psichologinės teorijos inkūrimą yra tiktai 
nužeminti Sokratą ir uždaryti sau kelią in jo 
atneštos pasauliui „geros naujienos“ supratimą. 

Negali, žinoma, būti jokios abejonės, kad jis 
skyrė pažinimui labai didelį vaidmenį. Dialek- 
tika, kurios tobuliausius pavyzdžius paliko 
mums Platonas, buvo jau ir Sokratui svarbus 
tiesos jieškojimo inrankis. Jam buvo visai sve- 
timas nusistatymas, kurio išreiškimą turime 
Mickevičiaus eilėse: 

O czemkolwiek rozprawa, im dlužej się wiodla, 


Tem dalsza jest od prawdy, jak woda od zrėdia 
(Zdania i uwagi 86) 

Juk neveltui jisai buvo vienas iš didžiausių 
Apollono religijos atstovų, to dievo, ant kurio 
šventyklos buvo užrašyti žodžiai: „TvodU cavzdv 
— Pažink pats save“. Visus mūsų sielos jude- 
sius Sokratas stengėsi perverti tikrojo pažinimo 
spinduliais. Čia jis yra tikras sūnus savo tau- 
tos, kuri sukūrė mokslą ir filosofiją ir intraukė 
in jų ratą visą tikrovę. Bet iš to, kad pažinimo 
spinduliai gali prasiveržti per giliausius mūsų 
sielos sluogsnius, jokiu būdu negalima daryti 
išvados, kad tie spinduliai gali be jokio pasi- 
priešinimo valdyti visą mūsų vidinį gyvenimą. 
Pats pažinimas — pabrėžkime tai dar kartą — 
nėra vien tik intelektualinės mūsų funkcijos pa- 
daras. Abstraktinis galvojimas gali supinti tą 
ar kitą mokslinę teoriją, bet toks bejėgis pada- 
ras niekuomet nesužadins žmogaus sielos ir ne- 
prisidės prie jos augimo. O kaip tik tas augi- 
mas sudarė pirmutinį Sokrato rūpestį, ir jis tu- 
rėjo tam tikslui pasiekti geresnių priemonių, 
negu skiriamą jam abstraktinį „mokslą“. 


IX. SOKRATO INDIVIDUALIZMAS. 
ŽMONIŲ MORALINĖ LYGYBĖ 
Žmogus laisvai pasirenka gėrį, kaip augščiau- 


sią savo gyvenimo tikslą, ir, eidamas jo nusta- 
tytu keliu, gali visiškai jį pasiekti, nes jo vy- 

riausias uždavinys yra grynai vidinio pobūdžio 
ir negali būti sutrukdytas išorinių kliūčių. Žmo- 
gus tokiu būdu darosi visiškai savarankišku mo- 
ralinio gyvenimo centru, kuris pasiduoda išori- 
nėms gyvenimo normoms tik tiek, kick jos atro- 
do jam teisingos ir išmintingos. Žiūrint iš ši- 
tos pusės, Sokrato autonomizmas ir autarkizmas 
pasirodo esąs ir absoliutus individualizmas, o 
individualistinė laisvojo žmoniškumo moralė 
veda, kaip prie artimiausios savo pasekmės, pric 
pripažinimo žmonių lygybės dorovės atžvilgiu. 

Sena graikų moralė rišo vidinę žmonių vertę, 
jų vadinamąją „kalokagathija“ su augštąja kil- 
me ir griežtu išlaikymu tradicijų, kuriomis gy- 
veno valdančios kraštą aristokratinės giminės. 
Nuo Persų karų daugumoj graikų valstybėlių 
insigalėjo demokratija, bet ir demokratinė vi- 
suomenė nemokėjo insivaizduoti moralinės ver- 
tybės, kuri būtų nepriklausoma nuo tokių išo- 
rinių sąlygų, kaip sakysim, gimimas laisvoj 
šeimoj, graikų tautybė, naudojimasis visomis 
pilietinėmis teisėmis, augštas svoris visuomeni- 
niame gyvenime, pagaliau tam tikras ekonomi- 
nis nepriklausomumas. Sokrato etika atmeta 
visas šias sąlygas, kaip neesmines. Tikroji 
žmogaus vertybė priklauso vien tik nuo jo vi- 
dinio tobulumo, o prieš tą idealą visi žmonės 
yra lygūs. 


165 


„Kas priėmė Kristų, — sako šv. Jonas! — 
tiems Jis davė galios būti Dievo vaikais“. Nuo 
išorinių sąlygų ta galia jokiu būdu nepriklauso. 
Priešingai — juo didesnės yra išorinės kliūtys, 
su kuriomis turi kovoti auganti ir tobulėjanti 
siela, juo didesni yra jos dvasiniai laimėjimai. 
Visi žmonės, kurie cina gėrio keliu, yra Dievo 
vaikai ir, kaip tokie, lygūs. Sokrato nusistaty- 
mas žmonių moralinės lygybės klausimu yra 
tokspat, kaip ir Kristaus. Ir čia, ir daugelyje 
kitų atsitikimų, jis yra tikras praecursor 
Christi — Kristaus pirmtakas, vadovas in 
Jo karalystę. 


X. POLITINĖS IR SOCIALINĖS LYGYBĖS 
KLAUSIMAS 


Ar iš žmonių moralinės lygybės plaukia ir jų 
politinė ir socialinė lygybė? Kaikurie Sokrato 
mokiniai, pirmoj eilėj kinikų mokyklos inkūrė- 
jas Antistenas, pasmerkia visus žmonių politi- 
nius ir socialinius skirtumus. Kinikų mokyklos 
idealą pagilino ir išplėtojo stoikai, o su stoikais 
genetiškai yra surištas ir mūsų dienų socializ- 
mas. Galima tokiu būdu pasakyti, kad ir ta ga- 
linga srovė plaukia iš Sokrato valdomo krašto. 
Kitas klausimas, ar pats Sokratas praplatino 


*1, 11. 

lygybės sritį ir reikalavo žmonių politinės ir 
socialinės lygybės, kaip paprastos pasekmės jų 
moralinės lygybės. Mes netrukus susipažinsime 
su visuomeniniu įo idealu ir pamatysime, kad 
jis žmonių suskaldymą in atskirus luomus ir 
grupes su nelygiomis teisėmis ir prievolėmis 
laikė būtina kiekvieno politinio ir socialinio 
gyvenimo sąlyga. Moralinės žmonių lygybės 
dogma reiškia vien til nepriklausomybę vidinės 
žmonių vertybės ir laimės nuo visų skirtumų 
visuomeninio, tautinio ir ekonominio gyvenimo. 


Politiniu gyvuliu (Zūuv zolixwv) vadina Aris- 
totelis žmogų. Graikų akyse politinės visumos 
klestėjimas buvo nepalyginamai augštesnė ver- 
tybė, negu atskiro žmogaus likimas. Ir Sokratas 
buvo ištikimiausias savo krašto sūnus, sąžinin- 
giausiai pildąs visas savo pilictincs pareigas ir 
neprasilenkiąs su gimtojo mičsto instatymais net 
tada, kada už tai teko nustoti gyvybės. Bet vis 
dėlto augščiausias, galutinis žmonių gyvenimo 
tikslas yra jam taippat, kaip ir Platonui, ne 
valstybės klestėjimas, o individuaiinis sielos ir 
jos gyvenimo tobulumas. 


Kinikų ir kirenaikų mokyklos iš Sokrato mo- 
ralinio individualizmo padarė išvadas, kurios 
griežtai prieštaravo tikrajam jo nusistatymui. 
Ypačiai helenistiniame laikotarpyje, iširus se- 
noms graikų valstybinio gyvenimo formoms, 

> 
Antisteno ir Aristippo mokslų tolimesni pasė- 


kėjai skelbė tiesiog kaip išminčiaus idealą -Au- 
traukimą visų siūlų, kurie riša paskirą žmogų 
su politine visuomene!. Čia būta tikrojo Sokra- 
to nustatyto kelio apleidimo. Sokrato idealas 
nieku būdu nebuvo antipolitinis ir antisociali- 
nis: jisai tik nematė visuomeniniame gyvenime 
galutinio mūsų veikimo tikslo. 


Tenka čia išsklaidyti dar vieną nesusiprati- 
mą, kilusį dėl tų pačių Sokrato mokinių kaltės. 
Kinikai ir kirenaikai tarp moralinio idealo, kurį 
skelbė Sokratas, ir vadinamosios prigimtinės 
teisės (ius naturale) statė lygybės ženklą. Paties 
Sokrato spekuliacijos apie nerašytą teisę jokiu 
būdu nepatraukdavo. Jo skelbiamas moralinis 
dėsnis (Sittengesetz) nebuvo bendrai jokia 
„teisė“. Kiekviena teisė jo akyse yra visuome- 
ninio gyvenimo padaras, o moralinį idealą ir iš 
jo kilantį dėsnį nustato nuo nieko nepriklau- 
santi moralinio asmens valia. Jokios kitos tei- 
sės, be pozityvios, galiojančios valstybėje teisės, 
Sokratas nepažįsta. Šitai teisci galima statyti 
moralinius reikalavimus, kritikuoti ją tų reika- 
lavimų vardu ir siekti jų pakeitimų, bet tos pa- 


3 „Tą patį nusistatymą randame mūsų dienų anar- 
chizme. Ir jam visuomeninio gyvenimo formos yra 
tiktai laisvą individą varža pančiai. 

stangos su tariamąja prigimtine teise neturi 
nieko bendro. 

Sokratui bendrai yra visai svetimas radika- 
lizmas, atmetąs visas amžių bėgyje nusistovėju- 
sias visuomeninio gyevnimo sąlygas ir reikalau- 
jąs visiško jų pakeitimo ar net panaikinimo. Tos 
sąlygos sudaro natūralų ratą, kuriame žmogui 
yra lemta veikti. Teisinės normos yra privalo- 
mos kiekvienam žmogui: savavališkai jas keisti 
arba iš jų išsisukinėti jisai neprivalo. Jis gali 
instatymo ribose prisidėti prie jų patobulinimo, 
bet jokiu būdu negriauti jųjų. Žmogus turi pa- 
likti toj vietoj, in kurią pastatė jį likimas, ne- 
laužyti smurtu išorinių visuomeninio gyvenimo 
sąlygų ir normų ir niekuomet nepamiršti, kad 
vienintelis ir galutinis gėris — sielos tobulu- 
mas — nepriklauso nuo išorinių sąlygų, nes 
jis gali plėtotis nežiūrint in jokias kliūtis, ir 
pagaliau juk žmonės kuria visuomeninio 
gyvenimo formas: pakitėjus jų vidiniam gyve- 
nimui, turi pasikeisti ir jo išorinės sąlygos. 

Politinis revoliucionicrius mano, kad visos 
blogybės kilančios iš išorinės visuomeninės 
santvarkos. Sokratas žino, kad blogio šaltinis 
veržiasi iš žmogaus sielos ir tik ten gali būti 
nugalėtas. Jis kreipiasi todėl prie paskiro 
žmogaus su insitikinimu, kad žadindamas ir 
keldamas jo sielą geriausiai tarnauja ir visuo- 
meniniam labui. 

XI. TECHNIKINIO PASIRUOŠIMO IR / 
BENDRO INTELEKTUALINIO IŠSILAVI- 
NIMO REIKŠMĖ 


In vieną sąlygą, kurią Sokratas stato mūsų 
veikimui, mes turime atkreipti ypatingą dėmesį. 
Žmogus, Sokrato insitikinimu, privaląs iš visų 
jėgų stengtis ingyti ko rimčiausių technikinių 
žinių visose tose gyvenimo srityse, kuriose jam 
tenka veikti. Savo pasikalbėjimuose Sokratas 
nuolat vartoja pavyzdžius, paimtus iš invairių 
amatų, ir pabrėžia didžią vertybę žinojimo, 
kurį turi kiekvienas rimtas amatininkas. Tą ži- 
nojimą jis laiko tiesiog pavyzdžiu žmogaus 
veikimui kiekvienoje jo gyvenimo srityje. 

Žmogus gali sklandžiai veikti kiekvienoj sri- 
ty tik gerai ją pažinęs, ir juo platesnis yra vei- 
kimo ratas — juo daugiau žinių turi ingyti 
jame veikiąs asmuo. Batsiuvis gali gerai atlik- 
ti savo darbą su palyginamai nedidele žinių at- 
sarga. Daugiau jų turi ingyti, sakysim, jūreivis 
ar karvedys, o dar didesni reikalavimai turėtų 
būti statomi jaunuomenės auklėtojui ir valsty- 
bės vyrui. Čia svarbios yra ne tiktai ir ne tiek 
atskiros technikinės žinios, kiek bendras proto 
išsilavinimas. Kaip ir beveik visais kitais taip 
ir tuo atsitikimu tikrąjį Sokrato nusistatymą 
geriausiai pagavo Platonas. Antistenas ir Aris- 
tippas, kurie laikė intelektualinę kultūrą visai 

nereikalingą žmogaus dorovinei pažangai, nc- 
abejojamai prasilenkia su tikromis Sokrato in- 
tencijomis. 

Ar taip didžiai vertindamas tiek bendrą proto 
išsilavinimą, tiek ir jo mokslinį pasiruošimą 
veikti invairiose gyvenimo srityse, Sokratas 
pats teikė savo mokiniams žinių iš invairių 
mokslo šakų? Mes jau nekartą esame pabrėžę, 
kad Sokratas buvo visapusiškiausios savo laiko- 
tarpio intelektualinės kultūros atstovas. Prieš 
tą galutinį jo gyvenimo persilaužimą, kuris 
invyko, kaip yra didelio pagrindo manyti, sąry- 
šy su Delfų orakulo atsakymu Chairefontui, jis 
greičiausiai atliko ir šitą darbą: skaitė su savo 
mokiniais ir aiškino jiems Homerą ir kitus 
didelius senovės poctus, insigilindavo su jais 
in filosofus ir empirinio mokslo atstovus, gal 
net in jo auklėjimo sistemą buvo intraukta ir 
retorika su stilistika. 

Atradęs galutinį savo veikimo kelią, Sokratas 
visas savo pastangas sukoncentravo in moralinį 
žmonių žadinimą, palikdamas jų protą techni- 
kinėmis ir mokslinėmis žiniomis aprūpinti ki- 
tiems mokytojams. Vieną tiktai dalyką savo 
mokiniams jis nuolat pabrėždavo: be techniki- 
nio ir mokslinio išsilavinimo niekas negali būti 
geru darbininku toj srity, kurioj jam tenka 
veikti. Taigi technikinės ir mokslinės žinios, 
kurios sudaro tai, ką vokiečiai vadina „das sach- 

kundige Wissen“, yra privalomos kiekvienam' 
žmogui, ir jų ingijimas turi labai didelės mora- 
linės reikšmės. Neturis jų žmogus negali sėk- 
mingai dirbti visuomenės labui. 


XII. VISUOMENINIS SOKRATO IDEALAS. 
BIČIULYSTĖS REIKŠMĖ 


Tam visuomeniniam veikimui Sokratas skiria 
labai žymų vaidmenį savo evangelijoj. Tikriau- 
sias moralinio veikimo kelias vedė jį prie indi- 
vidualios sielos, bet juk paskiras žmogus yra 
surištas labai stipriais, nors ir ne nenutraukia- 
mais, siūlais su siauresniais ar platesniais rate- 
liais, kuriuose jam tenka gyventi. Tų ratelių 
reikšmę moralinei plėtotei Sokratas vertino 1a- 
bai augštai. * 

Čia pirmoj vietoj stovi bičiulystės santykiai. 
Bičiulių ratelis nuolat apsupdavo Sokratą ir, 
n-etams bėgant, darėsi vis didesnis. Jaunuolius, 
kurie tame rately dalyvavo, jis nemėgdavo va- 
dinti mokiniais, bet draugais (šzaips) ar bi- 
čiuliais (giko). In tuos savo bičiulius Sokratas 
žiūrėjo, kaip in artimiausius savo darbo pavel- 
dėtojus, kurie praplatins jo dvasinio veikimo 
ribas ir tuo būdu pažengs pirmyn tame kelyje, 
kuris turi nuvesti prie naujos visuomenės, su- 
sidedančios iš laisvų, vieno idealo meilėj suvie- 
nytų, individų., 

Didelis bičiulystės invertinimas buvo toks Ea- 
rakteringas bruožas Sokrato dvasiniame vaizde, 
kad jis instrigo in visų jo mokinių sielas. Kse- 
nofontas, kurį, tiesa, sunku priskirti prie arti- 
mesniųjų Sokrato mokinių, tvirtina, jog Sokra- 
tas pataręs mokiniams jieškoti draugų, nes tik- 
rieji draugai esą be galo naudingi nepastoviame 
gyvenime. "Toks seklus utilitaristinis motyva- 
vimas negalėjo kilti iš paties Sokrato — tai tik 
nesuprastas atgarsis žodžių, kuriuos Ksenofon- 
tas nekartą girdėjo iš Sokrato lūpų: bičiulystė 
yra didelė jėga žmogaus moralinėj plėtotėj. Tos 
gaivinančios jėgos nenorėjo išsižadėti ir kini- 
kai, nors jie buvo kraštutiniai individualistai ir 
stengėsi nutraukti visus siūlus, kurie riša už- 
sidariusią savo autonomijoj ir autarkijoj asme- 
nybę su platesne visuomene. Kinikai, tiesa, 
laisvą bičiulių susijungimą pastatė prieš priva- 
lomas visuomeninio gyvenimo formas, in kurias 
žmogus esąs inspraustas ir kurios tik varžan- 
čios jo vidinę laisvę. Mes jau matėme, kad ši- 
tos išvados Sokratas nedarė. Moralinei žmogaus 
plėtotei jo socialinio gyvenimo formos yra bū- 
tinos, nes sudaro natūralų kiekvieno žmenią 
veikimo lauką. Apie nepajudinimą Sokrato 
ištikimumą valstybės instatymams geriausiai 
liudija „Kritono“ dialogas, atvaizduodamas, 
kaip Sokratas nėkiek nesvyravo, kada jam teko 
ar prasižengti instatymams, reikalaujantiems, 


173 


kad kiekvienas teismo sprendimas būtų išpildy- 
tas, ar mirti. 


XII. DEMOKRATIJA AR ARISTO- 
KRATIJA? 


Bet juk Sokratas buvęs griežtas Atėnų demo- 
kratijos priešas ir Spartos valstybinės tvarkos 
šalininkas. Šitą tvirtinimą galima dažnai sutik- 
ti net rimtuose, Sokratui paskirtuose veikaluo- 
se. Ir visgi čia esama aiškaus nesusipratimo. 
Sokratas griežtai smerkė politinę santvarką, ku- 
ri atidavė in minios rankas ne tiktai instatymų 
leidimą, bet ir jų vykdymą. Teismas, suside- 
das iš atsitiktinės, burtais išrinktos minios, taip- 
pat burtais paskirti valdininkai, žinoma, nega- 
lėjo rasti jo pritarimo. Kiekvienas žmogus turi 
būti gerai pasiruošęs reikalui, kurį jis spren- 
džia: iš Atėnų teisėjų ir valdininkų jokio pasi- 
ruošimo nebuvo reikalaujama. 

Sokratas, žinoma, neapkentė tokio juridinio 
ir politinio diletantizmo, bet ar tai reiškia, kad 
jis norėjo pakeisti Atėnų demokratinę santvar- 
ką Spartos aristokratine tvarka?  Kaikurios 
Spartos instaigos galėjo būti jam simpatingos, 
bet surišti savo idealo su ta, o ne kita politine 
santvarka jis ir manyti nemanė. Jo veikimo bū- 
dui net geriau tiko demokratinė visuomenė: 
juk jis jieškojo Jaisvo atėniečių pritarimo savo 

idealams ir nesitikėjo jų ingyvendinti su ga- 
lingų valdovų pagalba. 

Tuo keliu vėliau nuėjo Platonas. Dukart 
mėgino jisai sukurti idealią visuomenę Sirakų- 
zų valdovų, Dionisijo I ir Dionisijo II, ranko- 
mis. Tos pastangos pasibaigė sunkiausiu nusi- 
vylimu: tik labai trumpą laiką galėjo Platonas 
inkvėpti jiems savo idėjas. Sokrato didžiausias 
mokinys nemokėjo pataikauti Sirakuzų valdo- 
vams ir reikalavo iš jų rimtai pildyti sąlygas, 
kuriomis jis priėmė jų pakvietimus. Dionisi- 
jui I nusibodo klausyti Platono patarimų ir 
reikalavimų ir, ilgai nesvyruodamas, jisai par- 
davė jį in vergiją, iš kurios jį išpirko jaunas 
Platono gerbėjas kirenietis Annikeridas. Neži- 
nia, kuo būtų pasibaigęs Platono veikimas Dio- 
nisijo II dvare, jeigu jo bičiulis, Pitagorietis 
Architas, kuris stovėjo priešaky netolimos 
Tarento valstybės, nebūtų jo išvadavęs iš tirono 
rankų. Platonas sunkiu patyrimu insitikino, 
kad nieko neapribota vieno arba nedaugelio 
žmonių valdžia lygiai yra toli nuo idealios vi- 
suomenės santvarkos, kaip ir minios viešpatavi- 
mas. į 

Sokratas neturėjo, greičiausiai, šiuo atžvilgiu 
jokių iliuzijų, o jeigu ir būtų turėjęs, tai jas 
būtų išsklaidžiusi trisdešimties oligarchų val- 
džia, kurios priešaky stovėjo Kritijas. Apie So- 
krato susidūrimą su šituo savo buvusiuoju ger- 

bėju esame jau kalbėję antrojoj mūsų darbo da- 
lyje. 


XIV. IŠMINČIŲ VIEŠPATAVIMAS —TIEK 
PLATONO, TIEK SOKRATO IDEALAS 


Koks gi buvo tikrasis Sokrato visuomeninis 
idealas? Visas savo jėgas paskyręs vidiniam 
žmonių pakėlimui, jis neturėjo nei laiko, nei no- 
ro kurti tobulos visuomenės vaizdą. Plačiai už- 
tat tai padarė jo didžiausias mokinys, ir, reikia 
manyti, kad bent bendrus to idėjinio pastato 
pamatus jisai sukūrė inkvėptas mokytojo dva- 
sios. 

Politinis Platono idealas — tai viešpatavimas 
išminčių, kurie tvarko visuomenę remdamiesi 
tiktai proto reikalavimais. Sokratas iš kiekvieno 
žmogaus reikalavo, kad jis ingytų nuodugnių 
žinių toj srityje, kurioj jam tenka veikti, ir 
nesiimtų to darbo, kuriam nėra rimčiausiai pa- 
siruošęs. Aišku tada, kad ir iš valstybės vyrų 
jisai reikalavo ne tiktai kogiliausių žinių viso- 
se politinio gyvenimo srityse, bet ir bendro in- 
telektualinio išsilavinimo, sujungto su kilniu 
moraliniu būdu. Tiktai tokiems žmonėms turė- 
tų priklausyti lemiamas vaidmuo valstybėje. 
Išmintingųjų valdžia buvo politinis idealas, 
kurį Platonas išplėtojo eidamas tuo keliu, kurį 
jau nurodė jo Mokytojas. Suskaldymas žmonių 
in tam tikrus luomus palieka ir dvasios hierar- 

chijoj — kiekvienas žmogus užima čia visuome- 
nės laiptuose tokią vietą, kokia geriausiai ati- 
tinka jo moralinę vertę, jo gabumus, žinias 
ir technikinį pasiruošimą. Su feodaline ar 
buržuazine santvarka tas idealas neturi nieko 
bendro, nes čia apie tai, prie kokio luomo žmo- 
gus priklauso, sprendžia ne jo turtas, ne iš tėvų 
paveldėtos teisės, bet vien tik jo paties intelek- 
tualiniai ir moraliniai privalumai. 


XV. SOKRATO TEODICĖJA 


„Jums, teisėjai mano — sako Sokratas pasku- 
tinėj savo viešoj kalboj — reikia būti geros vil- 
ties, turint akivaizdoje mirtį, ir insidėti galvon 
vien ši ticsa, kad geram žmogui nieko blogo 
nesti, nei dar gyvam, nei jau numirusiam, ir kad 
Dievai nenustoja rūpinęsi jo likimu“ (40 C). 
Ar tas insitikinimas neprieštarauja mūsų kas- 
dieniniam patyrimui, ar mes kiekvicname žings- 
nyje nematome, kaip sunkiai vargsta teisingas 
žmogus ir kaip skaudžiai iš jo tyčiojasi tie, ku- 
riems teisingumo ir dorovės reikalavimai nėkiek 
nerūpi ir kurie vis dėlto yra gausiai apdovanoti 
visomis gyvenimo dovanomis. 

Čia kaip tik yra priežastis, dėl kurios daug 
kilnių sielų atsigręžia nuo tikėjimo in pasaulį 
valdančią teisingą Dievybę. Jau Sokrato laikais 
neabejojamai kilo balsų, kurie jau daugiau ne- 
nutilo žmonijos istorijoj: arba Dievas negali 

padaryti, kad teisingajam būtų atlyginta už jo 
daromą gera, o neteisingasis būtų nubaustas už 
daromas artimiesiems skriaudas — ir tada Jis 
nėra visagalis, arba jis nenori to padaryti — ir 
tada keista kalbėti apie jo teisingumą. Garsusis 
vokiečių poetas Heine tą tragišką dilemą išreiš- 
kė ypačiai ryškia ir vaizdinga forma: 


Warum schleppt sich blutend, elend 
Unter Kreuzlast der Gerechte, 
Wažhrend glicklich als cin Sieger 
Trabt auf hohem Ross der Schlechte? 
Woran liegt die Schuld? Ist etwa 
Unser Herr nicht ganz allinšchtig? 
Oder treibt er selbst den Unfug? 

Ach das wūrc niedertrūchtig. 


Kodėl kaip tik teisingas žmogus neša kryžiaus 
naštą, ir neatsiranda nieko, kas nušluostytų nuo 
jo kaktos kruviną prakaitą? 

Jokios gyvenimo kančios — atsako Sokratas — 
negali atimti žmogaus sielai jo vienintelio gė- 
rio, pasireiškiančio vidiniu jos tobulumu. Iš čia 
plaukia žmogui vienintelė tikroji laimė ir nepa- 
liaujamas džiaugsmas. juo skaudesnės kančios, 
juo sunkesnis kryžius — juo gilesnė laimė, juo 
gyvesnis džiaugsmas. Žinoma, tiktai tobulam 
žmogui auga dvasios sparnai, kada jo kūną per- 
veria skausmas, o kryžius nepermaldaujamai 
pjauna jo pečius. Tos kančios darosi tiktai prie- 
monė jo nuolat didėjančiam vidiniam pakilimui. 

Dievo teisingumas kaip tik čia ir pasireiškia, 
kad tos pačios kančios, kurios suklupdo, su dul- 
kėmis sumaišo ir sutrina mus, silpnus, neradu- 
sius tikrojo kelio žmones, kad tos pačios kan- 
čios teisingųjų Žmonių sielose darosi neišsemia- 
ma vidinio džiaugsmo versme. 

„Ateikite pas mane — sako Kristus (Mt. 11, 
28—30) — visi, kurie vargstate ir esate prislėgti, 
ir aš jus atgaivinsiu. Imkite ant savęs mano jun- 
gą ir mokykitės iš manęs, nes aš esu romus ir 
nuolankios širdies; taip jūs rasite savo sieloms 
atilsio. Nes mano jungas saldus, ir mano našta 
lengva“. Čia vėl giliausia Sokrato evangelijos 
prasmė sutampa su Kristaus „gera naujiena“. 
Sielai, atradusiai tikrąjį kelią ir tvirtai juo 
einančiai, viskas išeina in gera. Tokia jau yra 
moralinė pasaulio santvarka. Dievo gerumas 
ir visagalingumas kaip tik aiškiausiai pasireiš- 
kia čia, kad Jis atidaro žmonėms visą savo ne- 
išsemiamą dvasinį lobyną, ir kiekvienas ima iš 
ten sukrautų turtų tiek, kiek sugeba pakelti jo 
dvasia. Juo ji tobulesnė — juo daugiau brange- 
nybių darosi jos nuosavybe. 


Bėg nic darmo nie daje, iecz wszystko otwiera, 
T každy z Boga tyle, ile chce, zabiera 


Cztowick šwiety jest rėwnie jak Stworca bogaty. 
Bo Stwėrca Zz nim podziela wszystkie swoje šwiaty. 


Zdania i uwagi 16 i 15. 

Tie Dievui priklausą pasauliai, apie kuriuos 
kalba Mickevičius, tai grynai vidinės, dvasinės 
vertybės, nepriklausomos nuo išorinės dalykų 
eigos: tiktai vidinis sielos silpnumas gali su- 
trukdyti joms augti; tvirta siela kaip tik jieško 
kliūčių, nes, nugalėdama jas, išlavina ir padidi- 
na savo jėgas. Laimė tai vidinė sielos dovana, 
kurios žmogus gali nustoti tiktai nukrypęs nuo 
dorybės kelio. Gėris savyje nešioja savo atlygi- 
nimą, blogis savyje — savo bausmę. 

Daug filosofijos istorikų stengėsi atskirti 
autonominę Sokrato laisvo žmoniškumo moralę 
nuo bet kokių religinių insitikinimų. Tai yra 
keisčiausias tikrojo Sokrato nusistatymo iškrai- 
pymas. Taleto posakis „viskas pilna dievų“ 
(zūvza Tkipų Oedv), t. y. visur veikiančios die- 
viškos galios, išreikšdavo insitikinimą, kuris su- 
darė visos Sokrato pasauližvalgos pagrindą. 
Tam nustatyti pakanka jau surinkti visas vie- 
tas, kuriose Sokratas kalba apie dievybę bent 
čia išverstuose dialoguose. 

Dievai yra jam tikri pasaulio valdovai, jo 
santvarkos inkūrėjai ir globėjai. Jau antrojoj 
mūsų darbo daly matėme, kad paskiri dievai 
buvo jam, kaip ir visiems apsišvietusiems grai- 
kams, vienos dieviškos galybės apsireiškimai. 
Ta dieviškoji galybė sutvarkė pasaulį taip, kad 
viskas jame tarnauja vienam tikslui — sielos 
augimui ir tobulėjimui. Pasaulyje viešpatauja 

moralinė santvarka ne ta prasme, kad žmogus už 
padarytą gerą darbą būtinai susilauktų išorinio 
atlyginimo, bet ta prasme, kad žmogus yra su- 
rištas su dievybe nepertraukiamais siūlais ir 
kad tikroji jo laimė yra užtikrinta visos Die- 
vybės sukurtos santvarkos. Čia Sokrato evange- 
lija susitinka su Anaksagoro „viską valdančiu 
protu“ ir apvainikuoja jį. 

Krikščionių mokslas apie Apvaizdą, tvarkan- 
čią viską žmonijos labui, yra, be abejo, giminiš- 
kas tam Sokrato nusistatymui, o jo visapusiš- 
kas teorinis išplėtojimas krikščionių teologijoj 
sėmė inkvėpim ne tiktai iš Naujojo Instatymo, 
bet ir iš Platono ir platonikų idėjų. Tos gi 
idėjos išaugo dirvoj, kurią išdirbo Sokratas. 

Žinoma, Sokratas — tai vėl tenka pabrėžti — 
nesukūrė jokio metafizino ir teologinio mokslo, 
jokios teorinės „sistemos“, taippat kaip jos ne- 
sukūrė ir Kristus. Jo tcodicėja, kaip ir visa. jo 
pasauližvalga, buvo vien tik galinga vizija — 
daiktų esmių ir priežasčių betarpiškas regė- 
jimas, bet tame regėjime atidi ir neaptemdy- 
ta akis lengvai pastebės kaikuriuos pagrindi- 
nius metafizinius bruožus. Insitikinimas, kad 
pasaulį valdo visagalinti, absoliučiai gera ir tei- 
singa Dievybė; ne tik neprieštarauja, bet pui- 
kiausiai jungiasi su kitu Sokrato insitikinimu, 
kad siela, pasirinkusi tinkamą kelią, ingyja tik- 
rąją laisvę ir pasiekia tikslo, kuris sutampa su 
didžiausiu jos gėriu, būtent — jos vidiniu tobu- 
lumu. 

„Būkite tokie tobuli, kaip jūsų Tėvas Dan- 
guose yra tobulas“ — tais Šv. Rašto žodžiais 
galima išreikšti ir Sokrato skelbiamos evange- 
lijos galutinę prasmę. Dievas paduoda ranką 
sielai, kuri eina teisybės keliu, suteikia jai jėgų 
nugalėti kliūtis, kylančias iš žmogaus juslinės 
prigimties: tarp jo sukurtos pasaulio tvarkos ir 
teisingųjų dvasinio žmogaus siekimų ne tik 
nėra priešingumų, bet viešpatauja gili ir ste- 
buklinga harmonija. 

Niekas iš Sokrato mokinių neatjautė tos har- 
monijos taip gyvai ir stipriai, kaip Platonas. Ir 
kaip tik tas atjautimas leido jam sukurti filoso- 
finę sistemą, kurioj religinė metafizika sudarė 
puikiausią visumą su tobulo žmoniškumo etika. 
Kur tik pažvelgsime, visur pamatysime, kad 
vienintelis neklaidingas kelias in Sokrato val- 
domą dvasinį kraštą eina per Platono karalystę. 


XVI. SIELOS NEMIRTINGUMAS 


Tegu bus man leista pagaliau sustoti ties 
klausimu, kuris būtų buvęs ir šiaip visai aiškus, 
jeigu paskutinio šimtmečio tyrinėtojai būtų skai- 
tęsi su nedviprasmiškais Sokrato pareiškimais, 
o ne lenkę jų in tą pusę, kuri geriau tiktų jų pa- 
čių insitikinimams. 

„Turint akivazdoje mirtį — sako Sokratas 
mūsų vieną kartą jau cituotoj vietoj (Apol. 


182 


A0 C) — reikia insidėti galvon vien ši tiesa, 
kad geram žmogui nieko blogo nesti, nei dar 
gyvam, nei jau numirusiam, ir kad dievai ne- 
nustoja rūpinęsi jo likimu“. 

Jei dievai rūpinasi žmogaus likimu net jam 
mirus, tai aišku, kad siela nenustoja buities, nes 
jeigu ji būtų visai sunaikinta, tai dicvai netu- 
rėtų kuo ir besirūpinti. In šitą vietą bendrai 
tyrinėtojai nekreipia jokio dėmesio: norėdami 
atstatyti Sokrato tikras pažiūras in sielos liki- 
mą, jie atsižvelgia in Sokrato išvedžiojimus 
„Apologijoj“, po kurių tuojau eina mūsų ką tik 
pacituota vieta, ir mano, kad tie samprotavimai 
rodo, jog Sokratas nebuvęs aiškiai nusistatęs 
šio klausimo atžvilgiu. Tiksliausiai tada, jų nuo- 
mone, būtų ji pavadinti agnostiku. 

Numirti — samprotauja Sokratas (46 C są.) 
toje savo kalbos daly, kuria remiasi mokslinin- 
kai, matą jame agnostiką — yra viena iš dviejų: 
arba visai nebebūti ir nieko jau nebejusti, arba 
persikelti in kitą kraštą ir gyventi ten kitą gy- 
venimą. Jeigu mirtis yra ne kas kita, kaip nie- 
kuomet nesibaigiąs miegas, kada užmigęs žmo- 
gus nė sapnuoti nesapnuoja, tai vargu ar atsi- 
rastų bent vienas žmogus, kuris nepasirinktų 
tokios amžinos ramybės, užuot toliau gyvenęs 
mūsų kasdieninį vargų ir skausmų pilną gyveni- 
mą. O jei, antra vertus, mirtis yra tiktai lyg 
persikėlimas iš čia kiton vieton, kurioj yra susi- 

rinkę mirusieji, tai ir čia teisingąjį žmogų lau- 
kia didžiausia laimė. Ten jis rasiąs tikrus tei- 
sėjus ir kitus pusdicvius, kuric gyvendami 
teisingi buvo, ten jis galįs tikėtis susitikti su 
tokiais išminčiais, kaip Orfėjus ir Homeras, su 
tokiais karžygiais, kaip Ajantas ir Odisėjus, ir 
su jais spręsti, kas yra dora, gera ir teisinga 
ir kokią buitį paskyrė dievai tiems, kurie klauso 
teisingumo insakymų. Juk Hade už tokių klau- 
simų tyrinėjimą tikrai nesmerkiama mirti. Bū- 
dami laimingesni už mus čia, žemėje, anie didvy- 
riai ir išminčiai „palieka visą laiką dar nemirtin- 
gi, jei tat yra tiesa, kaip sako žmonės“. 

Tos Sokrato išvados iš karto daro inspūdį, 
lyg jis klausimą apie pomirtinį sielos likimą bū- 
tų palikęs atviru. Kaikurie mokslininkai, tarp 
jų ir Heinrich Maier, tvirtina, kad to klausimo 
išsprendimas moralinėj Sokrato evangelijoj ir 
neturėjęs principinės reikšmės!. 


* Die sittlich freie Personlichkeit steht ganz auf 
sich selbst. Und der Mensch, der eine solche Person- 
lichkeit geworden ist, ist unabhūngig von seinem eige- 
nen Neigungen und Interessen, auch von denen, die 
ihm am hėochsten stehen, unabhingig von Schmerz und 
Leid — denn Gewalt haben die ūbel nur iiber den, 
der von seinen Begehrungen beherrscht ist, und auch 
der physische Schmerz kann das sittliche Gliick nicht 
beeintrūchtigen, unabhūngig ferner vom Schicksal und 
unabhūngig nicht zuletzt vom Leben selbst. Denn der 
sittlich Freie ist Herr geworden auch ūber den 

Platonas prieš tokią interpretaciją būtų griež- 
čiausiai protestavęs. Jam sielos nemirtingumas 
buvo nepertraukiamais siūlais surištas su Sokra- 
to dvasine evangelija. Tiesa, visapusiškas teori- 
nis to insitikinimo išplėtojimas, kurį mes randa- 
me „Faidonc“, „Faidre“ ir „Respublikoj“, pri- 
klauso neabejojamai pačiam Platonui!. Bet dė- 
kingas mokinys išplėtojo čia tik tai, ką skelbė 
jau jo Mokytojas, nes matė, kad Sokrato mora- 
linė pasauližvalga be sielos nemirtingumo jokiu 
būdu apsieiti negali, 

Mūsų laikais didelis rusų rašytojas Levas 
Tolstojus aistringai gynė pažiūras, kad Kristaus 
moralinis mokslas esąs nereikalingas jokio teo- 
rinio pagrindo ir kad, tarp kitko, sielos nemir- 
tingumas esąs ne kas kita, kaip minties žaismas, 
kuris žmogaus vidiniam gyvenimui neturįs nė 


allmžichtigen Drang zum Leben. H6her als das physi- 
sche Leben steht ihm ja das sittliche. Wer darum 
dieses hat, kann jenes mit heiterer Resignation hinge- 
ben. Und weder die Todesfurcht noch die Ungewiss- 
heit iiber das, was nach dem Tode kommen wird, kann 
seinen Frieden st6ren und seinen Lebensmut brechen. 
Sokrates S. 335. 


! Reikia visgi pažymėti, kad tokie pirmaeiliai Pla- 
tono žinovai, kaip anglų mokslininkai Burnet ir Tay- 
lor, mano, kad net metafiziniai sielos nemirtingumo 
inrodymai bent savo pagrindiniais bruožais buvo 
išplėtoti jau paties Sokrato. 

mažiausios reikšmės. Sokrato „interpretatoriai, 
kurie tvirtina, kad ir jis taippat žiūrėjęs in san- 
tykius tarp savo laisvo žmoniškumo moralės ir 
nemirtingumo metafizikos, daro jį kažkokiu 
graikišku Tolstojum. Niekas, rasit, nesudavė 
tokio galingo smūgio vienašališkam Tolstojaus 
moralizmui, kaip didžiausias rusų filosofas Vla- 
dimiras Solovjovas. Todėl pakartojant jo išva- 
das, išdėstytas jo genialiuose „Trijuose pasikal- 
bėjimuose“, galima tikėtis mesti daug šviesos 
in principinę mūsų klausimo pusę. 


„Jeigu mirtis — sako Solovjovas — yra visų 
būtybių galutinis likimas ir dėsnis, tai ar gali- 
ma rimtai kalbėti apie blogio nugalėjimą? Juk 
blogis iš tikrųjų yra. Tai nėra vien tik „gėrio 
nebuvimas“  (dzoucia z00 dyaDud): = blogis kiek- 
viename žingsnyje pasireiškia, priešindamasis 
augštesnėms mūsų prigimties ypatybėms ir su- 
teikdamas pergalėjimą žemesnėms. Yra indivi- 
dualinis blogis — jisai pasireiškia tuo, kad že- 
mesnė Žmogaus pusė, jo gyvuliškos aistros, prie- 
šinasi geresniems žmogaus siekimams ir dau- 
gelyje žmonių juos nugali. Yra visuomeninis 
blogis — žmonių minia, vergaujanti blogiui, 
priešinasi nedaugelio geriausių žmonių pastan- 
goms išgelbėti ją, meta in juos akmenis, nuodi- 
ja juos ir kryžiuoja. Yra pagaliau fizinis blogis 
žmoguje — medžiaginiai jo kūno elementai prie- 

šinasi gyvajai ir šviesiajai jėgai, kuri riša juos 
in puikią organizmo formą, priešinasi ir sunai- 
kina tą formą, kuri juk yra realus viso mūsų 
augštesniojo gyvenimo pagrindas. Tai yra kraš- 
tutinis blogis, vadinamas mirtim. Ir jeigu šito 
kraštutinio fizinio blogio pergalė reikėtų pripa- 
žinti galutinę, tai jokios tariamos blogio perga- 
lės tiek asmeninio moralinio gyvenimo srityje, 
tiek visuomeniniame gyvenime negalima būtų 
laikyti rimtais pasisekimais. Iš tikrųjų, insivaiz- 
dinkime, kad žmogus, visiškai atsidavęs gėriui, 
sakysim Sokratas, džiūgautų nugalėjęs ne tik- 
tai savo vidinius priešus, niekingas aistras, bet 
kad jam pasisektų intikinti ir pataisyti net savo 
visuomeninius priešus ir sukurti tobulą atėnie- 
čių politėją (valstybę) — kokia nauda būtų iš 
tokio efemerinio ir paviršutiniško pikto nuga- 
lėjimo, jei blogis galutinai triumfuoja pačiam 
giliausiam buities sluogsny, nuolat naikindamas 
pačius gyvenimo pagrindus. Juk ir taisytojui, ir 
pataisytiems vienas galas — mirtis. Pagal kokią 
logiką galima būtų didžiai vertinti Sokrato mo- 
ralinius nugalėjimus, pavykus jam sunaikinti 
'moralinius mikrobus nickingų aistrų savo krū- 
tinėje ir Atėnų aikščių visuomeninius mikrobus, 
jeigu tikrais nugalėtojais pasirodytų esą dar 
blogesni, dar žemesni ir žiauresni fizinio puvi- 
mo mikrobai. Čia prieš kraštutinį pesimizmą ir 
nusivylimą neapgins mūsų jokios deklamacijos 

apie moralinį tobulumą, kuriam mirties klausi- 
mas neturi jokios reikšmės“!. 

Gėris tik tada turi tvirtą pagrindą pasaulio 
tvarkoj, jei moralinio gyvenimo nešėjai, indivi- 
dualios sielos, nepaskęsta visuotiniame mirties 
tvane, bet nuolat iškila virš jo bangų. Jei būtų 
kitaip, tai galutinė kiekvieno gyvenimo prasmė 
būtų suglausta Ekkleziasto žodžiuose*: 

„Ir pamačiau, kad išmintis tiek perviršija pai- 
kybę, kiek šviesa skiriasi nuo tamsybių. Išmin- 
tingojo akis jo galvoje; paikas vaikščioja tam- 
sybėse; bet taippat pažinau, kad vienoks abiejų 


1) Tpw pasrosopa. Co6panie cownneniū. |I| Han. 
C.-MerepGypr» 1912. Tomb X. Crp, 183—84. Pal. mano 


„Solowjews Philosophie der All-—Einheit“ 1932. pusl. 
XVI + 497 (passim.). 
* II 13—17. Palyg su tais Ekkleziasto žodžiais nau- 
joviško pesimisto ir skeptiko Heines ciles: 
Ganz entsetzlich ungesund 
Ist die Erde, und zu Grund 
Ja, zu Grund muss alles gehn, 
Was hienieden gross und schėn, 
Helden, trabend hoch zu Ross, 
Trifft unsichtbar das Geschoss; 
Und die Krėten sich beeifern, 
Ihren Lorbeer zu begeifern. 


Was noch gestern stolz gelodert 
Das ist heute schon vermodert; 
Seine Leier mit Verdruss 
Bricht entzwei der Genius. 
Poetische Nachlese Buch II, 29. 

galas. Ir tariau savo širdyje: Jei toks mi- 
rimas ir paikojo ir mano, kokia 
man nauda, kad aš daugiau rūpi- 
nausi išmintimi? 

Tuomet aš kalbėjau pats sau vienas: Aš paste- 
bėjau, kad tai taippat tuštybė... Miršta išmin- 
tingas taippat, kaip ir neišmintingas. Todėl aš 
atgrisau savo gyvenimo, matydamas, kad visa 
po saule pikta ir kad visa tuštybė ir suspaudi- 
mas dvasios“. 


Jei mirtis yra paskutinis kiekvieno gyvenimo 
žodis, tai iš tikrųjų viskas yra pikta ir viskas 
tuščia, ir tiek teisingasis, tiek neteisingasis yra 
pasmerkti vienai bausmei, ir vienas budelis su- 
mes juos in tą pačią duobę kartu su jų dorybė- 
mis ir nedorybėmis, ir niekas neatskirs, kur guli 
teisingojo ir kur neteisingojo kaulai. 

Sokratas gyveno tuo laikotarpiu, kada tiek or- 
fikų mokslas, paskirtas kito gyvenimo paslap- 
tims, tiek Dioniso ir Demetros misterijos, 
stengdamosi nutraukti uždangą nuo tų pačių 
paslapčių, ingijo graikų religinėj sąmonėj di- 
džiausios reikšmės. Sunku manyti, kad Sokratas 
būtų praėjęs pro šias pastangas, nekreipdamas 
in jas jokio gilesnio dėmesio. Žmogus ir Hade 
paliekąs gerų ir teisingų dievų globoj. Jeigu jo 
siela būtų sunaikinta kartu su kūnu, tai dievai 
neturėtų Hade ką veikti: nustojusios buities 

sielos būtų nereikalingos jų globos. Tai neiš- 
vengiama išvada iš Sokrato parciškimų šalti- 
niuose, dėl kurių autentiškumo netenka abejoti. 
Bet kaipgi tada suprasti agnostiška vieta „Apo- 
logijoj“, kurią kiek sutrumpinę mes tik ką pa- 
kartojome. Manyčiau, kad aiškus prieštaravimas 
tarp šitos vietos ir tuojau po jos cinančių Sok- 
rato žodžių apie dievų globą, kuri lydi žmonių 
sielas in kitą pasaulį, gali būti pašalintas visai 
paprastu būdu. 

Oficialinė Apollono religija, kuria buvo per- 
sunktas visas graikų gyvenimas, tiek asmeninis, 
tiek ir visuomeninis, beveik visai nepalietė mir- 
ties paslapties. Saulės dievo spinduliai krito 
tiktai in gyvųjų karalystę ir neprasiskverbdavo 
in požemių tamsybes. Jo religija neskelbė jokių 
visiems tikintiems privalomų tiesų apie sielos 
likimą už šio pasaulio ribų. Tai sudarė didelę 
spragą graikų valstybinėj religijoj. Ir tą 
spragą užkišdavo dvi mistinės Dioniso ir 
Demetros religijos. Orfėjus, su kuriuo Sokratas 
tikisi susitikti Hade ir pakalbėti su juo apie 
buities paslaptis, sujungė Dioniso religiją su gi- 
liausia filosofine spekuliacija apie pomirtinį 
sielos likimą. Tos spekuliacijos pagrindinės 
mintys turėjo didžiausios intakos beveik visiems 
didžiausiems graikų galvotojams nuo Taleto ir 
Anaksimandro iki Ksenofano ir ypač Pitagoro 
ir nuo Parmenido iki Platono. 

Gana žymi orfizmo intaka buvo ir graikų poe- 
zijoj. Su jos aiškiais pėdsakais susitinkame jau 
Homero ir Heziodo poemose. Paskutinių laikų 
tyrinėtojai randa vis daugiau inrodymų, kad 
orfinės ir joms giminiškos pitagoriečių idėjos 
galingai pavcikė graikų tragikus, ypačiai 
Aischilą: „De Aeschylo poeta orphico et or- 
pheo — pytagoreo“ parašė indomią disertaciją 
M. Bock (1914). 

Nejaugi tik vienas Sokratas būtų joms visiš- 
kai atsispyręs ir būtų žiūrėjęs in jas su skeptiš- 
ka šypsena: gal taip, o gal ir ne; gal teisingųjų 
sielos eina in vadinamąsias „palaimintųjų salas“ 
ir bendrauja ten su pracities išminčiais, o gal 
Charonas veža per Užmiršimo upę tiktai bejė- 
ges vėles, paskendusias amžinameė sapne, iš ku- 
rio jau niekas jų nebeprikels? 

Kam stato Sokratas šitą dilemą? Sau ar savo 
klausytojams? Sau galėtų ją pastatyti tiktai 
grynas agnostikas, bet toks agnostikas patektų 
in griežčiausią prieštaravimą pats su savim, 
tuojau po tų išvadų kviesdamas išteisinusius jį 
teisėjus, kad jie būtų geros vilties dėl globos, 
kurią teikia dievai numirusiųjų sieloms. 

Sokratas stato šitą dilemą ne sau, o savo klau- 
sytojams. Jis lyg sako: Aš nežinau, kaip jūs 
csate nusistatę sielos nemirtingumo atžvilgiu, 
nežinau, kiek yra tarp jūsų misterijų dalyvių ir 
orfikų šalininkų. Neabejoju tiktai, kad jūs, kaip 

ir visi geri Atėnų piliečiai, tikite mūsų miestą 
ir valstybę globojančius dievus. Taigi tiems iš 
jūsų, kurie neišeina iš mūsų valstybinio, visiems 
privalomo tikėjimo ribų, aš tuo tarpu nusilei- 
džiu ir, negvildendamas pomirtinio likimo pa- 
slapties, klausiu jūsų: Ką aš nustosiu, jeigu 
mirtis yra lyg micgas, kuriame žmogus nieko 
nesapnuoja, nieko nejaučia ir iš kurio jis nie- 
kuomet nebus pakeltas. Sokratas čia nieko ne- 
sako, ar taip iš tikrųjų yra po mirties, jis tiktai 
neverčia savo klausytojų priimti nemirtingumo 
dogmos. Tai yra vadinamasis samprotavimas 
a potiori: pasmerkę mane teisėjai norėjo 
padaryti man didžiausią, kokia tik gali būti, jų 
manymu, žalą. Bet čia jie pasirodė esą bejėgiai, 
nes viena iš dviejų: arba mirtis yra, kaip, gal, 
manote jūs visi ar bent tam tikra jūsų dalis, 
visų kančių paskutinis galas, arba perėjimas in 
augščiausios išminties ir laimės karalystę, kuri 
yra skirta teisingai išgyvenusiems savo gyveni- 
mą. Ir vienu ir antru atveju mano likimas yra 
pavydėtinas. 

Taip plačiai ir gražiai išvystęs šitą dilerną, 
Sokratas atsisveikina su išteisinusiais jį teisė- 
jais ir kviečia juos tvirtai tikėti, kad teisingojo 
žmogaus siela ir anam pasauly palicka galingoj 
dicvų globoj. Jis tuo pačiu aiškiai pasisako už 
antrąją dilemos pusę ir atskleidžia mums savo 
insitikinimą, kad jo skelbiamoji laisvo ir tobulo 
žmoniškumo evangelija tiesiog neinmanoma be 

amžinojo sielos buvimo, nes tik tada ji randa 
savo tvirtą pagrindą metafizinėj pasaulio 
tvarkoj!. Sokrato etika savo užbaigimą ir apvai- 
nikavimą randa ontologijos, t. y. teorinio 
mokslo apie tikrąją daiktų esmę, srityje. Pats 
mūsų išminčius neinžengė dar in šitą kraštą, 
jisai tiktai atskleidė galingoj vizijoj bendrąjį 
jo vaizdą, palikdamas savo mokiniams visapu- 
sišką jo ištyrimą ir sutvarkymą. Niekas iš jų 
nepadarė tai geriau ir gražiau, negu didžiausias 
ir dėkingiausias Sokrato pasekėjas, visų jo dva- 
sinių turtų paveldėtojas, Platonas“. 


Čia baigiu ilgoką savo invadą. Tam ilgumui 
pateisinti galiu tik pasakyti, jog neradau trum- 
pesnio kelio, kuris vestų bent per svarbiausias 
Sokrato ir Platono valdomo krašto sritis. O atsi- 
sakyti nuo progos atlikti tą kelionę nenorėjau, 
nes mane labai traukė uždavinys susydinti to 
krašto bendrąjį vaizda su klasiškuoju, lietuvių 
filosofinę kalbą kuriančiu, vertimu. 


1 Tą patį insitikinimą randame ir „Kritono“ dialo- 
ge (54 B), kuris buvo parašytas Platono greičiau- 
siai tuojau po „Apologijos“. „Na, Sokratai, — kalba 
čia Instatymai, — jeigu mums, tiems tavo auklėto- 
jams, paklusnus esi, tad nei vaikų, nei to gyvenimo, 
nei kito nieko tu nevertinki daugiau užu teisybę, kad, 
Hadan nuėjes, tuo visu galėtum  pasiteisinti vialdo- 
vams, esantiems tenai“. 

* Platon — sako Wilamowitz (Der Glaube der 
Hellenen II 247) — sprach durch ihn aus, was er 
zwar noch nicht war, aber was er werden sollte, 

SOKRATO GYNIMASIS TEISME 


vertė 
ANTANAS SMETONA 


Pirmoji kalba. 


I. 


Ką jūs, Atėnų vyrai, jaučiate, prisiklausę mano 
kaltintojų, — nežinau. Kai aš, tai nuo jų žo- 
džių kone pamiršau, kas besąs: taip, mat, inti- 
kimai kalbėjo. Ir visdėlto tiesos jie, stačiai pa- 
sakius, nėra nei žodžio ištarę. Iš daugelio daik- 
tu, kuriuos jie sumelavo, labiausiai nustebino 
mane vienas, būtent tas, kur sakė, jog reikią 
jums saugotis, kad nebūtute mano apgauti, nes 
aš, girdi, esąs gudrus kalbovas. Ir iš tiesų: jų 
nesusigėdimas, žinant, kad tuojau bus yskiai 
sugaudinti, paaiškėjus, jog aš visai nėsu toks 
gudrus kalbovas, — štai kas man pasimatė be- 
gėdiškiausia iš jų pusės. Galbūt jie vadina gu- 
druoliu tą, kurs tiesą kalba? Jei tikrai taip 
mano, tai galėčiau prisižinti ir aš esąs kalbovas, 
tik ne jų padermės. Šiaip ar taip, jie — tai aš 
atkartoju — nei kiek nėra tiesos pasakę, o iš 
manęs jūs išgirsite visą tiesą. Bet, Dzeusas ži- 
no, vyrai atėniečiai, jūs išgirsite ne kalbą, gra- 

žiais posakiais išdailintą ir žodžiais išpuoštą, 
kaip štai jų kalbos, bet paprastą pranešimą, iš- 
dėtą pasitaikiusiais žodžiais. Mat, aš esu tikras, 
kad tai yra teisybė, ką sakau, ir niekas jūsų 
tenelaukia iš manęs kito ko. Agi ir nepritiktų, 
vyrai, man, susilaukusiam tokio amžiaus, stoti 
prieš jus, kaip kokiam jaunikaičiui, prisigrai- 
biusam inmantrių posakių. Tad prašyte prašau 
jus, vyrai atėniečiai, vieno daikto: girdėdami 
mane ginantis tokiais pat žodžiais, kokiais esu 
pratęs kalbėti viešoje aikštėje prekinių stalų 
pašaliais, kur daugelis esate mane girdėję, ir 
kitur, nesistebėkite ir dėl to nekelkite triukš- 
mo. Mat, taip yra: šiandien aš stoju prieš teis- 
mą pirmą kartą, susilaukęs septynių dešimtų 
metų, tad šios vietos kalba yra man svetima. 
Kad tikrai svetimos šalies žmogus būčiau, tai 
jūs, be abejo, atleistute man, jei kalbėčiau ta 
inprasta tarme, kuria išauklėtas. Tad ir dabar 
teisingai, kaip man regis, to jus prašau, būtent: 
leisti man kalbėti savo kalba, — vistiek, pras- 
tesnė ar geresnė ji būtų, o jums pravartu rūpes- 
tingai sekti ir dėmėtis, ar aš teisybę sakau, ar 
ne. Juk tokia yra teisėjo pareiga, o kalbėtojo — 
tiesą sakyti. 


II. 


Pirma tenka man, vyrai atėniečiai, pasiteisinti 
dėl pirmesniųjų melagiškų kaltinimų, prieš ma- 

ne sukeltų, ir dėl pirmesniųjų mano kaltintojų, o 
paskum — dėl paskesniųjų. Juk daug rados 
mano skundėjų, jau seniai, nuo daugelio metų 
jie indavinėja mane jums, nors nei vieno tiesos 
žodžio nepasako. Jų bijau aš daugiau, negu 
Anito ir jo sėbrų, nors ir šie yra pavojingi. Pa- 
vojingesni betgi anie, kurie daugelį iš jūsų, 
vyrai, kai dar vaikai tebebuvote, nusitvėrę tiki- 
no ir visai neteisingai skundė mane: esąs, girdi, 
toks Sokratas, mintras vyras, kurs sukas galvą 
dėl daiktų, esančių augštybėse, kurs ištyręs vi- 
sa, kas esą po žeme, ir kurs sugebas paversti 
netaurą daiktą tauru. Štai tie žmonės, Atėnų 
vyrai, paleidę tokį girdą, yra mano pavojingieji 
kaltintojai, kadangi visi, kurie jų klausosi, spė- 
ja, kad visų tų daiktų tyrėjai nei Dievų nebe- 
tikį. Paskum, tų kaltintojų yra daug, ir jau 
seniai jie kaltina, mane jums dar tuomet inda- 
vinėdami, kada lengviausiai patikėti jūs galė- 
jote, kai tebebuvote vaikai, o kaikurie ir pri- 
augliai; pagaliau jie kaltino už akių, kada nie- 
kas nesigynė. Kas visų kebliausia, tai kad nega- 
lima nei sužinoti, nei pasakyti dargi jų vardų; 
negu tik vienas kitas komedijų rašytojas rastųsi 
jų tarpe. Kurie iš pavydo ir iš pykčio stengės 
jus inkalbėti, taippat kurie, būdami patys inkal- 
bėti, kitus inkalbinėjo, — visi tie yra labai sun- 
kiai prieinami, kadangi negalima nei vieno jų 
nei čia atvesti, nei sugauti netiesą kalbant. Va- 

dinasi, sutiksite, jog mano kaltintojų, kaip sa- 
kau, dvejopų esama: vieni, tai kurie su skun- 
dais vos dabar išstojo, o kiti, tai senieji, apie 
kuriuos tik kalbėjau; ir tikėkite manim, man 
reikia apsiginti pirma nuo anų. Juk ir jūs pir- 
ma klausėtės anų mane kaltinant ir daug 1a- 
biau, kaip tų, kurie paskum atsirado. 

Tiek to, Atėnų vyrai, šiaip ar taip, esu verčia- 
mas gintis ir mėginti taip trumpu laiku išplėšti 
iš jūsų sielos tą piktą paskalbą, kurią jau ilgą 
laiką savyje nešiojate. Norėčiau būtent, kad tik- 
rai taip atsitiktų — jei tat yra geriau ir jums ir 
man — ir kad man kiek pasisektų pateisinti 
save. Bet aš numanau, kaip nelengvas tasai žy- 
gis, ir toli gražu nepamirštų jo sunkumo. Pa- 
galiau, tesidarai taip, kaip Dievui tinka; man 
reikia klausyti instatymų ir ginti savo bylą. 


III. 


Tad panagrinėkime nuo pat pradžios, kas per 
kaltinimas, iš kurio yra kilęs tas piktas girdas, 
kuriuo, matyti, atsidėjęs Melėtas inteikė tą skun- 
dą prieš mane. Tegu! Ka gi skelbė apie mane 
tie piktos kalbos žmonės? Norint tai žinoti, 
reikia paskaityti jų, kaip tikrųjų kaltintojų, 
tasai prisiektas skundas: „Sokratas nusikalsta 
ir niekus daro, norėdamas susekti, kas darosi po 
žeme ir danguje, netaurą daiktą versdamas tau- 

ru ir kitus mokydamas tų pačių dalykų“. Maž- 
daug šitoks jų skundas. Agi ir patys tai maty- 
davote Aristofano komedijoje: ten kanakoks 
Sokratas nešiojamas sakosi oru lakstąs ir pais- 
to daug kitų niekų apie daiktus, apie kuriuos 
aš ničnieko nenuvokiu. Taip sakydamas, aš ne- 
noriu niekinti to mokslo, jei kas jį tikrai išma- 
no. Ir Melėtas tenepainioja manęs tokion bylon, 
nes aš, vyrai atėniečiai, tikrai nieko bendro ne- 
turiu su tokiais dalykais. Daugelį jus pačius 
statau liudytojais ir kviečiu visus, kurie tik esa- 
te kada girdėję mane kalbant, išaiškinti kits ki- 
tam ir išpasakoti; juk daug jūsų yra tokių. 
Tad papasakokite vieni kitiems, ar yra bent 
vienas jūsų kas girdėjęs mane kalbant ką apie 
tokius dalykus. Ir iš to jūs sužinosite, kad ir 
visa kita, ką minia pasakoja apie mane, yra to- 
kios pat vertės. 


IV. 


Ne! ir čia tikrai nėra nieko rimta. Ir jei esate 
iš ko girdėję, kad aš imasis mokyti žmones ir 
už tai reikalaująs pinigų, tai ir vėl netiesa, 
nors, kaip man rodos, yra gerai, jei kas sugeba 
auklėti žmones, kaip štai Leontinų Gorgijas, 
Keo Prodikas ir Elidos Hippijas. Jie, mat, kiek- 
vienas, vyrai, inmano, keliaudami iš miesto mies- 
tan, vilioti jaunikaičius, kurie galėtų dykai ben- 

drauti su kuo norėdami ir iš savųjų piliečių. 
Tuos jaunikaičius inkalbinėja, metus savųjų 
pamokas, mokytis iš jų pačių už atlyginimą ir 
dar dėku pasakyti. Beje, yra čia dar kitas mint- 
ras Žmogus, iš Paro, kurs esąs, kaip aš patyriau, 
in mus atvykęs. Mat, netikėtai sutikau vieną, 
sofistams sumokėjusį pinigų daugiau, kaip visi 
kiti krūvoje, — Kallią Hipponiko sūnų. Taigi 
jį paklausiau (mat, jam yra du sūnu): „Mielas 
Kalliau, sakiau aš, — jei tavo sūnūs būtų ku- 
meliukai ar teliukai, tai reiktų jiems paimti ir 
pasamdyti toks pristovas, kurs turėtų juodu 
užūgdyti gražius ir gerus, kaip tinka jų pader- 
mei. Tai būtų arba koks arklininkas arba koks 
ūkininkas. Bet tai juk žmonės! Tai kokį auklė- 
toją ketini jiems paimti? Kas išmanytų tokią 
dorybę, kuri yra žmogui ir-piliečiui privalu? 
Manau, būsi tai apsvarstęs, kadangi sūnų turi. 
Yra toks, — paklausiau, — ar ne? — „Žinoma, 
yra“, — atsakė jis. — „Kas per vienas? — klau- 
siau toliau. Iš kur jis ir kiek ima už pamokas?“ 
— „Euenas iš Paro, Sokratai, — atsakė jis, — 
ima penkias minas“. Tada pamaniau: laimingas 
Euenas, jeigu jis tikrai turi to gabumo ir taip 
inmanomai moko. Agi ir aš galėčiau girtis ir 
didžiuotis tuo amatu, jeigu jo taip mokėčiau. 
Bet, deja, vyrai atėniečiai, nemoku. 

V. 
Tad gal kas iš jūsų man tan žodin pasakytų: 
„Sokratai, nagi koks tavo tikras verslas? Iš kur 
tos piktos paskalbos prieš tave yra kilusios? 
Matyti, ne iš to, kad tavo verslas nieku ypa- 
tingu nesiskyrė nuo kitų darbo? Juk nebūtų 
pasklidę nei tokio girdo, nei tokių kalbų, jei 
tu nebūtum daręs ko kitaip, kaip daugumas da- 
ro? Tad sakai mums, kaip tikrai yra, kad mes 
nepasielgtume su tavim skubotai“. Kas taip sa- 
ko, tas, man rodos, teisingai kalba, ir aš pamė- 
ginsiu jums išaiškinti, kas per priežastis, kuri 
sudarė man tą vardą ir tą piktą paskalbą. Tad 
klaūsaite. Gal jums kuriems pasirodysiu taip 
sau juokaująs. Bet tikėkite manim: aš jums sa- 
kysiu tikrą tiesą., Aš turiu, vyrai atėniečiai, 
gavęs tą vardą ne dėl kito ko, kaip tik dėl tam 
tikros išminties. Kokia gi ta išmintis? Ji, tur- 
būt, yra paprastoji žmogaus išmintis. Tos mat, 
manyčiau, tikrai aš turiu. Tie štai, apie kuriuos 
tik kalbėjau, yra rasit didesnės išminties, nei ta, 
kuri žmogui pasiekiama; jei ne taip, tai aš ne- 
turiu ko besakyti. Bent aš jos tikrai nesupran- 
tu, ir kas sako priešingai, tas meluoja ir leidžia 
piktas paskalbas apie mane. Ir dabar neurzkitc 
ant manęs, vyrai atėniečiai, jei kaip atrodysiu 
jums iš didžio kalbas, nes ta mintis, kurią saky- 
siu, nebus mano; priešingai, aš atsišauksiu in 
tą, kieno žodis jums visai patikimas. Būtent, 

savo išminčiai liudyti, — ar aš jos iš viso turiu 
ir kokia ji yra, — nurodysiu jums Delfų Dievą. 
Juk tikrai pažįstate Chairefontą. Jis buvo mano 
draugas iš jaunų dienų, taippat ir jūsų draugės 
žmogus; jis buvo tuomet kartu pabėgęs ir pas- 
kum sugrįžo su jumis. Agi žinote, koks buvo 
Chairefontas, kaip skudriai imdavos viso, ko tik 
"insigeisdavo. Ir štai, vieną kartą atvykęs Delfuo- 
Sin, išdrįso tuo reikalu „paklausti "Dievą. Ir vėl 
"sakau, nekelkite triukšmo, vyrai! Jis, m mat, pa- 


„ klausė, ar yra kas išmintingesnis už ž mane. Py- 


tija žiniuonė atsakė, kad niekas neesąs išmintin- 


"Eesnis. Tuos žodžius patvirtins jums čiapat jo 
"brolis, kadangi Chairefontas jau miręs. 


VI. 


B Dabar insidėmėkite, kodėl aš jums tai sakau. 


Mat, noriu jums išaiškinti, iš ko yra kilusi ta 
piktoji mano paskalba. Išgirdęs, kad Pitija 


“ tatai lėmusi, aš maniau sau šiaip: „Ką gi Dievas 
" skelbia ir kokią ten jis mįslę mena? Juk aš | 
"tikrai „nesijaučiu išmintingas nei didžiuose, nei 


"mažuose dalykuose. Ką gi jis pagaliau mano, 


sakydamas mane išmintingiausia esant? Juk 
meluoti jis tikrai nemeluoja, nes tai jam nepri- 
dera“. Ir ilgai abejodamas sukiau galvą, ką tie 
jo žodžiai“ reiškia. Galų gale, sunkokai išsiju- 
dinęs, ryžaus tirti tą dalyką šiokiu būdu. Nu- 


į "ėjau in vieną iš tokių, kurie rodosi išmintingi 

esą, manydamas, kad kur jau kur, o tenai jau 
suseksiu, jog žiniuonė klysta, ir stačiai galėsiu 


—— pasakyti: štai tas yra išmintingesnis, už mane, 
-" 0 tu skelbi, kad aš. Tad nuodugniai kvočiau tą 


"vyrą: vardu jis minėti visai nėra man reikalo. 
"Jis buvo vienas iš valstybės vyrų; jį bekvosda- 
"mas ir su juo bešnekėdamas, vyrai atėniečiai, 
"gavau maždaug tokio inspūdžio. Man "pasimatė, 
"kad tas vyras nėra betgi toks išmintingas, koks 
jis rodosi daugeliui žmonių ir labiausiai sau pa- 
čiam. "Paskum mėginau jam aiškinti, kad nors 
jis vedasi išmintingu, tačiau toks nėra. Galas 
— buvo toks, kad insipykau ir jam, ir daugeliui 
tų, kurie su juo buvo. 

". Grįždamas in save, visdėlto maniau sau: „Už 
tą žmogų aš esu išmintingesnis. Mat, rodos, nei 
"vienas mudu nieko tauro nežinova; tik jis ne- 


žinodamas dedasi ką žinąs, o aš, kai nežinau, tai 


ir " nesidedū žinovu. Tad 'ir| trodo, | kad aš bent- 


"kiek už jį išmintingesnis, — jau tuo būtent iš 


j "mintingesnis, kad nesisakau žinąs "ką "nežino- 
“ damas“. Po to ėjau in kitą, vieną iš tų, kurie 
laiko save išmintingesniais ir už aną. Bet ir 
čia pasirodė ta pat. Taip tad "insipykau ir šiam 

ir daugeliui kitiems. 


VII. 


Po to jau paeiliui vaikščiojau, — susisielojęs 
ir nerimo paimtas; kad ir numaniau, jog tuo 

žygiu kėliau sau neapykantą, visdėlto jaučiausi 
verčiamas Dievo bylą statyti visų aukščiausia. 
Tad reikia, tiriant Dievo žosmės prasmę, vaikš- 
čioti per visus, kurie tik tariasi ką išmaną. 
Dievaži, atėniečiai, — juk reikia sakyti jums 
tiesa, — aš tikrai gavau patirti štai ką maž- 
daug: kurie labiausiai  giriami, tie pasirodė, 
man juos Dievo žosmės atžvilgiu bekvočiant, 
veik daugiausia stokoją, o kiti, kurie menkesnio 
garsumo buvo, pasirodė daugiau nuovokos turį. 
Juk reikia jums apsakyti mano klaidžioji ke- 
lionė, kaip būtent šiokius ir tokius vargus var- 
gau, kad žiniuonės žosmė paliktų nenupeikta. 
Tad nuo valstybės vyrų ėjau in poetus, tragedi- 
jų bei d ditirambų dirbėjus ir kitus, norėdamas 


“ tenai pirštu . prikišamai sau parodyti, kad aš 


mažiau teišmanau už anuos. Imu jų tuos, rū- 
pestingiausiai, kaip mano rodosi, apdorotus 
veikalus, ir klausinėju, ką jie pasakys, kad tuo 
pačiu ž žygiu galėčiau ko iš jų ir pasimokyti. Tik 
man, vyrai, drovu sakyti jums tiesa, ir visdėlto 
ji reikia pasakyti. Mat, vienu žodžių, kone 
visi, kurie ten buvo, geriau kalbėjo, nei poetai, 
apie kūrinius, jų pačių parašytus. O netrukus 
vėl sužinojau ir apie poetus, kad jie, jei kuria 
ką, tai kuria ne išmintim, bet kanakokiu ingim- 
tu gabumu, Dievo inkvėpti, kaip ir pranašai ir 
tie, kurie ripuote ripuoja žiniuonių žosmę. Agi 
ir tie pasako daug ir gražių dalykų, tačiau nieko 

nenusimano apie tai, ką kalba. Tokio maždaug 
ūpo, kaip man paaiškėjo, pagauti ir poetai. Tuo 
pat žygiu pastebėjau, kad jie, būdami gabūs 
„ poezijai, jau dedasi išmintingiausi žmonės ir 
kitur, kur nieko nenuvokia. Išėjau tad ir iš jų, 
manydamas sau, kad aš juos pranešu tuo pat 
atžvilgiu, kuriuo ir politikus. 


VIII. 


Pagaliau ėjau in amatininkus. Jog aš, stačiai 


“" sakant, nieko nežinau, — man buvo aišku. Bet 


buvau tikras, kad jie žino daug ir gražių daly- 


“ kų. Čia aš ir neapsigavau: Jų tikrai žinota, ko 


nežinota mano, ir tuo jie buvo išmintingesni už 
mane. Tik ir gerieji amatininkai man pasirodė, 


vyrai atėniečiai, ta pačia yda besergą, kaip ir 


" poetai. Kad puikiai atlikdavo savo amatą, jau 
„dėl to jie kiekvienas dėjosi visų geriausiai iš- 
maną ir kitus dalykus, dargi pačius Painiuo- 


sius, ir ta būtent jų paklaida temdė aną jų iš- 


„monę. Taip kad, sekdamas žiniuonės žosmę, 


klausiau pats save, kas man iš dveja pasirinkus: 
palikus tokiam, koks esu, neturėdamas nei jų 
mokslo, nei jų neišmonės, ar bevelijus būti, kaip 
jie, mokytam, bet neišmintingam. Pagaliau ta- 
riau sau ir žiniuonės žosmei, kad man verčiau 
palikus tokiam, koks esu. 

IX. 
Aišku, vyrai atėniečiai, šitas tyrimas yra pri- 
daręs man daug priešininkų, ir tai dar pačių 
piktųjų ir pačių smarkiųjų: tad iš jų yra kilę 
tieka pakalbų ir tas girdas, kad aš esąs išmin- 
tingas. Mat, klausytojai tiki, kad aš pats vi- 
suomet išmanąs tai, ko kitus sugaunu nežinant. 
Matyti, vyrai, kad tikrai išmintingas tėra Die- 


„vas ir kad jis ta savo žosme skelbia, jog Žmo- 


“gaus išmintis maža ko tėra verta arba nieko ne- 
„verta. Ir jis, nurodydamas Sokratą, regis, tik 
"pasinaudoja mano vardu, dėdamas mane pavyz- 
„ džiu, tarytum sakyte sakydamas: „Žmonės, tas 
„jūsų tarpe išmintingiausias, kurs, kaip Sokratas, 
yra sužinojęs, kad jo išmintis, tiesą "pasakius, 


"yra niekis“. "Štai ir dabar aš vaikščiodamas vis | 


dar tebetyrinėju ir tebeklausinėju, kaip Die- 
vo sakyta, kiekvieną pilietį ir svetimos šalies 
žmogų, kurį tik laikau išmintingu. Ir kai man 
nesirodo išmintingas, tai aš einu Dievo talkon 
ir iškeliu aikštėn, kad tas ir tas tikrai nėra iš- 
mintingas. Nuo tokio darbo nebepalieka man 
laiko nei savo krašto, nei savo namų reikalais 
kiek rimčiau pasirūpinti. Kad taip Dievui tar- 
nauju, dėl to ir didžiausiame skurde gyvenu. 


X. 


Be to, tenka pridurti, kad jaunuoliai, labai pa- 
siturinčių tėvų sūnūs, kurie turi laisvo laiko 

kick norint, savitai lydi mane visur ir mėgsta 
klausytis, kaip aš tardau žmones. Manim sek- 
dami, paskum dažnai ir jie patys ima kamanti- 
nėti kitus. Ir, kaip man regis, jie randa eibes 
tokių žmonių, kurie tariasi ką žiną, o iš tikrųjų 
maža ką težino arba nieko nežino. Tada jie, 
gaudinami jaunuolių, inširsta ne ant savęs, bet 
ant manęs, ir pasakoja, kad esąs kanakoks Sok- 
ratas nedorėlis, kurs tvirkinąs jaunuomenę. Ir 
jei kas paklausia juos, ką veikdamas ir ko mo- 
kydamas tvirkina, tai neturi ko beatsakyti, nes 
nežino. Bet kad nesirodytų sugauti esą, kalba 
lakius žodžius, leidžiamus prieš visus tuos, 
kurie ieško tiesos, teigia būtent, kad jis tiriąs, 
kas dedasi ore ir po žeme, mokas netikėti Die- 
vą, mokas priemonės negeram daiktui paversti 
geru. Tiesos, manding, jie nenorėtų sakyti, — 
tos tiesos, kad jie yra per aiškiai sugaudinti, 
jog apsimeta ką žiną, o iš tikrųjų nieko nežino. 
Taigi, ištroškę garbės, kaip aš menu, būdami 
smarkūs ir sudarydami didelį būrį, susitelkę 
krūvon ir intikimai kalbėdami apie mane, jie 
yra jums prikuždėję pilnas ausis nebūtų daik- 
tų, pirma stropiai leidę ir dabar tebeleisdami 
paskalbas apie mane. Iš tų žmonių tarpo stojo 
prieš mane Melėtas, Anitas ir Likonas; Melėtas, 
gieždamas apmaudą už poetus, Anitas — už 
amatininkus ir valstybės vyrus, Likonas — už 
kalbovus. Taip esant, aš stebėčiaus, kaip jau 

pradžioje minėjau, jei man pavyktų tokiu trum- 
pu laiku išrauti iš jūsų širdies toji paskalba, 
taip giliai tenai insikerėjusi. Šitai jums, atė- 
niečiai, tikroji tiesa! Aš niekai nieko nuo jūsų 
nepaslėpiau, kalbėdamas nieko nenutylėjau. Ir 
betgi numanau, kad tuo būtent sukėliu prieš 
save neapykantą. Tatai yra kaip tik inrodymas, 
jog tiesą kalbu, jog šitokia yra paskalba prieš 
mane ir jog tokia yra jos priežastis. Dabar ar 
vėliau tardysite šią bylą, — visuomet rasite ją 
tokią, kokia mano išdėta. 


XI. 


Tik jau pakaks jums šito mano pasiteisinimo 
dėl skundų, kuriuos kėlė pirmieji mano kaltin- 
tojai. Dabar aš mėginsiu gintis nuo Melėto, 
nuo to gero ir, kaip jis sakosi, ištikimo šalies 
žmogaus, ir nuo paskesniųjų kaltintojų. Ka- 
dangi šie kaltintojai yra kaip ir nauji, tad pa- 
imkime iš eilės ir jų raštu inteiktą skundą. Jis 
maždaug šitoks: „Sokratas, — skelbia jis, — 
nusikalsta tuo, kad tvirkina jaunuomenę, kad 
netiki Dievų, kuriuos tiki šalis, bet garbina jų 
vietoje naujus“. Toks yra skundas. Išnagrinė- 
kime jį dygsnis po dygsnio. 

Aišku: jis sako, aš nusikalstąs, kad tvirkinąs 
jaunuolius, o aš sakau, vyrai atėniečiai, prie- 
šingai: Melėtas nusikalsta, nes jis daro juokus 

iš rimtų dalykų, nepagalvojęs tampydamas 
žmones po teismą ir apsimesdamas tarytum 
sirgte sergąs dėl tų dalykų, kurie jam galvoje 
niekuomet ir būti nėra buvę. Kad visa tai yra 
taip, pamėginsiu aš ir jums išrodyti. 


XII. 


Na, Melėtai, eik šen ir pasakyk man: Ar tu ne- 
laikai visų svarbiausiu dalyku, kad mūsų jau- 
nuomenė būtų ko geriausia? 


MELĖTAS 
Žinoma, kad taip. 


SOKRATAS 

Gerai. Dabar pasakyk čia teisėjams, kas ją pa- 
daro geresnę. Juk, be abejo, tu žinai, nes jąja 
taip labai rūpinąsis. Tu sakai susekęs, kad aš 
ją tvirkinąs, ir dėl to atvedei čia mane kaip 
kaltininką in teisėjus; dabar pasakyk ir tą, 
kurs daro ją geresnę, paminėk vardu teisėjams, 
kas jis toks. 

Matai, Melėtai, tu tyli ir neturi ko atsakyti. 
Argi tu nejauti, kad tau gėda ir kad savo tylė- 
jimu tu patvirtini mano žodžius, jog tas dalykas 
niekuomet nėra tau rūpėjęs? Tat pasakyk, mie- 
lasai, kas ją geresnę padaro? 


MELĖTAS 
Instatymai. 

SOKRATAS 


Mano tu mieliausias, aš klausiu ne to, bet klau- 
siu, kas per žmogus, kurs visų pirma, žinoma, 
išmano ir tai — ir instatymus. 


MELĖTAS 
Šitie, Sokratai, — teisėjai. 
SOKRATAS 


Ką sakai Melėtai? Teisėjai geba auklėti jaunuo- 
menę ir ją daryti geresnę? 


MELĖTAS 

Taip, be abejo. 

SOKRATAS 

Visi jie ar tik kaikurie, o kiti ne? 

MELĖTAS 

Visi. 

SOKRATAS 

Hera žino, kaip tu gražiai kalbi! Tiek daug 
esama naudingų padėjėjų. Kas gi toliau? Ar 


šitie klausytojai irgi daro jaunuomenę geresnę, 
ar ne? 


MELĖTAS 

Jie irgi. 
SOKRATAS 

O Tarybos nariai? 

MELĖTAS 


Tarybos nariai taippat. 


SOKRATAS 


O Tautos susirinkimo žmonės, Melėtai, tie vy- 
rai gal tvirkina jaunuomenę? O gal ir tie visi 
daro ją geresnę? 


MELĖTAS 
Ir tie daro geresnę. 


SOKRATAS 

Vadinasi, visi atėniečiai gražiai, dorai auklėja 
jaunuomenę, tik aš ne; tik aš vienas ją tvirki- 
nu. Juk taip tu sakai? 


MELĖTAS 


Tikrai taip sakau. 


SOKRATAS 


Kokiu bjauriai nelaimingu tu mane laikai! Bet 
atsakinėk toliau. Ar, tavo nuomone, yra ta pat, 
kalbant ir apie arklius? Visi žmonės juos geri- 
na, o tik vienas kas juos gadina? Ar visai prie- 
šingai yra: rasit vienas kas moka juos gerinti 
arba tik nedaugelis, būtent arklininkai, o visi 
kiti, turėdami reikalo su arkliais ir jais naudo- 
damies, juos nualina? Ar nėra taippat, Melėtai, 
su arkliais ir su visais kitais gyvais sutvėri- 
mais? Šiaip ar taip kalbėtute, tu ir Anitas, yra 

visai ta pat. Tikrai didelė laimė būtų jaunuome- 
nei, jei tik vienas kas ją tetvirkintų, o visi kiti 
ją skatintų geran. Pagaliau, Melėtai, tu pakan- 
kamai išrodei, kad jaunuomenė tau niekuomet 
nerūpėjo, ir tu aiškiai išsiduodi, kad tau nei 
motais tie dalykai, dėl kurių čia mane tampai 
po teismą. “ 


XIII. 


Dar pasakai mums, dėl Dzeuso, Melėtai, ar su 
taurais ar su netaurais žmonėmis geriau gyven- 
ti? Atsakai, mano mielasai, nes mano klausymas 
negi sunkus. Ar ne tiesa, netaurieji visuomct 
daro ką pikta savo artimiesiems, o padoricji — 
visuomet ką gera? 


MELĖTAS 
Tikra tiesa. 


SOKRATAS 

Vadinasi, yra toks žmogus, kurs nori būti ver- 
čiau pikta negu gera daromas tų, kurių tarpe 
jam tenka gyventi?.. Atsakyk, mano mielasai, 
juk ir instatymas liepia atsakyti. Ar yra toks 
žmogus, kurs norėtų būti pikta daromas? 


MELĖTAS 
Žinoma, kad nėra. 

SOKRATAS 

Tegu... Tu mane čia atvedei teisman už tai, 
kad aš tvirkinąs ir piktinąs jaunuomenę tyčio- 
mis ar netyčiomis? 

MELĖTAS 

Žinoma, kad tyčiomis. 

SOKRATAS 


Kaipgi, Melėtai? Toks jaunas būdamas, tu esi 
už mane, senatvės susilaukusį, daugiau prityręs, 
kad žinai, jog piktieji daro pikta savo artimie- 
siems ir gerieji — gera, o aš, mat, toks neišma- 
nėlis, kad nenuvokiu dargi to, jog aš, jei vieną 
iš tų, su kuriais suseinu, padarysiu nevalyvą, 
gausiu pikto ko pritirti iš jo? Ir tavo nuomone, 
aš taip negudriai, piktai elgiąsis tyčia? Ne, 
Melėtai, čia aš netikiu tavim, ir joks kitas 
žmogus, manau, netiki. Arba aš netvirkinu jau- 
nuomenės arba, jei tvirkinu, tai netyčiomis. Va- 
dinasi, šiaip ar taip vertus, tu meluoji. Jei ne- 
noromis ką tvirkinu, tai instatymas neverčia 
šaukti tieson už tokius nenorėtus nusižengimus, 
priešingai, tuomet reikia, nuošaliai pasiėmus 
kaltininką, jis pamokyti ir sudrausti. Juk aiš- 
ku, pamokytas aš liausiuos daręs tai, ką nety- 
čiomis darau. O tu vengei ir nepanorėjai su 
manim susieiti ir mane pamokyti; tu reikalauji 
čia mane teisman, kur vedami instatymu tie 
žmonės, kurie bausti reikia, o ne mokyti, 


227 


XIV. 


Bet jau iš to, vyrai atėniečiai, ką aš kalbėjau, 
yra aišku, jog tie dalykai Melėtui nei kick ir 
niekuomet nerūpėjo. Tačiau sakyk mums, Me- 
lėtai, kaip, tavo nuomone, aš tvirkinų jaunuo- 
menę. Juk iš tavo skundo, kurį inteikei, išeina, 
kad aš mokas tikėti ne tuos Dievus, kuriuos 
tiki šalis, bet kitus, naujus Dievus? Ar tik ne 
tokiu mokslu, tu sakai, aš tvirkinąs jaunuo- 
menę? 


MELĖTAS 
Taip, aš griežtai tvirtinu tai. 
SOKRATAS 


Tai dėl jų, Melėtai, dėl tų Dievų, apie kuriuos 
dabar kalbame, dar aiškiau pasakai man ir ši- 
tiems vyrams. Mat, aš negaliu suprasti, ar: tu 
sakai, kad aš mokas tikėti kaikuriuos Dievus — 
tada ir aš pats, žinoma, tikiu juos, vadinasi, 
nėsu visiškas bedievis ir tuo nėsu nusikaltęs, 
tik jau tikiu ne mūsų šalies, bet kitus Dievus, 
ir tu mane kaltini tų kitų Dievų tikėjimu, — 
ar tu manai, kad aš pats iš viso netikiu Dievų 
ir kitus mokau jų netikėti? 


MELĖTAS 


Taip, aš tvirtinu, kad tu iš viso netiki Dievų. 


228 


SOKRATAS 

Keistas tu žmogus, Melėtai! Ką tu nori tais žo- 
džiais pasakyti? Kad aš nelaikąs, žinoma, nei 
saulės, nei mėnesio Dievais, kaip kiti žmonės? 


MELĖTAS 
Dzeusas žino, teisėjai, tikrai taip yra: jis sako 
saulė esanti akmuo, o mėnuo — žemė. 


SOKRATAS 


Matyti, Anaksagorą tariesi kaltinąs, Melėtai 
mielasai! Tokiais nenuovokomis tu laikai šiuos 
teisėjus, ir jie, tavo nuomone, tiek nenusimaną 
apie raštus, kad ir žinoti nežiną, jog Kladzo- 
mėnų Anaksagoro knygose yra eibės tokių min- 
čių? Vadinasi, ir jaunuoliai išmoksta iš manęs 
tų gudrybių, kurių jie gali kartais nusipirkti 
Orkėstroje, jau labai brangiai skaitant, už drach- 
mę ir išjuokti Sokratą, jei šis jas savintųs, kad 
tos gudrybės taip keistos! Bet, dėl Dzeuso, ar 
tau tikrai taip rodosi, kad aš jokio Dievo ne- 
tikiu? 

MELĖTAS 


Taip, dėl Dzeuso, tu visiškai netiki jokio Dievo. 


SOKRATAS 

Tu, Melėtai, man regis, ir pats savim netiki. Iš 
tiesų aš manau, atėniečiai, kad šitas vyras yra 
akiplėša, visai išdykęs berniokas, kad jis intei- 

kė tą skundą tiesiog per savo paikumą ir per 
savo jauno amžiaus trakumą. Jis, tarytum, pra- 
simanė mįslę ir mėgina: „Ar pastebės išmin- 
tingasis Sokratas, kad aš juokuoju su juo, pats 
sau prieštaraudamas, ar aš apgausiu jį ir kitus 
klausytojus?“ Agi kaltintojas, man regis, pats 
sau prieštarauja savo skundo rašte, tarytum 
sakyte sakydamas: „Sokratas yra kaltas, kad ne- 
tiki Dievų, bet kad ir tiki Dievus“. Kas gi tai 
būtų, jei ne juokavimas! 


XV. 


Tad pagalvokite, vyrai, drauge su manim, kodėl 
man jo žodžių prasmė tokia atrodo. O tu, Me- 
lėtai, atsakinėk mums. Be to, jūs atsiminkite, 
ko aš prašiau iš jūsų pat pradžioje: nekelti 
triukšmo man kalbant, kaip esu inpratęs. 

Ar yra Melėtai toks žmogus, kurs tiki žmonių 
padarus, bet netiki žmonių? Tegu jis atsako, 
vyrai, užuot nuolat murmėjęs? Yra bent vienas, 
kurs netiki arklių, bet tiki arklių darbus? Arba 
kurs netiki vamzdininkų, o tiki vamzdininkų 
žaismą. Ne, mano geriausias, tokio žmogaus 
nėra. Jei tu nenori atsakyti, tai aš pasakysiu 
tau ir kitiems, čia esantiems. Tačiau atsakyk 
tu man bent šitan klausiman: Ar yra toks, kurs 
tiki dievenių galybę, bet netiki dievenių? 

MELĖTAS 
Nėra. 


SOKRATAS 

Kaip gerai, kad pagaliau ryžaisi atsakyti, nors 
ir teisėjų verčiamas! Vadinasi, tu tvirtini, kad 
aš tikįs ir mokąs tikėti naujųjų ir senųjų die- 
venių galybe? Šiaip ar taip, tavo nuomone, aš 
tikiu dievenybę, nes tu ir priesaika tai paliudi- 
jai savo skundo rašte. Bet jei aš tikiu dievenių 
darbus, tai man, be abejo, reikia tikėti ir die- 
veniai. Argi ne taip? Žinoma, taip. Spėju, kad 
sutinki su manim, nes neatsakai. Ar dievenių 
nelaikome Dievais arba Dievų vaikais? Taip ar 
ne? 


MELĖTAS 
Tikrai taip. 


SOKRATAS 

Taigi, jei aš kaip tu sakai, tikiu dievenius, o 
dieveniai yra šioki ar toki Dievai, tai išeitų, 
kaip aš sakau, kad tu mįslėmis žaidi ir juokiesi 
iš mūsų: mat, tavo tvirtinimu, netikėdamas Die- 
vų, aš juos vėl tikįs, kadangi tikiu dievenius. 
Jei, toliau, dieveniai yra Dievų vaikai, būtent 
prigulėti su nimfomis ar su kitomis kuriomis 
esybėmis, kaip tatai yra pasakojama, tai kuris 
žmogus galėtų tikėti, kad esama Dievų vaikų, o 
Dievų nesama? Tai juk būtų tokia pat nesąmo- 

nė, kaip ir ta, jei kas tikėtų arklių bei asilų 


„padermę, būtent pusasilius, o netikėtų nei ark- 


lių, nei asilų. Ne, Meletai, arba tu inteikei šitą 
skundą, norėdamas mus taip gudriai išmėginti, 
arba nežinojai, kaip surasti tikroji kliaudė, ku- 
rią galėtumei man prikišti. Kad tau pavyktų 
inkalbėti kam, turinčiam nors truputį nuovo- 
kos, jog tas pats žmogus gali tikėti dievenių 
bei Dievų darbus ir jog vėl tats pats gali ne- 
tikėti nei dievenių, nei Dievų, nei pusdievių, — 
tai visai negalimas dalykas. 


XVI. 


Taip esant, Atėnų vyrai, man regis, nebėra dai 
giau reikalo teisintis dėl Melėto skundo, kad aš 
nėsu nusikaltęs: juk gana ir to, ką esu pasakęs. 
O kai dėl to dalyko, apie kurį pirma kalbėjau, 
būtent, kad aš esu daug ir daugeliui insipykęs, 
tai gerai žinokite, jog ir tai tiesa yra. Šitai kas 
mane pražudys, jeigu jau pražudys: ne Melėtas 
ir ne Anitas, bet piktoji minios paskalba ir ne- 
apykanta. Jos pražudžiusios daug kitų ir gerų 
žmonių, ir manau, kad dar pražudys. Tad nėra 
ko ir bijoti, kad ties manim sustos. 

Gal kas pasakytų: „Ar tau ne gėda, Sokratai, 
dirbus tokį darbą, už kurį tau yra pavojaus 
šiandie numirti“. Aš teisingai tokiam galėčiau 
šiaip atšauti: „Negerai kalbi, žmogau, manyda- 


232 


mas, jog vyras, iš kurio esti šiek tiek naudos, 
privaląs atsižvelgti in pavojų tarp gyvybės ir 
mirties, o ne vien to žiūrėti, ar, darydamas ką, 
teisingai ar neteisingai daro ir ar jo darbai su- 
tinka su tauro ar netauro vyro vardu. Tavo 
nuomone, būtų, mat, nedori, visi tie pusdieviai, 
kurie ties Troja galą yra gavę, jų tarpe visų 
labiausiai Tetidos sūnus, kurs menkniekiu te- 
laikė pavojų prieš betkokią nešlovę, kuri būtų 
tekusi kentėti. Jo motina, būdama deivė, jam 
insigeidus užmušti Hektorą, pasakė, man regis, 
maždaug šitaip: „Mano tu vaike, jei tu keršysi 
už savo draugo Patroklo mirtį ir nužudysi 
Hektorą, tai ir pats numirsi. Agi ir tau, — sa- 
kė ji, — tuojau po Hektoro toks galas skirtas“. 
Išgirdęs tokį atkalbinėjimą, jis betgi ir paisyti 
nepaisė nei mirties, nei pavojaus, nes jam daug 
baisiau atrodė gyventi baikštuoliui, neatkerši- 
jusiam už savo draugus. „Verčiau man, — jis 
sako, — tuojau mirti, nubaudus tą netaurėlį, kad 
čionai nelikčiau išjuoktas šalia rystųjų laivų, 
benaudis žemės grozdas“. Juk nemanai, kad jis 
sielojos dėl mirties ir pavojaus? Štai kaip yra iš 
tikrųjų, Atėnų vyrai: kur pats save kas pasi- 
stato, insitikinęs, kad toks jo pasirinkimas ge- 
riausias, arba kur jis esti pastatytas viršininko, 
ten jam reikia, mano nuomone, ištverti ir drą- 
siai sutikti pavojus, visai nepaisant, išskyrus 
nešlovę, nei mirties, nei kito ko. 


233 


29 


XVII. 

Kitaip darydamas, atėniečiai, nevalyvai būčiau 
pasielgęs. Mat, kai karo vadai, jūsų išrinkti 
mano viršininkais, skyrė man vietą ties Potei- 
daja, ties Amfipoliu ir ties Dėlijum, tai aš, 
kaip ir kitas kuris, ištvėriau ten, kur jie mane 
statė, ir buvau mirties pavojuje; o kai dabar 
Dievas reikalauja, — taip aš maniau ir spėjau, 
— kad aš kol gyvas tiesos ieškočiau, save ir 
kitus trukdyčiau, tai aš, pabugęs mirties ar šiaip- 
jau kokio vargo, galėčiau palikti man skirtą 
vietą! Toks elgesys būtų tikrai nevalyvas, tuo- 
met betkas galėtų visai teisingai statyti mane 
prieš teismą užtai, jog netikis Dicvų, kadangi 
neklausąs žiniuonės žosmės, bijąs mirties ir lai- 
kąs save išmintingų, nebūdamas išmintingas. 

Juk bijoti, vyrai, mirties, yra ne kas kita, kaip 
dėtis išmintingu, nors toksai nėsi. Tai, mat, yra 
lygu manyti, kad žinai ka nežinodamas. Agi 
niekas nežino, nei kas yra mirtis, nei to, ar ji 
nėra žmogui kartais dargi visų didžiausia laimė; 
ir visdėlto jos bijo, tarytum gerai žinodami, 
kad ji didžiausia nelaimė. Ir kas tai yra, jei ne 
neišmonė, jei ne ta pati bjaurioji, manyti, kad 
žinai ką nežinodamas? Šiame daikte, vyrai, aš, 
galbūt, skiriuos nuo daugelio kitų žmonių, ir 
jei man tikrai tektų sakyti, kuo aš išmintinges- 
nis už kitą kurį, tai pasisakyčiau, jog būtent 
tuo, kad aš, neišmanydamas gerai Hado dalykų, 

taip ir tariuosi jų neišmanąs. Kad negerai ir 
negražu yra neteisinga elgtis ir neklausyti ge- 
resnio už save, — žmogaus ir Dievo, — tai aš 
betgi žinau. Todėl aš niekuomet nesibaidysiu 
ir nevengsiu tokių dalykų, apie kuriuos neži- 
nau, ar jie nėra kartais geri prieš tuos, kuriuos 
žinai, kad jie tikrai pikti. 

Tegu jūs dabar paleidžiate mane, nepatikėję 
Anitu, kurs sakė, kad arba visai nereikėję man 
čia ateiti, arba, kai jau čia atėjau, nebegalima 
esą palikti manęs mirtim nepasmerkto, nes, kaip 
jis jums teigia, man iš čia nenubaustam ištrū- 
kus, jūsų sūnūs, sekdami Sokrato mokslu, visi 
ir visiškai patvirksią. Jeigu jūs man tan žodin 
tartute: Sokratai, mes nebeklausysime Anito, 
tačiau paleisime tave vien ta sąlyga, kad tu 
daugiau nebegaišintum laiko dėl to tyrinėjimo 
ir kad tau nebemagėtų išminties ieškojimas; ir 
jei vėl pakliūsi, taip bedarydamas, tai nebeišsi- 
suksi nuo mirties. Jei, vadinasi, tokiomis sąly- 
gomis, kaip sakiau, jūs mane paleistute, tai aš 
jums atšaučiau šitaip: Kad ir labai gerbiu jus 
ir lenkiuosi jūsų, Atėnų vyrai, tačiau Dievo 
daugiau, negu jūsų, paklausysiu; kol gyvas ir 
kol dar tebepagaliu, aš nesiliausiu jieškojęs iš- 
minties ir jums inkalbinėjęs, beaiškinęs, kur 
tik sutikdamas ką iš jūsų, šitais savo inprastais 
žodžiais: Mano tu geriausias, būdamas atėnie- 
tis, paties didžiojo ir labiausiai mokslu ir galy- 

be pagarsėjusio miesto pilietis, tu nesigėsti rū- 
pintis, kaip čia insigijus ko daugiausia pinigų, 
garbės ir šlovės, o išmone, tiesa ir sielos gerove, 
kad ji kiek galint gražiau tarptų, nesirūpini? 
ji tau nei motais? Ir jeigu jūsų tarpe rasis koks 
priešgina, kurs sakytų, kad rūpinąsis, tai aš 
neveikiai jį paleisiu ir nuo jų nueisiu, priešin- 
gai, aš jį kvosiu, klausinėsiu ir gaudysiu; ir jei 
pasirodys man stokojąs tauros, nors sakytųsi 
nestokojas, tai aš jam prikišiu, kad didžiausios 
vertės dalykus visų mažiausia tebrangina, o 
menkniekius daugiau. Taip elgsiuosi su kiek- 
vienu, kurį tik susitiksiu: su jaunesniu ir vy- 
resniu, su svetimos šalies žmogumi ir su vie- 
tiniu, juo daugiau su vietiniais, kadangi esate 
man artimesni kilimo. Mat, Dievas liepia taip 
daryti, būkite tikri. Be to, man regis, niekuo- 
met nėra tikęsi nei jums, nei jūsų šaliai dides- 
nės laimės, kaip tas mano tarnavimas Dievui. 

Agi nieko daugiau aš neveikiu, kaip tik vaikš- 
čioju ir kalbu jums, jauniems ir vyresniems, 
ragindamas pirma ir daug labiau rūpintis ne 
kūno reikalais ir ne turtais, bet savo siela, kad 
ko geriausia būtų; aš skelbiu, jog ne iš turtų 
dorybė randasi, bet iš dorybės turtai ir visos 
kitos gėrybės žmonėms, — asmeninės ir bendro- 
sios. Jeigu jau tokiomis kalbomis aš gadinu 
jaunuomenę, tai jos galėtų būti žalingos; ir jei 
kas sako, aš skelbiąs kitą ką, o ne šitą, tas yra 

niekabylis. Dėl to, vyrai atėniečiai, aš galiu 
jums pasakyti: Paklausysite Anito ar ne, palei- 
site mane ar nepaleisite, aš betgi nesielgsiu ki- 
taip, nors man tektų daug sykių mirti. 


XVIII. 


Nekelkite triukšmo, atėniečiai, laikykitės ir 
toliau taip, kaip aš jūsų prašiau: netrukdyti 
mano kalbos ir klausyti. Aš manau, jums bus 
naudinga paklausyti. Mat, aš ketinu jums pa- 
sakyti dar ką neką, dėl ko gali paimti jus no- 
ras parėkoti. Bet jūs, meldžiamieji, to nedary- 
kite: Būkite tikri: jeigu jūs nužudysite mane 
tokį, koks aš sakaus esąs, tai ne tiek man, kiek 
sau patiems pakenksite. Juk nieko nepakenktų 
man nei Melėtas, nei Anitas; to juodu negalė- 
tų, nes, manding, nesutinka su tvarkos dėsniu, 
kad piktesnis žmogus kenktų geresniam. Galėti 
jis, žinoma, gali nužudyti mane, ištremti ar pi- 
liečio teises atimti. Jis ir kitas kas laiko tai 
rasit didele nelaime, o aš nelaikau; daug dides- 
nė nelaimė daryti, ką šis dabar daro: neteisin- 
gai tykoti žmogui atimti gyvatą. Taip tad, vy- 
rai atėniečiai, dabar aš ginu toli gražu ne save, 
kaip kitas gal mano, bet ginu jus, bijodamas, 
kad pasmerkę mane mirtim, nepražiopsotute 
kartais tos dovanos, kurią jums Dievas yra su- 
teikęs. Iš tiesų: jeigu jūs mane mirtim pa- 

Smerksite, tai nelengvai rasite kitą tokį, regi- 
mai, — nors ir juokinga taip sakyti, — Dievo 
priskirtą miestui, kaip tam dideliam geros veis- 
lės žirgui, per savo dydį betgi inrambėjusiam 
ir dėl to reikalingam, kad koks gylys jį ragin- 
tų. Štai, rodos, ir mane Dievas yra skyręs tokį 
jūsų miestui, kad aš kasdien, nuo ryto ligi va- 
karo, visur pristodamas in kiekvieną, be palio- 
vos raginčiau, tikinčiau ir priekaištais nedūo- 
čiau jums ramumo. Kitas toks jums, vyrai, vei- 
kiai neatsiras; jei tikite manim, tai jūs manęs 
neliesite. Bet jūs gal, kaip tie snaudaliai, ža- 
dinami iš miego, intužę mušite mane ir, paklau- 
sę Anito, lengva širdimi nužudysite mane, o 
paskum, ramiai sau miegodami, baigsite likusį 
gyvenimą, jei Dievas, jūsų pasigailėjęs, neat- 
siųs kito ko mano vieton. Kad aš esu toks 
žmogus, kurį Dievas yra davęs miestui, galė- 
tute suprasti ir iš to. Argi tai žmogiška atro- 
do, tieka jau metų pamiršus ir apleidus, kaip 
aš, visus savo asmens ir namų reikalus, visą lai- 
ką sielotis jūsų gerove, vaikščiojant in kiek- 
vieną skyrium, man, kaip tėvui ir vyresniam 
broliui, jus prikalbinėti, kad pasirūpintute savo 
doru gyvenimu? Kad aš bent kiek naudos tu- 
rėčiau už tą vargą, kad būčiau atlygintas už tą 
triusą, tai būčiau nors suprantamas. O dabar 
patys matote, jog mano skundėjai, visu kuo taip 
begėdiškai mane kaltinę, visdėlto nebeturėjo 

tos begėdiškos drąsos, pastatę liudytoją, yskin- 
ti, kad aš kada reikalavęs arba ėmęs kokį atly- 
ginimą. Tam patvirtinti, kad aš sakau tiesą, 
duodu, man regis, patikimą liudytoją: savo ne- 
turtą. 


XIX. 


Rasit ir keistai rodo, kad aš, vaikščiodamas in 
kiekvieną skyrium, peršuosi su tais savo pata- 
rimais visokiems mažmožiams ir betgi nesiryžtu 
viešai stoti su jumis minioje ir ten svoti savo 
nuomonę valstybei. Tokios mano eigsenos prie- 
žastis yra ta, apie kurią mane kalbant esate šen 
ir ten dažnai girdėję: tai toks Dievo ar dievc- 
nio dvasios ženklas, kurs manyje pasireiškia ir 
kurį Melėtas pasityčiodamas padėjo savo skun- 
do pagrindan. Jis iš mažų dienų mane tebely- 
di; tai toks balsas, kurs, kai tik pasigirsta, vi- 
suomet atkalbinėja mane nuo to, ką ketinu da- 
ryti, o prikalbinėti niekad neprikalbinėja. Štai 
kas neleidžia man kištis valstybės reikaluosin! 
Man regis, labai gerai, kad neleidžia. Būkite 
tikri, vyrai atėniečiai, jei aš būčiau kada ėmę- 
sis dirbti valstybės darbą, tai jau seniai būčiau 
dingęs ir iš manęs nebebūtų nei jums, nei man 
jokios naudos. Nepykite ant manęs, kad sakau 
tiesą: juk nėr tokio žmogaus, kurs galėtų gyvas 
išlikti, sąžiningai visur priešindamasis jums ar 
kitai kuriai miniai ir neleisdamas darytis valsty- 

bėje eibėms neteisingų ir neteisėtų dalykų. 
Priešingai, kas rimtai stoja kovon už teisybę, 
kas nori šiek tiek ilgiau pagyventi, tam lemta 
nuošaliai laikytis ir nesisprausti viešumon. 


XX. 


Tam svarbių išrodymų aš duosiu jums; ne žo- 
džius, bet tai, ką jūs labai vertinate, — darbus. 
Tad paklausykite, kas man yra tikęsi, kad žino- 
tute, jog aš nei vienam nenusileidžiu, kur netei- 
singa, pabugęs mirties, ir jog nenusileisdamas 
galėjau dar pražūti. Ką pasakosiu, tai baisūs ir 
nelemti dalykai, tačiau tikra tiesa. Aš, vyrai 
atėniečiai, niekad neturėjau kitos kurios vietos 
valdžioje, o Tarybos nariu esu buvęs. Ir mūsų 
Antiochidos filai teko vadovaujamoji pareiga 
tuomet, kada jūs norėjote teisti dešimtį karve- 
džių už tai, kad, pasibaigus jūros mūšiui, ne- 
palaidojo žuvusiųjų, — teisti visus iš karto, 
nors tai buvo priešinga instatymams; tai jums 
paskum visiems tapo aišku. Tada tik aš vienas 
iš vadovaujančiųjų Tarybos žmonių pasiprieši- 
nau jums, kad nesielgtute prieš instatymus, ir 
priešingai balsavau. Ir nors kalbūs minios va- 
dokliai, jūsų šauksmais pakurstomi, kreitėjo 
mane suimti ir induoti, tačiau bevelijau, kaip 
pareiga liepia, laikydamasis instatymo ir teisy- 
bės, atsidurti pavojuje, negu, pabijojęs kalėjimo 

ar mirties, sutikti su jūsų neteisingais ingei- 
džiais. 

Tai buvo, kada mūsų šalį tebevaldė demokrati- 
ja. O insigalėjus oligarchijai, Trijų Dešimtų 
vyriausybė, pasišaukusi mane penktą Tolan 
drauge su kitais keturiais, paliepė mums atga- 
benti Leontą iš Salamino, kad jį nužudytų. Agi 
daug tokių insakymų ir daugeliui ji duodavo, 
norėdama ko daugiausia žmonių inkliudyti savo 
nusikalstaman žygin. Tada aš ne žodžiu, bet 
darbu vėl parodžiau, jog mirties aš nebijau, — 
kad nebūtų statokai pasakyta, — jog ji man nei 
motais; niekad nedaryti kas neteisinga ir ne- 
taura, — štai kas man visų labiausiai rūpi! Ir 
anoji valdžia, būdama taip galinga, dargi bai- 
dymais nestengė priversti mane padaryti ką 
neteisingai. Kai išėjome iš Tolo, anie keturi 
vyko Salaminan ir atsivedė iš tenai Leontą, o 
aš grįžau sau namo. Ir už tai rasit būčiau pri- 
kišęs galvą, jei anoji valdžia tuojau nebūtų 
buvusi nuversta. Tai galės jums daugelis pa- 
liudyti. 

XXI. 

Ar manote, kad aš būčiau išgyvenęs tiek daug 
metų, jei būčiau dirbęs visuomenės darbą ir, jį 
dirbdamas, būčiau, kaip dera tauram vyrui, sto- 
jęs už teisę ir kaip reikiant sielojęsis ta pa- 
reiga? Toli gražu ne, vyrai atėniečiai! Agi ir 

kitas niekas nebūtų... Bet ir visą gyvenimą 
tokio bus mano, rodos, būta: to paties visuo- 
menės darbe, kiek in jį man kur teko prisiliesti, 
to paties ir asmens reikale: niekam, niekuomet, 
nei kiek nenusileista prieš teisybę — nei kam 
iš tų, kuriuos mano paskalbų leidėjai vadina 
mano mokiniais, nei kam kitam. 

Mokytoju, tiesa pasakius, niekieno ir niekad 
nėsu buvęs. Bet jei kas — jaunesnis ar vyres- 
nis — norėdavo paklausyti mane kalbant ir pa- 
žiūrėti manęs savo darbą dirbant, — niekuomet 
ir niekad to negindavau. Ir aš ne toks, kurs 
paėmęs pinigus kalbasi, o nepaėmęs nesikalba. 
Priešingai, turtingam ir neturtingam lygiai 
leidžiu save klausti, ir kas nori, tas gali atsa- 
kinėti ir klausytis, ką a šsakau. Ir kad jei kuris 
randasi valyvas ar ne, tai aš, žinoma, negaliu 
prisiimti kaltės už tai: agi aš niekuomet ir nie- 
kada nėsu žadėjęs ko išmokyti ir niekam nėsu 
davęs pamokų. Jei kas sakosi kada ką išmokęs 
ar girdėjęs iš manęs skyrium, ko ir kiti nebūtų 
galėję girdėti, tai žinokite, kad jis netiesą 
kalba. 


XXII. 


Bet kodėlgi kaikuriems taip maga jau seniai 
bendrauti su manim? Jūs esate, Atėnų vyrai, 
apie tai girdėję; aš pasakiau jums visą tiesą: 
dėlto kad jie mėgsta klausytis, kaip aš kvočiu 

tuos, kurie dedasi išmintingi, o iš tikrųjų toki 
nėra. Juk tai ne be to, kad nebūtų malonu. Taip 
daryti, sakau, yra man Dievo pavesta žiniuonės 
žosmėmis, sapnais ir visais galimais ženklais, 
kuriais paprastai ir kitokia Dievo valia pasi- 
reiškia, norėdama žmogui pavesti kokį nors dar- 
bą. Tai tiesa, Atėnų vyrai, ir lengva išrodyti. 
Ir tikrai: jei aš vienus jaunikaičius tebegadinu, 
o kitus jau pagadinęs, tai juk reiktų bent tiems 
iš jų, kurie jau subrendę, susipratus, kad aš 
jiems, kol dar nesuaugę jie tebebuvo, ką pikta 
esu kada padaręs, dabar štai patiems čia stojus 
mane inkaltinti ir man pabauda už tai atsidė- 
koti; arba, jiems to nepanorėjus, kas iš na- 
miegų — tėvai, broliai ar kiti kurie giminės — 
turėtų, jeigu jų artimieji ko blogo buvo pri- 
tyrę iš manęs, čiapat tuojau atsiminti ir parei- 
kalauti iš manęs atsiteisti. Juk daug yra jų ir 
šičia atėjusių. Aš juos matau: pirmučiausia štai 
Kritonas, tumetis su manim ir mano kaimynas, 
šito Kritobulo tėvas; paskum Lisanijas iš Sfėtto, 
šito Aischino tėvas; agi ir Antifontas, tas iš Kė- 
fisios, Epigėno tėvas. O kiti yra tie, kurių bro- 
liai su manim bendraudavo: Nikostratas, Teo- 
doto brolis, — o Teodotas jau miręs, taip kad 
jis negalėjo šiam prigrasyti, ir Paralas, Dėmo- 
doko sūnus, kurio Teagas buvo brolis; ir Adei- 
mantas, Aristono sūnus, ir šitai jo brolis Plato- 
nas; ir Ajantodoras, štai jo brolis Apollodoras. 

Galėčiau pasakyti jums ir daugelį kitų; iš jų 
bent vienas reikėjo visų pirma Melėtui savo 
kalboje pastatyti liudytoju. Jei tuomet pamiršo, 
dabar tepastato; aš sutinku. Tepasako, jei turi 
ką. Bet jūs rasite, vyrai, visai priešinga: jūs 
pamatysite, kad visi nori stoti man pagalbon, 
tam tvirkintojui, eibes blogo pridirbusiam jų 
giminėms, kaip sako Melėtas ir Anitas. Ištvir- 
kusieji gal ir turėtų pagrindo mane ginti. Bet 
neištvirkusiems, jau suaugusiems vyrams anų gi- 
minėms, kuris kitas reikalas būtų mane užstoti, 
jei ne ta tikroji teisybė, kad jie insitikinę, jog 
Melėtas meluoja, o aš sakau tiesą? 


XXIII. 


Tiek jau to, vyrai! Ką turėčiau pasakyti, save 
teisindamas, tai maždaug šituos, rasit, ir kitus 
tokius dalykus. Gal kas jūsų labai nemėgs, atsi- 
minęs, kaip jis, kad ir menkesnę bylą turėda- 
mas, kaip šioji, prašė ir melste meldė teisėjus, 
gausias ašaras liedamas, atsivedęs čionai savo 
mažus vaikus, kad jo žūtbūt pasigailėtų, — pri- 
sikvietęs dar kitų giminių ir daugybę prietelių; 
o aš visai neketinu taip daryti, nors, kaip galė- 
čiau manyti, esu didžiausiame pavojuje. Tada 
nevienas, insidėjęs tatai sau galvon, rasit, dar 
atkakliau statysis prieš mane ir, intūžęs dėl 
tokio mano elgesio, iš apmaudo balsuos. Jei kas 

jūsų tarpe yra tikrai taip nusistatęs, — tiesiog 
aš to netvirtinu, jei betgi, — tai, rodos, mano 
teisę būtų jam pasakyti šitie žodžiai. Agi ir aš, 
mano tu mieliausias, turiu šiokių tokių giminių. 
Mat, ir aš, anot Homero, „esu gimęs ne iš ąžuo- 
lo ir ne iš uolos“, bet iš žmonių. Vadinasi, aš 
irgi turiu giminų, turiu, Atėnų vyrai, tris sū- 
nus: vieną jaunikaitį jau, o du dar kūdikiu. Ir 
visdėlto nei vieno jų čionai aš nevesiu ir nepra- 
šysiu jūsų, kad mane išteisintute. Kodėl betgi 
aš taip nedarysiu? Ne dėl to, kad būčiau putlus, 
Atėnų vyrai, ar kad jus niekinčiau. Ar aš bijau 
mirties ar ne, tai kitas dalykas; svarbu, kad 
tai būtų, kaip man rodos, didelė nešlovė man, 
jums ir visai šaliai, jei aš taip nepadoriai elg- 
čiaus, ir tai dar būdamas tokio amžiaus ir turė- 
damas taip plačiai pagarsėjusį vardą; teisingai 
ar neteisingai jis ingytas, — vistiek: yra insi- 
galėjusi tokia nuomonė, kad Sokratas kaikuo 
skiriasi nuo kitų žmonių. Jei tie iš jūsų, kurie 
laikomi pasižymėjusiais išmintimi, drąsa ir kita 
kokia dorybe, taip elgtųsi, tai juk gėda būtų. 
Aš esu betgi ne sykį matęs ir ne vieną tokį, 
kuris žmonių akyse nemaža svėrė, o teisiamas 
kažinką darė, lyg ir manydamas, kad jam, pra- 
radus gyvatą, teks pritirti kokių baisumų; tary- 
tum liktų nemirtingas, jeigu. jūs nepasmerktute 
jo mirtim! Toki žmonės, man regis, daro ne- 
šlovę mūsų kraštui; paskum vienas kitas pra- 

B šalaitis galėtų pamanyti, kad Atėniečių tarpe 
dorybėmis pasižymėjusieji vyrai, kuriuos jie 
patys stato savo priešakin, skirstydami vyriau- 
sybės ir kitas garbingas vietas, — kad tie vyrai 
niekuo nesiskiria nuo moterų. Todėl, Atėnų 
vyrai, nei mums, turintiems, kaip manoma, kiek 
svorio visuomenėje, tinka taip daryti, nei mums 
dera leisti, jei mes taip darytume; priešingai, 
jums reikia kaip tik rodyti, jog kur kas grei- 
čiau nukaltinsite tą, kurs tokiais verksmingais 
žaismais jus graudina ir daro mūsų šalį juo- 
kingą, negu tą, kurs rimtai laikosi. 


XXIV. , 


Jau nekalbant apie šlovę, ir neteisinga būtų, 
man rodos, prašytis teisėjo ir prašymais išveng- 
C ti bausmės, užuot jį privadžiojimais intikinus. 
Agi ne tam sėdi teisėjas, kad iš teisės darytų 
malonę, bet kad jos laikydamasis teistų; ir jis 
prisiekęs yra ne kam norėdamas savo malone 
intaikinti, bet instatymais eidamas teisti. Tad 
nevalia nei mums pratinti jus priesaiką lau- 
žyti, nei jums patiems pratintis tai daryt, nes 
tuomet abeji nusidėtume Dievams. Taip esant 
nereikalaukite, vyrai, iš manęs, kad aš daryčiau 
prieš jus tai, kas yra, mano nuomone, negražu, 
neteisinga ir kas nesutinka su Dievų valia, 1a- 
D biausiai, dievaži, kada esu štai Melėto inskųstas 

kaip tik dėl to, kad esąs bedievis. Juk aišku: 
jei aš, nežiūrėdamas jūsų priesaikos, inkyriais 
prašymais jus lenkčiau savo pusėn, tai moky- 


čiau jus manyti, jog nėra Dievų, ir besiteisin- ' 


damas, be abejo, pats kaltinčiau save, kad neti- 
kiu Dievų. Bet toli gražu yra netaip! Aš juos 
tikiu, Atėnų vyrai, labiau, negu tūlas mano kal- 
tintojas, ir palieku jums ir Dievui išteisti mane 
taip, kaip man ir jums geriau bus. 


Antroji kalba. 


XXV. 


Kad neima manęs apmaudas dėl to invykio, bū- 
tent, kad jūs nuteisėte mane, tai daug kas pri- 
sidėjo, ir tai, kas atsitiko, nėra man netikėta. 
Priešingai, aš daug daugiau stebiuosi balsų 
skaičium, susidariusių katroje pusėje. Mat, aš 
nesitikėjau tokio mažo skirtumo; laukiau daug 
didesnio. O dabar, kaip matyti, jei trys dešim- 
tys balsų būtų buvę kitaip mesti, aš būčiau 
išteisintas. Prieš Melėtą, man rodos, aš ir dabar 
esu išteisintas; bet kiekvienam aišku, kad, jei 
Anitas su Likonu nebūtų stoję manęs kaltinti, 
tai jis būtų priteistas sumokėti vieną tūkstantį 
drachmių, nes jis nebūtų surinkęs nei penktos 
dalies balsų. 

XXVI. 


Šiaip ar taip, tas vyras siūlo mane mirtim bausti. 
Tegu! Kas gi man, Atėnų vyrai, pasiūlius vie- 
ton tos bausmės? Žinoma, kad tai, ko esu aš 
nusipelnęs. Tad kas gi? Kas atkentėti ar kuo 
atsilyginti man dera, kad nežinia kuriam galui 
visą gyvenimą nenuorama buvau, pamiršęs, kas 
daugumui rūpi: turtų krovimą ir savo namų ūkį, 
karvedžio garbę ir liaudies kalbovo garsą, šiaip- 
jau vadovaujamas vyriausybės vietas, slaptuo- 
sius sąmokslus ir sutariamus pervertos žygius, 
kurių nestinga mūsų kraštui, kadangi tariausi, 
tiesą pasakius, perpadorus tam, kad galėčiau, 
saugodamas savo gyvatą, kištis tokiuosin daly- 
kuosin? Kad nėjau ta linkme, kuria pasukęs, 
nebūčiau galėjęs nei jums, nei sau būti kiek 
naudingas, o ėjau tenai, kur aš, kaip paprastas 
žmogus, priėjęs kiekvieną skyrium, galėčiau pa- 
daryti jam, mano išmanymu, ko daugiausia ge- 
ra? Tokį kelią pasirinkęs, stengiausi intikinti 
kiekvieną jūsų nesirūpinti jokiu savo dalyku 
tol, kol nebus aprūpintas jo paties asmuo taip, 
kad taptų ko geriausias ir ko protingiausias, 
nesirūpinti nei šalies reikalais pirmiau, kaip pa- 
čia šalimi; tokios pat tvarkos laikytis ir kitais 
dalykas rūpinantis. Tad kokį atpildą, toks būda- 
mas, esu aš vertas gauti? Gerą kokį, Atėnų vy- 
rai, jeigu man tenka jau teisingai, nuopelno sai- 
ku, jis pasisiūlyti; ir tas koks geras turi būti 

toks, kurs mano būsenos žmogui pritiktų. Bet 
kas gi tiktų neturtėliui geradariui, reikalingam 
laisvo laiko, kad galėtų atsidėjęs jus žadinti? 
Niekas, atėniečiai, taip labai nedera tokiam vy- 
rui, kaip būti mitinamam Pritaniejuje, bent 
daug labiau, nei tūlam jūsų, kurs, žirgu jodamas 
arba dvejetą ar ketvertą vežiman pasikinkęs, esti 
Olimpijoje laimėjęs žaismo lenktynes. Jis, mat, 
padaro, kad jums tik rodosi, jog esate laimingi, 
o aš padarau taip, kad tikrai esate laimingi; be 
to, jis visai nereikalingas maisto, o aš — reika- 
lingas. Vadinasi, jei tenka man teisingai atpil- 
das pasiūlyti, tai aš jį pasisiūlau: mitybas Pri- 
taniejuje. 


XXVII. 


Gal ir dabar, kaip ir tuomet, kada kalbėjau aš 
apie verkšlenimus griaudžius ir prašymus pasi- 
gailėti, rodaus jums kalbąs iš didžio. Nėra taip, 
Atėnų vyrai, o bus veikiausia šitaip. Insitikinęs 
esu, kad tyčiomis aš niekam pikta nedarau. Jūsų 
betgi neintikinsiu, kad šitaip yr: deja, per ma- 
ža laiko esame kalbėję vieni su kitais. Bet aš 
manau, jei būtų jums toksai instatymas, koks 
esti žmonėse kitur, kad bylos tos, kur grasoma 
mirtim, ne viena tik diena yra išsprendžiamos, 
bet nagrinėjamos tenai kelias dienas, tai būčiau 
jus, be abejo, intikinęs. Dabar nelengva juk 
trumpu laiku apsivalyti nuo taip didžių piktų 

paskalbų. Būdamas insitikinęs niekam pikta ne- 
darąs, aš, žinoma, ir su savim neteisingai toli 
gražu nesielgsiu, prieš save patį nekalbėsiu, kad 
aš esas nusipelnęs ko pikta, ir bausmės ta pras- 
me sau nesiūlysiu. Pagaliau, ko man bijoti? Gal 
to, kad neišvengsiu tos bausmės, kurios Melėtas 
reikalauja man, apie kurią esu jau sakęs neži- 
nąs, ar laimė ji ar nelaimė? Jos vieton rasit 
pasirinkus man kas pabaudai iš tų dalykų, ku- 
riuos žinau, kad jie tikrai pikti? Rasit kalėji- 
mas? Ir koks tada man be gyvenimas būtų ka- 
lėjime, kaip vergui, esant priežiūroje iš eilės 
nuolat pakeičiamų ten vyresniųjų, tų Vienuo- 
likos! Tai pinigais gal nusibausti ir tūnoti ka- 
lėjime, kol visa atsilyginsiu? Bet tai būtų man 
ta pat, ką tik dabar esu kalbėjęs: mat, lėšų 
neturiu, tad atsiteisti nėr iš ko. Rasit ištrėmi- 
mas teks man pasirinkti? Su tuo mano pasiū- 
lymu, galbūt, ir jūs sutiksite. Bet man gyve- 
nimas tikrai perdaug magėtų ir man tiek nuo- 
vokos jau trūktų, kad sumesti negalėčiau šito- 
kio dalyko: jeigu jūs, būdami to paties krašto 
piliečiai, kaip ir aš, nestengėte pakęsti mano 
elgesio ir žodžių, kurie jums atsibodo ir tiek 
jus inerzino, kad norite nuo jų atsikratyti, — 
tai ar pakęs lengvai juos svetimieji žmonės? 
Ka čia ir kalbėti, atėniečiai! 

Ir gražus būtų gyvenimas tas mano: palikus 
savo šalį, tokiam senam žmogui keliauti iš mies- 

to miestan ir iš visur būti vejamam! Juk aš 
gerai žinau, kad, kur tik aš nuvyksiu jaunuo- 
menė klausysis mano kalbos, kaip ir čia. Ir jei 
pavarysiu ją aš nuo savęs, tai ji pati per vyres- 
niuosius rūpinsis mane išginti; jei nepavarysiu 
aš jaunuomenės, tai jos tėvai ar giminės su ma- 
nim dėl jos tai padarys. 


XXVIII. 


Tai rasit pasakys man kas: „Sokratai, argi tu 
nesugebėtum, kur nuo mūsų atsitraukęs, ramiai, 
tylėdamas, gyventi sau?“ Štai čia sunkiausia 
mai iašiškinti kaikuriems iš jūsų tarpo. Mat, 
jei aš sakysiu, jog tai lygu Dievo neklausyti ir 
jog dėl to negalima ramiai gyventi man, tai jūs 
manim nepatikėsite, intardami, kad aš kalbu vie- 
naip, betgi manau kitaip. Jeigu aš vėl sakysiu, 
kad yra didžiausia laimė žmogui taip kasdien 
šnekėti apie dorybę ir apie kitus dalykus, apie 
kuriuos girdite mane kalbant, dėl jų save ir 
kitus kvočiant, ir kad gyvenimas be tokio tyri- 
nėjimo ir nevertas gyventi žmogui, — tai tokia 
mano kalba jūs dar mažiau tepatikėsite. Ir betgi, 
vyrai, taip yra, kaip aš sakau, nors jums tatai 
išrodyti nelengva. Be to, aš ir nepratęs laikyti 
save ko pikta nusipelniusiu. Kad turėčiau pini- 
gų, tikčiau ir pinigais aš baudžiamas, kiek tesė- 
čiau, mokėti; tai nepakenktų man. Bet aš jų... 

neturiu. Negut norėtute priteisti man jūs tick, 
kiek aš galėčiau sumokėti. Galėčiau sumokėti 
jums gal vieną miną. Tad tiek ir pasisiūlau. Bet 
štai Platonas, atėniečiai, ir Kritonas, Kritobu- 
las ir Apollodoras sako man pasiūlyti jums tris 
dešimtis minų, ir jie laidoją tą sumą. Tai tiek aš 
siūlau, o šie vyrai bus jums tų pinigų laidas. 


Trečioji kalba. 


XXIX. 


Dėl to laiko menkniekio (kurs būtų likęs man 
gyventi) turėsite, Atėniečiai, nešlovingą vardą 
ir būsite kaltinami tų, kurie panorės peikti mū- 
sų miestą, kad jūs mirtim pasmerkėte Sokratą, 
išmintingą vyrą. Žinoma, kas norės jus papeikti, 
tas sakys, kad aš išmintingas, nors aš nėsu. Kad 
bent truputį būtute palaukę, jūsų noras būtų 
savaime išsipildęs. Agi matote, kad aš jau veik 
atgyvenau savo amžių ir kad arti mano gyvatos 
galas. Tai aš sakau ne jums visiems, o tik tiems, 
kurie mane pasmerkėte mirtim. 

Taippat turiu aš jums dar štai ką pasakyti. 
Galbūt jūs, vyrai, manote, jog nuteistas dėl to 
esu, kad stigo man mintųjų žodžių, kuriais ga- 
lėjęs būčiau jus palenkti savo pusėn, jei būčiau 
laikęs reikalingu daiktu visa ką daryti ir kal- 

bėti, kad tik išvengčiau to jūsų sprendimo? Toli 
gražu jau ne dėl to! Ai ne, aš nuteistas, kad 
stigo man tikrai ne tų mintrųjų "žodžių, o tik 
—begšdiško drąsumo I ir Šu noro teigti Jutas toki 


jei mane "dejuojant, . raudant, darant ir r kal- 
"bant t daugelį. kitų daiktų, inžeidžiančių, — tai E 
"atkartoju, — mano asmens vertę, — žodžiu sa- 
kant, visa, ko esate inpratę iš kitų girdėti. | a, 
"kaip pirma, dargi akivaizdoj pavojaus, aš tary- 
davau, jog nevalia visai-daryti-kas netaura, taip 
ir dabar nesigailiu save taip gynęs. Priešingai, 
„verčiau „numirti man, save. taip...gynus, negu 
"anaip išgelbėjus save, „gyventi. „Juk nei prieš“ 
„teismą;-nei -kare- nepridera nei man nei Kam 
kitam gudriai taip sukinėtis, kad tik žūtbūt jūt IŠ- 
į "Vengtume ; mirties. Ir mūšyje dažnai, mat, aiški 39 
"esti, jog galėtų“ kitas“ ar išlikti gyvas, metęs | 
"ginklą, ir prašyti puolęs priešininkų. malonės. 
Ir daug kitų yra dar priemonių visuos pavojuos 
'apsisaugot nuo mirties, jei kas jau nesibjauri 
"visa ką daryti ir kalbėti. Tad netaip sunku, vy- 
rai, iš mirties ištrūkti, daug sunkiau pabėgti iš. "B 
nedorybės, "kadangi" ši "greičiau už mirtį lekia. 
štai ir dabar "mane pasenusį gurdelį pagavo gur- 
džioji lėkėja, o mano kaltintojus, bėgliuosius 
vikruolius, — greitoji lėkėja, — piktybė. Taip 
ir dabar mes skirsimės iš čia: aš jūsų nuteistas 
"mirtim, o "šitie-pasmerkti-tiesos:už nedorumą-ir | 

už neteisumą. Man lieka mano, o jiems jų baus- 
„mės nutarimas. Taip gal ir reikėjo atsitikti, ir 
"aš manau, „ kad tai yra kaip tik gerai. 


XXX. 


Cc |Mane ima noras jums, nuteisusiems mane, iš- 
burti pagaliau ir tai, kas paskum bus. Jau, mat, 
atėjo man gyvenimo tas metas, kada žmogus 
Idažniausiai geba spėti ateiną, kai ruošiasi jis 
(mirti. Tad skelbiu, vyrai, jums, kurie gyvatą 
i man pakirtote, kad tuoj po mano jau mirties 

! ateis bausmė jums daug sunkesnė, negu ta, — 
| tai Dzeusas žino, — kuria mane nužudote. Jūs 
| tai padarėte, žinia, tikėdamies atsikratyti nuo 
savo gyvenimo apyskaitos. Bet jums, kaip aš 

sakau, visai priešingai tiksis. Daugiau, mat, ra- 
+ sis tų, kurie jus tardydami gaudys ir kuriuos 
; ligšiol aš sulaikydavau, o jūs nepastebėdavote. 

D Kuo jaunesni, tuo grasesni jie bus ir jus la- 

" biau piktumas ims. Jei manote, kad, žmones 

i smerkdami mirtim, jūs atgrasysite, kad niekas 

* jums neprikaišiotų, jog neteisiai gyvenate, tai 
| apsirinkate labai. Toks jūsų atsikratymas ir ne- 
visai tėr galimas ir juk netauras. Priešingai, ir 

; padoriausias ir lengviausias būdas čia tai ne 

kitiems gyvenimas ardyti, bet savo sutvarkyti 

taip, kad būtum kiek galėdamas geresnis. Ši- 
taip jums, mane pasmerkusiems, išpranašavęs, 
aš ir atsisveikinu. 

XXXI. 
Tačiau su tais, kurie mane išteisino, būtų ma- 
„—-lonu-man pasikalbėti "dėl to“ invykio, čiapat jau 
pergyvento, kol vyriausybės žmonės dar tebe- 
-—sirūošia, kol ir man nereikia vykti ten, kur 
skirta man numirti. Tad pabūkit, „vyrai, su ma- 
—iiim kiek laiko! Juk nekliudo niekas mums p pa. 
“ "sišnekėti sau, kol yra leista. Mat, aš noriu jums, 

kaip savo prieteliams, išaiškinti, ką reiškia tai, 
—'kas"tik dabar yra man atsitikę. 

- -Tikrai man, teisėjai — taip kreipdamasis, vyrai, 
galiu teisingai jus vadinti teisėjai — kas keista 
atsitiko. Inprastas man inspėjimo balsas, tas 
dieviškasis, visuomet labai jautrus ligšiolei bu- 

—--vo, 'pasipriešindamas dargi mažmožiuose, kai 
-- ketindavau daryti ką ne taip, kaip reikia. 0 
--——- dabar; kaip matote ir patys, atsitiko man čionai, 

ką nevienas pavadintų juk didžiausiu blogumu, 
kaip paprastai ir esti manoma. Tuo tarpu nei 
man einant anksti rytą iš namų tas Dievo ženk“ 
8 nesipriešino, nei man, čionai. teisman „žen- 
„ką selogei. 4 O kitais. atsitikimais bekalbant mane | 
jis sustabdydavo dažnai ir pusiau žodžio. Šian- 
"dien 1 Šitoje | mano "byloje "niekur ir nei "kiek jis 

— nesipriešino, nei ką man darant, nei ką man 

" — kalbant" Kūri "čia priežastis man tenka“ spėti? 
"Jūms aš pasakysiu: šito invykio tikrai man 
gero esama ir mes, be abejo, klaidingai spėja- 

me, manydami, jog blogas daiktas esanti mirtis. 
Aš savo žodžiams didelį išrodymą turiu: agi 
negali būti, kad pažįstamasai ženklas nebūtų 
manęs sulaikęs, jei aš būčiau tik norėjęs pada- 
ryti ką negera. 
XXXII. 
Apmastykite ir tai, kiek daug yra vilties, kad 
"esama mirtyje laimės. „Juk numirti viena yr iš 
"aveja: rai arba lyg ir visai nebebūti ir, vadinasi; 
„ numirus niekai jau nieko nebejusti; arba, kaip 
sakoma, kažkaip vėlė išnirus sielai persikelt 
iš čia kiton kur vieton. Jeigu ir jausti nieko 
jau--nebejunti, jei tat yra kaip miegas toks, 
kada užmigęs nei sapnuoti nesapnuoji, tad ko- 
kia stebuklinga dovana būtų mirti! Man regis, 
kad jei tektų kam sau pasirinkti viena tokia 
naktis, kurią jis išmiegotų jokio sapno nesapna- 
vęs, ir paskum reiktų jam, sulyginus kitas savo 
gyvenimo naktis ir dienas su tąja naktimi, ge- 
rai pagalvojus pasakyti, kiek dienų ir kiek 
naktų jis bus savo gyvenime geriau ir malo- 
niau praleidęs už tą naktį, — man regis, kad 
ne vien koks paprastas žmogus, bet ir Didysis 
Valdovas, ir tas rastų jas lengviai suskaitomas 
prieš kitas dienas ir naktis. Vadinas, jei mirtis 
yra toks daiktas, tai galiu aš ją vadinti dovana, 
nes tada ir visas laikas rodos ne ilgesnis, kaip 
viena vienintelė tokia naktis. Jei, antra vertus, 
„mirtis yra lyg ir persikėlimas iš čia kiton vie- 

„ton, jei tiesa, kaip žmonės pasakoja, kad ten 
esą susirinkę mirusieji, tai kuri kita laimė, tei- 
sėjai, galėtų būt didesnė už tatai? Jei kas Ha- 
—"dan nuvyktų, atsikratęs šitų vyrų, teisėjais 
vadinančių save, ir rastų jis tikrus teisėjus ten, 41 
kaip mena ;,tiesą darančius, — Miną, Radamantį, 
Ajaką, Triptolemą ir kitus pusdievius, kuric 
gyvendami teisingi buvo, — tad argi blogas 
būtų toks persikėlimas? Arba ir vėl, kad susi- 
tiktume su Orfiejum, Musajum, Hesiodu ir 
""Homėru, kiek duotute už tai nevienas jūs? Bent 
aš norėčiau kelis sykius numirti, jei visa tat 
yra tiesa. Agi labiausiai man būtų puikus tenai 
gyvenimas: susitikus su Palamėdu, su Ajantu, 
Telamono sūnumi, su bet kuriuo senovės vyru, 
lyginti savo buitis su jųjų negi nemiela man 
būtų, kaip aš manau. Pagaliau, smagiausia man 
būtų gyventi klausinėjant, tyrinėjant ten anuos, 
"Kaip ir šiuos čionai, kuris. iš. jų tikrai yra | iš- 
mintingas. Tad kiek, teisėjai, tūlas duotų, kad 
"galėtų išklausinėti vyrą, atvedusį prieš Troją 
tas begales kareivių, arba Odisiejų, arba Sisifa, C 
arba nesuskaitomą daugybę kitų vyrų ir moterų, 
kuriuos kas pasakytų? Su jais tenai kalbėtis ir 
bendrauti, klausinėti juos būtų juk laimė neiš- 
šakom „Tenai dėl to tikrai "nesmerkia mirtimi. 
"Mat, šiaipjau būdami laimingesni už mus čia 
žemėje, anie tenai, be to, palieka visą laiką dar 
nemirtingi, jei tat yra tiesa, kaip sako žmonės. 


17. Platonas 257 


D 


E 


42 


niekas tikrai nežino. Nezu tik Dic evas. 


XXXII. 


„Bet ir jums, teisėjai mano, reikia būti geros 
"Vilties, turint akivaizdoje mirtį, ir insidėti gal- 


von vien ši tiesa, kad geram Žmogui nieko blogo 


“ "nesti, nei dar gyvam, nei jau numirusiam, ir 


"kad Dievai nenustoja rūpinęsi jo likimu. Agi 
kas man dabar atsitiko, tai atsitiko ne savaime; 
priešingai, man aišku, kad man geriau buvo jau 
numirti ir visų vargų atsikratyti. Dėl to ir tas 
„ženklas niekur mane nesulaikė, ir aš pats nc- 
Tabai tepykstu nei ant tų, kurie nuteisė mane, 
"nei ant savo skundėjų. Jie smerkė mane ir kal- 
"tino, žinoma, ne taip manydami, o tikėdamies 
blogai man padarysią; už tai jie yra peiktini. 
Bet vieno daikto juos prašau: pabauskite, vyrai, 
mano sūnūs, kai užaugs, kamuodami juos lygiai 
„taip, kaip aš jus kamuodavau, jeigu jums ro- 
dysis, kad rūpinasi daugiau pinigais ar kitu 
kuriuo mažmožių, negu dorybe. Ir jei dingo- 
tųsi kažkas esą, tikrai būdami niekas, tai ap- 
„žoskite juos, kaip aš jus apžosdavau, kad nesi- 
„rūpina, kuo ) reiltia, [4 vedasi didžiai, būdami nic- 
„ko neverti. Jei taip darysite, tai jūsų bus tei- 
singai su manim pasielgta; su manim ir su ma- 
no. sūnumis. 
Bet jau. metas eiti — man mirti 


„gyventi. Katrų mūsų geresnė buitis laukia," to 

KRITONAS 


vertė 
ANTANAS SMETONA 


SOKRATAS. KRITONAS. 


SOKRATAS 43 
Ko atėjai, Kritonai, šiuo metu? Argi dar ne 
anksti? 


KRITONAS 

Ir labai anksti. 
SOKRATAS 

Tai kuris gi metas? 
KRITONAS 

Vos ima švisti. 


SOKRATAS 

Stebiuosi, kad sutiko inleisti čia tave kalėjimo 
sargas. 

KRITONAS 

Jis man pažistamas, Sokratai. Mat, dažnai apsi- 
lankau čionai... Be to, jis iš manęs yra gavęs 
dovanų... 

SOKRATAS 
Ar tik dabar, ar jau seniai esi atėjęs? 


KRITONAS 

Tai jau seniai. 

SOKRATAS 

Tai kodėl tuoj manęs tu nepažadinai, o tik ša- 
lymais atsisėdęs sau tyli? 

KRITONAS 

Sokratai, Dzeusas žino! Ag ir aš patsai nepa- 
norėčiau būti nemiegojęs taip ilgai ir dar to- 
kiame sielvarte. O in tave žiūrėdamas stebiuosi, 
kaip saldžiai miegi; ir tyčia aš nebudinau tavęs, 
kad gautum pasilsėti ko ramiausiai. Žinoma, 
dažnai jau ir pirma aš sau tarydavau, kokio lai- 
mingo tavo būdo esama ir šiaip gyvenime, 1a- 
biausiai šitoje dabar nelaimėje; kaip lengvai, 
kantriai ją tu pakeli! 

SOKRATAS 

Agi mat, Kritonai, ir nepriderėtų man, tiek me- 
tų sulaukus, berūgoti, kad jau reikia mirti. 
KRITONAS 

Ir kiti, Sokratai, to pat amžiaus būdami, pa- 
kliųva juk tokion nelaimėn, bet nei kiek nekliu- 
do jiems senatvė skųstis juos sutikusia buitim. 
SOKRATAS 

Tai tiesa. Bet ko taip anksti atėjai? 

KRITONAS 

Liūdną žinią atnešu, Sokratai; tik ne tau, kaip 
aš regiu, bet man ir tavo artimiesiems liūdną, 
slogią; ji gal man, kaip rodosi, visų sunkiausia 
bus pakelti. 

SOKRATAS 

Kokią gi žinią? Gal iš Dėlo laivas jau sugrįžęs 
bus, kuriam parvykus reikia man numirti? 
KRITONAS 

Sugrįžti jis dar nesugrįžo, šiandien betgi, regis 
man, sugrįš. Taip kalba žmonės kaikurie, iš Sū- 
nijo atėję ir tenai palikę laivą. Tai iš jų žinios 
matyti aiškiai, jog dar šiandien jis parvyks ir 
jog dėl to rytoj, Sokratai, reiks gyvenimas tau 
baigti. 


II. 


SOKRATAS 

Tad ir gerai, Kritonai! Teesie ir taip, jeigu 
dievai taip nori. Bet aš tai nemanau, kad šian- 
dien jis parvyks. 

KRITONAS 

Iš ko tu spėji taip? 

SOKRATAS 


Aš pasakysiu tau. Mat, reikia mirti man rytojaus 
dieną, kai tas laivas bus parėjęs jau. 

KRITONAS 

Taip sako čia bent vyresnybė. 

SOKRATAS 

Tad aš manau, kad jis pareis ne šią, beauštančią, 
bet kitą dar, rytojaus dieną. Spėju tai iš sapno, 
šiąnakt mano tik prieš valandėlę dar sapnuoto. 
Gal kaip tik gerai ir padaryta tavo, kad nebu- 
dinta manęs. 

KRITONAS 

Ir kas gi buvo tai per sapnas? 

SOKRATAS 

Tarytum, štai viena graži, dailios lyties motc- 
riškė, baltais rūbais, priėjo in mane ir, vardu 
vadindama, man tarė: „Sokratai, trečiąją dieną 
atvyksi derlingojon Phtijon“. 

KRITONAS 

Koks keistas sapnas tas, Sokratai! 
SOKRATAS 


Tai ženklus, Kritonai, kaip man rodosi. 


II. 
KRITONAS 


Ir perlabai, manding! Bet ir dabar, Sokratai 
brangusai, dar paklausyk manęs ir gelbėkis. Juk 
man, jei numirsi, tai ne viena nelaimė bus: be 

to, kad aš nustosiu prietelio tokio, kokio niekad 
ir niekur nerasiu, dar daugeliui, kas nepažįsta 
mudviejų gerai, aš rodysiuos nepasirūpinęs ta- 
ve išgelbėti, nors ir galėjęs, jei nepagailėjęs 
būčiau pinigų. Ir kas pikčiau galėtų būti už tą 
girdą, kaip intariamicems mums būti, jogei pini- 
gus daugiau mes vertinam, nei savo prietelius? 
Agi nepatikės dauguomenė, jog tu išeiti iš čio- 
nai nepanorėjai pats, nors mūsų rimtas buvo 
rūpestis. 

SOKRATAS 

Ir kam sielotis mums, Kritonai tu mielasis, ką 
čia pasakys minia? Juk padorieji, protingieji 
žmonės, dėl kurių daugiau susimąstyti verta, 
pamanys, jog atsitiko taip, kaip atsitikę yra. 


KRITONAS 

Bet jau matai, Sokratai, kad mums tenka susi- 
rūpinti ir nuomone minios. Iš to, kas darosi 
dabar, yra peraišku, jogei žmonės gali prida- 
ryti ne mažiausia, bet tiesiog daugiausia blogo, 
jei piktai kas skelbiamas yra jų tarpe. 
SOKRATAS 


Tegalie, Kritonai, minios ir daugiau blogo pri- 
daryti, tada galėtų ir daugiausia gero. Tai 
puiku būtų! Bet jos negali nei katraip, — nei 
šio nei to. Nestengia jos žmogaus nei nepro- 
tingo, nei protingo padaryti, o padaro tai, kas 
pasitaiko. 

Tegu tikrai būtų ir taip. Bet pasakyk, Sokratai, 
man Štai ką: ar tu nesusirūpinęs jau kartais dėl 
manęs ir dėl kitų draugų, kad, tau iš čia ištrū- 
kus, indavėjai mums nepridarytų nesmagumų, 
kam tave iš čia mes išvogėme, ir kad mums ne- 
tektų, mat, prarasti visas savo turtas arba eibės 
pinigų ir dar, be to, nekliūtų mums ko kito? 
Jei bijai tokių dalykų, tai juk niekis! Agi mes, 
tave begelbėdami, priderame stoti šitokin pavo- 
jun ir, jeigu prireiktų, tai ir didesnin už tą. Tad 
paklausyk manęs ir šitaip padaryk! 


SOKRATAS 
Aš susirūpinęs ir tuo, Kritonai, ir kitu kuo 
daugeliu. 


KRITONAS 


Taigi nebijok nei to. Agi ir pinigų nedaug pa- 
imtų norintieji gelbėti tave ir iš čionai išvesti. 
Be to, ar nežinai tų indavėjų, kaip pigiai paper- 
kami ir kaip nedaug tereiktų pinigų nulenkti 
jiems? O tavo reikalui yra bent mano lėšos; 


jų manau, pakaktų. Jei tačiau vengu tau būtų 


dėl manęs ir tų manytumei, jog nedera manųjų 
liesti, čia tie prašalaičiai pasiryžę duoti lėšų. 
Vienas tai ir atsinešęs turi pinigų tam reikalui 
gana: Simmijas iš Tėbų. Kėbetas ir daugelis kitų 

taippat jau mielu noru duotų. Taigi, kaip sa- 
kau, nei tau, to rūpesčio kamuojamam, derėtų 
liautis gelbėjus save, nei, kaip sakei teisme, 
sielotis tau vertėtų, kad iš čia išėjęs nežinotum, 
kas ir bedaryti su savim. Juk daugel vietų ir 
svetur, kur tik nuvyktum, būsi sutiktas meilin- 
gai. Jei Tessalijon keliauti nori, tai turiu ten 
prietelių, pažįstamų, kurie tave labai jau gerbs 
ir tave priglaudę saugos, taip kad nei vienas 
tessalėnas tau nemalonumų nedarys. 


V. 


Ir dar, Sokratai, regis man, tu neteisaus imiesi 
darbo, pražudydamas save, nors galima tau išsi- 
gelbėti; ir tu dirbi savo nebuičiai taip stropiai, 
kaip galėtų dirbti tavo priešai, kaip yra jau 
padirbėję, tavo pražūties norėdami. Be to, man 
rodosi, tu savo sūnus, dar tikrus, išduodi klai- 
kiajam likimui; juos galėdamas užūgdyti, iš- 
leisti ir žmonėsin, pameti juos dingęs; tavo 
kaltė bus, kad jie kaip tinkami manysis patys; 
jų buitis, veikiausia, bus tokia, kokia jau esti 
paprastai vienai vienų palikusių našlaičių. Ag 
arba nereikia, mat, vaikų gimdyti arba su jais 
drauge ir vargas tenka vargti, ūgdant juos ir 
mokant. Tu pasirenki, man matos, kas leng- 
viausia. Tam, kurs sakosi, kad jam rūpėjusi 
per visą jo gyvenimą dorybė, — tam nederėtų 

rinktis tai, ką tauras ir drąsus vyras nepasirinktų. 
O kai man, tai sarmata ir dėl tavęs, na, ir dėl 
mūsų, tavo artimų žmonių, kad rodysis, jog visa 
tau taip atsitiko vien per mūsų kažkokį baigš- 
tumą: skundas teisme atsidūrė, tad prieš jį ir 
stoti teko, nors ir buvo galima jo išsilenkti, ir 
pati bylos eiga tokia, kokia ji buvo, pagaliau 
ir tas jau galas iš tikrųjų, lyg ir pajuokimas 
viso to dalyko, kur per mūsų kažkokį jau neti- 
kumą ir baigštumą mums, tarytumei, slyste iš 
rankų ten išslydo taip, kad mes nebeišgelbėjom 
tavęs nei tu savęs, o betgi galima tai būtų buvę, 
jei nors truputį mes būtume kam tikę! Tad 
žiūrėk, Sokratai, kad, be tos nelaimės, tau ir 
mums dar gėdos nebūtų. Na, ryžkis! Bet, geriau 
pasakius, nebe metas ryžtis, reikia būti jau tik 
pasiryžusiam, ir tai viena vienintele linkme: 
ateinančią, mat, naktį visa turi būti padaryta. 
O jei mes dar lūkuriuosime, tai niekaip nebe- 
galima bus susiversti. Taigi, žūt ar būt, Sokra- 
tai, tu klausyk manęs ir ne kitaip, bet taip, 
kaip aš sakau, daryk! 


VI. 
SOKRATAS 


Širdingas tavo rūpesnis, Kritonai tu mielasis, 
vertės būtų didelės, jei tik kiek pritiktų čia; 
jei ne, tai kuo didesnis, tuo ir inkyresnis. Ir 

dėl to mums reikia pamastyti, ar darytina man 
taip, ar ne. Kai aš, tai visuomet, ne tik dabar, 
toksai žmogus, kad negcbu klausyti jokio kito 
žodžio, einančio man iš vidaus, kaip tik pro- 
tingojo, kurs pagalvojus pasirodo man geriau- 
sias. O nuo tųjų pažiūrų, kurias pirma aš skel- 
biau, negaliu dabar juk atsimesti, kai mane išti- 
ko šita nebuitis; priešingai, tos pažiūros visai 
tos pačios lieka mano akyse, ir tas pačias ger- 
biu, kurių lenkiausi ir seniau. Jei ko geresnio 
mes už jas neturim šiandien pasakyti, tai būk 
tikras, kad nenusileisiu tau, jei minios galybė 
dar smarkesnėmis, negu ligšiolei, priemonėmis 
mus it kūdikius baidys: kalėjimu, mirtim ir 
turto atėmimais. Tad kaip galėtume geriausiai 
tirti šį dalyką? Gal paėmus pirma tas žodis, 
tavo taromas dėl nuomonių: ar gerai sakyta 
buvo progai kiekvienai ar ne, kad nuomonių 
vienų tai reikia, o kitų nereikia paisyti? Arba 
gerai gal buvo sakoma, kol mirti nereikėjo man, 
o nū jau aišku tapo, jog kalbos kas kito būta, 
— bet tik sau kalbėjus, — iš tikrųjų būta žais- 
mo, dyko galo tik šnekos? Kai aš, tai jau labai 
norėčiau su tavim drauge, Kritonai, pažiūrėti, 
ar to žodžio svoris, man taip atsitikus, jau ki- 
toks beesąs ar tas pats palikęs, ir dėl to sakysim, 
kad dievai nematy jo, arba toliau mes juo va- 
duosimės. Ir tie, kurie tarydavosi nusimaną ką 
kalbą, visados sakydavo, manding, taippat, kaip 

D aš dabar sakiau: kad nuomonės, kurių žmonėse 

esti, vienos reikia vertinti labai, o kitos ne. Tai 
dėl dievų, Kritonai, ar tau nesirodo, kad gerai 
čia pasakyta? Žmogiškai taip menant, tau ne- 
lemta juk rytojaus dieną mirti, ir negali šita 
nebuitis sutrikinti tave. Tad žiūrai: argi netei- 
singa būtų, tavo manymu, sakyti, jog ne visos, 
o tik vienos nuomonės žmonių tereikia gerbti, 
kitos ne, ir ne visų žmonių, tik kaikurių, kitų 
jau ne. Ką tu manai? Ar neteisingai pasakyta? 
KRITONAS 


Taip, teisingai. 


SOKRATAS 


Vadinas, gerosios tai reikia gerbti, o netiku- 
sios — nereikia? 


KRITONAS 


Žinoma. 


SOKRATAS 


Geros tai žmonių protingų nuomonės, netiku- 
sios tai neprotingų? 


KRITONAS 


Jau ne kitaip. 

VII. 


SOKRATAS 

Na, gerai. O kaipgi buvo kalbama šiuo klausy- 
mu: žmogus, kurs atsidėjęs lamdo savo kūną, 
patūruoja bet kieno ar ano tik vieno gydytojo 
bei lamdymo mokytojo nuomonės gyrimų ir 
peikimų? 

KRITONAS 

Ano tik vieno. 


SOKRATAS 

Vadinasi, ano tik vieno, ne minios, bijoti reikia 
papeikimų ir džiaugtis jo tik pagyrimais. 
KRITONAS 

Tai aišku. 

SOKRATAS 

Tad reikia žmogui elgtis, lamdyti save, ir val- 
gyti ir gerti taip, kaip rodosi geriau anam vie- 


nam, tam jo vadovui, nusimanančiam tuose da- 
lykuose, negu kaip rodytųs visiems kitiems. 


KRITONAS 


Tikra tiesa. 


SOKRATAS 


Gerai. Bet jeigu neklausys to vieno, jeigu nic- 
kins jojo nuomonę ir gyrimus, tai, nusilenkęs 

tos minios, nors nieko neišmanančios, šnelkoms, 
ar nepritirs jau nieko pikto? 


KRITONAS 
Kaipgi ne! 


SOKRATAS 


O kas yra tas pikta? Kan, kurin daiktan pataiko 
tam, kuris neklauso? 


KRITONAS 
Matyti, kūnan; agi jį suneikia. 


SOKRATAS 


Gerai kalbi. Tad ir kitais, Kritonai, kartais esti 
taip, kad visa iš eilės nepasakojus? Juk yra ta 
pat ir kalbant apie teisės bei neteisės, bjaurio, 
grožio, gėrio, blogio dalykus, apie kuriuos da- 
bar mes tariamės? Ar čia mums reikia sekti nuo- 
mone minių ir jos bijoti, ar to vieno tik, jei 
kas rastųsi nusimanas, kurio daugiau mums de- 
ra lenktis ir bijoti, kaip visų kitų? Jei mes 
neseksim juo, tad sugadinsim ir sužeisim tai, 
kas nuo teisybės darosi geresnis, o nuo neteisy- 
bės nyksta. Na, argi ne taip? 


KRITONAS 


Ir man taip rodosi, Sokratai. 

VIII. 
SOKRATAS 


Na, gerai. Jei mes, klausydami nenusimanan- 
čiųjų nuomonės, sunaikintume tai, kas nuo svei- 
kos tvarkos gerėja, o nuo liguistos genda, tad 
ar verta, tam kaikam sugedus, begyventi mums? 
Juk tai bus kūnas? Ar ne taip? 


KRITONAS 
Taip. L 


SOKRATAS 

Tad ar verta mums jau begyventi su netikusiu, 
sugedusiu tuo kūnu? 

KRITONAS 

Žinoma, kad ne. 


SOKRATAS 


O su tuo sugedusiu, kuriam žalon išeina ne- 
teisybė, o naudon teisybė, ar beverta mums gy- 
venti? Gal ta mūsų dalį, šiaip ar taip jau me- 
namą, kur neteisybės ir teisybės būstas, men- 
kesne mes laikome už kūną? 


KRITONAS 
Niekados! 


SOKRATAS 
Priešingai, prakilnesne? 

KRITONAS 


Ir daug prakilnesne. 


SOKRATAS 


Vadinas, mano tu gerasis, jau nereikia taip labai 
galvos sau sukti, ką minia kalbės apie mus, bet 
ką sakys tasai, kuris išmano, kas teisinga ir kas 
neteisinga, — tik jis vienas ir pati tiesa. Tad 
iš pradžios jau netikru keliu vedi čia, many- 
damas, kad minios mums nuomonė rūpėti turi, 
kalbant, kas teisinga ir gražu ir gera, na, ir kas 
tam priešinga... Beje, agi gal vienas kitas pa- 
sakys, kad ta minia gyvatą gali mums atimti. 


KRITONAS 

Aišku juk ir tai, Sokratai. Gal tikrai kas pa- 
sakys. 

SOKRATAS 


Tu sakai teisybę. Ag tas dėsnis, mūsų tik iš- 
nagrinėtas, mielasai, bent tavo nuomone, tebėr 
tolygios galios dar, kaip ir pirma. Ir šitą dėsnį 
vėl žiūrėk, ar tebegalsta mums ar ne: kad ne 
gyvenimas iš viso, bet gyvenimas tik geras rei- 
kia vertinti augščiausiai. 

KRITONAS 


Žinoma, jis tebegalsta. 

SOKRATAS 
O tas dėsnis, jogei gėris, grožis ir teisybė yra 
ta pat, palikti turi ar neturi? 


KRITONAS 


Turi. 


IX. 

SOKRATAS 

Vadinasi, iš to, su kuo sutinkame, žiūrėti reikia, 
ar teisinga man mėginti iš čionai išeiti, nors 
neleidžia atėniečiai, ar jau neteisinga; ir jei 
rodytųsi teisinga, tai mėginkime, jei ne, tai liau- 
kimės. O tau, ką tu sakai, tos pastabos dėl 
išlaidžio, apžodo, dėl vaikų išauklėjimo, iš tik- 
rųjų kad nebūtų tik, Kritonai, tų žmonių pro- 
tavimas, kurie mirtim lengvokai smerkia ir ku- 
rie vėl paskum begaivintų mirusius, jei tik 
valiotų; tai nenuovokų, minios protavimas. Bet 
mums, kadangi sveikas protas rodo šitaip, reikia 
nieko kita nežiūrėti, kaip vien to, ką tik dabar 
kalbėjom: ar teisingai elgsimės, jei duosim 
pinigų ir dėkui dar sakysim tiems, kurie apsi- 
ima iš čia mane išvesti, ir jei patys mes vieni 
vaduosim, o kiti vaduotis leisimės, ar gal tikrai 
mes teisei nusižengsim, visa tat darydami. Ir 
jeigu pasirodytų, kad taip darydami nusidedam, 
tai nebereikėtų, nuodėmės akivaizdoje, paisyti, 
ar teks jau mirti, palikus čia ramiai beglūdint, 
ar kentėti bet kuri kita kančia. 

KRITONAS 


Man regis, tu gerai sakai, Sokratai. Bet žiūrėk, 
kas mums daryti. 


SOKRATAS 

Žiūraime, tu mano gerasai, kartu, ir jei man 
kaibant turi kur priešais pasakyti ką, tad sakai, 
paklausysiu aš tavęs; jei neturi, tad liaukis nuo- 
latai kalbėjęs man ta pat, kad reikia man iš 
čia išcit, nors tai atėniečių valiai priešinga. 
Juk man labai svarbu, tave intikinus, o ne prieš 
tavo valią, ryžtis šioje byloje. Tad ypačiai tyri- 
mo pradžią insimink, ar ji pakankamai inro- 
dyta, ir pamėgink atsakyti mano klausimuosin, 
kaip manysi, kad geriausia, 


KRITONAS 
Tad jau pamėginsiu. 


X. 
SOKRATAS 


Ar kad jokia proga, manom, nedera mums savo 
noru neteisingai elgtis, ar kad vienu žygiu ga- 
lime neteisūs būti, o kitu jau ne? ar kad netei- 
singai elgtis visuomet yra ir negerai ir negražu, 
kaip ne sykį ir pirma su tuo sutikdavom abu? 
Juk tik dabar kalbėta buvo apie tai. Argi tos 
visos mintys, pirmai mūsų sutiktos, per tas ke- 

lias dicnas jau būtų išgaravusios? Ir taip ilgai, 
Kritonai, mes, tokie jau seniai vyrai būdami, 
nejutome, kad mūsų, pažiūrėti, rimtai vieno su 
kitu kalbėjusių, nišnieku betgi nuo vaikų nesi- 
skirta? Rasit, šiaip ar taip jau vertus, lieka taip, 
kaip mes tada kalbėjome: ar pritaria tam mi- 
nios ar nepritaria, sunkesnės ar lengvesnės ne- 
buities, kaip šita, mums pritirti tektų, — netci- 
singas elgesys vistiek piktan išcina ir pridaro 
gėdos tam, kurs neteisingai elgiasi? Sutinkarme 
su tuo ar ne? 

KRITONAS 


Sutinkame. 


SOKRATAS 

Taigi, niekuomet nereikia neteisingai elgtis. 
KRITONAS 

Žinoma, kad ne. 

SOKRATAS 

Vadinasi, nei tas, kam neteisybė daroma, atsi- 
mokėti neteisybe, kaip minia galvoja, neprivalo, 
nes iš viso nevalia juk elgtis neteisingai. 
KRITONAS 

Aišku: nevalia. 

SOKRATAS 

O kaipgi čia, Kritonai?... Pikta kam daryti ar 
valia ar ne? 


277 


KRITONAS 
Žinoma, kad nevalia, Sokratai. 


SOKRATAS 

Kaipgi?.. Jei kas, pikta daromas, piktu ir atsi- 
lygina, ar tat yra teisinga, kaip minia kad sako, 
ar jau neteisinga? 


KRITONAS 
Visiškai jau neteisinga. 


SOKRATAS 

Nes žmonėms daryti pikta yra juk ta pat, kaip 
neteisingai elgtis. 

KRITONAS 

Tu sakai teisybę. 


SOKRATAS 

Vadinasi, nereikia nei piktuoju atsiteisti, nei 
piktai daryti nei vienam žmogui, jei dargi tektų 
kažinko iš jų kentėti. Ir žiūrėk, Kritonai, kad, 
sutikdamas su tuo, prieš savo nuomonę tu nesu- 
tiktum, nes žinau, jog tik nedaugelis taip mano 
ir manys. Kai vienas mąsto taip, o kitas ne, tai 
santarvės tarp jų bendros nėra; tad jie, prie- 
šingai, nebeišvengiamai kits kitą niekina, maty- 
dami, katrie kaip ryžtasi. Tad pagalvok ir tu 
labai gerai, ar su manim dedies, ar. sutinki su 
mano pažiūra ir ar pradėti tartis mums nuo to, 
jog niekad nedera nei neteisingai elgtis, nei už 

neteisybę neteisybe atsilyginti, nei pikta daro- 
mam piktu atsimokėti darbu. O gal atsitrauki 
nuo manęs ir nebepritari tam pagrindiniam dės- 
niui? Man tai ir pirma taip rodės ir dabar tebe- 
sirodo. O jei tau kitaip kaip rodos, tai sakyk 
ir aiškink. Jei tačiau senosios nuomonės vis 
tebesilaikai, tai paklausyk toliau. 


KRITONAS 

Žinoma, kad tebesilaikau, ir man, kaip tau, tebe- 
sirodo. Na, kalbėk toliau. 

SOKRATAS 

Tai jau kalbėsiu ir toliau, arba geriau, aš klau- 
siu. Jeigu kas sutaręs esti ką teisinga su kitu, 
tad jam kaip sutarta daryti reikia ar valia ap- 
gauti? 

KRITONAS 

Daryti reikia, 


XI. 
SOKRATAS 


Tai dabar dėmėkis tik. Išeidami iš čia, nesu- 
sitaikinę su savo šalimi, ar mes kam pikta daro- 
me, ir tai dar tam, kuris mažiausia nusipelno, 
ar gal ne? Ir ar tebesilaikom sandoros, teisin- 
gos mūsų sutiktos, ar ne? 

KRITONAS 


Nesugebu, Sokraiai, atsakyti tavo klausyman, 
Mat, jo nepermanau. k 


SOKRATAS 


Na, tai žiūrai šiaip. Jei besirengiant mums iš 
čia pabėgti, — ar kitaip kaip šitoks žingsnis 
pavadinus mums, — instatymai ir tos šalies 
bendruomenė ateitų ir, pastoję kelią, klaustų: 
„Pasakyk, Sokratai, ką tu čia insimanai daryti? 
Ar til: tu neketini tuo savo žygiū, kurio imies, 
sunaikinti mus, instatymus, ir visą šalį, kiek 
tatai pareina iš tavęs? Ar tu manai, kad gali 
sveikas dar išlikti ir išvengti pražūties tas kraš- 
tas, kur teismų sprendimai nebeturi jokios ga- 
lios, priešingai, jie bet kieno padaromi be vertės, 
niekais laikomi?“ Tai ką sakysime, Kritonai, 
tan ir, na, kitan tolygun klausyman? Ag ne 
vienas, ypatingai koks kalbovas, daug galėtų 
pasakyti dė! nieku pavcrčiamo instatymo, lzurs 
liepia, kad insiteisėjusi spręsmė turėtų galios. 
Rasit taip jiems pasalysim: „Mūsų kraštas ne- 
taurai, mat, elgės su mumis ir neteisingai spren- 
dė mūsų byla?“ Taip ar ką mes atsakysim? 


KRITONAS 


Žinoma, Sokratai, taip. 

XII. 
SOKRATAS 


O kas tada, jeigu instatymai sakytų: „Ar tikrai, 
Sokratai, buvo mūsų su tavim taip sutarta, ar 
šiaip veikiau, kad tu laikysies alvienos spręs- 
mės, kurią tik mūsų krašto teismas tars?“ Ir 
jei tada stebėtumės ta jų kalba, tai gal sakytų 
šiaip: „Sokratai, tu nesistebėk tais žodžiais, o 
atsakinėk, nes ir tu pats esi kalbėdamas inpra- 
tęs klausinėti bei atsakinėti. Na, tad sakai, ką 
prikišti mums ir savo šaliai tu gali, kad mus 
besirengi paversti niekais? Ar ne mes pirmiau- 
sia davėm tau gyvatą, ar ne mūsų gi dėka tau 
tėvas vedė motiną, tave pasigamino? Pasakyk, 
ar mūsų tic instatymai, kurie vedybas tvarko, 
tau Izuo peiktini? kad jic netikę? — „Man jie 
nėra peiktini“, sakyčiau. „Na, o tie, kur saugo 
kūdikio maitinimą ir auklėjimą? Ag ir tu buvai 
išauklėtas. Ar negerai, kad mūsų tie instatymai, 
tam reikalui skirti, insakė tavo tėvui, dėdami 
jam pareigą, kad lavintų tave gimnastikoj ir 
muzilkoj? — „Žinoma, gerai“, — sakyčiau. „Ir 
toliau. Kadangi taip esi tu gimęs, taip išauk- 
lėtas, išprusintas, tad ar galėtum pasakyti, pir- 
mučiausia, jog ne mūsų padaras buvai, ne mūsų 
vergas tu patsai ir tavo protėviai? Ir jeigu taip, 
tai ar manai, kad mes ir tu prieš teisę lygūs 
esame? ir kad, jei mes ketinam tau daryti ką, 
tai, tavo nuomone, valia ir tau daryti lygiomis 

ta pat ir mums? Arba: su tėvu ir su vyres- 
niuoju, jei tau jis tekdavo turėti, lygios teisės 
tau nebuvo, taip kad būtumei, ką daromas, ga- 
lėjęs atsilyginti tuo pat: juk nevalia tau buvo, 
piktą žodį girdint, jiems piktai ir atsikirsti, mu- 
šamam smūgiu atsimokėti, nei daugelio tokių 
dalykų atsiteisti lygiomis. O su tėvyne, su 
instatymais tau būtų leista lygintis! Jei mes 
panorstame mirtim sunaikinti tave, manydami, 
jog taip teisybė reikalauja, tai ir tu mėginsi, 
kiek galėsi, atsiteisdamas sunaikinti ir mus, 
instatymus, ir tėviškę, ir dar sakysies, taip da- 
rydamas, teisingai elgiąsis, — tai tu, kuriam 
dorybė rūpi iš tiesų?! Tai išmintingas taip esi, 
jog dargi nežinai, kad tėviškė yra brangesnė ir 
už motiną su tėvu, už alvieną kitą protėvį, kad 
ir jos labiau, kaipo šventesnės, lenkiamasi, kad 
dievai ir protingieji žmonės ją daugiau ir ger- 
bia? Kad tėvynės, nors rūstaujančios, daugiau, 
kaip tėvo, reikia lenktis, nusileisti jai, meilus 
žodelis tarti, ir arba ji tikinti arba daryti visa, 
ką insako, ir ramiai laikytis, jei paliepia ką 
kentėti — būti mušamam ar kalimam, jei siun- 
čia ir karan, kur tektų būti sužeistam ir gautum 
galą? Visa tat yra darytina, nes teisė reikalauja 
taip: juk nevalia tau pasitraukti, nei pabėgti, 
nei pamesti savo vietos, priešingai, kare, teisme 
ir šiaip visur darytina ką liepia valstybė ir tė- 
vynė, na, arba intikinti ji taip, kaip teisė rodo 

paprastai. O smurtu priešintis nepridera nei mo- C 
tinai, nei tėvui, dar mažiau, kaip jiems, tėvy- 
nei“. Ką tan žodin mes, Kritonai, pasakysime? 
Kad instatymų teisybė sakoma ar ne? 


KRITONAS 


Kai man, tai, rodos, jų tiesa. 


XIII. 
SOKRATAS 


„Žiūrai vėl Sokratai“, — gal instatymai toliau 
kalbėtų, — „ar mes tiesą sakom, jog dabar tu 
sumanytu žygiu nori pasielgti neteisingai su 
mumis? Ir iš tiesų: tave pagimdę, išmaitinę ir 
išauklėję, naudotis leidę tau ir šiaip visiems ki- 
tiems piliečiams visomis gėrybėmis, kurių ga- D 
lėjome pateikti, visdėlto paskelbiame, jog leista 
atėniečiui kiekvienam, kuris tik insimanytų, 
gavus pilietybės teisę ir pažinus mūsų krašto 
viešąjį gyvenimą ir mus, instatymus, — valia 
jam, jeigu nepatiktume, keliauti, savo mantą pa- 
siėmus, ten, kur tik panori. Taip, nei vienas 
mes, instatymai, nekliudome ir negresiame tam, 
kas jūsų veržiasi naujakūrėn išeiti, jei nemiela 
mes ir mūsų kraštas, kas išėjęs kur kitur insi- 
gyventi nori; pasiėmęs savo lobį, teeinie tenai, E 
kur tinkamas! 

O kas tik jūsų lieka čia, matydamas, kuriuo 
būdu mes sprendžiame teisme bylas ir tvarkomė 
iš viso šalį, tą jau sakome tikrai pasižadėjus 
mums daryti visa, ką tik mes paliepiame. Ir tas, 
kuris neklauso, sakome, trejopai elgiasi netei- 
siai: kad mums gimdytojams, kad mums ir aul- 
Ietojams priešginiauja, kad, sutikęs būti paklas- 
nus, ir nepaklauso mūsų ir geran jau nepalen- 
kia, jeigu netaurai ką darome. Nors mes tiktai 
pateikiame ir žiauriai reikalauti mes nereika- 
laujame daryti, ką insakome, bet leidžiame iš 
dveja viena pasirinkti: arba mus intikinti arba 
ryžtis; jis tačiau nedaro nei katraip. 


XIV. 


Tos kliaudės, sakome, Sokratai, bus ir tau jul 
metamos, jei padarysi, lią insimanai, ir tai dar 
ne mažiausia tau iš atėniečių, bet daugiausia 
tarpe jų“. 

Ir jei tada paklausčiau — „Kodėl taip“ — tai 
gal teisingai jie prikibtų in mane, sakydami, jog 
atėniečių tarpe aš ėsąs labiausiai jicms ta su- 
tartim pasižadėjęs. Mat, sakytų man: „Sokratai, 
turim didelių inrodymų, jog tau mes tikome ir 
mūsų kraštas. Ag nebūtum, kaip nei vienas kitas 
atėnietis, taip išbuvęs vis jame, jei nebūtų ypa- 
čiai patikęs tau. Ir jokion iškilmingon žaismo 
šventėn nebuvai nei sykio išsiryžęs iš savo ša- 

lies, negu tik vieną kartą Istman, nei kitur 
svetur, negu tik karo žygiu, nei kitos kelionės 
neesi kada turėjęs, kaip kiti kad esti, neėmė 
tavęs ir noras svetimas šalis ir svetimus insta- 
tymus pažinti, priešingai, užteko mūsų tau ir 
mūsų krašto: taip jau griežtai mums nusilenkcei, 
tikai, kaipo pilietis, mūsų daroma tvarka gy- 
venti ir, be to, dar pasigaminai vaikų šiame 
krašte, kadangi tau jisai patiko. Dar teisme tai 
bylai tebecinant galima tau buvo pasiskirti iš- 
tremties bausmė, ir ką dabar prieš savo Ikrašto 
valią ketini, tai juk tuomet, pritarus jam, galė- 
jai padaryti. O tuomet didžiai vedeis, tarytum 
nci rūstauti nerūstaująs, kad ir tektų tau nu- 
mirti; priešingai, pasirinkai, kaip pats sakeisi, 
mirtį vieton ištremties. Dabar nebesigėdi nei 
anų, mat, žodžių, nei bepaisai mūsų, tų insta- 
tymų, norėdamas nieku paversti juos; elgiesi 
taip, kaip ir pikčiausias vergas pasielgtų: gun- 
daisi pabėgti, nebepatūrodamas nei sandoros, nei 
tų pasižadėjimų, kuriais prieš mus apsiėmei pi- 
lietiškai gyventi. Tad pirmiausia mums atsakai, 
būtent, šitan klausyman: ar tiesą ar netiesą sa- 
kome, tarydami, jog tu darė, o ne sakai esi pa- 
sižadėjęs mūsų vedama tvarka gyventi“. Ka, 
Kritonai, tarsim tan jų žodin? Ar su juo tik 
nesutikus? 


KRITONAS 
Tai sutiktina, Sokratai. 

SOKRATAS 

„Tad ką?“ — sakytų jie toliau — „tu peržengi 
tą sandorą, sulygtą su mumis, pasižadėjimus, 
kuriuos davei neverčiamas, nespirtas ryžtis ant 
greitųjų, bet per metų juk septynias dešimtis, 
o tuo tarpu leidžiama tau buvo išsinėšinti kitur, 
jei mes netikome ir neteisingos sąlygos tau ro- 
dėsi. Ag tu nesirinkai nei Lakedaimono, nei 
Krėtės, nors ir nuolat tuos kraštus giri, kad 
puikiai tvarkomi esą, nei jokios jau kitos graikų 
ar barbarų šalies; dar mažiau tu tesijudindavai 
iš Atėnų, negu šlubiai ir žabaliai ir kiti palie- 
gėliai. Tad prieš kitus atėniečius daugiau pa- 
tiko, aišku, tau šis kraštas, na, ir mes, instaty- 
mai. Juk kam galėtų tikti kraštas be instatymų! 
Dabar tu nebenori jau nei to laikyti, kas susi- 
tarta? Jei mums, Sokratai, būsi paklusnus, tai 
ir žmonių nejukinsi išvykimu iš savo krašto. 


XV. 


Ir tikrai tik pagalvoki: peržengęs tą sutartį ir 
jai kuo nusidėjęs, ką tu gera padarysi sau pa- 
čiam ir savo artimiems žmonėms? Kad tavo arti- 
miesiems bus pavojus būti ištremtiems ir savos 
šalies atsižadėti ar prarasti savo turtas, tai be- 
veik jau aiškų. Jei šalin kurion arčiausion nu- 
vyksi, ar Tėbuosin arba Megaron, — abejur geri 
instatymai, -— pirmiausia tu, Sokratai, būsi ten 

atėjęs priešas jų visuomenės tvarkos, ir tie, ku- 
rie tik rūpinas savu kraštu, skersai žiūrės, tave 
intardami instatymų griovėju: tu sustiprinsi tik 
girdą teisėjams, kad rodysis teisingai jie iš- 
sprendę tavo bylą. Mat, kuris instatymus pa- 
verčia niekais, tas, matyti, jau gali jaunuomenę 
ir žmones neišmanėlius ištvirkinti. Tada gal 
vengsi tų kraštų, kurių instatymai geri, ir tų 
žmonių tvarkingų? Jei tatai darysi, tai ar tau 
beverta bus gyventi? Gal bendrausi tu su jais 
ir nesigėdysi kalbėti... Bet kuriuos žodžius, 
Sokratai? Ar kuriuos ir čia kalbėdavai, kad 
dorybė su teisybe, teisiška tvarka, instatymai 
yra žmonėms brangiausia? Ir ar nemanai, jog 
ta Sokrato elgsena bus laikoma nepadoria? 
Bent taip manyti reikia. Bet iš tų kraštų, saky- 
sime, tu išsinėšinsi ir nukaksi Tessalijon in 
tuos Kritono prietelius: mat, ten didžiausia ne- 
tvarka, paleistuvavimas, tad mielu noru gal tave 
tenai klausytų pasakojant, kaip juokingai tu 
pabėgai iš kalėjimo, kažinkokiu jau rūbu apsi- 
siautęs, rasit, nusitvėręs kailį ten palaikį ar 
apsitūlojęs kuo kitu, kaip daro paprastai pabė- 
gėliai, ir savo vaizdą permainęs nebepažįstamai. 
Kad senas vyras būdamas, kuriam gyventi maža 
laiko bepaliko, kaip matyti, tu nesidrovėjai taip 
smalsiai gyvenimo kabintis, peržengęs instaty- 
mus dižiausius, — ar jau niekas tau nepasakys? 
Galbūt ir ne, jei tu neinžeisi kaiko. O esant 

priešingai, tau teks išgirsti daug ir to, ko ne- 
nusipelnei, Sokratai. Insiteikdamas visokiems 
jau žmonėms, it vergas tu gyvensi. Kas beveikti 
toj Tessalijoj, negu gardžiai tik valgyti ir gerti, 
lyg ir pakviestam tenai nuvykus pokylin? O 
tic pasikalbėjimai apic teisybę ir apie kitas do- 
rybes — kur jie mums bedings? Bet, žinoma, 
tu nori dėl vaikų gyventi, kad galėtum juos 
išauklėti, išlavinti. Tad kaipgi? Nusivedęs ton 
Tessalijon, beauklėdamas ir belavindamas juos 
tu padarysi prašaiaičiais, kad ir to gerumo jie 
turėtų iš tavęs? Gal ne taip? gal geriau jie bus 
išauklėti, išlavinti, čiapat beauklėjami, jei tu 
būsi tebegyvas, nors drauge su jais nebūsi? Ta- 
vo prieteliai juk pasirūpins jais. O gal, jeigu 
Tessalijon nuvykęs būsi, tai jie rūpinsis, jeigu 
KHadan nuėjęs, tai nebesirūpins? Jei kick nau- 
dos yra iš tų, kuric esą, kaip sakos, tavo prie- 
teliai, tai reikia žodžiais jų tikėti. 


XVI. 


Na, Sokratai, jcigu mums, tiems tavo auklėto- 
jams, paklusnus esi, tad nei vaikų, nei to gy- 
venimo, nei kito nieko tu nevertinki daugiau 
užu teisybę, kad, Hadan nuėjęs, tuo visu galė- 
tum pasiteisinti valdovams, esantiems tenai. 

Agi nei šičia, tau taip darant, rodos, neišeis 
geran nei tau, nei kam kitam tavųjų, neteisinga 

bus, nei su dievų valia derės, nei ten nuvykus 
tau geriau nebus. Dabar tu atsiskirsi su gyve- 
nimu, — jeigu tik skirsies, — nuskaustas ne 
mūsų, ne instatymų, bet vien žmonių. O jei iš 
čia pabėgsi, taip begėdiškai neteise atsilyginęs 
už neteisybę ir piktu už pikta, sulaužęs savo 
sutartį ir tuos pasižadėjimus, mums duotus, pa- 
galiau pridaręs bloga tiems, kurie mažiausia nu- 
sipelnė: sau pačiam ir savo artimiesiems, — tai 
mes, kol gyvas, pyksime čia ant tavęs, o mūsų 
broliai, ten instatymai Hade, meilingai nepri- 
ims tavęs, žinodami, jog tu norėjai mus pa- 
versti niekais, kiek tatai parėjo iš tavęs. Tad 
žiūrai, kad Kritonas tau neinkalbėtų verčiau 
daryti tai, ką sako jis, o ne ką mes“. 

Kritonai, drauge mielasai! Tikėk manim, jog aš 
tariuosi girdįs šitai, kaip tariasi koribantai tebe- 
girdį grojant pučiamus vamzdžius. Ir mano au- 
syse tų žodžių garsas tebespengia ir neleidžia 
man girdėti kita ko. Tad būki tikras: jei sakysi 
priešais tam, kuo bent dabar aš insitikinęs, vel- 
tui kalbėsi. Jei tačiau tikiesi ko pasieksiąs, tai 
kalbėki. 


KRITONAS 
Ne, Sokratai, neturiu ko bekalbėti. 


SOKRATAS . 
Vadinasi, Kritonai, baigta. Daraime manaip, ka- 
dangi tuo keliu ir Dievas veda. 


19. Platonas 989 


KOMENTARAI 


paruošė 
VLADIMIRAS ŠILKARSKIS 


SOKRATO GYNIMASIS TEISME 


PIRMOJI KALBA 
I-XXIV (17 A—35E) 


PROOEMIUM I (17A — 18A) 


Sokratas pabrėžia skirtumą tarp kaltintojų 
kalbų ir to, ką jis pats nori pasakyti. Tas skir- 
tumas pasireiškiąs tiek turiny, tiek formoj: iš 
vienos pusės retoriškai išdailinti melai, o iš ki- 
tos — paprasta teisybė be jokių papuošalų. 


II. THEMA: APKALTINIMAS. VI-—XXII 
(32 E—34 B) 

1. Atrėmimas ankstybesniųjų kaltinimų. II—X 
(18 A—24B). 

a. Negatyvus kelias: sugriovimas priekaištų, 
paremtų vientik plepalais ir paskalbomis, ku- 
riomis naudojosi, tarp kitko, ir Atėnų komedijų 
rašytojai su Aristofanu priešaky. II—IV (18 A 
— 20 €). 

b. Pozityvus kelias: nurodymas šaltinių, iš 
kurių visi tie puolimai kilo. V—X (20 C—24 B). 
Sokratas užsitraukęs neapykantą daugelio Atė- 
nų piliečių todėl, kad pildęs Delfų dievo valią. 
Pitija paskelbus Sokratą išmintingiausiu iš žmo- 
nių. Visai nesijausdamas esąs išmintingas, pra- 
dėjęs uoliai tirti, ką reiškia tie Pitijos žodžiai: 
jisai ėmęs tyrinėti ir kvosti žmones, kurie vi- 
suomenėj buvo laikomi išmintingais ir kurie 
patys dėl savo išmintingumo visai neabejojo. 
Kvotimas parodęs, kad niekas iš jų tikros iš- 
minties neturi. Tokie kvotimo vaisiai pridarę 
Sokratui nemaža priešų. V—VIII (20 D—23 A). 

c. Jų neapykanta dar padidėjus, kai Atėnų 
jaunikaičiai, sekdami Sokratu, dažnai ir patys 
ėmęsi kamantinėti žmones, kurie tarėsi ką žiną, 
o iš tikrųjų maža ką težinojo arba nieko neži- 
nojo. Gaudinami jaunuolių ir nemokėdami jų at- 
siginti, jie perkėlę visą savo apmaudą in Sokra- 
tą, ir kaip tik iš jų tarpo stojo prieš jį teisme 
Melėtas, Anitas ir Likonas. 

2. Atrėmimas teismui inteikto skundo. XI-— 
XXII (24 B—34 B). 


A. Negatyvus kelias: 


a. Sokratas nesuvedžiojęs jaunuomenės XI-— 
XIII (24 B—26 A). 


b. Neinvedęs naujų dievų XIV—XV (26 A— 
27 E). 

+ B. Pozityvus kelias: koks buvęs jo tikrasis 
pašaukimas ir iš to plaukiąs svarbiausias jo gy- 
venimo uždavinys? XVI-—XXII (28 A—34 B). 


a. Eidamas Dievo nurodytu keliu, Sokratas 
neatsižvelgęs in pavojų tarp gyvybės ir mirties, 
o vientik to žiūrėjęs, ar darydamas ką teisingai 
ar neteisingai darąs. XVI (28 A—28 D). 

b. Iš tikrųjų jis nėsąs nieko kito daręs, kaip 
nuolat raginęs atėniečius daugiau negu visals 
kitais dalykais rūpintis savo siela, kad ji ko ge- 
riausia būtų. XVII (28 D —30 C). 

c. Tokio veikimo vertė: pats Dievas prisky- 
ręs Sokratą Atėnų micstui, „kaip tam dideliam 
geros veislės žirgui, per savo dydį betgi inram- 
bėjusiam ir dėl to reikalingam, kad koks gylys 
jį ragintų“. XVIII (30 C—31 S). 

d. Taip besielgdamas Sokratas niekur nepra- 
silenkiąs su Dievo valia: per visą gyvenimą jį 
lydis paslaptingas balsas, kuris neleidžiąs jam 
nukrypti nuo tikrojo kelio. Sokratas neabejoja, 
kad tai yra ne kas kita, kaip neklystąs „Dievo 
ar dievenio dvasios ženklas“. XIX (31D— 
32 A). 

e. Net mirties baimė negalėjusi priversti jį, 
kad nusileistų neteisingiems valdovų reikalavi- 
mams, visvien, ar valdovais buvo visa Atėnų su- 
vereninė tauta, ar keliasdešimt oligarchų su Kri- 
tiju priešaky. XX (32 A—32 E). 

t. Jeigu Sokratas iš tikrųjų būtų tvirkinęs 
jaunuomenę, tai in teismą stotų prieš jį ar tie 
jaunuoliai, kurie suprato buvę jo suvedžiojami, 
arba jų giminės. Bet kaltintojams nepavyko su- 
rasti tokių liudininkų. XXI-—XXII (32E— 
34 B). 


III. EPILOGUS. XXIII-XXIV (34B— 
35 D) 


Sokratas nesinaudosiąs inprastomis Atėnuo- 
se priemonėmis, neliesiąs gausių ašarų, neatsi- 
vesiąs čionai savo mažų vaikų, kad teisėjai jo, 
žūtbūt, pasigailėtų, nes tai būtų nesuderinama 
su jo ingytu tauro vyro vardu ir priešintųsi 
instatymams, kurie reikalauja, kad teisėjai iš 
teisės nedarytų malonės. 


ANTROJI KALBA 
. XXV-—XXVIII (35 E—38C) 


THEMA: BAUSMĖS DIDUMO 
PASIŪLYMAS 


a. Sokratas su didžiausiu ramumu priima bal- 
savimo rezultatų paskelbimą. Stebisi net mažu 
skirtumu tarp pasisakiusių už ir prieš pasmer- 
kimą (280 ir 220 balsų). XXV (35 E—36 A). 

b. Sokratas dar kartą trumpai kalba apie tai, 
kaip jis yra veikęs ir ko pasiekęs Atėnuose, ir, 
pasinaudodamas savo teise pasiūlyti teismui 

"bausmę, kuri atitiktų jo nusižengimus pareiš- 
kia, kad už savo nuopelnus gimtajam miestui 
jis galįs teisingai pasisiūlyti tiktai mitybas 
šventuose miesto rūmuose Pritanėjuje, kur de- 
ga amžina Hestijos ugnis ir kur valstybė savo 
lėšomis vaišina daugiausia nusipelniusius jai 
vyrus kartu su svetimų valstybių pasiuntiniais 
ir Olimuijos rungtynių nugalėtojais. XXVI 
(36 B—E). 

c. Sokratas supranta, kad toks pasiūlymas yra 
iššaukimas ir taip nepalankiai jam nusistačiu- 
siems teisėjams. „Tas senis pats save žudo“ — 
kužda žmonės salėje. Anitas ir jo sėbrai trina 
sau rankas. Mokinių ir bičiulių akyse — siaubas. 
Sokratas meta žvilgsnį in jų šalį, mato jų skaus- 
mą, girdi jų maldaujančius balsus ir jų paveik- 
tas sutinka pasisiūlyti nedidelę piniginę baus- 
mę. XXVIII (38 A—C). 


TREčIOJI KALBA 
XXIX —XXXIII (38 C—42 A) 


1. THEMA: BYLOS PASEKMĖS. 


1. Sokratas kreipiasi in pasmerkusius jį teisė- 
jus. XXIX —XXX (38 B— 39 D). 
"a. Atėniečiai būsią papeikti, kad pasmerkė 
Sokratą. XXIX (38 C—D). 

b. Pasmerkimo priežastis. XIX (38 D-—39 B). 

Sokratas esąs nuteistas todėl, kad gynęsis 
kalbėdamas vien tik tikrąją teisybę, nenorėjęs 
maldauti teisėjų malonės ir bendrai daryti daik- 
tų, inžeidžiančių jo asmens vertę. 

<. Pasmerkimo pasekmės teisėjams. XXX 
(39 C—E). 

Teisėjai veltui tikisi, smerkdami Sokratą mir- 
ti, atsikratyti nuo savo gyvenimo apyskaitos. 
Nemaža atsirasią tų, kurie, nesulaikomi daugiau 
Sokrato, tardysią juos, gaudysią ir prikaišiosią, 
kad neteisiai gyvena. . 

2. Sokratas kreipiasi in išteisinusius jį teisė- 
jus. XXXI-XXXII (39 E—41 C): 

Klaidinga yra manyti, kad mirtis yra blogas 
daiktas. Inrodymai: 

a. Dieviškasis, nuolat Sokratą lydįs, balsas, 
ničnieko nesipriešino, jam taip elgiantis teisme, 
kad pasmerkimas pasidaręs neišvengiamas. 
XXXI (39 E— 40 C). 

b. Mirtis esanti viena iš dviejų: 

arba tikras ir galutinis mūsų pilno vargų ir 
nusivylimų gyvenimo sunaikinimas, miegas, ku- 
rį užmigęs žmogus nė sapnuoti nesapnuoja 
XXXII (40 C—E), 

arba persikėlimas in palaimintųjų šalį, kur 
žmogus randąs tikrų teisėjų ir galįs, bendrauda- 
mas su praeities didvyriais ir išminčiais, tyri- 
nėti, kas yra tikroji išmintis ir tiesa. XXXII 
(40 E—41€). 

2. EPILOGUS. ATSISVEIKINIMAS SU 
TEISĖJAIS 


XXXII (41 C—42A). 

Sokratas 

a. kvicčia teisėjus niekad nepamiršti, kad ge- 
ro žmogaus atžvilgiu blogis ir mirtis esą bejė- 
giai ir kad dievai niekuomet nenustoją rūpinęsi 
jo likimu, ir 

b. prašo juos taippat kamuoti jo sūnus, kaip 
jis kamuodavo atėniečius, kai jam atrodė, kad 
jie nesirūpina tuo, kuo reikia. 

PIRMOJI KALBA 


17 A Atėnų vyrai. 

Sokratas nevadina čia penkių šimtų helias- 
tų, kaip buvo inprasta Atėnuose, „vyrai-teisėjai“ 
(6 dvūpec dixaoTai), bet tik dvūpec 'Adyvai, . Tik 
paskutinėj trečios kalbos daly, kreipdamasis in 
išteisinusius jį haliastus, vartoja žodį „teisėjai“. 

17 D prekinių stalų pašaliais... 

„Prekiniai stalai“ tai buvo greičiausiai mai- 
nų biurai (bureaux de change) centralinėj mies- 
to aikštėj, kur rinkosi daugiausia Atėniečių. 

18 B Anito ir jo sėbrų... 


Žiūr. invadas II dalies $ XVI—XVII p. 109— 
113. . 


18C ...negu tik vienas kitas komedijų rašy- 
tojas rastysi jų tarpe... 
Be Aristofano, dar Telekleidas, Ameipsijas, 


Eupolidas ir Kratinas. Žiūr. invado antrosios 
dalies $ X p. 87 ir sek. 

19 E Leontinų Gorgijas, Keo Prodikas ir Eli- 
dos Hippijas. 

Garsieji sofistai. Žiūr. invadą, II, IX. Pirmąjį 
iš jų Platonas piešia „Gorgijo“ dialoge, pasku- 
tiniuosius „„Protagoro“ dialoge. Atėniečiai paži- 
no Gorgiją jau 427 metais, kada jis atvyko in 
Atėnus, kaip pasiuntinys savo gimtojo miesto 
Leontinų Sicilijoj. 

20 A Kallijas. 

Kallijas turtingas ir prašmatnus Hipponiko 

“sūnus, investas in „Protagoro“ dialogą. 


20 B Euenas iš Paro. 

Platonas mini jį dialoguose „Faidras“ 267 A 
ir „Faidonas“ 60 D. 

21 A Juk tikrai pažįstate Chairefontą... jis 
buvo tuomet kartu pabėgęs ir paskui sugrįžo su 
jumis. 

Chairefontas vienas iš dialogų „Gorgijas“ ir 
„Charmidas“ asmenų; pabėgęs iš Atėnų buvo, 
insigalėjus ten trisdešimčiai oligarchų. 

28E ...karo vadai skyrė man vietą ties Po- 
teidaja, ties Amfipoliu ir ties Dėlijum... 

Mūšis ties Poteidaja Chalkidikės pusiasaly 
invyko 432 m. pr. Kr. Mūšis ties Amfipoliu 
prie Strimono upės, Trakijoj, dešimt metų vė- 
liau, o mūšis ties Dėlijum Bojotijoj — 424 m. 
Pirmame iš tų mūšių Sokratas išgelbėjo gyvybę 
Alkibiadui (Symposion, 220 DE). 

32B ...o tarybos nariu esu buvęs... 

Einamuosius valstybės reikalus atlikdavo pen- 
kių šimtų taryba. Kiekviena iš dešimties filių 
burtais rinko po penkiasdešimts narių. Valdžia 
(pritanėja) priklausė kiekvienai filei dešimtąją 
metų dalį; ji rinkdavo taippat burtais iš savo 
tarpo pirmininką tiek visai tarybai, tiek ir tau- 
tos susirinkimui. Sokratas priklausė prie An- 
tiochidos filės. 

32B ...teisti dešimtį karvedžių... 

Čia Sokratas mini mūšį prie Arginusų salų 
406 m. pr. Kr. 

32C ...trijų dešimtų vyriausybė paliepė 
mums atgabenti Leontą iš Salamino, kad jį nu- 
žudytų. 

Šį invykį Platonas mini dar ir septintame sa- 
vo laiške, 324 E sąu. 


33 A ...niekam (mano) niekuomet nei kiek 
nenusileista prieš teisybę — nei kam iš tų, ku- 
riuos mano paskalbų leidėjai vadina mano mo- 
kiniais, nei kam kitam. 

Čia Sokratas turi galvoj pirmiausia Alkibiadą 
ir Kritiją. Žiūr. „Invado“ II dalį. 


33 E ...Kritonas, Kritobulas, Lisanijas ir t.t. 
Kritonas ir Kritobulas minimi keliuose Pla- 
tono dialoguose. Lisanijas, tėvas sokratiko Ai- 
schino, parašiusio eilę sokratiškų dialogų. An- 
tifonto nereikia painioti su garsiuoju kalbovu 

Antifontu. Apie Nikostratą, Paralą ir Ajanto- 
dorą mes nieko daugiau nežinome. Adeimantas 
Platono brolis. Apollodorą, aistringą Sokrato 
gerbėją, pažistame iš „Faidono“ ir „Puotos“ 
dialogų. 


34 D ...turiu tris sūnus: vieną jaunikaitį jau, 
o du dar kūdikiu. 

Vyriausias Sokrato sūnus vadinosi Lamprok- 
las, du jaunesnieji — Sofroniskas ir Menekse- 
nas. Vaikai, greičiausiai, nieku ypatingu nepa- 
sižymėjo, nes Sokrato mokiniai savo raštuose 
beveik visai jų nemini. Dar mažiau tikrų žinių 
turime apie Sokrato žmoną Ksantippą. Kseno- 
fontas, nežinia kuo besiremdamas, vadina ją 
(Symp. II 2) „iš visų moterų, kurios yra ir, ma- 
nau, iš visų, kurios buvo ir bus, pačia nepaken- 
čiamąją“  (Xakszorėtų). Ksenofontu remdamiesi 
vėlyvesnieji rašytojai supynė apie Ksantippos 
galvą tokią ilgą eilę anekdotų, piešiančių jos ne- 
pakeliamą būdą, kad XVIII ir XIX amžių ra- 
šytojai Chr. A. Heumann („Xantippe“. Acta 
philosophorum I (1715) p. 103—125) ir Eduar- 
das Zeller („Zur Ehrenrettung der Xantippe“. 
Vortrige und Abhandlungen. Leipzig 1865. p. 
51 są.) laikė savo pareiga imtis jos rehabilita- 
cijos. (Pal. dar Roegiers Alph. La famille de 
Socrate. Louvain. 1897). 

ANTROJI KALBA 


Visos bylos Atėnuose skyrėsi in tokias, ku- 
riose bausmė buvo numatyta instatymų (dūvec 
TuLriTo!), ir tokias, kuriose jos didumą turėjo 
nustatyti teisėjai (dfūvec duvntoi). Už prasižen- 
gimus prieš valstybinę religiją bausmė ne- 
buvo numatyta instatymų. Po pirmos Sokrato 
kalbos teisėjai sprendžia tik, ar jis yra kaltas, 
ar ne. Pripažintas kaltu, Sokratas gali pats pa- 
sisiūlyti sau bausmės didumą. 


36 A ...jei trys dešimtys balsų būtų buvę ki- 
taip mesti, aš būčiau išteisintas... 


Diog. Laert. II 41 sako, kad už apkaltinimą 
buvę pasisakę 281 teisėjas. Prieš jį turėjo tada 
pasisakyti 219 teisėjų. Jeigu balsų skaičius būtų 
lygus, Sokratas būtų buvęs išteisintas. Iki balsų 
lygumo trūko, pagal Laertiją, 281—250—31, pa- 
gal Platoną — 30. Platono daviniai yra čia, kaip 
ir visur kitur, patikimesni. 


36A ...jis (Melėtas) nebūtų surinkęs nei 
penktos dalies balsų... 


Sokrato minties greičiausiai būta tokios: jei 
Likonas ir Anitas su savo partija nebūtų stoję 
teisme prieš Sokratą, tai už jo pasmerkimą ne- 
būtų paduota nė trečdalio balsų, pripaži- 
nusių Sokratą kaltu (280), o tai būtų sudarę 
mažiau negu penktą dalį visų balsų. 

37 A ...deja, permaža laiko esame kalbėję 
vieni su kitais. 

Instatymų buvo griežtai nustatyta, kiek laiko 
gali bylos šalys kalbėti. 

37A ...jei būtų jums toksai instatymas..., 
kad bylos tos, kur grasoma mirtim, ne viena tik 
diena yra išsprendžiamos... 

Sokratas turi čia galvoj greičiausiai Spartos 
instatymus. 

37 C ...koks tada man be gyvenimas būtų... 
esant priežiūroj... tų Vienuolikos. 

„Vienuolikos“ burtais išrinktų valdininkų 
kolegija prižiūrėdavo kalėjimus ir teismo spren- 
dimų vykdymą. 


TREčIOJI KALBA 


Po Sokrato antrosios kalbos teisėjai žymiai 
didesne balsų (360 prieš 140) dauguma smerkia 
jį mirti. Sokratas naudojasi tuo, kad teismo 
prezidiumas turi dar atlikti kai kuriuos forma- 
lumus, pavyzdžiui, sprendimo užprotokolavimą, 
ir kreipiasi dar kartą in teisėjus. 

40 D ...didysis Valdovas. 

Persų karaliaus oficialus titulas. 

41 A Jei kas Hadan nuvyktų... ir rastų ten 
tikrus teisėjus... — Miną, Radamantį, Ajaką, 
Triptolemą... 

Pirmieji trys — tradiciniai Hado teisėjai, 
Triptolemas — legendarinis Attikos valdovas. 

41 A Orfėjus ir Musajas 

— legendariniai graikų dainiai. 

41 B Palamėdas. 

Palamėdas — išmintingasis Eubojos karaliaus 
Nauplijo sūnus „Kiprijų“ epo autorius pasako- 
ja, kaip Palamėdas pagavęs Odisėjų meluojant, 
kai šis, nenorėdamas dalyvauti achajų žygyje 
prieš Troją, apsimetė esąs pamišęs. Keršydamas 
jam Odisėjus kartu su Agamemnonu ir Diomedu 
inmetė jam in palapinę aukso gabalą ir laišką, 
neva atsiųstą Priamo. Graikai patikėjo tam 
šmeižtui ir nuakmenavo nekaltąjį didvyrį. 


41 B. Ajantas. 

Telamono sūnus Ajantas kovojo prieš Trojė- 
- nus lygiai drąsiai, kaip ir Achillas. Achillui žu- 
vus nuo Pario rankų, jo motina Tetida paskyrė 
dievaičio Hermėjo iškaustytus jo šarvus drą- 
siausiam iš achajų. Achajų vyriausias vadas, 
Agamemnonas, pripažino drąsiausiu Odisėjų ir 
tokiu būdu priteisė jam šarvus. Insiutimo prie- 
puolio pagautas Ajantas ėmė žudyti achajų 
gurguolės avinus, manydamas, kad guldo savo 
priešus. Atsipeikėjęs ir matydamas, ką esas pa- 
daręs, pats persivėrė sau krūtinę kardu. 

KRITONAS 
TURINYS 


I. PROOEMIUM 
I-II (43 A — 44 B) 


Kritonas praneša Sokratui, kad laivas iš De- 
lo salos parvyksiąs dar šiandien, o jam sugrįžus 
kitą dieną mirties sprendimas būsiąs invykdy- 
tas. Sokratas atsako, kad sprendžiant iš sapno, 
kurį jis matė, jam teksią mirti tik poryt: „Tre- 
čiąją dieną, Sokratai, atvyksi derlingojon Fti- 
jon“ (Ilijada IX, 363). 


1I. THEMA: AR SOKRATUI DERA PA- 
BĖGTI Iš KALĖJIMO. III-—XVI (44B— 
54 D) 

1. Kritonas kviečia Sokratą neatidėliojant pa- 

bėgti iš kalėjimo. III-V (44 B — 46 A). 
a. Kritonas nustosiąs geriausio prietelio ir bū- 
siąs žmonių intariamas, kad pagailėjęs pinigų 

ir todėl nepasirūpinęs jį išgelbėti. Sokra- 
tas: minios nuomonė neturinti jokios reikšmės. 
III (44B — 44 E). 

b. Pabėgimas neturėsiąs jokių blogų pasek- 
mių nei Sokrato prieteliams, nei jam pačiam. 
IV (44E — 45 C). 

c. Sokratas neteisiai elgiasi, nenorėdamas iš- 
vengti pražūties: jis paliekąs be globos savo sū- 
nus; užtraukiąs sau gėdą, kad, galėdamas išsi- 
gelbėti, nepanorėjęs tai padaryti; jo prieteliai 
atrodysią esą baigštuoliai ir netikėliai, kad leido 
jam pražūti. 


2. SOKRATO ATSAKYMAS. 
VI-—XVI (46 B — 54 D) 


A. Principai „kurių reikia laikytis sprendžiant 
šį klausimą: VI—X (46 A — 49 E). 

a. Gerbti reikia ne minios, o tik protingų 
žmonių nuomonės. VI—VIII (46 A — 48 B). 

b. Augščiausiai reikia vertinti ne gyvenimas 
iš viso, bet tik geras gyvenimas. IX—X (48 B — 
49 E). 

Todėl žmogui niekuomet nevalia elgtis netei- 
singai: 

nei pikta kam daryti, 

nei pikta kam daromam, piktu atsilyginti. 
X (49 A —49E). 

B. Ką galėtų pasakyti instatymai, jeigu jie 
būtų gyvos esybės, apie pasmerktojo žmogaus 
norą pabėgti iš kalėjimo. XI-—XVI (49 E — 
54 D). 

a. Toks sumanymas, jei būsiąs invykdytas, su- 
laužysiąs sandorą, sulygtą kiekvieno piliečio su 
savo krašto instatymais ir tuo būdu juos paver- 
siąs niekais. XI-—XIV (49 E — 53 A). 

b. Pabėgimas iš kalėjimo sudarysiąs pavojų 
Sokrato artimiesiems būti ištremtiems iš savo 
šalies ir prarasti savo turtus. Pats jisai, peržen- 
gęs savo krašto instatymus, negalėsiąs skelbti ir 
kitų kraštų žmonėms dorovės ir teisingumo: jo 
gyvenimas nustosiąs tada pagrindinio savo tiks- 
lo. XV-—XVI (33 A — 54 D). 


III. EPILOGUS 
XVI (54 DE). 


Sokratas negirdi nieko kito, kaip tik insta- 
tymų balsą. i 


Kritonas — senas ištikimas Sokrato bičiulis 
iš to paties Alopeko demo. Ypatingais intelek- 
tualiniais gabumais nepasižymėjo. Platoną jau- 
dino jo gilus prisirišimas prie Sokrato (žiūr. 
augščiau išverstą paskutinę „Faidono“ dialogo 
dalį: $ XXII, pusl. 124—132). 

43 A Argi dar neanksti? 


Kalėjimo kamarėlėj tamsoka ir dienos metu, 
ir todėl anksti rytmetį sunku nuvokti, ar jau 
pasibaigė naktis. 

43 D Gal iš Delo (salos) laivas jau sugrįžęs 
bus, kuriam parvykus reikia man numirti. 


Kretos salos karalius Minas paskelbė karą 
Atėnams už tai, kad atėniečiai, esą, užmušę jo 
sūnų Androgėją. Su karu susijungė, kaip pa- 
prastai, badas ir maras. Atėniečiai kreipėsi in 
orakulą ir pagal jo patarimą pasižadėjo kas de- 
vyneri metai siųsti in Kretą baisią auką: septy- 
nius jaunuolius ir septynias mergeles suėsti 
baisenybei Minotaurui, kuris buvo perpus žmo- 
gus, o perpus gyvulys. Invyko jau dvi tokios 
šiurkščios procesijos, o prie trečiosios prisidėjo 
Tezėjus ir nužudė Minotaurą. Nuo to laiko — 
sako legenda — atėniečiai kasmet iškilmingai 
švęsdavo Tezėjaus žygio dieną ir siųsdavo in 
Delo Apollono šventyklą laivą, apvainikuotą 
laurų vainiku (lauras buvo laikomas Apollono 
augalu). Sokratą pasmerkė teismas mirti kaip 
tik tą dieną, kai „procesija išplaukė in Delą, o 
Atėnuose būta instatymo, kad, kol laivas iš 
ten nesugrįš, joks mirties sprendimas negali 
būti invykdytas. Vėjams nepalankiems esant, 
kelionė užtruko gana ilgai, ir Sokratui teko iš- 
gyventi kalėjime ištisą mėnesį. 

44B ...atvyksi derlingojon Ftijon. 

„Derlingoji Ftija“ tai čia ne kas kita, kaip 
tos „palaimintųjų salos“, apie kurias svajojo So- 
kratas savo atsisveikinime su teisėjais (XXXII). 

45 B Simmijas ir Kebetas. 

Pitagoriečio Filolajo mokiniai, karšti Sokra- 
to gerbėjai. „Faidono“ dialoge Platonas in jų 
lūpas indeda Pitagoro mokslą apie sielą, kaip 
kūno harmoniją. 

45D ...skundas teisme atsidūrė... nors ir 
galima buvo jo išsilenkti... 

Atėnuose instatymai nesipriešino, jei žmogus, 
patrauktas atsakomybėn, prieš bylos pradžią pa- 
„bėgdavo in kitą šalį. 

51B ...kare, teisme ir šiaip visur darytina 
ką liepia valstybė ir tėvynė, na, arba intikinti 
ji taip, kaip teisė rodo paprastai. 

Kiekvienų metų pradžioj atėniečiai galėjo da- 
ryti pasiūlymus dėl netinkamų instatymų pa- 
keitimų. Nomotetų komisija tirdavo tokius pa- 
siūlymus ir tam tikrais atvejais perduodavo 
juos in augštesnes valstybines instaigas galu- 
tiniam išsprendimui. 

